Mestské zastupiteľstvo v Košiciach

Zápisnica
z V. rokovania Mestského zastupiteľstva v Košiciach,
zo dňa 22. júna 2015

Prítomní: podľa prezenčných listín

	Rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Dobré ráno prajem, vážené dámy poslankyne, ctení páni poslanci, vážení hostia otváram rokovanie mestského zastupiteľstva, na ktorom vás všetkých vítam. V úvode chcem ospravedlniť pani poslankyňu Čižmárikovú, ktorá sa ospravedlnila z rokovania dnešného zastupiteľstva. Momentálne je prezentovaných 33 poslancov a prichádzajú ďalší dvaja, čiže bude nás 35, čo je nadpolovičná väčšina všetkých poslancov a sme uznášania schopní. 
- - -

K programu rokovania 

p. Raši, primátor mesta - Ctené dámy poslankyne vážení páni poslanci, program rokovania ste dostali v pozvánke. Teraz prosím o vaše pripomienky, resp. doplňujúce návrhy ako prvý sa hlásim ja a sťahujem z rokovania bod číslo 10, pretože došlo nám negatívne stanovisko jednej z pripomienkujúcich inštitúcií. Je to materiál „Regulačný plán Moskovská trieda KVP, zmeny a doplnky 2015“. Čiže sťahujem ako predkladateľ bod číslo 10, nakoľko bolo jedno negatívne stanovisko zo subjektov, ktoré sa vyjadrujú ku zmenám a doplnkom plánu. Pán námestník, nech sa páči.

p. Petruško, námestník primátora - Ďakujem pekne, vážený pán primátor, vážené kolegyne poslankyne, kolegovia poslanci, dávam do pozornosti, že elektronický bolo zaslané upravené uznesenie k materiálu pod bodom číslo 61 „Priamy predaj pozemku v katastrálnom území Veľká Lodina pre Karola Irányiho“ z dôvodu, že v rámci zverejneného zámeru predaja a prenájmu nehnuteľného majetku mesta Košice žiadateľ Karol Irányi navýšil kúpnu cenu o 18,40 eur, preto sa mení kúpna cena uvedená v predloženom materiáli číslo 61 z 1.288 eur na 1.306,40 eur. Materiál bol dodatočne po formálnej stránke upravený a po obsahovej stránke sa nemenil v zmysle § 18 ods. 8. Ďakujem pekne.

p. Raši, primátor mesta - Ďakujem pekne pán poslanec Sidor.

p. Sidor, poslanec MZ - Ďakujem pán primátor, dámy a páni, dovolil by som si do bodu číslo 12 Program rozvoja mesta Košice pod bod 12/1 vložiť Koncepciu v rámci koncepcie politiky mesta vo vzťahu k deťom a mládeži grantový program DAMKO a návrh na prerozdelenie dotácií v roku 2015, ďakujem.

p. Raši, primátor mesta - Ďakujem pekne, pán poslanec Špak.

p. Špak, poslanec MZ - Vážený pán primátor, vážené poslankyne, poslanci, keďže predpokladám, že všetci chceme najprv vedieť, v akom stave je stavba IKD a rekonštrukcia koľají a potom môžeme začať s debatou o úľavách, ktoré s tým priamo súvisia, navrhujem bod 17 vymeniť s bodom 19.

p. Raši, primátor mesta - Pán poslanec Polaček.

p. Polaček, poslanec MZ - Ďakujem pekne za slovo, ja mám dve doplňujúce návrhy, ale v úvode by som chcel upozorniť na úradnícku šikanu, ktorá sa deje na Magistráte mesta Košice, kde práve k predkladaným materiálom, ktoré som zasielal s pánom Gibódom mestu Košice a to, čo sa vlastne deje už niektorý krát hraničí naozaj s tým, aby poslanec mohol vykonávať svoju prácu tak ako má, som presvedčený pán primátor, že je to na pokyn vedenia mesta, čo sa tu deje. Nie je to v poriadku. Nie je možné, že keď dáme materiál v termínoch, ako sú uvedené, ako poslanci majú pracovať v rámci uzávierky materiálov, tak mi úradníci napíšu, že síce termín som stihol, ale potom ako odišli z práce. Ja som daný deň stihol.

p. Raši, primátor mesta - Aký je váš doplňujúci, lebo ste si trošku pomýlili, to nie sú dopyty ani interpelácie. Predložte svoj doplňujúci materiál, nech sa páči.

p. Polaček, poslanec MZ - Prepáčte na to, že potrebujem predkladať materiály a chcel som to urobiť štandardným spôsobom.

p. Raši, primátor mesta - Tak ich predložte, nech sa páči.

p. Polaček, poslanec MZ – Bod 1/1 „Zmena Rokovacieho poriadku Mestského zastupiteľstva v Košiciach“. Je to bod, ktorý predkladáme už štvrtýkrát s pánom Gibódom a bod 1/2 „Náplň a úlohy komisií pri mestskom zastupiteľstve v Košiciach“. Dôvodovú správu a všetky dokumenty sme zaslali, ale ako vravím, nebolo nám umožnené i napriek tomu, že sme stihli termíny, aby sme o tomto bode mohli diskutovať.

p. Raši, primátor mesta - Ďakujem pekne, pán poslanec Gibóda.

p. Gibóda, poslanec MZ - Ďakujem veľmi pekne za slovo. Ja sa iba pripájam k pánovi Špakovi, rovnako som chcel posunúť bod 17 za bod 19 a zároveň chcem sa opýtať pána viceprimátora, akým spôsobom elektronicky nám bol doručený tento materiál? Ja sa dívam do svojej mailovej schránky a žiaden elektronický doručený materiál v nej nevidím, takže poprosím o nápravu, ďakujem veľmi pekne a mimochodom pán viceprimátor moja adresa nekončí koncovkou košice.sk, ale moja adresa končí oan.sk a začína Gibóda zavináč. To je moja adresa nie košice.sk, túto adresu som nežiadal, nepoužívam a výslovne som prosil pána primátora, aby nám ju nezriaďoval.

p. Raši, primátor mesta - Aký ďalší bod dávate? Žiaden. Pán poslanec Rusnák, nech sa páči.

p. Rusnák, poslanec MZ - Ďakujem za slovo pán primátor ja by som poprosil zaradiť bod „Personálne otázky“, logicky mi to vychádza ako bod 25/1, pred majetkové vecí. Týka sa to zaradenia pána poslanca Berbericha a jeho schválenia za člena Komisie cirkví, ďakujem.

p. Raši, primátor mesta - Čiže Personálne otázky - Komisia cirkví, ďakujem pekne. Budeme teraz hlasovať o jednotlivých doplňujúcich a pozmeňujúcich návrhoch tak, ako boli predložené, čiže po prvé len oznamujem, že bod 10 je stiahnutý o tomto hlasovať nebudeme. Hlasujeme o bode 12/1, ktorý navrhuje zaradiť pán poslanec Sidor a je to doplnenie Koncepcia politiky mesta vo vzťahu k deťom a mládeži grantový program DAMKO, prosím hlasujte.

Hlasovanie č. 1 o bode č. 12/1 -	za: 36, proti: 1, zdržali sa: 2

p. Raši, primátor mesta - Konštatujem, že tento bod zaraďujeme.
Budeme hlasovať o výmene bodov 17 a 19 prosím hlasujte.

Hlasovanie č. 2 o bode výmene bodov -	za: 19, proti: 0, zdržali sa: 20

p. Raši, primátor mesta - Konštatujem, že tento bod sme neschválili.
Budeme hlasovať o prvom doplňujúcom materiálu Zmena rokovacieho poriadku, ktorý predložil pán poslanec Polaček, prosím hlasujte.

Hlasovanie č. 3 o bode č. 1/1 -	za: 14, proti: 8, zdržali sa: 16

p. Raši, primátor mesta - A bod ako 1/2 ďalší bod, ktorý navrhol pán poslanec Polaček Náplň a úlohy komisií mestského zastupiteľstva, prosím hlasujte.

Hlasovanie č. 4 o bode č. 1/2 -	za: 13, proti: 6, zdržali sa: 19

p. Raši, primátor mesta - Tento bod nebude zaradený.
A budeme hlasovať o návrhu pána poslanca Rusnáka bod 25/1 Personálne otázky -Komisia cirkví, nakoľko máme nového pána poslanca Berbericha a je návrh na jeho zaradenie do tejto komisie, prosím hlasujte.

Hlasovanie č. 5 o bode č. 25/1 -	za: 38, proti: 0, zdržali sa: 1

p. Raši, primátor mesta - Konštatujem, že tento návrh sme podporili.
A teraz budeme hlasovať o programe ako o celku, aj s jeho úpravami, teda zaradením bodu 12/1 a zaradením Personálnych otázok - Komisia cirkví, prosím hlasujte.

Hlasovanie č. 6 o programe ako o celku -	za: 35, proti: 1, zdržali sa: 3

p. Raši, primátor mesta - Oznamujem teda, že dnes sa budeme riadiť týmto schváleným programom rokovania.
- - -

Overovatelia zápisnice:	 MUDr. Mária Grüllingová a Ing. Ján Dečo
- - -

Návrhová komisia

p. Raši, primátor mesta - Teraz poprosím predsedov poslaneckých klubov, aby navrhli svojich zástupcov do návrhovej komisie. Pán poslanec Jakubov, nech sa páči.

p. Jakubov, poslanec MZ - Vážený pán primátor, vážené panie poslankyne, vážení páni poslanci. Za členov návrhovej komisie navrhujem za poslanecký klub SMER - Sociálna demokracia poslancov pána Andrejčáka, Kaifera, Sitkára.

p. Raši, primátor mesta - Čiže návrh: páni poslanci Andrejčák, Kaifer, Sitkár. Pán poslanec Špak, nech sa páči.

p. Špak, poslanec MZ - Ja navrhujem nášho kolegu pána poslanca Tibora Bacsóa.

p. Raši, primátor mesta - Pán poslanec Bacsó je navrhnutý za Pravý poslanecký klub. Má niekto pripomienky alebo iný návrh? Ak nie, budeme hlasovať am blok o navrhnutých poslancoch, myslím, že nebude žiaden problém, čiže budeme hlasovať o členoch návrhovej komisie v zložení: páni poslanci Andrejčák, Kaifer, Sitkár a Bacsó. Prosím hlasujte.

Hlasovanie č. 7 -	za: 38, proti: 0, zdržali sa: 1

p. Raši, primátor mesta - Oznamujem teda, že na V. rokovaní mestského zastupiteľstva bude Návrhová komisia pracovať v zložení: páni poslanci Andrejčák, Kaifer, Sitkár a Bacsó. Zároveň žiadam členov návrhovej komisie, aby zaujali svoje miesta vo vyhradenom 12. rade. Ostatným poslancom oznamujem, aby svoje návrhy k jednotlivým bodom programu predkladali písomne tejto návrhovej komisii, po ústnej informácii prítomných poslancov, ďakujem pekne.
- - -

Bod č. 1
Správa o činnosti Útvaru hlavného kontrolóra

p. Raši, primátor mesta - Prejdeme k bodu č. 1 poprosím pani hlavnú kontrolórku mesta, aby uviedla správu o svojej činnosti.

p. Jakubíková, hlavná kontrolórka mesta - Ďakujem za udelené slovo vážené mestské zastupiteľstvo vážený pán primátor v tomto bode máte v písomnej forme predloženú správu o výsledkoch kontrol a správu o činnosti kontroly boli vykonané v Mestskej polícii a v Základnej škole Krosnianska číslo 2 vo všeobecnosti kontrolné zistenia poukázali na nedostatky týkajúce sa zákona o účtovníctve o finančnej kontrole a dodržiavania pravidiel prenajímania školského majetku bližšie informácie o kontrolných zisteniach máte uvedené v správe o výsledkoch kontrol ktorá je súčasťou tejto správy a prílohu tvoria prijaté opatrenia kontrolovaných subjektov na nápravu nedostatkov minulý týždeň bola ukončená kontrola na Základnej škole Hroncova a začala sa kontrola V EHMK a kontrola plnení uznesení mestského zastupiteľstva naďalej prebieha kontrola v Bytovom podniku mesta Košice pripomienkovali sme nový návrh zákona o finančnej kontrole, ktorá bude nahradená novým nahradený pôvodný zákon 502 v roku 2001 o finančnej kontrole a vnútornom audite toto pripomienkovanie sa dialo na Ministerstvo financií Slovenskej republiky ďalej vám predkladáme na schválenie návrh vnútornej smernice týkajúce sa novej povinnosti, ktoré pribudli hlavnému kontrolórovi k povinnostiam hlavného kontrolóra uvedených v zákone o obecnom zriadení ide o zákon 317 z roku 2014 o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov ide o oznámenie vo vecí protispoločenskej činnosti v rámci organizácií ktorých je zriaďovateľom mesto Košice zamestnancami týchto organizácií ide o mesto Košice príspevkové organizácie a rozpočtové organizácie oznamovateľom je fyzická osoba, ktorá v dobrej viere urobí oznámenia hlavnému kontrolórovi mesta Košice ktore je zodpovednou osobou podľa § 11 tohto zákona pod oznámením sa rozumie uvedenie skutočností, o ktorých sa fyzická osoba dozvedela v súvislosti s výkonom svojho zamestnania povolania alebo funkcie a ktoré môže významnou mierou prispieť alebo prispeli k objasneniu závažnej protispoločenskej činnosti alebo k zisteniu alebo usvedčeniu jej páchateľa ďalej vám predkladáme návrh plánu kontrolnej činnosti návrh kontrolnej činnosti útvaru hlavného kontrolóra mesta Košice na 2. polrok 2015 ide o kontrolu hospodárenia a nakladania s majetkom a vybraných položiek nákladov a výnosov spoločnosti Tepelné hospodárstvo kontrola hospodárenia nakladanie s majetkom a vybraných položiek príjmov a výdavkov v príspevkovej organizácii K-13 Košické kultúrne centrá kontrola hospodárenia a nakladania s majetkom a vybraných položiek príjmov a výdavkov v dvoch základných školách alebo školských zariadeniach kontrola stavu zásob vo vybraných školských jedálňach pri základných školách a zásad základných školách spracovanie stanovísk predaja majetku a vybavovanie podnetov prijatých v súlade so zákonom 307/2014 o niektorých opatreniach súvisiacich s oznamovaním protispoločenskej činnosti a zásadami podávania preverovania a evidovania podnetov súvisiacich s oznamovaním protispoločenskej činnosti v meste Košice za vašu pozornosť vám ďakujem.

p. Raši, primátor mesta - Ďakujem pekne pani hlavná kontrolórka, otváram rozpravu k tomuto bodu. Pán poslanec Polaček.

p. Polaček, poslanec MZ - Ďakujem pekne pani kontrolórka neviem či viete, ale chcel by som dať na vedomie že správy, ktoré predkladáte mestskému zastupiteľstve nie sú k dispozícii pre verejnosť na webovom sídle mestskej časti v minulosti sa to tak dialo, keď som si pozeral webovú stránku dnes mesta Košice pardon dnes pod bodom jedna nie je žiadna príloha teda obyvatelia sa nemajú možnosť s vašimi materiálmi nijako oboznámiť neviem ako je to možné, a preto s pánom Gibódom by sme chceli predniesť uznesenie, kde žiadame riaditeľa magistrátu, aby zabezpečil aby spravil činnosti útvaru hlavného kontrolóra, ktoré sú predkladané mestskému zastupiteľstvu boli verejne dostupné a aby boli súčasťou pozvánky na mestské zastupiteľstvá pre verejnosť ďakujem pekne v minulosti sa.

p. Raši, primátor mesta - Pani hlavná kontrolórka chcete sa vyjadriť k tomuto obvineniu dobre ďakujem pekne. Potom to vysvetlite pánovi poslancovi Polačekovi. Môžete prečítať návrh uznesenia, keď sa smiem, len chcel by som vedieť, či je totiž pán poslanec Ihnát pardon potom vás poprosím ešte a pán poslanec Gibóda.

p. Ihnát, poslanec MZ - Pán primátor ja by som len chcel ako tu jednu vec. Ja nikoho nechcem obviňovať, ako tu bolo povedané pred chvíľkou. Napr. slovo obviňovanie. Som bol obvinený ja, minule, na minulom zastupiteľstve 27. a bola na mňa vyliata žumpa, takže ja by som chcel eventuálne vedieť pani hlavná kontrolórka, ako postúpili kontrolné činnosti v rámci môjho mena. To by ma veľmi zaujímalo, čiže môj výkon mandátu vlastne aj v súlade zo zákonom a ďalej by ma zaujímalo samozrejme ten list, ktorý tu bol ako prezentovaný, ktorý mám tu hneď u seba vlastne, v akom stave vlastne, či ste niečo šetrila alebo čakáte na výrok Policajného zboru Slovenskej republiky alebo ako? Vďaka.

p. Raši, primátor mesta - Ešte pán poslanec Gibóda. Potom vám dám na záver slovo (pozn. hlavná kontrolórka).

p. Gibóda, poslanec MZ - Ďakujem veľmi pekne, pán primátor, ja by som sa tiež rád potom zapojil do vašej diskusie, pán primátor, ja by som sa tiež potom napr. rád mohol vedieť vyjadriť, keď sa ozve pán riaditeľ magistrátu a neukončiť diskusiu potom a vtedy sa až vyjadria pracovníci magistrátu, ako to bežne robíte.

p. Raši, primátor mesta - Pán poslanec Gibóda v rámci diskusie sa vyjadria, je viem, že...

p. Gibóda, poslanec MZ - Potom by som rád mohol reagovať...

p. Raši, primátor mesta - Ako naša mestská Sibyla už viete, čo bude. Nie, v rámci rozpravy sa vyjadrí aj riaditeľ aj pani hlavná kontrolórka, tak neobviňujte predtým, ako nie je ukončená diskusia, nech sa páči rozprávajte k veci, ďakujem.

p. Gibóda, poslanec MZ - Ale pán primátor, Vy máte vo zvyku najprv ukončiť diskusiu a potom dať slovo pracovníkom magistrátu.

p. Raši, primátor mesta - A tentoraz tak neurobím.

p. Gibóda, poslanec MZ - Som rád. Ja by som teda poprosil pána riaditeľa magistrátu, aby sa vyjadril teraz a nenechal si to na neskôr to o čo ho poprosil pán primátor. Čiže, aby sa vyjadril k tomu, prečo tento bod nie je zverejnený a prečo tieto správy nie sú dostupné tak, ako sú ostatné body. A pán primátor, ja nie som Sibyla a verím, že tak budete postupovať aj v ostatných bodoch a nebudete ukončovať diskusiu skôr, než budú môcť poslanci zareagovať na pracovníkov magistrátu. Ďakujem.

p. Raši, primátor mesta - Ďakujem pekne, s takou krásnou koncovkou ste to dali. Marián, Ty mi o tom niečo povieš. Čiže neuzatváram rozpravu k tomuto bodu, pani hlavná kontrolórka je to bod Váš, takže Vy sa máte vyjadrovať a poprosím Vás, vyjadrite sa stručne aj k tomu zverejňovaniu alebo nezverejňovaniu správy lebo je to bod Správa hlavného kontrolóra.

p. Jakubíková, hlavná kontrolórka mesta - K správam. Správy my zverejňujeme vždy po rokovaní zastupiteľstva, lebo tieto správy sú určené pre prerokovanie mestského zastupiteľstva. Mám aj list z ministerstva  vnútra, lebo tento problém ja som riešila pred nejakým časom, čiže ja vám tento list ohľadom zverejňovania Správ hlavného kontrolóra, vám dám k dispozícii, vyjadrenie, čiže ja postupujem v tejto dikcii ako má usmernilo ministerstvo vnútra. Čo sa týka podnetov na pána poslanca Ihnáta, Váš výkon mandátu, poslanecký, my nešetríme. To nie je úloha hlavného kontrolóra, aby sme my kontrolovali mandát poslanca a jeho výkon, ďakujem.

p. Raši, primátor mesta - Čiže odpovedali ste aj prečo správa nie je zverejnená pred, ale prečo je zverejnená až po zastupiteľstve. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne, ale stále nerozumiem, prečo k tomuto bodu nie je zverejnená ani dôvodová správa, ani krycí list, ani návrh na uznesenie nehovorím, že majú byť zverejnené konkrétne správy ku jednotlivým kontrolným zisteniam a činnostiam, ale vôbec nemá človek šajnu o tom, o čom tento bod bude. Poprosím nápravu v tomto smere. Nevravím, že máte zverejňovať správy, ktoré vám ministerstvo hovorí, že nemôžete zverejniť pred prerokovaním, ale prečo toto nie je zverejnené pre obyvateľov, ďakujem.

p. Raši, primátor mesta - Pán poslanec Ihnát s faktickou poznámkou na pána poslanca Gibódu. 

p. Ihnát, poslanec MZ – Faktická pripomienka. Áno, spýtať som sa chcel pani hlavnej kontrolórky len vlastne, že či bolo šetrené aj to, čo sme tu ukazovali, pán primátor, minule ten list, ktorý tu bol prezentovaný, či tí ľudia existujú, či to bol list relevantný a či tie adresy vôbec existujú, čiže pani hlavná kontrolórka, zaoberali ste sa tým?

p. Raši, primátor mesta - Pán poslanec Ihnát s faktickou poznámkou sa reaguje na predchádzajúceho poslanca, do rozpravy sa môžete, keď nie teda uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrhová komisia obdržala jeden doplňujúci návrh na uznesenie od pána poslanca Polačeka v znení: „Mestské zastupiteľstvo v Košiciach po A) žiada riaditeľa magistrátu zabezpečiť, aby Správy o činnosti Útvaru hlavného kontrolóra, ktoré sú predkladané mestskému zastupiteľstvu, boli verejne dostupné a aby boli súčasťou pozvánky na mestské zastupiteľstvá pre verejnosť. Zodpovedný riaditeľ magistrátu, termín do najbližšieho mestského zastupiteľstva.“

p. Raši, primátor mesta - Chcem sa spýtať nášho právneho, či je možné poveriť riaditeľa kompetenciou k hlavnému kontrolórovi, ktorý nepatrí do štruktúry, pod riaditeľa magistrátu a druhá vec, či môžeme schváliť uznesenie, keď máme výklad z ministerstva vnútra, že správy sa zverejňujú až po, nie dobre, čiže o tomto uznesení nebudeme hlasovať, pretože je non lege artis a prejdeme k bodu číslo 2, pán riaditeľ, aha pardon, poprosím o uznesenie ako pôvodné uznesenie.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach po A) berie na vedomie po 1) správu o činnosti hlavného kontrolóra mesta Košice od III. rokovania mestského zastupiteľstva. Po 2.) Správu o výsledkoch kontrol vykonaných subjektoch Mestská polícia, Základná škola Krosnianska 2. Po B) schvaľuje Plán kontrolnej činnosti Útvaru hlavného kontrolóra mesta Košice na 2. polrok 2015 a po 2.) vnútornú smernicu číslo 2/2015 o podrobnostiach pri oznamovaní protispoločenskej činnosti v súlade s paragrafom 11 ods. 8 zákona č. 307/2014 o niektorých opatreniach pri oznamovaní protispoločenskej činnosti a o zmene a doplnení niektorých zákonov a § 11 ods. 3 zákona Slovenskej národnej rady číslo 401/1990 o meste Košice.“ 

p. Raši, primátor mesta - Ďakujem prosím hlasujte.

Hlasovanie č. 8 -	za: 36, proti: 1, zdržali sa: 2

p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 2
Správa o odpovediach na interpelácie a dopyty poslancov mestského zastupiteľstva, ktoré boli prednesené na III. rokovaní MZ dňa 27.04.2015

p. Raši, primátor mesta - Prejdeme k bodu číslo 2 poprosím pána riaditeľa magistrátu, aby uviedol správu o odpovediach na interpelácie a dopyty poslancov mestského zastupiteľstva, ktoré boli prednesené dňa 27. 4. 2015 nech sa páči pán riaditeľ.

p. Lazúr, riaditeľ MMK – Ďakujem, vážený pán primátor, vážené poslankyne, vážení páni poslanci. Predkladám tento klasický materiál, ktorý je na každé mestské zastupiteľstvo, čiže na vaše interpelácie a dopyty bolo odpovedané v zákonných lehotách, boli to otázky, ktoré sme vedeli splniť alebo vedeli čiastočne splniť alebo sú finančne tak náročné, že vlastne trvajú dlhšie obdobie a nie vždy sa ku nim vieme dostať. Pokiaľ sú nejaké otázky, nech sa páči.

p. Raši, primátor mesta - Ďakujem pekne, otváram rozpravu. Pán poslanec Gibóda, po ňom pán poslanec Ihnát.

p. Gibóda, poslanec MZ - Ďakujem veľmi pekne za slovo pán primátor. Odpovede na interpelácie, ktoré som podal, sú častokrát veľmi všeobecné, možno konštatovať, že vágne otázka o tom ako ste vybavili list poslancov mesta Košice ste odpovedali, že jednému z adresátov, resp. z tých, ktorých vám to adresovali ste odpovedali na info zákon takým spôsobom ste vybavili list ostatných poslancov a takým spôsobom ste odpovedali ostatným poslancom, čiže nijak. Ohľadom ďalšej moje otázky na spôsob, akým ste, akým sa mesto Košice vysporiadalo s pripomienkou občanov k Programu rozpočtu na rok 2014 a ´16, ste napísali celú jednu stranu o tom, že poslanci si nemusia osvojiť ich otázky občanov o tom, že občanom bolo odpísané na info zákony, ale o tom, akým spôsobom ste vybavili konkrétnu žiadosť, tu nie je opäť žiadne konkrétne slovo a najzaujímavejšia je Vaša posledná odpoveď vo vecí riešenia mestských častí, kde som Vás požiadal o predloženie koncepcií nového členenia mestských častí mesta Košice aj finančných analýz, ktoré ste ako primátor prezentovali obyvateľom Košíc v zasadačke Magistrátu mesta Košice na jeseň v roku 2013, keď ste ako sám povedali, je o 5 minút 12 posledná šanca, kedy schvaľovať nejaké zmeny vo fungovaní mestských častí. Je zaujímavé, že Magistrát mesta Košice a Vy sám ste predstúpili pred občanov a plánovali ste nejaké zmeny v zákone a fungovaní samosprávy na základe koncepcie a finančných analýz, ktoré sú na 2 strany. Je v nich 6 alternatív a sú na 2 strany. keď toto je výsledok vašej činností za 4 roky predchádzajúce, keď sa pracovalo na tejto téme, tak s pánom bohom, ako bude vyzerať to referendum počas parlamentných volieb.

p. Raši, primátor mesta - Pán poslanec máme k tomu extra bod, tak vráťte sa späť k Správam a odpovediam na interpelácie a dopyty.

p. Gibóda, poslanec MZ - Čo sa týka Správy o interpeláciách a dopytoch  spolu s kolegom predkladáme návrh na uznesenie, nakoľko pán riaditeľ magistrátu nerešpektoval uznesenie číslo 81 z roku 2015. Predkladáme tento návrh na uznesenie: „Po A) berie správu o odpovediach interpeláciách a dopytoch poslancov mestského zastupiteľstva, ktoré boli prednesené na III. rokovaní MZ 27. 4. s výhradou, z dôvodu nerešpektovania uznesenia mestského zastupiteľstva 81/2015. Zodpovedný riaditeľ MMK. Po B) žiada primátora mesta Košice v odpovediach na interpelácie poslancom uvádzať plné znenie otázok poslancov a po 2.) odpovede na položené interpelácie formulovať jasne, zreteľne a konkrétne.“

p. Raši, primátor mesta - Ďakujem veľmi pekne, pán poslanec to, že Vy nepochopíte odpoveď neznamená, že ostatní poslanci ju nechápu. Pán poslanec Polaček s faktickou, po ňom pán poslanec Gaj.

p. Polaček, poslanec MZ – Faktická pripomienka. Ak tie odpovede sú úmyselne zahmlené, tak prirodzene, že nepochopí ten, komu boli adresované, ale to je úmysel vedenia. Ja sa chcem k tej 81-ke, ktorú pán Gibóda čítal smerom k pánovi Lazúrovi, pánu riaditeľovi magistrátu pridať, pretože to uznesenie hovorí o tom, že máme v interpeláciách mať plné znenie našich otázok. Moja otázka bola položená na dve strany. KSO-čku som ju zaslal elektronicky na ich žiadosť ešte mi aj poďakovali, že tú moju otázku majú elektronicky a celá moja otázka znie“ „Interpeloval ohľadne otvoreného listu obyvateľov Kostolianskej cesty.“ Ja neviem, ako fakt si asi robíme srandu z Polačeka a Gibódu, ale skúste ten náš mandát brať vážne.

p. Raši, primátor mesta - Položiť otázku na dve strany nie je sranda z vašej strany, ďakujem pekne. Pán poslanec Gaj s faktickou.

p. Gaj, poslanec MZ - Faktická pripomienka. Príjemný dobrý deň, ja by som poprosil pána poslanca Gibódu trošku pomalšie, lebo nestačím si to písať, dobre, pomalšie, ďakujem.

p. Raši, primátor mesta - Pán poslanec Ihnát, nech sa páči.

p. Ihnát, poslanec MZ – Áno, ďakujem za slovo pán primátor. Ja by som tiež sa pridal ku kolegom Polačekovi a Gibódovi a to v jednej veci. Vadí mi a to hovorím vážne, vadí mi to, že keď dám názov interpelácie tak poprosím, aby ten názov interpelácie bol presne tak špecifikovaný a potom bola daná odpoveď. Má to svoj význam to je tá jedna vec. Potom druhá vec podával som dopyty som podával k tému využiteľnosti motorových vozidiel a samotnú efektívnosť. Nuž, musím povedať, že najkvalitnejšie a to naozaj pochváliť musím mestský podnik a to je Mestské lesy Košice a. s., kde je podpísaný pán inžinier Tibor Roth, predseda predstavenstva, ktorý dal správu takú, eventuálne aká má byť. Aj keď mi tam vadí jedna vec a to je rozpis osobných motorových vozidiel referentských a manažérskych, čiže tam to chýba, ale táto správa je prijateľná. Ďalej, aby som prečítal správu Dopravného podniku mesta Košice. Technologické vozidlá sú v Dopravnom podniku mesta Košice a. s. aj napriek svojmu pokročilému veku a teda aj technickému stavu využívané k zabezpečeniu hlavnej činnosti dennodenne. Ich využívanie je primerané potrebám a ich technickému stavu. No, s takouto odpoveďou vôbec nemôžem byť spokojný. To jednoducho, to je, na tu máš, prečítaj si a buď pokojný. Fakt podpísaný Ing. Richard Majza, MBA, predseda predstavenstva, generálny riaditeľ. „Pán Ing. Richard Majza, ja to zopakujem v svojom dopyte ešte raz a verím tomu, že to bude kvalifikovaná odpoveď jedného predsedu predstavenstva tohto podniku.“ Tak isto ma zaujímalo, napr. v tomto dopyte, čo sa týkalo tých financií, odkiaľ tie financie boli a koľko tých financií bolo, keď nechali doma ľudí na platenom voľne v rámci výpovedí v roku 2014. Tu tiež mi nie je to jasne odpovedané. Budem to opakovať. 
Potom ďalej v samotných dopytoch TEHO je podpísaný Štefan Kapusta, konateľ spoločnosti. Jednoducho tiež tak isto, to je také dosť strohé a bytový podnik, to tiež prečítam, ten ma veľmi zaujímal. Bytový podnik mesta Košice motorové vozidlá evidované v majetku spoločnosti využíva výlučne, opakujem slovo výlučne, na poskytovanie výkonov a služieb poskytovaných v súlade s registrovaným predmetom činnosti spoločnosti, t.j. ich efektivitu využívania sleduje v rámci sledovania efektivity činností spoločnosti ako celku. Veľmi ma zaujalo slovo „výlučne“. Tomu sa trošku povenujem potom v budúcich bodoch. 
Ďalej by som sa chcel ku interpeláciám vrátiť. Prístupová komunikácia k rekreačnému areálu Anička. Tu mi bolo odpovedané vlastne, že z dôvodu, že ide o opustenú stavbu nezistených vlastníkov, táto by mala pripadnúť podľa ustanovenia § 135 Občianskeho zákonníka štátu. Nuž, pán primátor, ja mám tú určitú mapku, ktorá hovorí o tom ako neviem, či je to pravdivá mapka a to treba fakt s odbornými úradmi alebo orgánmi zistiť.

p. Raši, primátor mesta - Pán poslanec 3 minúty, takže poprosím veľmi rýchlo dokončiť.

p. Ihnát, poslanec MZ – Áno. Trištvrte tejto cesty by malo podľa LV dokonca a ešte aj parcelného čísla patriť mestu Košice. Poprosil by som odborné útvary, právne útvary tohto magistrátu, aby sa tomuto povenovali, lebo tým pádom by to menilo tie interpelácie, ktoré som už dostával minulý rok a to boli asi 3 interpelácie, že nie je to naše, s tým nemáme nič spoločné.

p. Raši, primátor mesta – Ďakujem, pán poslanec Petrvalský, po ňom pán poslanec Dečo.

p. Petrvalský, poslanec MZ - Ďakujem pán primátor za slovo dostal som odpoveď na svoju interpeláciu ohľadne toho, že neprispôsobiví občania vyberajú z veľkokapacitných kontajnerov smetí a tým pádom my vlastne podporujeme vznik ilegálnych osád v tých mestských častiach odkiaľ tie veľkokapacitné smetí vyberajú bohužiaľ dostal som odpoveď o tom ako sa rozmiestňujú  veľkokapacitné kontajnery mestskej časti nie som s tým spokojný nech sa na to ešte niekto raz pozrie ďakujem pekne.

p. Raši, primátor mesta – Ďakujem, aj ja. Pán poslanec Dečo, po ňom pán poslanec Polaček.

p. Dečo, poslanec MZ - Ďakujem pekne pán primátor. Vo svetle posledných tragických udalostí pri Zoologickej záhrade, Vás chcem poprosiť, ale zároveň aj požiadať v tomto aj v minulom volebnom období som niekoľkokrát jasne v rámci dopytov a interpelácií žiadal konkrétne odpovede a konkrétne návrhy na riešenie problémov počnúc Kostolianskou cestou, cez „esíčko“ nad Podhradovou, až po tie úseky, ktoré sú pred Kavečanami v Kavečanoch, aj za Kavečanami. Vyhasli tam 3 ľudské životy a ak si pozriem spätne tie odpovede na interpelácie, žiaľ musím konštatovať, že po formálnej stránke oni áno, spĺňajú všetky náležitosti, ktoré magistrát má dodržať, nie je tam, čo vytknúť, ale po vecnej stránke sa nepohneme za 2, 4, 5, 6 rokov. Ja prijímam aj výzvu na súčinnosť, prijímam aj diskusiu na tieto témy, ale nemôžem prijať v záujme občanov mesta Košice, aby som 5 rokov dostával odpovede, ktoré nič neriešia a na druhej strane v novinách čítal tragické správy, ďakujem.

p. Raši, primátor mesta - Pán poslanec, ale zásadnú vec si nepovedal, že tragédia, ktorá sa stala, nijako nesúvisí s kritickými úsekmi ciest. Nijako nesúvisí s kritickými úsekmi ciest, pretože sa stala dole, ako sa ide na Kavečany, čiže nešlo ani o „esíčko“, ani o Kostoliansku cestu, ani o iný kritický úsek. Ja len aby tu nevznikol dojem, že sa to stalo v mieste, ktoré je dlhodobo označované za kritické. Nech sa páči máš faktickú.

p. Dečo, poslanec MZ – Faktická pripomienka. Pán primátor, ten dojem nevznikol, ten fakt tu je, pretože pár týždňov predtým na „esíčku“ bola tiež veľmi vážna dopravná nehoda. Nehoda dvoch autobusov, kde len zázrakom neskončila tragicky, ďakujem.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - V úvode by som chcel pána Deča podporiť, aby sme naozaj sa tej ceste smerom do Kavečian venovali. Ja nerád to hovorím, ale možno fakt je len otázkou času, kedy tam môže dôjsť k ďalšej tragédii. Tých niekoľko nešťastí tam už bolo, bol som svedkom, keď som ja pomáhal vyťahovať autá tam a naozaj, ja by som bol veľmi rád, keby magistrát prijal nejaké riešenie k tejto ceste. 
K interpeláciám. Vrátim sa k môjmu listu, s ktorým som sa stotožnil a týka sa obyvateľov Kostolianskej cesty áno ten list je dlhy, ale obsahuje v sebe množstvo otázok, napr. obyvatelia žiadali, aby ste nám predložili časový harmonogram všetkých potrebných úkonov súvisiacich s realizáciou výstavby chodníka a opravy verejného osvetlenia v tejto lokalite na Kostolianskej. Odpoveď: „Otázka k predmetnej problematike bola zodpovedaná v rámci odpovedí na interpelácie a dopyty 2. 3. Tam také som nič konkrétne nenašiel a preto som opäť túto otázku vlastne položil. Čiže nie je pravda, tie odpovede sú nie že vágne, sú nijaké. A k dopytu a toto mi nie je vôbec jasné pán riaditeľ, ja som položil dopyt na pána riaditeľa mestských lesov, pána Rotha. Odpoveď som nikde nenašiel. To je všetko.

p. Raši, primátor mesta - Pán poslanec Dečo, nech sa páči.

p. Dečo, poslanec MZ - Faktická pripomienka. Ďakujem, aby som už túto tému uzavrel z mojej strany, tak ešte podotknem, pán primátor, zastávka autobusu pri vyhliadkovej veži Hradová a smerom na Kavečany cesta asi 150 m sa zvažuje smerom dole, tam je pod cestou tak veľký výmoľ, že je možné, že keď sa na tom úseku stretnú 2 nákladné autá, že budeme, že budem sa nie čudovať, ale budeme sa veľmi báť. Tam je tak podmytá cesta, že je to tiež otázkou času, kedy dôjde k veľkým škodám alebo až k tragédií.

p. Raši, primátor mesta – Ďakujem, pán poslanec Jakubov.

p. Jakubov, poslanec MZ - Ďakujem pekne za slovo, vážený pán primátor, dovoľujem si upozorniť Vás a samozrejme aj celé fórum na príslušné ustanovenia Rokovacieho poriadku mestského zastupiteľstva. Poslanec vystupuje v rozprave spravidla raz. Pokiaľ nedokáže formulovať svoje myšlienky v troch minútach a prerokovávame závažné body je normálne, že vystúpi aj viackrát. Ale máme tu poslancov, ktorí pri druhom bode a to sme mali bod 00001, 2 vystupujú už možno šiesty, siedmykrát. Možno by bolo vhodné, ak nedokážu formulovať svoje myšlienky, vytvoriť fórum poslancov a po vzore Hiparku, máme veľmi pekne zrekonštruovaný Mestský park, je tam veľmi pekný altánok a je možné formulovať alebo naučiť sa formulovať svoje myšlienky pred verejnosťou na tomto mieste. Ďakujem veľmi pekne. 

p. Raši, primátor mesta - Ďakujem pekne pán poslanec. Spravidla raz už vystúpil aj pán poslanec Gibóda aj Ihnát, čiže uzatváram rozpravu k tomuto bodu. Poprosím návrhovú komisiu najprv doplňujúci návrh a potom pôvodný návrh uznesenia a poprosím právne, aby sledovalo či návrh, ktorý dal pán poslanec Gibóda nie je v nesúlade s legislatívou mesta alebo štátu.

p. Andrejčák, poslanec MZ a člen návrhovej komisie - Takže doplňujúci návrh od pána poslanca Gibódu: „Mestské zastupiteľstvo v Košiciach po A) berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na III. rokovaní mestského zastupiteľstva dňa 27. 4. 2015 s výhradou z dôvodu nerešpektovania uznesenia mestského zastupiteľstva číslo 81/2015. Zodpovedný riaditeľ magistrátu. Po B) žiada primátora mesta Košice po 1.) v odpovediach na interpelácie poslancom uvádzať plné znenie otázok poslancov a po 2.) odpovede na predložené interpelácie formulovať jasne, zreteľne a konkrétne. Zodpovedný primátor mesta. Termín do najbližšieho mestského zastupiteľstva.“

p. Raši, primátor mesta - Chcem sa spýtať nášho právneho či niečo ste nedodržali z hľadiska platnej legislatívy ako vám to bolo vytknuté pánmi poslancami. Nech sa páči k mikrofónu sa priznať alebo vyviniť.

p. Medvecová, vedúca referátu právny a legislatívny - Dobrý deň, vážený pán primátor, vážené mestské zastupiteľstvo. Mestské zastupiteľstvo, čo sa týka ukladania riaditeľovi Magistrátu mesta Košice, nemôže uznesením uložiť riaditeľovi magistrátu.

p. Raši, primátor mesta - Ospravedlňujem sa nemôžete hovoriť, hlasujeme, pardon, musíte si sadnúť. Nech sa páči hlasujeme o tomto doplňujúcom návrhu.

Hlasovanie č. 9 - 	za: 4, proti: 5, zdržali sa: 29

p. Raši, primátor mesta - Prosím návrhovú komisiu o pôvodný návrh uznesenia.

p. Andrejčák, poslanec MZ a člen návrhovej komisie - Pôvodný návrh: „Mestské zastupiteľstvo v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na III. rokovaní mestského zastupiteľstva dňa 27. 4. 2015.“ 

p. Raši, primátor mesta - Ďakujem pekne, prosím hlasujte.

Hlasovanie č. 10 - 	za: 29, proti: 3, zdržali sa: 7

p. Raši, primátor mesta - Konštatujem, že uznesenie bolo schválené ďakujem.
- - -

Bod č. 3
Návrh Všeobecne záväzného nariadenia mesta Košice o určení názvu ulice - Šalviová

p. Raši, primátor mesta - Prejdeme k bodu číslo 3 je to materiál návrh Všeobecne záväzného nariadenia mesta Košice o určení názvu ulice Šalviová. Otváram k tomuto bodu rovno rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje Všeobecne záväzné nariadenie mesta Košice o určení názvu ulice Šalviová podľa predloženého návrhu.“

p. Raši, primátor mesta - Ďakujem pekne, prosím hlasujte. Je potrebná trojpätinová väčšina prítomných poslancov.

Hlasovanie č. 11 - 	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili, ďakujem.
- - -

Bod č.4
Návrh Všeobecne záväzného nariadenia mesta Košice o určení názvu ulíc - Na banisegu, Nábrežná, Rybárska, Ku štrkovisku, Bernatovská, Valalická

p. Raši, primátor mesta - Prejdeme k bodu číslo 4 pod ktorým predkladám materiál Návrh Všeobecne záväzného nariadenia mesta Košice o určení názvu ulíc Na banisegu, Nábrežná, Rybárska, Ku štrkovisku, Bernátovská a Valalická. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje Všeobecne záväzné nariadenie mesta Košice o určení názvu ulíc podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 12 - 	za: 38, proti: 0, zdržali sa: 0

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 5
Pokračovanie rokovania MZ o prerušenom bode z III. rokovania zo dňa 27.04.2015 - Územný plán HSA Košice, Zmeny a doplnky 2014 - č. 95, 96, 97, 98 a 99

p. Raši, primátor mesta - Prejdeme k ďalšiemu bodu, ktorým je bod číslo 5 a je to materiál Pokračovanie rokovania mestského zastupiteľstva o prerušenom bode z III. rokovania zo dňa 27. 4. 2015 - Územný plán hospodársko-sídelnej aglomerácie Košice, Zmeny a doplnky 2014 číslo 95, 96, 97, 98 a 99. 
Otváram k tomuto bodu rozpravu, resp. predkladateľ materiálu a spracovateľ je pani hlavná architektka, je k dispozícii. Pán poslanec Špak, nech sa páči.

p. Špak, poslanec MZ - Ďakujem za slovo, vážený pán primátor, poslankyne, poslanci. Pán primátor, minule ste spomínali, že sa obávate, že si začíname rozumieť alebo nie, že mi začínate rozumieť. Tak ja sa obávam, že ste mi nerozumeli, pretože tento bod, ktorý sa prerušil a mal som pocit, že sa prerušil kvôli argumentom z mojej strany, tak bol znova predložený a nezmenilo sa absolútne nič. Takže ja budem sa snažiť byť čo najkonkrétnejší. Mám tu jeden regulatív, kde sa spomína v bode 5 16.2 pri rozhodovaní o ťažbe rádioaktívnych nerastov v lokalite prieskumného územia Čermeľ - Jahodná a na ostatných ložiskách na území Košického samosprávneho kraja akceptovať stanoviská obcí a VÚC Samosprávneho kraja vydaté formou uznesenia zastupiteľstva a v súlade s platnou legislatívou. Takže ja tu mám návrh uznesenia - zosúladenie ÚPN mesta Košice s ÚPN VÚC  Košického kraja v zmysle ustanovenia zákona 30 ods. 2 zákona č. 50/1976 Zb. o územnom plánovaní a stavebnom poriadku v znení neskorších predpisov. Mestské zastupiteľstvo v Košiciach podľa ustanovenia zákona 31 žiada primátora mesta Košice pripraviť podklady pre zosúladenie záväznej časti ÚP HSA Košice vyhlásenej VZN mesta Košice číslo 39, ktorým sa vyhlasuje záväzná časť územného plánu hospodárskej sídelnej aglomerácie Košice schválené mestským zastupiteľstvom v Košiciach uznesením číslo 819 dňa 14. mája 1998 v znení neskorších zmien a doplnkov so záväznou časťou ÚPN VÚC Košického kraja vyhlásenej VZN KSK, ktorým sa vyhlasujú zmeny a doplnky 2014 záväznej časti územného plánu veľkého územného celku Košický kraj a to časti, ktorá záväzne reguluje a upravuje oblasť usporiadania územia z hľadiska ochrany kultúrneho dedičstva ekológie, ochrany prírody, prírodných zdrojov a starostlivosti o krajinu a tvorbu krajinnej štruktúry konkrétne bod 5 16.2 v prílohe číslo 2 VZN KSK 6/2014. Mám tu spomenutý termín do 30. 6. 2015, ak je to možné. Ja to odovzdám.

p. Raši, primátor mesta - Ďakujem pekne, pani hlavná architektka, aby nám povedala, máte ináč zapnutý mikrofón už dlhšie, tak keď nás budete ohovárať, bude to počuť, nech sa páči.

p. Királyová, hlavná architektka mesta - Ja len chcem povedať, že v podstate dokumentácia je preskúmaná Okresným úradom podľa § 25 stavebného zákona. To znamená, že je všetko v súlade s nadradenou dokumentáciou a celý proces prebehol regulérne. Ja neviem, čo sa tu vyťahuje, pretože naozaj tá dokumentácia je preskúmaná a je v poriadku, tzn. že § je vydaný. Ja neviem, čo mám k tomu dodať.

p. Raši, primátor mesta - Čiže to, čo predložil pán poslanec Špak, ktorému to pravdepodobne niekto dal dnes ráno je čo?

p. Királyová, hlavná architektka mesta - Dnes ráno?

p. Raši, primátor mesta - Včera večer, ale určite to pán poslanec nepísal po večeroch doma sám, čiže chcem, aby ste sa vyjadrili k tomu, čo tu bolo prečítané.

p. Királyová, hlavná architektka mesta - Áno vlastne.

p. Raši, primátor mesta - Či to môžeme urobiť alebo nie, či je to v poriadku z hľadiska zmien územného plánu alebo je to proces, ktorý nie je v súlade s legislatívou takýchto zmien. Ukážte ten „pozmeňovák“ pani hlavnej architektke, aby sa pozrela, či je to v poriadku, lebo máte k uzneseniu doplňujúci návrh.

p. Királyová, hlavná architektka mesta - Chcem povedať, že pokiaľ sme my dali preskúmanie tzn., že celý proces prebehol, tak dávame celý materiál, ktorý vlastne všetky pripomienky, ktoré prichádzajú predkladáme Okresnému úradu preskúmané a vyhodnotenie po tomto termíne, keď Okresný úrad vydá stanovisko, už my nemôžeme vstupovať do toho procesu a dopĺňať celý ten materiál. Tzn., že pokiaľ by to bolo v zákonnej lehote vtedy, keď ešte pracujeme na tom materiáli, je to možné meniť, dopĺňať. Ale už po tomto procese nie, tzn., že proces ako taký bol ukončený. My nemôžeme ani pred týždňom, ani pred dvoma mesiacmi alebo do vydania stanoviska Okresného úradu môžeme vstupovať do toho procesu. Po tomto procese už nie. Tzn., že proces ako taký je ukončený.

p. Raši, primátor mesta - Čiže keby sme teraz do toho vstúpili a schválili niečo, tak je celý materiál neplatný?

p. Királyová, hlavná architektka mesta - Áno, nehovoriac o tom len doplniť, že vlastne poslanci, občania, všetky organizácie majú možnosť vstupovať do toho procesu, pretože proces prechádza najprv prerokovaním s občanmi, potom je to prerokovanie s organizáciami a vtedy je možné do toho vstupovať a dávať rôzne návrhy. Obstarávateľ vyhodnocuje tieto pripomienky a to, čo som povedala nakoniec znamená, že nadriadený orgán preskúma, či celý proces a všetko bolo v rámci legislatívy v poriadku, takže my do toho procesu ani po zastupiteľstve, ak by sme chceli niečo dopĺňať v tejto chvíli musíme celý proces spracovania obstarávania zopakovať.

p. Raši, primátor mesta - Pán poslanec Berberich a medzitým ešte potom vám ešte dám slovo. Pán poslanec Berberich, po ňom uvidíme.

p. Berberich, poslanec MZ - Ďakujem pekne za slovo, čiže ja sa len chcem opýtať. V podstate pani hlavná architektka nám potvrdila, že je predložený ten istý materiál, keďže ste vraveli, že sa nedá tam nič meniť. Je to tak?

p. Királyová, hlavná architektka mesta – Áno, však vlastne materiál je v poriadku. Ja som vám povedala, že tento proces treba sledovať. Vy ste pozývaní stále na prerokovanie, dokonca som pozvala poslancov 2-krát, aby sme im vysvetlili kroky, ktoré prebiehajú a kedy môžu vstupovať, čo sa vlastne, aké zmeny sa stali. Takéto niečo sa tam nenavrhovalo. To je po prvé. Po druhé prišli len dvaja poslanci, aj to na druhú výzvu. Tzn., že zrejme im je všetko jasné a teraz tu počúvam, že vlastne tomu vôbec nerozumejú.

p. Raši, primátor mesta - A pani hlavná architektka ten bod bol prerušený prečo?

p. Királyová, hlavná architektka mesta - Len bolo, že na preskúmanie či územnoplánovacia dokumentácia je v súlade s nadradenou dokumentáciou, ale my máme stanovisko od krajského KSK teda a to stanovisko je kladné tzn., že dokumentácia je v súlade.

p. Raši, primátor mesta - Pán poslanec Polaček s reakciou na pani hlavnú architektku.

p. Polaček, poslanec MZ - Ja sa len chcem spýtať, že ak ste zistili, že všetko je v súlade, prečo v dôvodovej správe nemám nejaký odstavec navyše k dnešnému rokovaniu, aby to bolo konštatované a možno niečím podložené?

p. Királyová, hlavná architektka mesta - Ale my sme hovorili aj v tom materiáli predtým, že dokumentácia je v súlade stále. Vy v materiáloch, v ktorých dostávate, máte vyhodnotenie, máte stanoviská všetkých dotknutých na druhej strane máte vyhodnotenie v tom materiáli. To máte, môžete si to tam pozrieť. Tzn., že my si nemôžeme dovoliť dať dokumentáciu na schváleniu mestskému zastupiteľstvu pokiaľ je nejaký rozpor. To sa stalo vlastne, že dnes materiál Moskovská bola stiahnutá na schválenie z rokovania.

p. Raši, primátor mesta – Dobre, uzatváram rozpravu k tomuto bodu, poprosím návrhovú komisiu, čiže najprv budeme mať pozmeňujúci.

p. Andrejčák, poslanec MZ a člen návrhovej komisie – Áno, od pána poslanca Špaka obdržala návrhová komisia pozmeňujúci návrh na uznesenie v znení: „Mestské zastupiteľstvo v Košiciach žiada primátora mesta Košice pripraviť podklady pre zosúladenie záväznej časti ÚP HSA Košice vyhlásenej VZN mesta Košice číslo 39, ktorým sa vyhlasuje záväzná časť územného plánu hospodársko-sídelnej aglomerácie Košice schválené mestským zastupiteľstvom uznesením číslo 819 dňa 14. 5. 1998 v znení neskorších zmien a doplnkov so záväznou časťou ÚP VÚC Košického kraja vyhlásenej VZN KSK číslo 6/2014, ktorým sa vyhlasujú Zmeny a doplnky 2014 záväznej časti územného plánu veľkého územného celku Košický kraj a to v časti, ktorá záväzne reguluje a opravuje oblasť usporiadania územia z hľadiska ochrany kultúrneho dedičstva, ekológie, ochrany prírody, prírodných zdrojov a starostlivosti o krajinu a tvorby krajinnej štruktúry konkrétne bod 5 16.2. Prílohy číslo 2 VZN KSK 6/2014.“ 

p. Raši, primátor mesta - Budeme hlasovať o pozmeňujúcom návrhu, prosím hlasujte.

Hlasovanie č. 13 - 	za: 12, proti: 1, zdržali sa: 26

p. Raši, primátor mesta - Poprosím o predloženie pôvodného uznesenia.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach po A) berie na vedomie súhlasné stanovisko Okresného úradu v Košiciach, odbor výstavby a bytovej politiky v zmysle § 25 zákona č. 50/1976 o územnom plánovaní a stavebnom poriadku podľa predloženého návrhu. Po 2.) vyhodnotenie pripomienok k návrhu územného plánu HSA Košice, Zmeny a doplnky 2014 číslo 95, 96, 97, 98, 99. Po B) schvaľuje po 1.) Územný plán HSA Košice, Zmeny a doplnky 2014 číslo 95, 96, 97, 98, 99 v zmysle spracovanej dokumentácie. Po 2.) doplnok ku Všeobecne záväzné nariadeniu mesta Košice číslo 39/1998 podľa predloženého návrhu a po C) žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 14 - 	za: 28, proti: 4, zdržali sa: 7

p. Raši, primátor mesta - Konštatujem, že uznesenie sme schválili.
- - -

Bod č. 6
Pokračovanie rokovania MZ o prerušenom bode z III. rokovania zo dňa 27.04.2015 - Územný plán zóny Košice – Kavečany 2014

p. Raši, primátor mesta - Prejdeme k ďalšiemu bodu rokovania, ktorým je Pokračovanie rokovania o prerušenom bode z III. rokovania mestského zastupiteľstva - Územný plán zóny Košice – Kavečany, Zmeny a doplnky 2014. A hneď dám slovo pani spracovateľke, pani hlavnej architektke, aby nám povedala, prečo bol materiál prerušený a či je všetko v súlade s legislatívou.

p. Királyová, hlavná architektka mesta - Materiál bol prerušený preto, lebo tam bola námietka, že nie je tam záporné stanovisko mestskej časti. V podstate mestská časť dala stanovisko, kde požadovala zapracovať naviac lokalitu, a tu ju aj vidíme, svetlozelenú v tom územnom pláne zóny Kavečian. My sme pánu starostovi vysvetlili, že nevedia sa na tomto riešení tohto územia dohodnúť vlastníci a my nemôžeme vstupovať do ich vlastníckych práv. Tzn., že nám do spracovania územného plánu zóny nebola predložená štúdia, ktorá by riešila napojenie tejto lokality a mohli sme túto lokalitu zmeniť na zónu, kde je možná výstavba. V podstate nikto z týchto, viem, že túto lokalitu niekoľkokrát sme pokúšali sa s vlastníkmi nejako riešiť, nikdy nedošlo k dohode. Tzn., že my nad rámec tých vlastníckych vzťahov nemôžeme do toho vstupovať. A vysvetlili sme pánu starostovi. Povedal, že to pochopil. Vysvetlili sme, takže riešenie, ktoré sa túto navrhuje, nezamedzuje rozvoj do budúcna, môžu to v nejakých zmenách a doplnkoch riešiť. Ale nie v týchto, pretože tento proces máme ukončený. A ani nie je tu snaha týchto vlastníkov riešiť nadmerné záhrady. Preto považujeme toto riešenie za vhodné. Tak isto spracovanie, preskúmanie je v súlade. Je tam vydané stanovisko Okresného úradu § 25, že je v súlade, územno-plánovacia dokumentácia s nadradenou. To bola jediná pripomienka starostu. Hovorím o neriešení tejto lokality.

p. Raši, primátor mesta - Ďakujem pekne. Pán starosta z Kavečian tu je nie. Keď to pochopím, pokiaľ sa vlastnícke vzťahy doriešia a spracuje sa štúdia, bude sa to dať zapracovať?

p. Királyová, hlavná architektka mesta - V ďalších zmenách a doplnkoch áno. Len sa musia dohodnúť. To znamená, že musia si dohodnúť s nejakým vlastníkom, kade sa napoja na komunikáciu. Lebo už táto komunikácia, ktorá je tam navrhovaná, týchto parametrov, neumožňuje ďalší rozvoj, teda ďalšie napojenie, ja neviem, desiatich domov. Tzn. ale je tam možnosť napojenia. V súčasnosti, tá možnosť napojenia tejto lokality nie je v územnom pláne.

p. Raši, primátor mesta - Nech sa páči, pán poslanec Petrvalský, po ňom pán poslanec Polaček.

p. Petrvalský, poslanec MZ - Ďakujem veľmi pekne pán primátor. Včera som mal rokovanie s ľuďmi, ktorí v tejto lokalite bývajú. Sú veľmi nahnevaní a nesúhlasia s tým, aby takéto riešenie bolo urobené. Dokonca ani mestská časť nedala kladné stanovisko, dodnes. A sú tu niektoré výtky, napr. je tam výtka, že všade okolo sú individuálne domy, v IBV-čke postavené. V tejto lokalite ma byť radová zástavba. Proste ako päsť na oko lokalita. Navrhujú, aby sa skutočne riešila ako celok, a kým nebudú vyriešené vlastnícke vzťahy aj s tými susednými parcelami, aby sa do tejto lokality „nešahalo“ preto, lebo individuálne, teda tie parciálne riešenia neprinesú nič dobré. Sú tu nedoriešenie územia, ako celku. Vytvára nejasnosti vhodnosti navrhovaných čiastkových úsekov komunikácií, potom tu sú problémy s dimenzovaním dažďovej kanalizácie a takéto veci. Takže ľudia v tom okolí toto riešenie odmietajú jednoznačne. A hovorím, ani starosta nie je naklonený k týmto zmenám. Ďakujem.

p. Raši, primátor mesta - Ďakujem pekne. Janko, nevieš, kde je starosta? Lebo vieš, už druhýkrát o ňom rozprávame bez neho. Pán poslanec Polaček, po ňom pán poslanec Dečo.

p. Polaček, poslanec MZ - Ďakujem pekne. Z tých informácií, ktoré ja mám, pán starosta trvá na svojom stanovisku. Je proti prijatiu tohto bodu rokovania. Nakoniec aj v dnešnom denníku Košický Korzár môžeme čítať jeho vyjadrenie, kde trvá na svojom a tvrdí, že sa stretol z ÚH, ale nedošlo k zhode. A teda to svoje stanovisko nemení, a je nemenné. Pre mňa je pán starosta autoritou, bol volený obyvateľmi a podľa mňa jeho názor by sme mali všetci rešpektovať, pretože si uvedomme, že tie koncepcie, ktoré tie možnosti, ktoré majú mestské časti sú obrovsky obmedzené. A keď už aj teraz nebudeme alebo budeme ignorovať stanovisko starostov mestských častí, tak potom naozaj tie mestské časti sú tu úplne nepotrebné. Jednoducho starosta sa vyjadril. Je to pre mňa autorita! A ja by som vás chcel vyzvať, aby sme proste to jeho stanovisko zobrali na vedomie a nezobrali tento návrh tak, ako nám je predpokladaný.

p. Raši, primátor mesta - Ďakujem pekne. Ja súhlasím s tým, že nebudeme dávať návrhy, s ktorými nesúhlasia mestské časti. Čiže my máme, pani hlavná architektka, k tejto zmene nesúhlas mestskej časti? K tejto zmene, ktorú navrhujeme?

p. Királyová, hlavná architektka mesta - Pán starosta dal výhrady, tzn. dal výhrady, že sa nerieši lokalita, ktorú som povedala.  To sú tie nadmerné záhrady. To bola prvá výhrada. A druhá výhrada bola, že komunikácia v tej druhej časti, že je úzka. Ale je to v súlade s technickou normou. V podstate občania sa mohli, vy tu rozprávate, páni poslanci, že občania nesúhlasia, občania sa mohli vyjadriť, pretože bolo prerokovanie a nedostali sme žiadne pripomienky. Na to pán starosta nesúhlasil len s technickými parametrami komunikácií.

p. Raši, primátor mesta - Čiže vyjadril pán starosta nesúhlas?

p. Királyová, hlavná architektka mesta - Nesúhlasné stanovisko bolo vyhodnotené, že komunikácia takejto dĺžky môže mať tieto parametre v zmysle STN.

p. Raši, primátor mesta - Dobre, pán poslanec Jakubov s faktickou, pán poslanec Polaček s faktickou na pani hlavnú architektku.

p. Jakubov, poslanec MZ - Faktická pripomienka. Vážený pán primátor, osobne som na ostatnej rade starostov vyzval všetkých starostov, aby v prípade, že sú zaradené body na rokovanie zastupiteľstva a najmä body voči ktorým mali výhrady alebo nesúhlasné stanoviská, aby prišli a vysvetlili to poslancom. Je veľmi ťažko, ak niekto komunikuje sprostredkovane. A samozrejme viem, pán primátor, že spravidla takmer vždy uznávaš tieto výhrady starostov, najmä pri územnoplánovacích dokumentáciách. Neviem, kvôli čomu nedošiel pán starosta. No tak mne účty neskladá, ale je škoda, že neprišiel a osobne si svoje stanovisko neodprezentoval.

p. Raši, primátor mesta - Pán poslanec, keď máš slovo s faktickou aj s procedúrou, navrhni prerušenie rokovania zavoláme si pána starostu, aby sme to neschvaľovali. Pán poslanec Jakubov.

p. Jakubov, poslanec MZ - Samozrejme, odporúčam v takomto prípade, pretože je tu stanovisko starostu mestskej časti Kavečany, ktoré nie je súhlasné, odporúčam, aby sme prerušili rokovanie k tomuto bodu. A samozrejme bude mať pri najbližšej príležitosti pán starosta možnosť prísť a zdôvodniť svoje negatívne stanovisko.

p. Raši, primátor mesta - Ďakujem, hlasujeme o „procedúre“ prerušenia rokovania, prosím hlasujte. 

Hlasovanie č. 15 - 	za: 36, proti: 1, zdržali sa: 1

p. Raši, primátor mesta – Konštatuje, že prerušujeme rozpravu o tomto bode.

p. Raši, primátor mesta - Teraz sme prerušili rokovanie o danom bode. Čiže bude pokračovať rozprava na ďalšom zastupiteľstve tak, ako ste prihlásení. Ďakujem pekne.
- - -

Bod č. 7
Územný plán zóny Košice - Pereš, Zmeny a doplnky 2015

p. Raši, primátor mesta - Prejdeme k ďalšiemu bodu. Je to bod číslo 7 Územný plán zóny Košice – Pereš, Zmeny a doplnky 2015. Poprosím pani hlavnú architektku, nech uvedie materiál.

p. Királyová, hlavná architektka mesta - Bola navrhnutá jedna zmena. Zmena rieši takú koncovú polohu rodinných domov. Znamená, že tam toto je vlastne navrhovaná zmena v nadrozmerných záhradách, v takom cípe toho územia, navrhuje prístupovú komunikáciu a výstavbu rodinných domov v týchto nad záhradách. Zmena prešla prerokovaním s občanmi, s prerokovaním s organizáciami a uzatvorená je preskúmaním Okresného úradu, tzn. územnoplánovacia dokumentácia v súlade. Mestská časť Pereš sa vlastne nevyjadrila v zákonnej lehote, nezaujala stanovisko k tejto zmene, ale územnoplánovacia dokumentácia, máme na ňu vydané v zmysle § 25 stanovisko. Tzn., že je v súlade s nadradenou dokumentáciu a všetky kroky prebehli v súlade so zákonom.

p. Raši, primátor mesta - Ďakujem pekne, otváram rozpravu. Pán starosta Pereša, pán poslanec Karabin, nech sa páči.

p. Karabin, poslanec MZ - Ďakujem pekne za slovo. Vážené dámy, vážení páni, ako tu zaznelo, Mestská časť Pereš sa nevyjadrila. Boli sme na rokovaní aj s vlastníkmi daných parciel, ktorých sa táto zmena týka a vysvetlil som jedno, že pokiaľ títo vlastníci budú súhlasiť a nebudú porušené ich vlastnícke práva, tak Mestská časť Košice - Pereš do toho zasahovať nebude a bude súhlasiť s takouto zmenou. Čiže Mestská časť Pereš súhlasí. Nevyjadrila sa. Predpokladám, že Mestská časť Košice - Lorinčík a pokiaľ viem, pripomienky týchto obyvateľov daných parciel boli akceptované, čiže návrh na túto zmenu určite podporím. Ďakujem.

p. Raši, primátor mesta - Ďakujem pekne. Pán poslanec Kočiš a potom, keď sa chce vyjadriť pán starosta z Lorinčíka, ak sa ho to týka. Netýka? Dobre, pán poslanec Kočiš, nech sa páči.

p. Kočiš, poslanec MZ - Ďakujem za slovo. Ja chcem povedať alebo prezentovať výsledok Komisie výstavby a dopravy pri mestskom zastupiteľstve, že sme prerokovali túto zmenu a doplnky územného plánu a komisia súhlasila s takto prerokovaným materiálom, schváliť v zastupiteľstve. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach berie na vedomie po 1.) súhlasné stanovisko Okresného úradu, Odboru výstavby a bytovej politiky v Košiciach podľa predloženého návrhu, po 2.) vyhodnotenie pripomienok k návrhu územného plánu zóny Košice – Pereš, Zmeny a doplnky 2015. Schvaľuje po 1.) Územný plán zóny Košice – Pereš, Zmeny a doplnky 2015 v zmysle spracovanej dokumentácie, po 2.) doplnok ku Všeobecne záväznému nariadeniu mesta Košice číslo 53 o záväznej časti územného plánu zóny Pereš podľa predloženého návrhu a žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 16  - 	za: 38, proti: 0, zdržali sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 8
Územný plán zóny Košice – Košická Nová Ves, Zmeny a doplnky 2015

p. Raši, primátor mesta - Prejdeme k ďalšiemu bodu, ktorým je bod číslo 8 Územný plán zóny Košice - Košická Nová Ves, Zmeny a doplnky 2015. Prosím o krátke uvedenie pani hlavnú architektku. Pán starosta tu je. Potom poprosím aj o krátke vyjadrenie Vás či súhlasíte alebo nie.

p. Királyová, hlavná architektka mesta - Územný plán, teda zmeny a doplnky územného plánu zóny Košická Nová Ves, sa týkajú štyroch lokalít. Prvá lokalita, ako je na obrázku rieši územie, ktoré bolo rezervou pre občiansku vybavenosť, bývanie a ľahký priemysel. Druhá lokalita je navrhovaná za benzínovou stanicou, je to územie pri Sečovskej ceste, kde vlastne je rozšírené tak isto na území bývalej rezervy pre občiansku vybavenosť. Robíme návrh pre túto funkciu. Tretia lokalita je na Furčianskej, jedná sa o maličký zásah alebo záber z bývalej občianskej vybavenosti pre rodinnú zástavbu. Je to územie, ktoré je využívané pre rôzne služby. Ale tento kúsok toho územia bol takým, by som povedala alebo pomenovala smetiskom. Takže na výzvu týchto občanov sme to doplnili k tejto rodinnej zástavbe. A štvrtá lokalita je spodrobnenie tiež územia, ktorý je vo vnútri Košickej Novej Vsi. Sú to vlastne nadmerné záhrady a navrhujú sa takto sprístupniť, aby sa tam mohla realizovať výstavba rodinných domov.

p. Raši, primátor mesta - Ďakujem pekne. Poprosím pána starostu z Rady starostov zapnite. Len chcem poprosiť pán starosta, či súhlasíte s navrhovaným uznesením? Nech sa páči, radu starostov zapnúť. Nech sa páči pán starosta, môžete.

p. Lesňák, starosta MČ Košická Nová Ves - Takže príjemný dobrý deň. Ďakujem za slovo. Čo sa týka zmien Územného plánu Košická Nová Ves, za účelom odhlasovania boli zvolané dve verejné zhromaždenia. Neboli žiadne námietky a Košická Nová Ves ako mestská časť sa k tomu nevyjadrila. Tým pádom súhlasí podľa stavebného zákona. Ďakujem.

p. Raši, primátor mesta - Ďakujem pekne. Uzatváram rozpravu. Poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach berie na vedomie po 1.) súhlasné stanovisko Okresného úradu, Odboru výstavby a bytovej politiky v Košiciach podľa predloženého návrhu. Po 2.) vyhodnotenie pripomienok k návrhu územného plánu zóny Košice - Košická Nová Ves, ZAD 2015. Schvaľuje po 1.) Územný plán zóny Košice - Košická Nová Ves, ZAD 2015. Po 2.) doplnok ku Všeobecne záväznému nariadeniu mesta Košice číslo 49 o záväznej časti územného plánu zóny Košická Nová Ves, Zmeny a doplnky 2015 podľa predloženého návrhu a žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 17 - 	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 9
Územný plán zóny Košice – sídl. Dargovských hrdinov okrsok VIII, Zmeny a doplnky 2014

p. Raši, primátor mesta - Prejdeme k ďalšiemu bodu rokovania, ktorým je bod číslo 9. Je to Územný plán zóny Košice - sídlisko Dargovských hrdinov, okrsok VIII, Zmeny a doplnky 2014. Pani hlavná architektka, prosím krátko a potom pán starosta, poprosím.

p. Királyová, hlavná architektka mesta - Zmeny tohto VIII. okrsku sa týkajú hlavne časti severná, tam bolo územie, kde boli riešené ihriská na teréne, navrhuje sa tam objekt, ktorý by bol pre funkciu športu, teda občianskej vybavenosti. Dole potom sa navrhuje obytný dom, kolegyňa to ukazuje tou šípkou, tzn., že toto je vlastne zaregulované pre obytný dom. Ďalej to bolo územie, ktoré je napravo od kaplnky alebo od kostola. Tam sa navrhuje občianska vybavenosť preto, aby sa dostala nejaká funkcia pre oživenie toho parčíku, ktorý tam vznikol. Tzn. občianska vybavenosť, hovoríme o nejakých malých službách – kaviarnička, cukrárnička. A dole pod cestou sa zaregulovalo územie, vznikol, je tam jeden objekt a vôbec sme, na ten park, je tam navrhované ešte občianska vybavenosť. Toto je ako doplnenie. To by bolo tak v krátkosti všetko.

p. Raši, primátor mesta - Ďakujem pekne. Poprosím pána starostu Andrejčáka.

p. Andrejčák, poslanec MZ a člen návrhovej komisie - Ďakujem pekne pán primátor. Mestská časť s týmto spracovaním súhlasila. Bola vlastne iniciátorom zmeny Územného plánu tejto zóny DH VIII. Miestne zastupiteľstvo zobralo na vedomie a šlo hlavne teda o riešenie tejto lokality, ktorá je tam, ten najväčší úsek tej fialovej farby, tá 15-tka, aby v priestore bývalého dopravného ihriska bol pripravený tento priestor pre potencionálneho investora v rámci športových aktivít. Ďakujem pekne.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach berie na vedomie po 1.) súhlasné stanovisko Okresného úradu, Odboru výstavby a bytovej politiky v Košiciach podľa predloženého návrhu. Po 2.) vyhodnotenie pripomienok k návrhu Územného plánu zóny Košice - Sídlisko Dargovských hrdinov, okrsok VIII., Zmeny a doplnky 2014. Schvaľuje po 1.) Územný plán zóny Košice - Sídlisko Dargovských hrdinov, okrsok VIII. Zmeny a doplnky 2014 v zmysle spracovanej dokumentácie, po 2.) doplnok ku Všeobecne záväznému nariadeniu mesta Košice číslo 40, ktorým sa vyhlasuje záväzná časť regulačného plánu VIII. okrsku sídlisko Dargovských hrdinov, Košice, v znení neskorších zmien a doplnkov podľa predloženého návrhu a žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“ 

p. Raši, primátor mesta - Ďakujem pekne prosím hlasujme.

Hlasovanie č. 18 - 	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 10
Regulačný plán (ÚPN-Z) Moskovská trieda - KVP Košice, Zmeny a doplnky 2015, zmena č. 1

p. Raši, primátor mesta - Bod číslo 10 bol stiahnutý predkladateľom pred schválením programu rokovania mestského zastupiteľstva, teda o ňom rokovať nebudeme.
- - -

Bod č. 11
Návrh na 1. zmenu programového rozpočtu mesta Košice na rok 2015

p. Raši, primátor mesta - A prejdeme k bodu číslo 11, ktorým je Návrh na 1. zmenu programového rozpočtu mesta Košice na rok 2015. Dovoľte mi ctené dámy poslankyne, vážení páni poslanci, aby som v krátkosti uviedol materiál. Návrh na túto zmenu vychádza z potreby riešenia niektorých aktivít, ktoré boli v pôvodných požiadavkách, ale nemohli byť zaradené z dôvodu nedostatku finančných zdrojov alebo vznikli ako potreba po 1. štvrťroku 2015. Návrh zároveň aktualizuje rozpočet o prijate granty a transfery zo štátneho rozpočtu Slovenskej republiky najmä v oblasti školstva, EÚ projektov, či zostatkov prostriedkov z minulého roka. Rieši niektoré presuny medzi bežnými a kapitálovými výdavkami. Poviem vám tie základné, aby ste mali v tom ľahší prehľad. Čiže, čo sa týka príjmov, navyšujeme príjmy o 700.000 eur, pretože došlo k príjmom z podielových daní, ktorých plnenie za obdobie január a máj bolo priaznivé a korešponduje to s navýšenou sumou príjmov v objeme 700.000 eur. Vychádza to tak, že aj dokonca vývoj príjmov, zatiaľ, sa vyvíja aj do konca roka, vývoj príjmov na vyššej úrovni ako sme pôvodne predpokladali. Takže v príjmovej časti navyšujeme rozpočet o 700.000 eur. Čo sa týka výdavkov, sú tam nasledovné položky. Je to Dopravný podnik mesta Košice je to 500.000 eur, ako úhrada na úhrada preukázanej straty z mestskej hromadnej dopravy za rok 2013. Potom je to plus 100.000 eur do školstva. Je to na zariadenia s neprávnou subjektivitou na materské školy. Finančné prostriedky budú použité na údržbu školských zariadení, hlavne na výmenu častokrát štyridsaťročných okien v našich materských školách. Potom je to 60.000 eur pre Stredisko sociálnej pomoci. Ide o vybavenie izieb pre klientov, ktoré sa nachádzajú v Stredisku sociálnej pomoci. Sú to polohovacie postele, zdravotné matrace, jedálenské stoly, stoličky, či nočné stolíky. Potom je to 23.000 eur na rekreačnú časť Jazero. Viete, že mesto Košice zo svojho rozpočtu investuje prostriedky na elimináciu výskytu siníc v rekreačnej časti Jazera. Celkové výdavky na túto službu budú predstavovať 83.000 eur. Suma vychádza z cenovej ponuky spracovanej od zástupcov Masarykovej univerzity Brno, ktorí spolu s odbornou skupinou určil rozsah prác na odstránenie zhoršenej kvality vody, na elimináciu výskytu siníc vo vode tak, aby rekreačná zóna v rekreačnej časti jazero mohla prebiehať nerušene. A potom je to pridanie 17.000 eur na systém merania spotreby elektrickej energie na Luníku IX. Finančné prostriedky budú použité na bytovom dome na Krčméryho 1 až 3, spolu s nevyčerpanou štátnou dotáciou, ktorú máme stále vo výške 8.600 eur, tak aby sme vedeli pokračovať v regulovanej dodávke elektrickej energie na základe reálnych platieb občanov z Luníka IX. To je 17.000 eur. A potom je to 1.764.229 eur. Ide o prostriedky zo štátneho rozpočtu, normatívne a nenormatívne, určené na prenesené kompetencie v oblasti školstva. Ďalej sú to zostatky z predchádzajúceho roka. Školstvo, príjem z primátorského punču, projekty EU a dotácia na rekonštrukciu vzduchotechniky bazéna na Základnej škole Trebišovská. Čiže tu sú tie základné zmeny z toho materiálu, ktorý máte pred sebou, ktorých sa táto zmena programového rozpočtu týka. 
Ďakujem pekne za pozornosť a otváram rozpravu. Pán poslanec Špak, nech sa páči.

p. Špak, poslanec MZ - Ďakujem za slovo. Ja by som sa chcel opýtať, tam bola veta, že finančné prostriedky vo výške 500.000 eur predstavujú doplatok čiastočnej úhrady preukázanej straty MHD. V tabuľke som videl zisk takmer 20.000 eur v roku 2013. A tu je napísané, že potrebujeme uhrádzať preukázanú stratu. Ako je to možné?

p. Raši, primátor mesta – Áno, pani Ing. Kažimírová, ide o preukázanú stratu z mestskej hromadnej dopravy na rok 2013. Pani Ing. Kažimírová, nech sa páči.

p. Kažimírová, zástupkyňa riaditeľa MMK - Dobrý deň. Vážený pán primátor, vážené mestské zastupiteľstvo, tu sa jedná o ekonomicky oprávnené náklady, ktoré dopravný podnik vykazuje a z týchto činností vlastne je preukázaná strata, ktorú vykazuje za rok 2013.

p. Raši, primátor mesta - Pani inžinierka, počkajte, ja dám ešte otázky aj ďalším a potom naraz sa tomu budete venovať. Pán poslanec Petrenka, po ňom pán poslanec Gibóda.

p. Petrenka, poslanec MZ - Ďakujem. Vážený pán primátor, páni námestníci, vážení kolegovia, finančná komisia na rokovaní finančnej komisii prerokovala návrh na 1. zmenu programového rozpočtu mesta Košice na rok 2015. Finančná komisia odporúča mestskému zastupiteľstvu prerokovať a schváliť návrh na 1. zmenu programového rozpočtu mesta Košice na rok 2015. Ďakujem.

p. Raši, primátor mesta - Ďakujem pekne, pán poslanec Gibóda.

p. Gibóda, poslanec MZ - Mne je ľúto, že ste prerušili pani vedúcu ekonomického oddelenia, lebo chcel som sa dozvedieť viacej o tých doplatkoch, nakoľko som sa pozrel do histórie, ako mesto Košice prispieva dopravnému podniku na výkon mestskej hromadnej dopravy od roku 2009, keby sme boli niekde na úrovni tesne pod úrovňou 16.000.000, rok 2010: 16.100.000, rok 2011: 15.500.000, rok 2012: 16.700.000 a rok 2013 sme sa ustálili na sume 16.020.000 ročne. Táto suma je navrhnutá a schválená od roku 2013, aj v roku 2014, aj v roku rozpočtu 2015, v záverečnom účte, ktorý sme schvaľovali minule, sme schválili hospodárenie a príspevok pre dopravný podnik, nielen 16.020.000 eur, ale predpokladám, že pán primátor využil svoje stopercentné právo a prisunul dopravnému podniku 650.000 eur, bližšie nešpecifikovaných. O tom, za čo bolo týchto 650.000 eur sme sa dozvedeli až tesne pred tým, pri schvaľovaní rozpočtu na rok 2015, kde je to špecifikované ako DPMK - úhrada strát MHD za predchádzajúce roky. Teraz je navrhnutý doplatok, resp. za rok 2015, sme už schválili prvý doplatok pre dopravný podnik a to 530.000 eur, kde 227.000 eur ide za rok 2012 a 300.000 eur za rok 2013. Teraz ideme schváliť ďalších 500.000 eur pre dopravný podnik za rok 2013. Prepáčte pán primátor, pán riaditeľ magistrátu, ale ja sa v tom reálne strácam, koľko vlastne mesto Košice a obyvatelia z rozpočtu mesta Košice prispievajú na Dopravný podnik mesta Košice? Je to neprehľadné a je to nejasné. Aj z tohto dôvodu, spolu s kolegom, pánom Polačekom, predkladáme návrh na uznesenie, kde pána riaditeľa Magistrátu mesta Košice žiadame spracovať a predložiť poslancom MZ správu a analýzu týkajúcu sa hospodárenia v DPMK za obdobie roku 2004 až 2014, s dôrazom na vývoj hospodárenia preukázaných a nevysporiadaných strát, ako aj bežných a kapitálových výdajov mesta Košice v súvislosti s financovaním mestskej hromadnej dopravy. Ďakujem veľmi pekne.

p. Raši, primátor mesta - Ďakujem pekne. Tento váš návrh nemá súvis so zmenou programového rozpočtu. Pán poslanec Polaček, nech sa páči.

p. Polaček, poslanec MZ - Ďakujem pekne pán primátor. Ja som si vo výročnej správe dopravného podniku nalistoval stranu 78 a som Vám ju vytlačil, aby ste na ňu dobre videli. Vám ju aj odovzdám. Zároveň som si vytlačil aj súvahu, výkaz ziskov a strát a všetky poznámky. A tu jednoznačne vyplýva z toho, že v roku 2011 sme urobili nejakú stratu 1.300.000, v roku 2012 stratu 517.000 eur, a v roku 2013 výsledok hospodárenia strata zisk je plus 19.000 eur. Ak čítam vetu v dôvodovej správe, a toto je podstatné, lebo ja už nemám chuť, aby mi tu niekto podsúval nové informácie, v dôvodovej správe je napísané: „Finančné prostriedky vo výške 500.000 eur predstavujú doplatok čiastočnej úhrady preukázanej straty v mestskej hromadnej doprave za rok 2013“. Výsledok hospodárenia plus 19.000. Pán primátor, ja vám to osobne odovzdám aj s účtovnými výkazmi.

p. Raši, primátor mesta - Ďakujem pekne. Pani Ing. Kažimírová, vysvetlite účtovne, o čo ide. Čo je to účtovný zisk, a čo sú straty vo výkone vo verejnom záujme, resp. pán generálny riaditeľ, choďte tiež k pani Ing. Kažimírovej, nech sa páči, vysvetlite pánom poslancom, čo to znamená, keď je v účtovnej závierke a v súvahe účtovný zisk a čo znamená vykrytie výkonov vo verejnom záujme z mestskej hromadnej dopravy, čo je to predpoklad príjmov z mestskej hromadnej dopravy a potom schválená realita v mestskej hromadnej doprave, aký je vývoj mestskej hromadnej dopravy v priebehu roka, ako potom musí reflektovať zmena rozpočtu na vývoj mestskej hromadnej dopravy a prečo teraz riešime úhradu preukázanej straty za rok 2013 a prečo je to v takejto sume, a aký to má súvis už s bývalými zmenami programového rozpočtu. Nech sa páči.

p. Majza, generálny riaditeľ DPMK - Dobrý deň vážený pán primátor, vedenie mesta Košice, vážené poslankyne, vážení poslanci, ctení hostia. Takže od roku 2010 k dnešnému dňu je strata z MHD, tzn. zo služby vo verejnom záujme 4.060.027 eur. Úhrada straty za tieto roky bola 1.760.000, tzn. saldo je  mínus 2.300.027 k dnešnému dňu. To je strata z MHD, ktorú vykonávame vo verejnom záujme. V roku 2013 bol účtovný zisk 19.625, avšak strata z MHD mínus 1.237.542. Zisk bol účtovným ziskom, kde zvlášť účtujeme na analytike MHD a zvlášť ostatnú činnosť. A bol docielený zaúčtovaním odložených daní z minulých rokov.

p. Raši, primátor mesta - Pán poslanec Halenár, nech sa páči.

p. Halenár, poslanec MZ - Áno, zdá sa, že tá formulácia „verejná doprava“ je rozhodujúca. Ale toto, čo tu bolo prezentované teraz, ma nabudilo k otázke, no ako je to potom vlastne s objednávaním a ako je to so skutočnými výkonmi, keď je možné teda objednať prácu tak, aby následne vznikla z nej strata? Nerozumiem tomu. Ak by to mohol niekto vysvetliť, ako je to možné, že niekto si tak nedosleduje, že aké náklady na to, na, čo sa objednáva, vznikajú, že ešte musí následne doplácať? Už sme to tu raz mali v Mestskom futbalovom klube, keď tu bolo priamo na mestskom zastupiteľstve zdôvodnené, že jednoducho musíme dávať peniaze do toho. Tak nejak, trochu svetla do toho vniesť. Ako je to možné takto objednávať služby, že nakoniec ešte musíme doplácať?

p. Raši, primátor mesta - Pán poslanec Jutka, nech sa páči.

p. Jutka, poslanec MZ - Ja len v stručnosti sa pokúsim niečo povedať. Verejný záujem je záujem asi tak, že mám nastavený nejaký harmonogram na nastavenia dojazdov autobusov, električiek. Treba povedať, že ten harmonogram nie je nastavený len na silnú prevádzku. Je nastavený aj na slabšiu prevádzku. Je zameraný na pokrytie, by som povedal, celého dňa, možno aj večerných hodín. Nie každý úsek je vyťažený. Môžeme to vidieť v podstate pri bežnej premávke, že niekedy chodia autobusy poloprázdne, a treba povedať, či je v záujme takúto dopravu prevádzkovať alebo nie je? Lebo potom by sme museli prevádzkovať dopravu, čo ja viem, poviem zaujímavú od 7. do 10. hodiny a potom od 4. do 6. hodiny. A medzitým by sme prevádzkovú dopravu nemali. Mali by sme ju zavrieť alebo istým spôsobom neprevádzkovať? Čiže treba povedať, že verejný záujem je takáto skutočnosť, že prevádzkujeme dopravu aj v čase, kedy možno nie je taká výhodná pre dopravný podnik. Ale chceme vyjsť v ústrety občanom a obyvateľom tohto mesta. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu a ďakujem pekne pán poslanec Jutka, pretože presne o to ide. Keby sme sa riadili iba komerčne výhodnými linkami, tak by sme museli výrazne zredukovať mestskú hromadnú dopravu a napr. v mestských častiach, v ktorých ešte nie je dostatok ľudí alebo potrebujú mestskú hromadnú dopravu, resp. nebýva mestská hromadná doprava plná, ako je to v Krásnej, alebo sú to nočné spoje, alebo sú to spoje medzi hlavných hodín, tak by sa musela redukovať. Keby sa zameriavala iba na komerčnú stránku. Čiže robí sa nejaký odhad záujmu cestujúcich o mestskú hromadnú dopravu. Pokiaľ sa tento odhad nenaplní a na to, aby sme nemuseli redukovať frekvenciu spojov linky alebo, aby sme museli určovať časové pásma, v ktorých MHD chodiť nebude. A my chceme, aby MHD chodilo aj vtedy, keď nie sú plné autobusy, pretože potrebujeme zaručiť dostupnosť v niektorých častiach, sú to požiadavky mnohých starostov, najmä z malých mestských častí, aby sa pri vznikajúcich štvrtiach vytvorila linka MHD, aj keď tieto štvrte potrebujú istý časový nábeh, kým tie autobusy budú vyťažené dostatočne. Ale keď tam už časť ľudí býva, tak sa snažíme túto mestskú hromadnú dopravu zabezpečiť. A potom vzniká strata z výkonu vo verejnom záujme a to je presne to, čo hovoril pán poslanec Jutka. Poprosím návrhovú komisiu. Budeme hlasovať najprv o návrhu uznesenia, návrhu pozmeňujúceho, o návrhu, ktorý ale nijako nesúvisí s týmto bodom, pretože v bode programového rozpočtu podávať správu nijako nesúvisí. Na to môžeme dať interpelácie a dopyty. Pán poslanec, kde to môžete predložiť. Čiže budeme hlasovať najprv o návrhu, ktorý s daným bodom nesúhlasí. Predneste návrh uznesenia.

p. Andrejčák, poslanec MZ a člen návrhovej komisie - Návrhová komisia obdržala 4 pozmeňujúce, resp. doplňujúce návrhy na uznesenie. Prvý je od pána poslanca Gibódu v znení: „Mestské zastupiteľstvo v Košiciach žiada riaditeľa Magistrátu mesta Košice spracovať a predložiť poslancom mestského zastupiteľstva správu a analýzu týkajúcu sa hospodárenia v DPMK za obdobie od roku 2004 do roku 2014 s dôrazom na vývoj hospodárenia preukázaných a nevysporiadaných strát, ako aj bežných a kapitálových výdajov mesta Košice v súvislosti s financovaním mestskej hromadnej dopravy. Zodpovedný riaditeľ magistrátu. Termín do 15.08.2015.“ 

p. Raši, primátor mesta - Prosím hlasujte.

Hlasovanie č. 19 - 	za: 10, proti: 4, zdržali sa: 23

p. Raši, primátor mesta - Aké ďalšie pozmeňujúce návrhy? Lebo som nezachytil, že by boli prednesené v rozprave.

p. Andrejčák, poslanec MZ a člen návrhovej komisie - Od pána poslanca Polačeka.

p. Raši, primátor mesta - Tie čo boli prednesené?

p. Andrejčák, poslanec MZ a člen návrhovej komisie - Áno, tie čo boli prednesené. Takže ďalší teda pozmeňujúci návrh od pána poslanca Polačeka v znení: „Mestské zastupiteľstvo v Košiciach schvaľuje pozmeňujúci návrh 1. zmeny programového rozpočtu mesta Košice na rok 2015, vo výdavkovej časti bežné výdavky, program 1 Mesto rodiny, podprogram 1 - Ostatné služby pre seniorov, aktivita 5 - Stravovanie dôchodcov...

p. Raši, primátor mesta - Pán navrhovateľ, podľa § 41 poslanec v rozprave predkladá pozmeňujúce alebo doplňujúce návrhy. Prednesený návrh musí byť určitý a zrozumiteľný a musí byť potom doručený návrhovej komisii v písomnej forme. Ja si nepamätám, že by toto pán poslanec Polaček alebo Gibóda predniesli teraz v rozprave. Čiže čítajte a budeme hlasovať iba o tých pozmeňujúcich návrhoch, ktoré boli prečítané v rozprave. Nech sa páči, pokračujte ďalej.

p. Andrejčák, poslanec MZ a člen návrhovej komisie - Takže pokračujem „aktivita 5 Stravovanie dôchodcov, transfer pre mestské časti plus 54.000, program 5 Doprava, podprogram 1 Dopravná infraštruktúra, bežná údržba komunikácie, aktivita 10 Zimná údržba mínus 54...

p. Raši, primátor mesta - Pán poslanec, ale tento návrh neodznel v rozprave. Tento návrh neodznel v rozprave, čiže hlasujte o tých návrhoch, ktoré boli predložené v rozprave.

p. Andrejčák, poslanec MZ a člen návrhovej komisie - Tak potom pán poslanec Polaček ani ďalšie nepredložil.

p. Raši, primátor mesta - Kľudne pokračujte. Poprosím návrhovú komisiu, kľudne čítajte.

p. Andrejčák, poslanec MZ a člen návrhovej komisie - Potom už len pôvodný návrh. Takže pôvodný návrh na uznesenie v rámci bodu číslo 11: „Mestské zastupiteľstvo v Košiciach schvaľuje 1. zmenu programového rozpočtu mesta Košice na rok 2015. Príjmová časť, bežné príjmy plus 2.310.546 eur. Výnos dane z príjmov poukázaný územnej samospráve plus 700.000 eur. Poplatky a platby za predaj výrobkov tovarov a služieb, školstvo: mínus 222.475 eur. Transfery zo štátneho rozpočtu, vzdelávanie: plus 1.833.021 eur. Kapitálové príjmy: plus 70.000 eur. Transfery zo štátneho rozpočtu, vzdelávanie: plus 70.000 eur. Výdavková časť, bežné výdavky: plus 2.719.229 eur. Program 1 Mesto rodiny: plus 60.000 eur. Program 2 Mesto kultúry: plus 26.220 eur. Program 3 Zdravé mesto: plus 83.000 eur. Program 4 Školstvo: plus 2.050.009 eur. Program 5 Doprava: plus 500.000 eur. Kapitálové výdavky: mínus 255.000 eur, Program 1 Mesto rodiny: plus 17.000 eur. Program 3 Zdravé mesto: mínus 32.000 eur. Program 4 Školstvo: mínus 240.000 eur. Finančné operácie, príjmy: plus 83.683 eur. Zostatky prostriedkov z predchádzajúceho roka: plus 83.683 eur. Prílohou uznesenia sú tabuľky 1. zmeny programového rozpočtu mesta Košice na rok 2015.“  

p. Raši, primátor mesta - Ďakujem, prosím hlasujte.

Hlasovanie č. 20 - 	za: 26, proti: 3, zdržali sa: 4

p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 12
Program rozvoja mesta Košice 2015 - 2020 s výhľadom do roku 2025

p. Raši, primátor mesta - Prejdeme k ďalšiemu bodu. Je to bod číslo 12. Je to materiál Program rozvoja mesta Košice 2015 - 2020 s výhľadom do roku 2025. Poprosím pani inžinierku Hanušovskú, spracovateľa materiálu, aby ho predložila.

p. Hanušovská, zástupkyňa riaditeľa MMK - Program rozvoja mesta, ktorý je dnes na programe schválenia, je strednodobý rozvojový dokument, ktorý mesto spracovalo v nadväznosti na potrebu aktualizácie bývalého alebo teda Programu rozvoja hospodárskeho sociálneho rozvoja, ktorý je aktuálne platný. K aktualizácii tohto programu bolo potrebné pristúpiť z troch dôvodov. Jednak z dôvodu, že aktuálne platný program končí v roku 2015, taktiež v nadväznosti na zmenu zákona o regionálnom rozvoji, ktorý stanovil doplňujúce metodické postupy pri vypracovaní takéhoto dokumentu. A taktiež v nadväznosti na nové programové obdobie, ktoré je od roku 2014, ako posledné programové obdobie pre čerpanie európskych investičných fondov. Čiže tento program rozvoja mesta svoju stratégiu rozvíja v ôsmich programových oblastiach, zameraných na zvýšenie pracovných príležitosti, na zvýšenie bezpečnosti obyvateľov, na skvalitnenie dopravy v meste, na zlepšenie životného prostredia, sociálnych služieb a vzdelanostnej úrovne mladých ľudí, teda detí, na aktivity alebo na opatrenia venované k zabezpečeniu kvalitného oddychu v zdravom prostredí mesta Košice. A v neposlednej rade, je oblasť venovaná rozšíreniu služieb pre obyvateľstvo tak, aby svoje potreby, ktoré je potrebné vybaviť na magistráte, mohli realizovať aj z domu. Chcela by som zdôrazniť možno dve také veci, ktoré sú v porovnaní s predchádzajúcim plánom rozvoja mesta trošku iné. Jedna z nich je možno zásadná. A to je tá, že snažili sme sa program rozvoja mesta spracovať pre toto obdobie tak, aby zahŕňal vo svojich programových oblastiach a cieľoch a opatreniach, čo najširší okruh problémov a aby každý, kto má záujem realizovať svoje zámery na území mesta mohol pri požiadavke na financovanie z európskych investičných a štrukturálnych fondov konštatovať, že jeho zámer je v súlade s programom rozvoja mesta. Druhým pozitívom je skutočnosť, že participáciu mestských častí na príprave programu rozvoja a ich návrhmi sa dostali do cieľov opatrenia a návrhy aktivít, ktoré majú zámer a sú v súlade s ich uvažovanými aktivitami a teda mestské časti nemusia už pre toto obdobie spracovať svoj vlastný plán rozvoja mesta. Ale je potrebné, v prípade, že sa s ním dnes stotožníte, aby si dopracovali vlastný akčný plán na svoje vlastné zdroje a potreby investovania svoje zámery. Tak je nastavený aj implementačný mechanizmus, čiže vyhodnocovanie a monitoring plnenia podľa jednotlivých cieľov a opatrení bude realizované v spolupráci s partnermi ktorí, ktorí boli účastní na príprave tohto materiálu. A tak ako je to v implementačnom mechanizme, v tej realizačnej časti uvedené raz ročne formou monitorovacích správ, raz za 2 roky veľkým hodnotením. Je potrebné si tiež uvedomiť alebo zdôrazňujem teda skutočnosť, že tento program rozvoja mesta je flexibilným materiálom, tzn., že je možné ho aktualizovať a pre prvé obdobie je možnosť aktualizovať tak v časti cieľov, ako aj opatrení. A ten kontrolný mechanizmus, ktorý je nastavený, nielen v tej strategickej časti aj v realizačnej zabezpečuje, že všetky projekty, ktoré budú realizované na území mesta, musia byť v súlade s cieľmi a opatreniami, ktoré sú v ňom uvedené. Tzn. že, prioritne sa budú realizovať, v prípade teda príležitosti, čo predpokladáme, že budú vypísaním výziev z operačných programov pre toto programové obdobie. Prioritne by sa mali realizovať tie projektové zámery, ktoré sú súčasťou tohto programu rozvoja mesta, ktoré sú uvedené podľa jednotlivých programových oblastí. Ale v prípade, že by boli príležitosti a boli výzvy aj na také aktivity, ktoré uvedené v programe rozvoja a pri jednotlivých opatreniach nie sú, ale musia, zdôrazňujem, musia byť v súlade s tými cieľmi a opatreniami, ktoré tam sú, je možné realizovať projektové zámery tak, ako je ten mechanizmus nastavený a samozrejme, tak ako sú stanovené kompetencie dané platnou legislatívnou úpravou pre schvaľovanie.

p. Raši, primátor mesta - Ďakujem pekne pani inžinierka. Ešte keď budú otázky, ich zodpoviete. Čiže ja to len zhrniem veľmi krátko. Čiže, čo sa týka mestských častí, prvýkrát je spracovanie programu rozvoja mesta tak, že mestské časti si nemusia, keď nechcú alebo na to nemajú finančné prostriedky, spracovávať svoje vlastné programy rozvoja mestských častí. Čiže, môžu sa držať tých zámerov programu, pardon rozvoja mesta a teda vedia ušetriť, resp.  keď tie finančné prostriedky na tieto programy nemajú, tak ich nemusia ani robiť a dopracujú si iba svoje akčné plány. Čiže si dopracuje mestská časť akčný plán ku programu rozvoja mesta, ktorý bude už reflektovať na zámery, ktoré chcú realizovať z vlastným zdrojov, alebo ktoré budú môcť zrealizovať zo štrukturálnych fondov. A čo sa týka tých opatrení, sú to hlavné zámery rozvoja mesta, kadiaľ sa ten rozvoj mesta má uberať, okrem dopravnej infraštruktúry, pokračovanie EHMK, podpory športu, sociálnej služby, inklúzia sociálne odkázaných občanov, základné školy, bezpečnosť, zelená doprava ale aj komunikácia občanov s mestom v rámci napr. OPIS-u. Čiže sú to základné zámery, kadiaľ sa má mesto uberať. Dotknem sa ešte jednej veci, kým dám slovo ďalším poslancom. Dostali ste maily od pána Rovinského a potom ste dostali aj odpoveď, ktorú pripravovala pani Ing. Hanušovská, ktorú podpísal pán riaditeľ. Z hľadiska zakomponovania nejakého zákazu týkajúceho sa ťažby uránu, v tej odpovedi ste dostali, že program rozvoja mesta nie je komponovaný ako zákazový, ako program, ktorý zakazuje, čo sa kde nemá robiť. Na to máme územné plány mesta, v ktorých sa môžu vyčleniť lokality, ktoré slúžia na rekreáciu, na budovanie zelene zóny, hnedé zóny. A územný plán je tým materiálom, kde sa zákazy vykonávajú. Ale kvôli tomu, aby ste mohli komfortne zahlasovať za program rozvoja mesta, ktorý je nevyhnutný kvôli čerpaniu štrukturálnych fondov, nielen pre mesto, aj pre vás všetkých, tak som poprosil odborný útvar, aby pripravili text, ktorý by pojednával aj o uráne. Aby nebola žiadna pochybnosť o tom, že tento program rozvoja mesta by dovoľoval urán. Tak poprosil som pani námestníčku, nech to potom dá ako návrh na doplnenie uznesenia a toto uznesenie by bolo doplnené po prednesení pani námestníčky. V aktivite v programovej oblasti rozvoja mesta Košice, mesto kvalitného životného a prírodného prostredia, v cieli 14, ktorým je skvalitniť životné a prírodné prostredie na území mesta, v opatrení 14/8, kde je zefektívnenie manažmentu životného prostredia na území mesta samosprávou mesta Košice sa doplní nasledovné tak, aby to bolo v súlade s tým, ako programy rozvoja mesta majú byť. Doplnilo by sa zabránenie znehodnoteniu kvality životného prostredia rizikovými priemyselný činnosťami, zdôraznenie na zamedzenie ťažby uránu v lokalite Jahodná. Takže toto by potom predložila pani viceprimátorka, aby sme zakomponovali aj túto požiadavku, aby zase táto téma uránu a Jahodnej nebola zneužívaná na strašenie ľudí. Ďakujem pekne, s faktickou pán poslanec Gibóda.

p. Gibóda, poslanec MZ – Faktická pripomienka. Pán primátor s ľútosťou vám musím oznámiť, že v zmysle zákona 369/1990 Zb. zákonov podľa § 12 ods. 6 druhej vety, ste práve stratil právo viesť toto rokovanie, nakoľko ste odoprel poslancom vystupovať na tejto schôdzi. Rokovací poriadok mestského zastupiteľstva síce uvádza, že je poslanec vystupuje spravidla raz, ale iba v prípade, že nás čas tlačí. Neviem, čo vás tlačí, ale mňa čas netlačí. Ja som tu prišiel pracovať a rokovať. Takže pán primátor, prosím odovzdajte schôdzu jednému z dvoch viceprimátorov. Ďakujem veľmi pekne.

p. Raši, primátor mesta - Ďakujem pekne. Sme pri bode 12 a máme pred sebou dokopy 69 bodov. Tak možno vás netlačí, ale možno, keďže sme dostali návrh zo strany poslanca mestského zastupiteľstva, aby sme sa dodržiavali § 42 určenie dĺžky rečníckeho času, zároveň, že sa slovo udeľuje spravidla raz, takže tohto paragrafu sa dodržiavame. A keď budeme poobede pri bode - v druhej polovici a už nás časť nebude tlačiť, môžete rozprávať koľko chcete. Zatiaľ vediem rokovanie ja. Ďakujem pekne. Pán Polaček a Ihnát chcete reagovať? Nech sa páči, pán poslanec, procedurálny návrh.

p. Polaček, poslanec MZ - Mám procedurálny návrh, aby sme vyhlásili 10 minútovú prestávku a poslanci, aby sa poradili o tom, čo tu bolo pred chvíľkou povedané. Ďakujem pekne.

p. Raši, primátor mesta - Pozriem sa, či môžete navrhnúť uvoľnenie prestávky. Predsedajúci môže vyhlásiť prestávku a táto musí byť vyhlásená so súhlasom zastupiteľstva. Čiže ďalší pán poslanec Ihnát, nech sa páči.

p. Ihnát, poslanec MZ - Áno, ďakujem za slovo pán primátor, ja nebudem teraz tu zasahovať do toho, či máte právo viesť schôdzu alebo nie. Ale vadilo mi pri tom, keď, to tiež sa chcem opýtať, ako mi vadilo pri bode zhrnutie interpelácií a dopytov, keď som bol prerušovaný takýmto spôsobom a chcel som pokračovať ďalej. Pravda je jedna, že za 300 eur, ktoré poberáme poslaneckých odmien, tak je vhodné, ako - ak by sme tu sedeli aj do večera a neboli unavení, takzvane, tak je našou povinnosťou svätou povinnosťou tu sedieť v prospech týchto 250.000 ľudí.

p. Raši, primátor mesta - Pán poslanec, držte sa prerokovávaného bodu. 
p. Ihnát, poslanec MZ - Dobre, chcel som povedať, že mi to vadilo tak isto, ako - Čiže mám na to právo, aby mi to vadilo. Ďakujem.

p. Raši, primátor mesta - Ďakujem pekne, čiže pán poslanec Špak k bodu Programu rozvoja mesta. Nech sa páči.

p. Špak, poslanec MZ - Ja som bol prihlásený, ale myslím, že ten návrh, ktorý pani poslankyňa Lenártová prednesie, tak mi bude stačiť.

p. Raši, primátor mesta - Myslím tiež. Nech sa páči, pani poslankyňa Lenártová, pani námestníčka, čiže predneste ten návrh celý, ako je aj s tým, kde bude uvedený. Nech sa páči.

p. Lenártová, námestníčka primátora - Takže predkladám pozmeňujúci návrh uznesenia, ktorý sa dopĺňa v bode B) o bod číslo 4 v znení: „doplniť text v znení Aktivity v Programovej oblasti rozvoja: Košice - mesto kvalitného životného a prírodného prostredia, v cieli 14:  Skvalitniť životné a prírodné prostredie na území mesta v opatrení 14.8 Zefektívnenie manažmentu životného prostredia na území mesta samosprávou mesta Košice nasledovne: Zabránenie znehodnoteniu kvality životného prostredia rizikovými priemyselnými činnosťami s dôrazom na zamedzenie ťažby uránu v lokalite Jahodná.“ Ďakujem a návrh už má návrhová komisia.

p. Raši, primátor mesta - S faktickou poznámkou pán poslanec Gibóda na pani námestníčku.

p. Gibóda, poslanec MZ - Faktická pripomienka. Ja chcem iba pani námestníčke pogratulovať, že dokáže to, čo pán riaditeľ Lazúr hovorí, že sa nedá. Takže ďakujem.

p. Raši, primátor mesta - Ďakujem pekne. Pán poslanec Polaček, po ňom pán poslanec Rusnák.

p. Polaček, poslanec MZ - Ja som sa chcel vyjadriť k príspevku mestských častí k plneniu PHSR, ktoré tu je rozpracované  na niekoľkých stranách. Gestorom tam je pán riaditeľ Lazúr. Po prečítaní tejto stati alebo tej kapitoly, doporučujem, aby si ju všetci prečítali. Získate presné zrkadlo, presný obraz o tom, aké sú mestské časti zbytočné. Je to už i napriek tomu, že sa do tej stati dalo napísať naozaj viac. Tak niektoré mestské časti tam nie sú ani spomenuté, ako keby ani neexistovali. Napr. taký Sever tam nie je, ani chýru ani slychu a pod.

p. Lenártová, poslanec MZ - Ďakujem pekne. Ďalej do rozpravy pán poslanec Rusnák.

p. Rusnák, poslanec MZ - Ďakujem za slovo. Materiál je obsažný, má vyše 200 strán, ale nezachytil som v ňom žiadnu zmienku o tom, ako o 10 rokov chce toto mesto pôsobiť v oblasti duchovného rozvoja svojich obyvateľov? Na území mesta pôsobí jednak kopu cirkví a náboženských spoločností, ktoré poskytujú v sociálnej aj v kultúrnej oblasti kopu aktivít, ktoré napomáhajú životu obyvateľov tohto mesta. Bohužiaľ na komisii sme konštatovali, že tento rozmer akosi chýba v tomto materiáli. Ďakujem.

p. Lenártová, poslanec MZ - Ďakujem pekne. Dám slovo pani Hanušovskej, ale až po pánovi Gibódovi. Nech sa páči, pán poslanec Gibóda.

p. Gibóda, poslanec MZ - Ďakujem veľmi pekne dámy a páni, ja by som len sa chcel pozastaviť nad jednou vecou. Na začiatku tohto materiálu máme menoslov ľudí v rámci pracovných skupín, ktorí sa podieľali na príprave tohto materiálu. Vo viacerých oblastiach tu boli, nielen zástupcovia mesta Košice, ale aj rôznych odborných organizácií a najviac ma preto udivilo, že v kapitole Košice - Mesto využívajúce IKT pre efektívne spravovanie sú iba zamestnanci mesta Košice. Myslím si, že mesto Košice, ktoré má tu firmy ako T-Systems, ITNT a ďalšie IT firmy, ktoré sú na vysokom štandarde, celosvetovom, by som si dovolil povedať, že nevyužije alebo nedokáže využiť potenciál odborníkov v týchto firmách na zapojenie a plánovanie budúceho programu rozvoja mesta Košice. Je to dosť smutné, hlavne pre toho, kto dával dokopy tieto pracovné skupiny. A zároveň na strane, na posledných stranách tohto materiálu nájdete, volá sa to Projektové zámery pre programovú oblasť rozvoja Košice, sú tam rôzne projekty na najbližšie 3 roky. A sú tam zábavné veci, ako napr. to, že je tu spomenutý pán Marián Čekovský menom. To, ako, verím, že prešlo nejakým obstarávaním alebo nejakým spôsobom? Ako to budete riešiť, že už je to priamo určený pán Marián Čekovský? Aj keď nič proti nemu. Ale najviac ma pobavilo, že podpora profesionálnej a neprofesionálnej kultúry a medzi to sme zaradili program Vysvieťme vianočnú Hlavnú ulicu, za ktorú bude zodpovedné kultúra a firma Eltodo 20.000 eur ročne. To má fakt niečo spojené s profesionálnou a neprofesionálnou kultúrou? To tých 20.000 eur sme mohli dať skôr pani Blaškovičovej na Imaginácie. Bolo by to lepšie investované. Ďakujem.

p. Raši, primátor mesta - Pani Ing. Hanušovská, nech sa páči.

p. Hanušovská, zástupkyňa riaditeľa MMK - Dobrý deň. Čo sa týka požiadaviek cirkví alebo súkromných poskytovateľov sociálnych služieb, ale aj vzdelávania, program rozvoja mesta je prioritne, tak ako je povedané, zameraný na tie aktivity, ktoré mesto bude realizovať samo alebo v spolupráci s partnermi. Tie aktivity, ktoré bude realizovať, či už cirkev alebo súkromní poskytovatelia služieb sú a teda budú zahrnuté v inej stratégií, ktorá aktuálne sa pripravuje. A tá sa volá Udržateľný mestský rozvoj, kde pre mesto Košice je stanovené tzv. funkčné územie, kde je 30 obcí. A sú tam súkromní, aj cirkevní poskytovatelia práve týchto služieb. Čiže v tomto programe rozvoja mesta, kde sa sústreďujeme na tie aktivity, ktoré mesto bude financovať alebo spolufinancovať, to nie je tam. Kde je priestor na umožnenie im financovania ich požiadaviek je to práve Integrovaný regionálny operačný program v rámci stratégií udržateľného mestského rozvoja, kde sa vytvára zásobník ich projektov. A je tam už zoznam týchto požiadaviek, ako indikatívne projekty, ktoré si želajú realizovať. Samozrejme bude to realizované formou výberových konaní a nezáleží to na meste a rade partnerstva, a v konečnom dôsledku na ministerstve. Takže toľko by som odpovedala k tejto otázke. Potom, čo sa týka financovania IKT. Programová oblasť ôsma Efektívna verejná správa, je zameraná pre toto obdobie predovšetkým na možnosti, ktoré nám skýta financovanie z operačných programov z investičných európskych investičných rozvojových fondov. Tam si neviem dosť dobre predstaviť spoluprácu s externými alebo v akom zmysle mal pán poslanec pripomienku, pretože toto je softwarová záležitosť. A poskytovanie služieb obyvateľom práve v tom duchu, že zabezpečujeme a zaručujeme ich ochranu. Tam každý občan bude mať svoj ID kód a prístup k týmto službám. Čiže tam, kde ja vidím priestor na uplatnenie partnerov v oblasti IKT, alebo IT, je práve oblasť kultúrneho kreatívneho priemyslu, kde spolupracujeme práve s týmito spoločnosťami pri vytvorení kreatívnych centier alternatívnych foriem. A máme snahu vytvoriť priestor pre alternatívnu formu zamestnania.

p. Raši, primátor mesta - Ďakujem pekne. S faktickou pán poslanec Gibóda, po ňom pani poslankyňa Kijevská. Nech sa páči.

p. Gibóda, poslanec MZ - Faktická pripomienka. Kolegovia, pani ktorá vystupovala, ma očividne nepochopila. Tak nechcem, aby došlo k nedorozumeniu. Ja som nenamietal to, aby sa iné softwarové spoločnosti zapájali do nejakého reálneho, v tomto momente, riešenia pre mesto. Ja som namietal to, že tu máme kopec odborníkov, ktorí majú iný pohľad a majú oveľa väčšie informácie o tom, ako to beží v informačných technológiách, a aký prínos by mohli mať pre obyvateľov tohto mesta do budúcich období. A myslím si, že o tomto mali byť tieto pracovné skupiny. A myslím si, že tieto pracovné skupiny nám mohli priniesť pohľad o tom, do toho plánovania tak, ako je to uvedené v citácii na začiatku tejto štúdie. Plánovanie je vlastne myslenie na budúcnosť. Takže ja to vnímam ako veľkú škodu, že sme nevyužili možnosti týchto odborníkov aj pre riešenie informačných technológií pre obyvateľov v tomto meste. Ďakujem.

p. Raši, primátor mesta - Ďakujem pekne. Pani poslankyňa Kijevská, nech sa páči.

p. Kijevská, poslanec MZ - Ďakujem veľmi pekne. Dobrý deň prajem všetkým. Vážený pán primátor, vedenie mesta Košice, vážené kolegyne a vážení kolegovia, ja som si spočiatku myslela, že vystúpim v bode Rôzne, ale vzhľadom k tomu, že na Komisii životného prostredia minulý týždeň sme sa zaoberali s týmto programom rozvoja mesta, životným prostredím ako takým, chcela by som vám dať do pozornosti jedno uznesenie, ktoré sme prijali a čím sme sa zaoberali. Ja by som naozaj využila len tento priestor pre informáciu alebo skôr požiadavku a prosbu pre vedenie mesta a to z tohto dôvodu, že pri komunikácii a v rozprave s poverením vedenia Správy mestskej zelene, pani Popríkovou, sme rozprávali o zeleni ako takej, chceme vám dať, mestskému zastupiteľstvu a vedeniu mesta takú prosbu a požiadavku, či by mesto sa nemohlo zaoberať aj v rámci dotácií a žiadania finančných prostriedkov z eurofondov o to, aby sme Košice, ako mesto, boli aj Mestom zelene. Takže návrh v podstate na uznesenie našej komisie je, aby sme zapracovali do tohto programu rozvoja mesta aj zeleň ako takú. Čiže aby v budúcnosti na budúce roky boli Košice aj Mestom zelene. Sme hrdí na Košice - Európske mesto kultúry a taktiež aj na Košice s titulom Košice mesto športu. Takže navrhujeme aj Košice - Mesto zelene. Ďakujem veľmi pekne.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím, budeme hlasovať o doplňujúcich a pozmeňujúcich návrhoch tak, ako boli predložené. Prvý dala pani viceprimátora, ohľadom ťažby - zamedzenia ťažby uránu v lokalite Jahodná. Poprosím návrhovú komisiu.

p. Andrejčák, poslanec MZ a člen návrhovej komisie - Čiže návrhová komisia obdržala jeden pozmeňujúci návrh od pani námestníčky Lenártovej v znení: „Mestské zastupiteľstvo schvaľuje doplnenie pôvodného návrhu uznesenia v bode B) o bod číslo 4) v znení: doplniť text v znení: „aktivity v programovej oblasti rozvoja Košice - mesto kvalitného života a prírodného prostredia, v cieli 14: Skvalitniť životné a prírodné prostredie na území mesta, v opatrení 14.8: Zefektívnenie manažmentu životného prostredia na území mesta samosprávou mesta Košice, nasledovne zabránenie znehodnoteniu kvality životného prostredia rizikovými priemyselnými činnosťami s dôrazom na zamedzenie ťažby uránu v lokalite Jahodná.“ 

p. Raši, primátor mesta - Ďakujem pekne, prosím hlasujte.

Hlasovanie č. 21 - 	za: 35, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne, poprosím návrhovú komisiu.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach po A) schvaľuje Program rozvoja mesta Košice 2015 - 2020 s výhľadom do roku 2025. Po B) žiada primátora mesta Košice po 1.) zabezpečiť materiálno-technické, personálne podmienky v rámci Magistrátu mesta Košice pre implementáciu programu rozvoja mesta Košice 2015 - 2020 až 2025. Po 2.) zabezpečiť akceptovanie cieľov a opatrení stanovených v programe rozvoja mesta Košice 2015 - 2020 (2025) pripravovanej aktualizácie územného plánu mesta Košice. Po 3.) zabezpečiť kompatibilitu Programového rozpočtu mesta Košice s cieľmi a opatreniami Programu rozvoja mesta Košice 2015 - 2020 (2025) so schváleným, už aj bodom číslo 4. Termín stály.“

p. Raši, primátor mesta - Ďakujem pekne, hlasujeme o pôvodnom návrhu uznesenia aj s doplneným schváleným bodom o uráne. Nech sa páči. Prosím hlasujte.

Hlasovanie č. 22 - 	za: 30, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 12/1
Koncepcia politiky mesta vo vzťahu k deťom a mládeži (Grantový program DAMKO) - návrh na prerozdelenie dotácií v roku 2015

p. Raši, primátor mesta - Prejdeme k prvému doplnenému bodu rokovania. Je to bod 12/1, ktorý predkladá predseda komisie pán poslanec Sidor. Je to Koncepcia politiky mesta vo vzťahu k deťom a mládeži, Grantový program DAMKO, návrh na prerozdelenie dotácií v roku 2015. Pán poslanec, nech sa páči.

p. Sidor, poslanec MZ - Ďakujem pekne za slovo pán primátor. Dámy, páni, ak dovolíte, Koncepcia politiky mesta vo vzťahu k deťom a mládeži, Grantový program DAMKO, návrh na prerozdelenie dotácií na rok 2015. Rozdelenie bežných výdavkov v Programe Zdravé mesto, podpora 7 Aktivita podpora športu a mládeže, financie na koncepciu mládeže v celkovej sume 30.000 eur. Ak dovolíte, odovzdal by som celý materiál komisii na prečítanie. Ďakujem.

p. Raši, primátor mesta - Ďakujem pekne. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje v zmysle uznesenia číslo 16 zo dňa 9.2.2015 schváleného Programového rozpočtu mesta na rok 2015 v programe 3 - Zdravé mesto, podprogram 7 Aktivita podpora športu a mládeže, rozdelenie finančných prostriedkov na koncepciu mládeže 30.000 eur nasledovne: rozdelenie bežných výdavkov v programe 3 Zdravé mesto, podprogram 7 Aktivita podpora športu, mládeže, financovanie na koncepciu mládeže v celkovej sume 30.000. Názov žiadateľa - navrhovaná suma v eur: TADAM, tlačová agentúra deti a mládeže: 1.700 eur. Občianske združenia Našim deťom pri ZŠ Jenisejská: 1.700 eur. Detská organizácia Frigo: 1.700 eur. Rodinné centrum Stonožka: 1.700 eur. Deti-mládež-rodina, občianske združenie: 1.700. Súkromná základná škola Dneperská 1: 1.700. Domka Košice: 1.700. Nezisková organizácia Rádu premonštrátov Opátstva Jasov: 1.700 eur. Slovenský skauting...

p. Raši, primátor mesta - Chcem vás poprosiť, dočítaj Jožko a potom to vysvetlím, lebo páni poslanci sa pomýlili teraz, a ospravedlníme ich. Dočítaj im to. Ja im to vysvetlím, v čom sa pomýlili.

p. Andrejčák, poslanec MZ a člen návrhovej komisie - OK. ...Slovenský skauting, 68. Zbor Biele vrany Košice: 1.700. Občianske združenie Žabky: 1.700. Haliganda, občianske združenie: 1.700. Úsmev ako dar, Spoločnosť priateľov detí z detských domovov, regionálna pobočka Košice: 1.700 eur. Občianske združenie Kairos: 1.600 eur. Paralelný svet: 1.350 eur. Občianske združenie Detská misia, pobočka Štefánikova 2: 7.190 eur a Občianske združenie Útočište: 1.000 eur. Spolu 25.540 eur.“

p. Raši, primátor mesta - Ďakujem. Čiže pred hlasovaním len vám ozrejmím, že k akému pomýleniu pána poslanca Halenára a potom aj pána poslanca Polačeka došlo. Bod 12/1 ste schválili zaradiť ako komplexný bod do rokovania zastupiteľstva, vrátane jeho uznesenia. Z toho dôvodu nič nemalo tu byť čítané, pretože bol zaradený bod an blok. Vašim schválením sa an block, bod zaradil, vrátane dôvodovej správy, obsahu aj vrátane návrhu uznesenia. Preto sa po ukončení rozpravy o tomto bode hlasuje tak, ako bol zaradený. To, čo tu pán poslanec Halenár frflal a pán poslanec Polaček vykrikoval, sa týka pozmeňujúcich návrhov alebo doplňujúcich návrhov, kde § 41 jasne hovorí, že pozmeňujúci a doplňujúci návrh sa najprv musí povedať v rozprave. Má byť určitý zrozumiteľný a potom musí byť doručený návrhovej komisii v písomnej forme. To, čo tu vykrikoval pán poslanec Polaček sa nestalo, pretože oni predložili návrhy bez toho, aby ho poslancom, vrátane rozpravy, aby ich upozornili, že ide pozmeňujúci alebo doplňujúci návrh, aby ho zrozumiteľne prečítali až potom ho mali predložiť komisii. Toto neurobili. Takže nedajte sa zmiasť. Tento materiál bol predložený, ktorý predložil pán poslanec Sidor, úplne s platnými pravidlami. A pokiaľ by ste ho neschválili, tak pripravíte všetkých, ktorí chcú napr. pomáhať deťom - Haliganda a ostatných, o finančne dotácie. Tak nedajte sa zmiasť týmito ľuďmi, ktorí chcú zle! Prosím hlasujte.

Hlasovanie č. 23 - 	za: 31, proti: 0, zdržali sa: 1

p. Raši, primátor mesta - Pán poslanec Halenár, keby ste sa viacej sústredili na prácu v mestskom zastupiteľstve, by ste vedeli, že tento materiál s finančným dopadom mesta aj so sumou bol schválený v rozpočte mesta Košice. Len zrejmé vás zaoberá práca starostu, viacej starosti a nestíhate študovať základné materiály. Tak sa ukľudnite, lebo tu zavádzate ľudí.
- - -

Bod č. 13
Zmena zriaďovateľských listín Psychosociálneho centra, Jegorovovo nám. č. 5, Košice a Strediska sociálnej pomoci mesta Košice, Garbiarska č. 4, Košice

p. Raši, primátor mesta - Prejdeme k ďalšiemu bodu, ktorý je bod číslo 13. Pod bodom číslo 13 je Zmena zriaďovateľských listín Psychosociálneho centra. Veľmi dobre prichádza tento bod, Jegorovovo námestie číslo 5, Košice a Strediska sociálnej pomoci mesta Košice, Garbiarska číslo 4. 
Otváram k tomuto bodu rozpravu. Uzatváram rozpravu, keďže sa nikto nehlási a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Ďakujem pekne. V rámci tohto bodu...

p. Raši, primátor mesta - Počkaj Jožko, pán poslanec Gibóda sa prihlásil. Som si to nevšimol, nech sa páči.

p. Gibóda, poslanec MZ - Ďakujem veľmi pekne pán primátor. Ja sa iba chcem opýtať že, čo zostalo z Vášho sľubu na začiatku, že nebudete diskutovať s poslancami a nebudete udeľovať slovo zamestnancom po uzavretí diskusie? Či ho mienite dodržiavať alebo nie?

p. Raši, primátor mesta - Uzatváram rozpravu. Nesúvisí to s materiálom. Poprosím návrhovú komisiu.

p. Andrejčák, poslanec MZ a člen návrhovej komisie - V rámci tohto bodu budeme hlasovať dvakrát, čiže návrhová komisia prečíta dva návrhy na uznesenie. Prvý: „Mestské zastupiteľstvo v Košiciach schvaľuje po 1.) rozšírenie predmetu činnosti v bode 1, v zriaďovateľskej listiny príspevkovej organizácie Psychosociálne centrum, Jegorovovo námestie 5, ktoré stanovujú jej základný účel a predmet činnosti o nove činnosti s účinnosťou od 1.1.2016 s nasledovným znením: písm. l) zabezpečuje výkon opatrení sociálnoprávnej ochrany detí a sociálnej kurately prostredníctvom krízového strediska Oceľová nádej, Pollova 18, Košice - Krásna,  písm. m) zabezpečuje pobytovú sociálnu službu - útulok.“ 

p. Raši, primátor mesta - Ďakujem pekne, to je prvý návrh na uznesenie, čiže prosím, hlasujme o prvom návrhu uznesenia.

Hlasovanie č. 24 - 	za: 36, proti: 0, zdržali sa: 2

p. Raši, primátor mesta - Ďakujem pekne, prosím ďalší návrh uznesenia.

p. Andrejčák, poslanec MZ a člen návrhovej komisie - Ďalší návrh na uznesenie v rámci tohto bodu: „Mestské zastupiteľstvo v Košiciach schvaľuje po 1.) zrušenie činnosti uvedenej v Čl. I, bod 3, zriaďovateľskej listiny rozpočtovej organizácie Strediska sociálnej pomoci mesta Košice s účinnosťou od 1.1.2016 s nasledovným znením: bod 3) zabezpečenie výkonu opatrení sociálnoprávnej ochrany detí a sociálnej kurately podľa § 45 ods. 1, 2 a § 62 zákona č. 305/2005 o sociálnoprávnej ochrane detí a sociálnej kuratele a o zmene a doplnení niektorých zákonov, krízové stredisko Oceľová nádej, Pollova číslo 18, po a) vykonávanie opatrení sociálnoprávnej ochrany, ak sa dieťa rodina alebo plnoletá fyzická osoba nachádza v krízovej životnej situácii, po b) výkon rozhodnutia súdu o výchovnom opatrení podľa osobitného predpisu, po c) výkon rozhodnutia súdu o predbežnom opatrení, podľa osobitného predpisu. A po d) výkon výchovných opatrení.“ 

p. Raši, primátor mesta - Ďakujem pekne, prosím hlasujte.

Hlasovanie č. 25 - 	za: 36, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 14
Špecifikácia predmetu podnikateľskej činnosti realizovanej v rámci vedľajšieho predmetu činnosti v zriaďovacej listine príspevkovej organizácie K 13 – Košické kultúrne centrá

p. Raši, primátor mesta - Prejdeme ďalšiemu bodu rokovania. Je to bod číslo 14, je to materiál Špecifikácia predmetu podnikateľskej činnosti v rámci vedľajšieho predmetu činnosti zriaďovacej listiny príspevkovej organizácie K-13 - Košické kultúrne centrá. 
Otváram k tomuto bodu rozpravu. Pán poslanec Gibóda, nech sa páči máte slovo.

p. Gibóda, poslanec MZ - Ďakujem veľmi pekne. Keď nám bol predstavovaný projekt EHMK, ešte pred rokom 2013, všetci zodpovední hovorili, že po EHMK tu nevznikne nový kultúrny operátor, ktorý bude tlačiť veľké peniaze do kultúry, ale cieľom EHMK je podporiť tých súčasných, aby produkovali väčšie, lepšie, za lepších podmienok. Vytvorili sme jednu obriu organizáciu K-13 s niekoľkomiliónovým rozpočtom, ktorá má podnikateľské aktivity, ako nejaká reklamná agentúra, organizátor a všetko možné dokopy. Organizuje niekoľko 100 podujatí ročne a teraz nás žiada o rozšírenie svojej podnikateľskej činnosti. A mňa tu zaujala v tejto dôvodovej správe jedna veta. A po zhodnotení prvého roku fungovania K-13, je to veľmi zaujímavá veta, najmä preto, pretože, keď sa opýtate riaditeľa K-13 na záverečnú správu, na taký projekt, na ktorý minie z rozpočtu K-13 50.000 eur, on vám odpovie, že hádam od neho neočakávate, že na každú z týchto 400 akcií bude robiť záverečnú správu, kde bude zhodnotenie ako tá akcia dopadla, kde bude napísané, čo zlepší do budúcna. Pán riaditeľ to nepodkladá za potrebné a napriek tomu po zhodnotení prvého roku vyjedia, čo chcú! Organizácia, ktorá má 5.000.000 eur rozpočet, organizuje niekoľko 100 akcií a nerobí si záverečne správy z týchto akcií! Ako, prepáčte, ten riaditeľ je na odvolanie! Teraz okamžite! To zdôvodnenie, ktoré podal, škôlkar by dal lepšie!

p. Raši, primátor mesta - Nedáte návrh? Nie? Uzatváram rozpravu k tomuto bodu. Čiže len na dovysvetlenie, nebudem komentovať pána poslanca Gibódu. Čiže, nie 5.000.000 ale 2.000.000. A prečo vznikla organizácia? Pán poslanec Gibóda tu nebol vtedy. Organizácia K-13 prišla preto, lebo vznikla nová kultúrna infraštruktúra, ktorú musí niekto riadiť a spravovať. A musí to byť príspevková organizácia. Takto bolo dané. Je to čerpanie eurofondov. Čiže vznikla preto, aby ju niekto prevádzkoval a zároveň preto, aby bola plná kultúrnych podujatí, ktorých ste spomenuli, je viac ako 400, ja si tiež nemyslím, že k 400 akciám by každý raz mala byť urobené špeciálna správa, keď sa to zhodnotí raz za rok. Prosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje predmet podnikateľskej činnosti čl. III, bod 2 v zriaďovateľskej listiny príspevkovej organizácie K 13 - Košické kultúrne centrá, nasledovným znením: bod 2) vedľajším predmetom činnosti podnikateľská činnosť slúžiaca na zabezpečenie predmetu činnosti v členení pod písmenami a) až o) podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 24 - 	za: 31, proti: 1, zdržali sa: 4

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 15
Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo V. SKR 2015

p. Raši, primátor mesta - Prejdeme k bodu číslo 15, je to Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo V. SKR 2015. 
Otváram k tomuto bodu rozpravu. Uzatváram k tomuto bodu rozpravu, nakoľko sa nikto nehlási a poprosím o predloženie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje po 1.) predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra na základe Výzvy číslo V. SKR 2015. Po 2.) financovanie projektu vo výške minimálne 5 % celkových oprávnených výdavkov na projekt z dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo V. SKR 2015. Požadovaná výška dotácie 10.000 eur, spolufinancovanie mesta z rozpočtu civilnej ochrany na rok 2015 vo výške 500 eur.“ 

p. Raši, primátor mesta - Ďakujem pekne, prosím hlasujte.

Hlasovanie č. 27 - 	za: 34, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 16
Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo VI. SKR 2015
 
p. Raši, primátor mesta - Prejdeme k ďalšiemu bodu. Je to bod číslo 16 Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo VI. SKR 2015. 
Otváram k tomuto bodu rozpravu. Pán poslanec Špak, nech sa páči, máte slovo.

p. Špak, poslanec MZ - Ja sa ospravedlňujem.

p. Raši, primátor mesta - Dobre, pán poslanec Špak, omylom. Čiže uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje po 1.) predloženie žiadostí o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra na základe Výzvy číslo VI. SKR 2015. Po 2.) financovanie projektu vo výške minimálne 5 % celkových oprávnených výdavkov na projekt z dotácie zo štátneho rozpočtu prostredníctvom rozpočtovej kapitoly Ministerstva vnútra na základe Výzvy číslo VI. SKR 2015. Požadovaná výška dotácie 24.100 eur, spolufinancovanie mesta z rozpočtu civilnej ochrany na rok 2015 vo výške 1.205 eur.“ 

p. Raši, primátor mesta - Ďakujem pekne, prosím hlasujte.

Hlasovanie č. 28 - 	za: 34, proti: 0, zdržali sa: 1

p. Raši, primátor mesta -  Konštatujem, že uznesenie sme schválili. Ďakujem pekne.
- - -

Bod č. 17
Doplnenie dokumentu - Tarifa DPMK, a. s. pre mestskú hromadnú dopravu, 
s účinnosťou od 1. 7. 2015

p. Raši, primátor mesta - Prejdeme k bodu číslo 17, je to materiál Doplnenie dokumentu - Tarifa Dopravného podniku mesta Košice a. s. pre mestskú hromadnú dopravu, s účinnosťou od 1.7.2015. Poprosím pána námestníka, aby uviedol materiál a potom poprosím pána generálneho riaditeľa, buď v rámci rozpravy, aby nám povedal o predpokladaných nákladoch, ktoré budú súvisieť so zavedením tejto zmenenej tarify. Pán námestník, máte slovo.

p. Petruško, námestník primátora - Ďakujem pekne, vážený pán primátor, vážené mestské zastupiteľstvo. Aktuálna Tarifa Dopravného podniku mesta Košice a. s. bola schválená uznesením mestského zastupiteľstva číslo 168 z 5. decembra 2011 s platnosťou od 1.1.2012. A cieľom predkladaného materiálu je doplnenie osobitných ustanovení do tarify, ktoré sa týkajú predĺženia doby platnosti jednorazových cestovných lístkov, časových cestovných lístkov a rozšírenia okruhu bezplatne prepravovaných cestujúcich počas obdobia realizácie stavieb IKD Košice a modernizácie električkových uzlov. Vzhľadom k prebiehajúcej modernizácie električkových tratí sú obyvatelia a návštevníci mesta obmedzení pri využívaní MHD, a cestovanie je pre nich komplikovanejšie a časovo náročnejšie ako pred jej začatím. Z toho dôvodu Dopravný podnik mesta Košice a mesto Košice navrhujú schváliť predlženie platnosti cestovných lístkov počas prechodného obdobia od 1.7.2015 do 31.10.2015 pri zachovaní súčasnej ceny lístka a zaviesť v niektorých dňoch bezplatnú prepravu pre vodičov motorových vozidiel, ktorí využívajú mestskú hromadnú dopravu. Ešte kým odovzdám slovo pánovi generálnemu riaditeľovi dopravného podniku, myslím, že už všetci sa stretli s týmito, tzv. kompenzáciami. Ja len v krátkosti: 4-zastávkový lístok má platiť 30 minút, polhodinový lístok hodinu, platnosť mesačníka sa predĺži o týždeň, štvrťročník o 3 týždne a polročný lístok o 4 týždne, lebo úľavy budú 4 mesiace, a vodiči s občianskym a technickým preukazom autá budú môcť v pondelky i piatky cestovať v mestskej hromadnej doprave grátis. Čo sa týka dopadov a tých ostatných záležitostí, otázky môžu mieriť na pána generálneho riaditeľa. Ďakujem pekne.

p. Raši, primátor mesta - Ďakujem pekne. Pán poslanec Polaček, toto ešte nie je rozprava, takže nemôžem vám dať zareagovať na prednesenie materiálu. Čiže ešte poprosím za spracovateľa materiálu, pán generálny riaditeľ, nech sa páči, prosím predniesť predpokladané dopady na rozpočet dopravného podniku aj s odôvodnením a východiskami, na základe z čoho ste ich počítali, aké čísla teda vychádzajú priemerne mesačne. Nech sa páči, zapnite pána generálneho riaditeľa.

p. Majza, generálny riaditeľ DPMK - Vážený pán primátor, vedenie mesta Košice, vážené poslankyne, vážení poslanci, ctení hostia. Navrhujeme zmeny v prechodnom období od 1.7. do 31.10. U jednorazových cestovných lístkov, kde jednorazový cestovný lístok neprestupný do štyroch zastávok sa bude považovať za cestovný lístok prestupný na 30 minút. Tzn., že za cenu 4-zastávkového lístka bude možné prestupovať a využiť MHD 30 minút. Cestovný lístok prestupný na 30 minút sa bude považovať za cestovný lístok prestupný na 60 minút. Čo znamená, že za cenu 30 minútového lístka bude možné prestupovať a využiť MHD na 60 minút. Navrhované zmeny v prípade časových lístkov: 30-dňový lístok sa predĺži o platnosť 7 dní, 90-dňový o 21 dní a 180-dňový o 30 dní. Systém je nastavený tak, aby všetci z cestujúcich, ktorí kontinuálne využívajú určitý druh časového cestovného lístka boli zvýhodnení spôsobom rovnakým, bez ohľadu na to, kedy si zakúpili svoj časový lístok. Cestujúci, ktorí využívajú elektronickú peňaženku ako formu platby cestovného budú mať rovnaké podmienky ako pri papierových lístkoch. V pondelok a piatok bezplatná doprava pre držiteľov vodičského preukazu, ak sa preukážu vlastným vodičským preukazom a technickým preukazom motorového vozidla, pričom technický preukaz nemusí obsahovať meno držiteľa vodičského preukazu. Mesačné kompenzácie sa pohybujú vo výške 24.212. Kompenzácie navrhujeme pre sťažené podmienky v doprave. Teda návrh na uznesenie o zmene platnosti cestovných lístkov v tomto prechodnom období je motivačným návrhom. Ďakujem.

p. Raši, primátor mesta -  Ďakujem pekne. A teraz otváram rozpravu. Prihlásení sú pán poslanec Špak, pán poslanec Ihnát a potom pán poslanec Halenár.

p. Špak, poslanec MZ - Ďakujem za slovo. Ja keď som sedel na komisii dopravy, tak ten istý pán generálny riaditeľ povedal sumu 100.000 mesačne. Niečo sa zmenilo?

p. Raši, primátor mesta - Poprosím, keď prebehne prvé kolo otázok, tak si pán generálny riaditeľ zapíšte všetky otázky, ktoré padnú, aby ste vedeli ich zodpovedať a poprosím zároveň, keď budete odpovedať pánovi poslancovi Špakovi na základe čoho vznikla suma 24.000, aby ste mu povedali aj ekonomickú analýzu vyrátania tejto sumy za mesiac. Pán poslanec Špak, nech sa páči, pán poslanec Ihnát. Pardon, pán poslanec Špak ešte neskončil. Myslel som, že skončil. Nech sa páči. Zapnite späť pána poslanca Špaka.

p. Špak, poslanec MZ - Verím, že budem môcť pokračovať aj po odpovedi pána generálneho riaditeľa. Tento návrh v skutočnosti, či už je to 24.000, ako padlo dnes, ako novinka alebo 400.000 eur za 4 mesiace, čo som počul na dopravnej komisii, keďže som jej členom, povedzme si najprv to „áčko“. Pán primátor, kto to zaplatí? Kto zaplatí za vady pri vedení tejto stavby? Za vady, ktoré vlastne tu sú a za predlžovanie? Mňa zaujíma, tak isto, či ste naozaj poslali tú žiadosť o preloženie termínu ukončenia? A ak ste ju poslali, tak či si uvedomujete, že sme o dva mesiace penále, ktoré sme si mohli nárokovať, prišli. Takže povedzme si najprv „áčko“, kto to zaplatí, tieto kompenzácie a potom poďme jednať o tom, že koľko peňazí, komu budeme rozdávať. Ďakujem.

p. Raši, primátor mesta - Poprosím pána poslanca Ihnáta, po ňom pán poslanec Halenár.

p. Ihnát, poslanec MZ - Áno, ďakujem za slovo. Ja sa pridám ku kolegovi Špakovi. Sedeli sme spolu, naozaj, pri pracovnom stretnutí na Komisii dopravy a výstavby. Bolo povedané aj pánom generálnym riaditeľom, že sa jedná o náklady okolo 100.000 eur mesačne. Čiže počítajme, že 400.000 do konca toho októbra. Mňa to tiež zaujíma, vlastne, odkiaľ tie financie vlastne budú zobrané? Tam nebolo povedané nejak, že či to bude kompenzovať podnik alebo to bude kompenzovať mesto. Z čoho to vlastne bude zobrané?  To ma zaujíma. A opýtam sa aj pani hlavnej kontrolórky, či všetko je v súlade s pravidlami hospodárenia mesta Košice v tomto prípade? Lebo, no, jednoducho ja neviem pracovať vôbec absolútne s tým, aby som stlačil tlačítko, keď neviem odkiaľ tie financie vlastne budú zobrané. No niekde tie financie chýbať budú! A si povedzme, že ja som názoru toho, aby to kompenzovali práve firmy, ktoré spôsobili tento stav, tu tohto rozbitého mesta. Korzár píše a je to smutné, že sa dozvedám informácie z Korzára, a z médií a nie priamo od vedenia mesta alebo z určitých nejakých pracovných stretnutí, že je podpísaná určitá zmluva, ktorá hovorí o tom, že jednoznačne nemožno od nich žiadať žiadnu takúto kompenzáciu za odvedenú takúto prácu. Tak nech to niekto vysvetlí, odkiaľ tie peniaze budú? Či je možné od týchto firiem žiadať niečo? A pani hlavná kontrolórka nech mi vysvetlí, či je to všetko v súlade s hospodárením, s pravidlami hospodárenia mesta. Ďakujem pekne.

p. Raši, primátor mesta - Pán poslanec Halenár, po ňom pán poslanec Polaček.

p. Halenár, poslanec MZ - Ja by som sa chcel opýtať predkladateľa, pána námestníka Petruška, že či má aj nejaké kompenzácie vymyslené pre motoristickú verejnosť?

p. Raši, primátor mesta - Ďakujem. Pán poslanec Polaček.

p. Polaček, poslanec MZ - Pán primátor, ak som správne pochopil, toto bude viac kolová rozprava, všakže? Rozumieme si v tom?

p. Raši, primátor mesta - Hovorte k bodu prosím Vás.

p. Polaček, poslanec MZ - Ide o to, že či sa pýtam smerom k pánovi Majzovi alebo rovno niečo navrhnem.

p. Raši, primátor mesta - Radšej navrhnite.

p. Polaček, poslanec MZ - OK. Takže moja prvá otázka je na pána spracovateľa, ale aj na pána predkladateľa, prečo v materiáloch nemáme k dispozícii žiadne finančné vyčíslenie, čo to bude mesto Košice stáť? Nikde som sa to nedočítal. Nie je žiadna zmienka o tom, aby sa mohli poslanci mesta rozhodovať aj po tejto stránke. Čiže to je prvá časť mojej otázky. Nakoľko sa obávam, že pán primátor má oberie o možnosť diskutovať, tak zároveň predložím aj uznesenie a následne uvidíme, čo sa bude diať. Čiže: „Mestské zastupiteľstvo žiada primátora mesta finančne vyčísliť zmluvné pokuty a penalizácie zmluvných partnerov zodpovedných za nedodržanie zmluvných podmienok počas realizácie stavieb IKD Košice a modernizácie električkových uzlov v rámci modernizácie električkových tratí v Košiciach. Po B) predložiť mestskému zastupiteľstvu balík kompenzácií pre obyvateľov mesta z dôvodu, že obyvatelia boli obmedzovaní počas realizácie stavieb IKD Košice a modernizácie električkových uzlov, vo výške zmluvných pokút, podľa bodu A) tohto uznesenia. Termín po ukončení realizácie stavieb IKD Košice a modernizácie električkových uzlov.“ Toto uznesenie vzniklo z toho dôvodu, že si myslíme, že nie je v tejto chvíli, nakoľko mesto už takmer rok tvrdí, že nie je dôležité, nie je tu podstatné, aby sme kompenzovali obyvateľov. Šak prvé informácie o tom, že obyvatelia majú problém s 30 minútovými lístkami a 4-zastávkovými tu vznikli takmer pred rokom! Doteraz vlastne, až posledné obdobie, odkedy vznikla petícia na odvolanie pána primátora, resp. na to, aby vyvodil zodpovednosť, ako vznikla petícia o tom, že obyvatelia sú nespokojní, vzniká táto iniciatíva. Ja si myslím, ak nechceme, aby sme to prelievali z vrecka do vrecka, aby si obyvatelia sami zaplatili tieto kompenzácie z rozpočtu na úkor iných služieb. Možno chodníkov, možno ciest medzigarážových priestorov a pod. Aby sme tieto financie zaplatili zo zmluvných pokút, ak tu nejaké nedodržania zmluvy vznikli. Ak nevznikli, potom sa môžeme len rozprávať o tom, že tu niekto niečo zle naplánoval a z obyvateľov sa stali len trpitelia.

p. Raši, primátor mesta – Perfektné, 3 minúty. Pán poslanec Dečo, nech sa páči.

p. Dečo, poslanec MZ - Ďakujem pekne za slovo. K meritu veci. Som za to, aby sme voči obyvateľom boli féroví a aby sme o tých kompenzáciách premýšľali. Ale skôr, než ich budeme, pán primátor, schvaľovať fakt je treba povedať, že spôsob, akým sa deje táto rekonštrukcia spôsob, akým sa dopracovala firma Dúha k zmluve, ktorá chráni ju, ale nie mesto a obyvateľov, nie je v poriadku. No, možno je to interpretácia Korzára, ale zatiaľ nemám žiadnu vedomosť o tom, aby mesto nejakým spôsobom penalizovalo Dúhu a už sa tu v tomto štáte stáva pomaly tradíciou, že veľké firmy si robia trhací kalendár zo štátu a zo samospráv a zo štátneho rozpočtu. V každom prípade som presvedčený, že je zmluva s Dúhou, je vo vzťahu mesta nevýhodná a slabá. Neviem či klamem, možno sa mýlim, ale zatiaľ mi to nikto nedokázal. Som presvedčený, že je v tom aj veľa emócii, že je v tom aj veľa, možnože, aj tendenčných informácií, ale budem veľmi rád, ak ma niekto presvedčí o tom, že mesto je to, ktoré drží opraty v rukách. A ja dúfam, že sa nedožijeme namiesto Maratónu mieru, nejakého cezpoľného behu tu. A taktiež by som nebol rád, aby z úcty k bývalému prezidentovi a bývalému primátorovi sme neťahali pána Schustera do ulíc, ako nejakého investičáka alebo človeka, ktorý tu zasa začne robiť kontrolné dni. Napriek tomu všetkému si myslím, že aj keby to mal niekto zo súkromného vrecka platiť, ak to nedokáže firma Dúha, mesto je povinné voči občanom istú kompenzáciu zariadiť. A preto som za to, aby sme schválili tieto kompenzácie. Ďakujem.

p. Raši, primátor mesta - Pán poslanec, ďakujem pekne. Pán poslanec Gibóda.

p. Gibóda, poslanec MZ - Ďakujem veľmi pekne. Ja sa rovnako pripájam k pánovi Polačekovi, pretože si myslím, že nemali by sme vyberať peniaze z rozpočtu tohto mesta a dávať ich pre obyvateľov na kompenzácie, ktoré spôsobil napr. zlý manažment. Myslím si, že, ak tu bolo niečo zanedbane zo strany zmluvných partnerov, tak nech zaplatia príslušné zmluvné pokuty a následne pristúpme ku kompenzácii. Ak tú bolo zanedbané niečo na strane manažmentu mesta, myslím si, že o tom sa porozprávame bližšie v nasledujúcom bode, v Správe pána primátora o rekonštrukcii električkových tratí, ktorý sme navrhli a pán primátor ho konečne zaradil, ale príde mi to úplne zvláštne, že dopravný podnik dlhodobo tvrdí, že v zmysle platnej tarify napr. 30 minútový platný lístok platí 30 minút, nakoľko plánovaná dlhodobá výluka nie je mimoriadna a neočakávaná situácia v doprave MHD. Má počas výluky svoje trasy a má vytvorené a zverejnené riadne cestovné poriadky. Z tohto pohľadu neviem, čo podnietilo pána primátora teraz zrazu pristúpiť ku kompenzácii. Môžem povedať, že ja osobne cestujem MHD denne, už od začiatku rekonštrukcie. Nie teraz. Od začiatku rekonštrukcie. Musím tak isto si kupovať drahší lístok, ale cestujem MHD a povedal som si, ten rok to vydržím, budeme tu mať modernejšie trate. Myslím si, že veľa ľudí to privíta, tak isto ako privítali zrekonštruovanú Hlavnú ulicu. Ale ak chceme niečo kompenzovať, tak musíme vedieť, z čoho to ideme kompenzovať? Tento materiál to neukazuje ani nepredkladá. A keďže má pán primátor pri zmene rozpočtu upozornil, láskavo, že som nesprávne predložil návrh na uznesenie a tento bod sa týka Dopravného podniku mesta Košice, opätovne predkladám návrh na uznesenie, kde žiadame riaditeľa Magistrátu mesta Košice spracovať a predložiť poslancom MZ správu a analýzu týkajúcu sa hospodárenia v DPMK za obdobie rokov 2004 až 14, s dôrazom na vývoj hospodárenia a preukázaných a nevysporiadaných strát, ako aj bežných kapitálových výdajov mesta Košice v súvislosti s financovaním mestskej hromadnej dopravy. Lebo aj toto sa týka mestskej hromadnej dopravy. A aj tieto kompenzácie, ktoré pán primátor chce predložiť, budeme financovať opäť iba z nášho mestského rozpočtu. A obávam sa, kde na to zoberieme peniaze. ďakujem.

p. Raši, primátor mesta - Pán poslanec Petruško, pán námestník, nech sa páči.

p. Petruško, námestník primátora - Ďakujem pekne za slovo, vážený pán primátor, vážení poslanci. Ja len, ak dovolíte, k tej zmluve. Zmluva je klasická zmluva, ktorá sa využíva pri všetkých zmluvných vzťahoch, ktoré sa týkajú čerpania eurofondov. Tzn., že naozaj to nie je zmluva predostretá mestom. Je to zmluva, ktorá je štandardnou, a pokiaľ ste vnímali niektoré vyhlásenia, tak naozaj je to zmluva, ktorá je výhodná pre mesto Košice. Keď mám slovo, tak využijem. Čo sa týka v podstate tých kompenzácií a toho načasovania, tak naozaj, pokiaľ pán poslanec cestuje MHD, tak si myslím, že naozaj to výrazné zhoršenie nastalo v prípade, kedy sme začali rekonštruovať tzv. obratiská, tzv. uzly. Tzn., že naozaj v máji začala celá rekonštrukcia, najbližšie rokovanie zastupiteľstva je dnes. Tzn., že nebola možnosť dať tieto kompenzácie skôr. A ešte jednu vec by som rád povedal. Možnože to si mnohí poslanci neuvedomujú, a ja chápem všetkých obyvateľov mesta Košice, lebo naozaj je to pre nich záťaž, ale treba si uvedomiť, že Košičanov celá rekonštrukcia stojí 5 % z celého objemu prác, pretože 85 % nám hradí ministerstvo dopravy, 10 % štátny rozpočet a len 5 % mesto Košice. Takže ja si myslím, že naozaj bude to pre obyvateľov mesta Košice výhodné, lebo naozaj získajú za dobré peniaze bezpečnú a skvelú mestskú hromadnú dopravu. Ďakujem pekne.

p. Raši, primátor mesta - S faktickou na pána námestníka, pán poslanec Gibóda, pán poslanec Ihnát.

p. Gibóda, poslanec MZ - Faktická pripomienka. Ďakujem veľmi pekne. Pán viceprimátor, ja som povedal, že ja cestujem MHD, nie autom! Áno, situácia pre motoristov sa zhoršila, ale je vidno, že asi cestujete tým autom častejšie ako tou MHD, lebo keby ste išli MHD, tak viete aká je situácia. Ale predpokladám, že nikto z vedenia magistrátu sa denne nevozí MHD. A predpokladám, že pán primátor sadne do električky iba raz v roku, keď je ten pretek medzi ním, cyklistom, bežcom, atď. Takže možnože by bolo lepšie, keby pán primátor sadol častejšie do MHD.

p. Raši, primátor mesta - Pán poslanec Ihnát, pán poslanec Polaček, všetci reagujú na pána námestníka.

p. Ihnát, poslanec MZ - Faktická pripomienka. Áno, ďakujem pekne za slovo. Áno, pán viceprimátor Petruško povedal pravdu, vlastne, že Košičanov to bude stáť tých 5 %, lebo z eurofondov a z ministerstva tých 100.000.000 eur, vlastne, už bolo známe  minulého roku, keď som bol členom dozornej rady a sme sa o tom bavili v DPMK. Ale, aby sme nezabudli naozaj na tú vec, že žiadam od pani hlavnej kontrolórky stanovisko, vlastne, či je to všetko v poriadku, keby to išlo z mesta Košice? Ja neviem, odkiaľ to pôjde, ako tie peniaze? Ešte stále nemám jasnú info, že odkiaľ pôjdu financie?  400.000, eventuálne? No s týmto pracujem, vlastne. Nie s 23.000 zo 100 000 mesačne, pracujem. Toto bolo povedané na Komisii dopravy a výstavby. Tak tu sú ľudia, tak to počujú! Takže vlastne chcem vedieť, naozaj, že odkiaľ pôjdu tie financie? A následne, pani kontrolórka nech povie, že či je to v súlade s pravidlami hospodárenia. Ďakujem.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Faktická pripomienka. Ja by som rád zopakoval moju otázku z úvodu z rozpravy. Adresoval som ju aj na pána predkladateľa, teda na pána námestníka. Prečo v dôvodovej správe nemáme žiadnu zmienku o finančnom vyčíslení, finančnom dopade tohto návrhu na rozpočet mesta alebo aj Dopravného podniku? Predsa niekto sa s tým musel zaujímať? A teda ešte raz, prečo to nemáme v materiáloch?

p. Raši, primátor mesta - Pán generálny riaditeľ, poprosím aj zodpovedať, že prečo sa to nedostalo do materiálov, ktoré boli poslancom dávané 14 dní pred konaním rokovania mestského zastupiteľstva, kedy ste prišli ku konečnej sume a prečo je tá suma 24.000, keď niektorí poslanci chcú pracovať so sumou 100.000. Takže odôvodnite. Ďakujem pekne.

p. Majza, generálny riaditeľ DPMK - Ďakujem za slovo. Zodpoviem otázky tak, ako išli, v akom poradí boli kladené. 
Takže k prvej otázke. Vyjadroval som sa o nižších výnosoch predbežne a poznamenal som, že počítame vstupné údaje a číslo nie je konečné. Tzn., ten proces nebol vtedy ukončený. Po zapracovaní všetkých vstupných údajov, ktoré počítame na základe porovnateľného obdobia minulých rokov, predpokladáme nižšie výnosy o 170.848, ale tiež nižšie náklady o 146.637. Teda rozdiel je spomínaných 24.212. Tie nižšie náklady sú spôsobené predpokladaným nájazdom za dané obdobie zmenenej trakcii.

p. Raši, primátor mesta - Vysvetliť, čo to znamená „zmenená trakcia“, aký to má finančný dopad, pán generálny.

p. Majza, generálny riaditeľ DPMK – „Zmenená trakcia“ znamená, že v súčasnosti využívame trakciu autobusová doprava. Nafta. Autobusová doprava, CNG a v obmedzenej miere električka. Nevyužívame trolejbusy a to znamená, tá „zmenená trakcia“. Tieto kilometre sú prepočítané v tejto zmenenej trakcii. 

p. Raši, primátor mesta - Pán generálny riaditeľ, čiže tým, že ekonomicky najvýhodnejšou dopravou je autobusová doprava, tým, že sa obmedzili teraz trolejbusy, kvôli rekonštrukcii a kvôli tomu, že je výrazne redukovaná električková doprava, ktorá je druhá najdrahšia, tak tým pádom sa šetrí na trakcii, teda na prevádzkových nákladoch pri zvolenom spôsobe hromadnej dopravy, ktorá je v majoritnej časti absolútne autobusová? Tak?

p. Majza, generálny riaditeľ DPMK - Presne tak.

p. Raši, primátor mesta - Tak, poprosím to tak povedať.

p. Majza, generálny riaditeľ DPMK - K otázke, prečo sú tieto čísla a menili sa v minulosti. Všetko sa vyhodnocuje. A na konci roka, až pri ukončení účtovného obdobia budeme schopní presne vydefinovať dopad na dopravu. V rámci týchto navrhovaných kompenzácií, otázka na motoristov, v pondelok a v piatok navrhujeme bezplatnú dopravu pre motoristov, pre držiteľov vodičských preukazov. Ďalšie otázky zodpovedal pán viceprimátor, ktoré som mal poznačené. Ďakujem.

p. Raši, primátor mesta - S faktickou pán poslanec Ihnát. Nech sa páči, po ňom pán poslanec Gibóda.

p. Ihnát, poslanec MZ - Faktická pripomienka. Na generálneho riaditeľa mám faktickú. Ešte stále nebolo povedané, odkiaľ tie financie vlastne budú. Čiže z DPMK, z mesta, alebo skadiaľ to bude?

p. Raši, primátor mesta - To poviem ja. Pán poslanec Gibóda, potom pán poslanec Polaček ešte na pána generálneho riaditeľa, potom pán poslanec Rusnák v rozprave.

p. Gibóda, poslanec MZ - Faktická pripomienka. Je zaujímavé, že pán generálny riaditeľ dopravného podniku navrhuje kompenzácie pre vodičov osobných automobilov. Myslím si, že takáto kompenzácia alebo ten návrh by mal prísť z vedenia magistrátu a nie z dopravného podniku. Ale úplne mi príde divné, že vodiči by mali jazdiť zadarmo mestskou hromadnou dopravou iba počas pondelku a piatku. Keby sme naozaj chceli odbremeniť podľa tohto návrhu tieto cesty, tak im dáme možnosť cestovať každý deň. Ale na tomto vidno, že tá kompenzácia pre vodičov ... Viete, vodiči neprestúpia do tej MHD, keď idú iba cez to mesto. Myslím si, že vodičov by oveľa viacej ako kompenzácia potešilo to, keby mali lepšie cesty.

p. Raši, primátor mesta - To vám môžeme splniť. Na každý rok máme vyčlenené 4.000.000 eur, ktoré budeme investovať do nových ciest. Keď dokončíme rekonštrukciu, samozrejme, aby sme k týmto rekonštrukciám a zápcham nepridali ďalšie. Pán poslanec Polaček, na pána námestníka.

p. Polaček, poslanec MZ – Nie, ja mám procedurálny návrh.

p. Raši, primátor mesta - Áno, nech sa páči.

p. Polaček, poslanec MZ - Ďakujem pekne. Nakoľko som sa nedozvedel vlastne dôvody k tomu finančnému vyčísleniu, v tretej hlave „Príprava rokovaní mestského zastupiteľstva, § 17 ods. 4. „Dôvodová správa nie je predmetom schvaľovania mestského zastupiteľstva. Má výstižne ozrejmovať dôvody navrhovaného riešenia normatívnej časti. Ciele, ktoré sa majú navrhovaným riešením dosiahnuť, vplyv na ekonomiku mesta.“ Opakujem „vplyv na ekonomiku mesta“, v prípade ďalších okolností rozhodné pre posúdenie prerokovanej veci. Z toho dôvodu, kolegovia, dávam procedurálny návrh na prerušenie tohto bodu, aby sa doplnil materiál a bol na najbližšie rokovanie zaradený. Ďakujem pekne.

p. Raši, primátor mesta - Ďakujem pekne. Budeme hlasovať o prerušení rokovania. Upozorňujem vás, že pokiaľ by sme prerušili rokovanie o tomto bode, ľudia žiadne kompenzácie nedostanú. Prosím hlasujte.

p Hlasovanie č. 29 - 	za: 6, proti: 22, zdržali sa: 9

p. Raši, primátor mesta - Vráťte mi späť obrazovku a dám slovo ďalšiemu v rozprave prihlásenému, pánovi poslancovi Rusnákovi, nech sa páči.

p. Rusnák, poslanec MZ - Ďakujem za slovo. Čiže chápem to správne tak, že momentálny stav z pohľadu dopravného podniku, z ekonomického hľadiska je od 24.000 eur mesačne v nákladoch nižší a lacnejší ako stav, ktorý bol v doprave pred rekonštrukciou?

p. Raši, primátor mesta - Nie, nechápete to. Položte aj ďalšie otázky, vám potom zodpovie pán generálny riaditeľ naraz.

p. Rusnák, poslanec MZ - No a samozrejme to, čo tu bolo viackrát povedané ma zaujíma, že kto zaplatí? To asi zaujíma všetkých.

p. Raši, primátor mesta - To odpoviem ja. Čiže pán generálny riaditeľ, skúsim to povedať, a Ty ma potom doplníš. Čiže, keď vyrátaval dopravný podnik, tak, ako mi to včera pán generálny riaditeľ vysvetľoval, aká bude strata na týchto kompenzáciách, ktoré budú poskytované obyvateľom, vychádzali z dvoch základných skupín. Jedna skupina sú náklady, ktoré súvisia s prevádzkovaním mestskej hromadnej dopravy, ktoré vieme ako sa nám v priebehu roka vyvíjajú za štandardných podmienok a aké náklady na prevádzkovanie MHD sú. Teraz ten zásadný rozdiel je v tom, že kým za štandardných podmienok sa používajú všetky tri trakcie, teda 3 druhy hromadnej dopravy: trolejbusová, električková, autobusová, pretože chceme podporovať aj ekologickú dopravu, tak v dôsledku používania trolejbusovej a električkovej dopravy, ktoré sú ekonomicky náročnejšie na vozokilometre ako autobusová doprava, sú prevádzkové náklady na používanie týchto troch trakcií väčšie. Teraz sa v tomto obmedzenom období, na obdobie, ktoré sú navrhnuté kompenzácie, je absolútne majoritnou doprava autobusová. Teda najlacnejšia z prevádzkových nákladov. Minimálna časť je električková a trolejbusová a najdrahšia doprava momentálne nejazdí. Čiže z hľadiska nákladov dopravného podniku na prevádzkovanie všetkých troch trakcií, teda mestskej hromadnej doprave sú prevádzkové náklady v týchto mesiacoch nižšie, pretože sa prevádzkuje iba teda takmer výlučne najlacnejšia forma dopravy. Na druhej strane máme skupinu výnosov z poskytovania mestskej hromadnej dopravy. A strata na výnosoch sa vyrátala tak, že sa vzal výnos, ktorý by bol pri počte cestujúcich v štandardnom v tomto období, ktorí si kupujú štandardné lístky alebo majú časové lístky a vyrátala sa nejaká strata z týchto výnosov, ktorá bude menšia kvôli tomu, že na 4-zastávkovy lístok sa bude jazdiť polhodinu, na pol hodinový hodinu a, že časové lístky budú mať ako bonus časť dní, ktoré budú jazdiť zadarmo. Veľmi hrubo hovorím o ďalších skupinách, lebo je tam ešte kopec ďalších premenných. A na základe porovnania týchto dvoch základných vstupov, prevádzkových nákladov a výnosov vyšla suma Dopravného podniku tej straty, ktorá vzniká na kompenzáciách približne v objeme 24.000 eur. Pán generálny riaditeľ, dobre, môžete ma doplniť. Nech sa páči, až treba. Až nie, tak dobre. Keď budú ďalšie otázky. Pánovi generálnemu riaditeľovi s faktickou pán poslanec Gobóda. Nech sa páči.

p. Gibóda, poslanec MZ - Faktická pripomienka. Pán primátor, možnože by sme nemali toľko otázok, keby to, čo vám pán generálny riaditeľ včera vysvetlil, bolo dnes pred nami na papieri. Opäť sa dostávame k tomu, prečo nie je finančný dopad v tejto dôvodovej správe? A ešte nám na to stále nikto neodpovedal.

p. Raši, primátor mesta - Pán generálny riaditeľ, zodpovedzte na túto otázku, prečo nie je v dôvodovej správe? Lebo ja to chápem, že asi preto, že bolo to vyrátané až teraz a nie v čase, keď sa pripravoval materiál. Ale skúste to povedať aj vy, aby to bolo možno jasnejšie.

p. Majza, generálny riaditeľ DPMK - Ďakujem za slovo. Niektoré vstupné údaje sú známe iba niekoľko dní. Niekoľko hodín sú známe niektoré obchádzkové trasy. Na základe týchto údajov stále prepočítavame nájazd kilometrov, predpokladaný nájazd kilometrov, krát ta znížená trakcia, ktorá tu bola spomínaná. Ak dôjde v priebehu nasledujúcich mesiacov k ďalším zmenám a k upresneniu týchto čísel, tak my máme na to algoritmus a dokážeme všetko veľmi presne vypočítať. V každom prípade absolútny výsledok bude na konci účtovného obdobia známy.

p. Raši, primátor mesta - Pán poslanec Gibóda s faktickou na pána riaditeľa Majzu.

p. Gibóda, poslanec MZ - Faktická pripomienka. Ďakujem pán Majza. Pán primátor to očividne stále nepochopil. Keď to bolo známe už včera večer, tieto čísla mohli byť na papieri tuná pred nami. Nikto neočakával od pána Majzu na desatinu eurocentu presný odhad, koľko nás tieto kompenzácie budú stáť. Konzervatívny odhad vedel dať poslancom, aby sa vedeli rozhodnúť.  A ešte stále nebola zodpovedaná otázka, teda kto uhradí týchto 24.000 eur, podľa vás, mesačne týchto kompenzácií?

p. Raši, primátor mesta - Keď môžem pokračovať vo vašej intonácii, tak ja vám to zodpoviem. Pán poslanec Ihnát, nech sa páči.

p. Ihnát, poslanec MZ - Faktická pripomienka. Áno, ďakujem pekne pán primátor. Ja budem reagovať na pána generálneho riaditeľa faktickou poznámkou. Komisia dopravy a výstavby je predsa poradný orgán tohto mestského zastupiteľstva. Tam padli úplne iné sumy. Aj keď on hovorí teraz vlastne, že sa menili teraz tie čísla kvôli niečomu, ale predsa ja, ako poslanec mestského zastupiteľstva pracujem s určitými číslami, ktoré tam zaznejú a kde sa vlastne odporučí tento materiál do mestského zastupiteľstva na schválenie. Tak jednoducho som v pomykove. Absolútne. A neviem ako sa rozhodnúť. To je všetko. Ďakujem.

p. Raši, primátor mesta - Ďakujem, uzatváram rozpravu k tomuto bodu. A ja vám to všetko zodpoviem na záver. Keďže všetky otázky ste položili, verím že vám nie je ľúto, že je to len 24.000 a nie 100 000! Takže prebehne to veľmi stručne, lebo sú tu už len odpovede na niektoré otázky, ktoré neboli dané. A samozrejme ďalšie otázky vám zodpoviem v materiáli, ktorý bude nasledovať a je to správa o rekonštrukcii IKD a modernizácii električkových uzlov, kde sa znova budeme môcť k celej téme vracania kompenzácií vrátiť a znova si klásť otázky a na ne odpovedať. Čiže mesto má uzavretú so zhotoviteľom štandardnú zmluvu tak, ako to mávajú pri čerpaní eurofondov všetky samosprávy a obsahuje všetky podmienky, vrátane sankčných podmienok, tak ako tieto zmluvy pri čerpaní eurofondov bývajú robené. Tieto zmluvy sú odsúhlasené našim riadiacim orgánom a sú súčasťou vyhláseného verejného obstarávania, ktoré prebehlo aj v Európskom vestníku, ktoré bolo uverejnené aj v Európskom vestníku a nebolo nikým spochybnené ani jeho priebeh, ani suma, ani zmluva, ani sankcie, ani termín ukončenia, ani nič iné. Opakujem, prebehlo to štandardne a dokonca ani vami doteraz nikdy nebolo nič spochybnené. Pokiaľ chceme pristúpiť ku sankcionovaniu zhotoviteľa, musí dôjsť ku porušeniu zmluvy. Čiže k nedodržaniu platného termínu zmluvy. Platný termín zmluvy je stále 31.7. Zhotoviteľ požiadal o predlženie tohto termínu do 28.9. O tejto žiadosti bude rozhodovať riadiaci orgán, ktorým je ministerstvo dopravy, ktorý doteraz o tejto žiadosti nerozhodol. Bez ohľadu na to, či rozhodne súhlasne alebo nesúhlasne, sankčné podmienky môžu nastať až vtedy, keď sa nedodrží termín zhotovenia diela. Padajú otázky, prečo neboli robené čiastočné sankcie pri jednotlivých etapách zhotovenia diela. Stavba IKD má viac ako 200 stavebných objektov. Zhotoviteľ argumentuje sklz v termíne vo svojich listoch objektívnymi dôvodmi. Ani jeden z vás, páni poslanci, dámy poslankyne, ktoré kritizujete mesto za zlý manažment tejto stavby nespochybnil žiaden z týchto dôvodov, ktoré boli predložené. Zhotoviteľ tieto dôvody najčastejšie argumentuje tým, že problémy vznikali pri nesúlade medzi objektívnym nálezom, medzi objektívnymi faktami uvedenými v projektovej dokumentácie, ktorá vychádzala z obdobia, keď sa mesto stavalo a s tým, čo sa pod zemou našlo. Ale na to, aby ten orgán, ktorý môže rozhodnúť, či tieto dôvody sú objektívne na zdržanie stavby alebo nie, je ministerstvo dopravy. My sme len skontrolovali či to, čo do žiadosti predložil zhotoviteľ stavby sedí zo zápismi v stavebných denníkoch. Čiže keď ministerstvo dopravy povie, že je stavba zle manažovaná, teda zhotoviteľ ju nerobí tak, ako by ju mohol, a dôvody, ktoré uvádza nie sú dôvodmi, ktoré sú hodné na posunutie termínu stavby, tak vtedy ostáva platný termín stavby 31.7. A po jeho uplynutí mesto môže využiť niektorú zo sankcií, ktorých je uvedených viac ako 10. A potom vám v Správe o priebehu rekonštrukcie vymenujem niektoré z nich. Čo sa týka denníka Korzár, to nebudem komentovať. To je... proste sledujete ich 5 rokov, 5 rokov som tvárou denníka Korzár. Klamú „ostošesť“ a nebudem to vôbec komentovať. Zmluva je absolútne v poriadku. Absolútne štandardná. A keď a v ničom, v žiadnej z tej stati, v ničom nevychádza v ústrety zhotoviteľovi! V ničom. A nenájdete inú zmluvu so samosprávou, ktorej čerpali eurofondy, ktorá by bola viac striktná alebo mala viac sankčných opatrení ako naša zmluva. Čo sa týka zhodnotenia, odôvodnenia pána generálneho riaditeľa, áno ten prvý odhad, dokonca som ho spomínal aj ja, bol a to je to, čo spomínal pán poslanec Ihnát, že by to mohlo byť až 100.000 mesačne. Ja sa osobne teším, že to vychádza len na 24.000 mesačne, pretože pokiaľ by sme to platili my, z nášho rozpočtu, keby ministerstvo dopravy uznalo všetky dôvody, ktoré zhotoviteľ uzná a posunul termín dokončenia stavby, tak to mestský rozpočet vyjde menej. Takže ja sa z toho teším. A tým dôvodom je zrejme to, že keď sa robil prvý „nástrel“ vyrátania straty, tak sa nebrali do úvahy prevádzkové náklady pri zmenených trakciách. Tá autobusová doprava, ktorá teraz robí, je v svojich nákladoch tak výrazne nižšia, že jednoducho časť tých strát, ktoré by sme mali, keby chodili všetky 3 druhy dopravy, kompenzuje samozrejme autobusová doprava. Je najmenej ekologická. Čiže keď sa trate zrekonštruujú, vrátime sa k ostatným druhom dopravy, ktorá je síce drahšia, ale je ekologickejšia, ale to bude naša daň tomu, že chceme mať dopravu ekologickú. Čiže opäť vrátime v rozsahu ostatné časti našej dopravy. Čo sa týka termínu, prečo až teraz? No faktom je, že tie najvýraznejšie komplikácie začali po 1. máji, keď sa začali rekonštruovať električkové uzly. V svojej správe, ktorú budem mať o IKD a MEV, všetko vysvetlím, prečo sme to začali robiť, prečo sme to robili všetko naraz, prečo sme to nerobili etapovite, prečo sme rozbúrali naraz celé mesto. Všetko vysvetlím. A ten dôvod je jednoduchý. Mali sme len dve možnosti. Buď budeme v priebehu dvadsiatich rokov rekonštruovať stále nejaký časť trate z našich peňazí alebo využijeme jedinečnú šancu eurofondov, ktoré sú zo starého programovacieho obdobia a jednoducho som mal na to odvahu a sme do toho išli. A vy ste to schválili. Aj vy ste mali odvahu, lebo ste to schválili na mestskom zastupiteľstve. Lebo rekonštruujeme z peňazí eurofondov a z peňazí štátu a dávame 5 % našich peňazí. Tak si myslím, že by bolo nerozumné radšej neurobiť nič a potom sa tu trápiť a každý rok vyčleňovať 6.000.000 eur, aby sme rekonštruovali jednotlivé úseky tratí. A ďalšia vec. Podmienka získania nových električiek bolo urobiť rekonštrukciu električkových tratí. A to je 50.000.000 eur na nové električky. Tak prečo by sme to nerobili? Však doteraz splácame, keď sa rekonštruovala Hlavná, z čoho sa všetci tešíme a všetci sa chválime našim centrom mesta! Tak si uvedomte, že boli prijaté úvery 100.000.000 eur a ešte doteraz ich splácame! Doteraz ich splácame a budeme ich splácať do 31.7.2017. Tak je lepšie splácať 20 rokov dlhy a vziať si úver alebo využiť možnosť čerpania eurofondov?  Ale poviem vám k tomu potom v tej dlhšie správe, ktorú mám urobenú. Takže myslím si, že ako to už povedal pán námestník 1. 5. začali tie výraznejšie dopravné zápchy. Jedno mestské zastupiteľstvo, riadne je tu. Mimoriadne mestské zastupiteľstvo, by možno bola otázka, prečo sme ho nezvolali. Ja sa pýtam tých, ktorí ma kritizujete, prečo ste ho nezvolali? Nikto nepožiadal o zvolanie mestského zastupiteľstva. Čo sa týka druhu kompenzácií, keď som ja dal, keď sme my navrhli, aké kompenzácie by mohli byť, tak až potom ste prišli s nejakými doplňujúcimi kompenzáciami. Tiež ste to mohli urobiť aktívne. Takže vychádzame v ústrety ľuďom. Uvidíme, na základe toho ako sa bude stavba vyvíjať, či ministerstvo dopravy schváli alebo neschválení predlženie termínu. A potom bude otázka na to, či môžeme a akú formu sankcií vieme zhotoviteľovi uložiť. Ďakujem pekne. Poprosím návrhovú komisiu.

p. Andrejčák, poslanec MZ a člen návrhovej komisie - Návrhová komisia obdržala dva návrhy pozmeňujúce. Prvý od pána poslanca Polačeka, resp. spolu ich predkladali pán poslanec Polaček aj pán poslanec Gibóda v znení: „Mestské zastupiteľstvo v Košiciach žiada primátora mesta po A) finančne vyčísliť zmluvné pokuty a penalizácie zmluvných partnerov zodpovedných za nedodržanie zmluvných podmienok počas realizácie stavieb IKD Košice a modernizácia električkových uzlov v rámci modernizácie električkových tratí v Košiciach. Po B) predložiť mestskému zastupiteľstvu balík kompenzácií pre obyvateľov mesta z dôvodu, že obyvatelia boli obmedzovaní počas realizácie stavieb IKD Košice a modernizácie električkových uzlov vo výške zmluvných pokút podľa bodu A) tohto uznesenia. Zodpovedný primátor mesta. Termín po ukončení realizácie stavieb IKD Košice a modernizácie električkových uzlov.“ 

p. Raši, primátor mesta - Prosím hlasujte.

Hlasovanie č. 30 - 	za: 9, proti: 4, zdržali sa: 23

p. Raši, primátor mesta - Prosím ďalej.

p. Andrejčák, poslanec MZ a člen návrhovej komisie - Ďalší doplňujúci návrh predložený pánom poslancom Gibódom: „Mestské zastupiteľstvo v Košiciach žiada riaditeľa Magistrátu mesta Košice spracovať a predložiť poslancom mestského zastupiteľstva správu a analýzu týkajúcu sa hospodárenia DPMK za obdobie od roku 2004 do roku 2014 s dôrazom na vývoj hospodárenia preukázaných a nevysporiadaných strát, ako aj bežných a kapitálových výdajov mesta Košice v súvislostí s financovaním mestskej hromadnej dopravy. Zodpovedný riaditeľ magistrátu, termín do 15.8.2015.“

p. Raši, primátor mesta -  Ďakujem, prosím hlasujte.

Hlasovanie č. 31 - 	za: 12, proti: 1, zdržali sa: 24

p. Raši, primátor mesta - Poprosím ďalej.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach schvaľuje doplnenie dokumentu Tarifa DPMK pre mestskú hromadnú dopravu s účinnosťou od 1.7.2015 takto: po 1.) v časti B Cestovné lístky ich platnosť a sadzby sa pod tabuľku sadzby cestovných lístkov vrátane DPH dopĺňa text v znení: „osobitné ustanovenia týkajúce sa platnosti niektorých cestovných lístkov v prechodnom období od 1.7.2015 do 31.10.2015: bod 1.) cestovný lístok neprestupný do štyroch zastávok sa považuje za cestovný lístok prestupný na 30 minút. Po 2.) cestovný lístok prestupný na 30 minút sa považuje za cestovný lístok prestupný na 60 minút. Po 3.) platnosť časového lístka na 30 dní sa predlžuje o ďalších 7 dní. Ak 1. deň je posledný deň v pôvodnej platnosti časového cestovného lístka, to je 30. deň platnosti bude v prechodnom období ak čas pôvodnej doby platnosti časového lístka t.j. 30 dní bude mimo prechodného obdobia platnosť takéhoto časového lístka sa predĺži o alikvótnu časť dodatočnej doby platnosti. Po 4.) platnosť časového lístka na 90 dní sa predlžuje o ďalších 21 dní, ak 1. deň aj posledný deň pôvodnej platnosti časového cestovného lístka, t.j. 90. deň platnosti bude v prechodnom období, ak čas pôvodnej doby platnosti časového lístka t.j. 90 dní bude mimo prechodného obdobia, platnosť takého časového lístka sa predĺži o alikvotnú časť dodatočnej doby platnosti. Po 5.) platnosť časového lístka na 180 dní sa predlžuje o ďalších 30 dní, ak pôvodná platnosť časového lístka t.j. 180 dní zasahuje do celého prechodného lístka, ak pôvodná doba platnosti časového cestovného lístka zasahuje do prechodného obdobia v menšom rozsahu platnosť takéhoto časového lístka sa predĺži o alikvotnú časť dodatočnej doby platnosti. Po 6.) alikvotná časť dodatočnej doby platnosti podľa bodov 3 až 5 sa určí nasledovne: alikvotná časť sa rovná D, pričom alikvotná časť dodatočnej doby platnosti takto vypočítaná doba sa zaokrúhľuje na celé dni, podľa platných matematických pravidiel zaokrúhľovania. D - dodatočná doba platnosti príslušného časového cestovného lístka.  P - počet dní pôvodnej doby platnosti príslušného časového lístka nachádzajúcich sa v prechodnom období, t.j. od 1.7.2015 do 31.10.2015 vrátane. 
M - maximálny počet dní, ktorým mohla pôvodná doba platnosti príslušného časového lístka zasiahnuť do prechodného obdobia, t.j. 30 dní v prípade časového cestovného lístka na 30 dní, 90 v prípade časového lístka na 90 dní, alebo 123 v prípade časového lístka na 180 dní. Po 2.) v časti C Podmienky pre poskytnutie bezplatnej prepravy a zľavnenej prepravy sa na koniec vkladá nový bod 4, ktorý znie: „4. Osobitné ustanovenie týkajúce sa bezplatnej dopravy v prechodnom období od 1.7.2015 do 31.10.2015: 4.1 V pondelok a piatok bezplatná doprava pre držiteľov vodičského preukazu, ak sa preukážu vlastným vodičským preukazom a technickým preukazom motorového vozidla, pričom technický preukaz nemusí obsahovať meno držiteľa vodičského preukazu.“.“ 

p. Raši, primátor mesta - Ďakujem pekne, prosím hlasujme.

Hlasovanie č. 32 - 	za: 27, proti: 3, zdržali sa: 8

p. Raši, primátor mesta -  Konštatujem, že uznesenie bolo schválené. Ďakujem pekne.
- - -

Bod č. 18
Informácia primátora mesta o svojej činnosti od III. rokovania MZ

p. Raši, primátor mesta - Prejdeme k ďalšiemu bodu rokovania mestského zastupiteľstva, ktorým je bod číslo 18. Vážené dámy poslankyne, vážení páni poslanci, dovoľte mi, aby som vás informoval o mojej činností od III. rokovania mestského zastupiteľstva. 
Vážené dámy, vážení páni, k mojím pravidelným povinnostiam patria oficiálne pracovné stretnutia s predstaviteľmi iných štátov. Stretol som sa s veľvyslancami Ruskej federácie, Slovinska a Francúzska, začiatkom júna sme v našom meste otvorili honorárny konzulát Vietnamskej socialistickej republiky, podpísal som rámcovú dohodu s maďarským mestom Miskolc o spolupráci v cezhraničných projektoch, prijal člena medzinárodnej federácie orientačných športov z veľkej Británii, delegáciu z Wuppertalu, čelných predstaviteľov spoločnosti U. S. Steel Košice, či delegátov medzinárodných kongresov. Mali sme v našom meste prítomnú aj Evaluačnú komisiu na udeľovanie titulov Európske mesta športu a Európske hlavné mesta športu, ktorá počas niekoľkých dní v Košiciach hodnotila našu kandidatúru. Dnes už poznáme oficiálne stanovisko, ktoré nám priamo z Bruselu oznámil prezident komisie, že mestu Košice sa na základe prezentácia nášho mesta podarilo získať titul Európske mesto športu roku 2016. Uplynulé obdobie sa nieslo aj v znamení 21. ročníka osláv Dňa mesta Košice. Metropola východu sa na 11 dní premenila na mesto kultúry, športu, vzdelávania či charity. Pre všetky vekové kategórie sme pripravili 30 hlavných a 44 sprievodných podujatí, medzi ktorými boli jednak tradičné podujatia, ale aj úplné novinky. V rámci osláv sme na slávnostnom ceremoniáli udeľovali aj ceny mesta, ceny primátora, plakety primátora mesta Košice. Tento rok bolo za významný prínos ocenených 45 jednotlivcov a 9 kolektívov. Slávnostne sme odhalili kópie troch bronzových reliéfov na súsoší Immaculata, ktorých vyhotovenie umocnil grantový program nadácie VÚB, a pietnym aktom kladenia vencov sme si pripomenuli Deň víťazstva nad fašizmom. O téme fungovania krajských miest sme s kolegami primátormi rozprávali na stretnutí primátorov krajských miest. Zúčastnil som sa aj medzinárodnej konferencie na tému udržateľný rozvoj miest a nový územný plán pre Košice, absolvoval pracovné stretnutie so štátnym tajomníkom Ministerstva dopravy a výstavby regionálneho rozvoja k projektu a trasovaniu rýchlostnej cesty R2. Iste si pamätáte, že začiatkom októbra 2013 na výjazdovom rokovaní vlády získalo mesto Košice na aktivity zlepšujúce sociálnu ekonomickú oblasť finančnú čiastku takmer 2.000.000 eur, z toho pre školstvo sa vyčlenilo takmer 1.400.000 eur. Peniaze boli určené na opravy budov, bazénov či nákup hudobných nástrojov a výstavbu športových ihrísk. Finančnými prostriedkami sme pomohli už 21 školám v našej zriaďovateľskej pôsobnosti, a v uplynulých dňoch sme odovzdali do užívania ďalšie 2 zrekonštruované objekty - zrekonštruovaný bazén na Základnej škole Družicová a nové okná na Základnej škole Belehradská. Prostredie pre našich najmenších sme skrášľovali aj v rámci najväčšieho podujatia firemného dobrovoľníctva Naše mesto 2015. Tento rok sa do nej zapojilo 222 zamestnancov magistrátu a mestských podnikov, aby spoločne upravili 28 detských ihrísk v siedmich košických mestských častiach. Zúčastnil som sa aj niektorých charitatívnych podujatí ako je Rally Opatovská. Spoluorganizovali sme v rámci Dní mesta Košice VSE - City Run, či Tesco - Beh pre život. Spoločne s ministrom zdravotníctva sme pripravili Košický deň prvej pomoci, kde sme sa snažili Košičanom priblížiť postupy prvej pomoci a základy ošetrovania. Zároveň som rád, že som mohol v priestoroch Historickej radnice prijať a poďakovať za skvelú reprezentáciu profesionálnym záchranárom z Košickej záchranky, ktorých posádky zvíťazili v medzinárodnej súťaži, ktorá je považovaná za neoficiálne záchranárske majstrovstvá sveta. Vážené dámy poslankyne, vážení páni poslanci, ďakujem pekne za pozornosť. 
Otváram rozpravu k tomuto bodu. Pán poslanec Ihnát, nech sa páči, máte slovo.

p. Ihnát, poslanec MZ - Áno, ďakujem za slovo pán primátor. Narýchlo sa vrátim k predošlému bodu. Hlasoval som proti týmto kompenzáciám z toho dôvodu, pán primátor, Vy ste nepovedal, odkiaľ tie financie budú. Ani mne, ani občanom ste to nepovedal, ani kolegom poslancom. To jednoducho takto fungovať toto zastupiteľstvo nemôže, pán primátor! To je arogancia trošku! To je tá jedna stránka veci. Potom druhá stránka veci. Žiadal som pani kontrolórku, aby sa vyjadrila, či všetko je s pravidlami hospodárenia v poriadku. Neodpovedala. Takže aby Košičania vedeli. Nie preto som hlasoval „proti“ povedali, že som bol proti Košičanom, ale pretože je tu určitá arogancia moci! To je jedna vec. 
Druhá stránka veci, pán primátor, pozorne som si vypočul vašu správu primátora mesta Košice. Áno, uznávam, urobili sa veci. A fakt, tiež klobúk dole, chcem vám vysloviť tak isto poďakovanie pri realizácii chodníka pri firme HOVE,  kde mesto Košice prispelo tak isto finančnými prostriedkami. Takže tá pochovala tam patrí. Ale chcem sa vrátiť tak isto ešte k minulému zastupiteľstvu. 27.4.2015 pán poslanec Špak sa Vás pýtal na jednu veľmi takú chúlostivú otázku, že či ste bol na dovolenke v Indočíne? Ako vo francúzskej Indočíne? Povedzme áno, bol ste vo Vietnamskej socialistickej republike na súkromnej ceste. Tu potiaľ je hranica, by som povedal, všetkého a v poriadku. Ale som bol nepríjemne prekvapený, pán primátor, keď šikovný Košičania z www stránok Vietnamskej socialistickej republiky povyberali fotografie, kde ste pod znakom Košíc, pod štátnymi vlajkami Slovenskej republiky viedol rokovania s predstaviteľmi Vietnamskej socialistickej republiky, za účastí troch ľudí. Tam bol aj podnikateľ, myslím ako, pani Lenártová tam bola, bol tam pán Petruš a Vy. Čiže už v ten čas to nebola súkromná dovolenka, ale jednoducho, niečo ste podpisoval. A ja neviem, čo je smutné, že ako poslanec mestského zastupiteľstva sa dozviem, že primátor mesta, prvý muž tohto mesta, podpisuje určité memoranda alebo zmluvy, z denníka Korzár alebo z médií! Opätovne, ani neviem o čo ide, aj keď viem, že memorandum z právneho hľadiska nemá právne záväzný charakter, ale ma zaujíma vlastne, čo ste tam vlastne podpisoval? Aké to bude mať, by som povedal, výhody pre Slovenskú republiku? Lebo som čítal, že aj výhody to bude mať. A keď to bude mať nedostatky, tak pre mesto Košice výhody - nevýhody, aké to môže mať dopady a tie riziká? Čiže buďte tak láskavý, povedzte vlastne teraz, ako naozaj ako chlap, že čo tam vlastne bolo? Čo sa podpisovalo? A čo Košiciam to prinesie? Alebo, čo to stratí? Ďakujem pekne.

p. Raši, primátor mesta - Ďakujem pekne. Doporučujem, pán poslanec Ihnát, využiť priestor aj na Interpeláciách a Dopytoch, aby to bolo aj oficiálne zaznamenané a dať to písomne, aby som vám mohol odpovedať písomne, aby ste všetko mali pekne po poriadku, aby som nepovedal niečo, čo potom bude nejakým háčikom zase na niekoľko nesúrodých  článkov. Ale poprosím, pán poslanec, keďže Vy poznáte Rokovací poriadok, tak držte sa merita veci. To je informácia od posledného mestského zastupiteľstva. Ale vrátim sa ešte k jednej veci. Keďže ste vy začali o vašom hlasovaní, povedal som, že čo sa týka kompenzácií mestskej hromadnej dopravy, sú len dve možnosti. Buď ich zaplatí zhotoviteľ, pri porušení zmluvy, čo my ešte teraz nevieme, pretože ani termín 31.7. neubehol a nevieme ako sa vyjadrí Ministerstvo dopravy. Pokiaľ by ich neplatil zhotoviteľ, pretože ministerstvo dopravy uzná jeho dôvody na predlženie stavby, potom pôjdu z rozpočtu mesta. Ale to som povedal, tak si to potom dajte prehrať, aby ste to počuli. Pán poslanec Gibóda, po ňom pán poslanec Polaček.

p. Gibóda, poslanec MZ - Ďakujem veľmi pekne pán primátor. Máte síce pravdu, táto správa je o vašej činnosti od posledného zastupiteľstva, ale keďže ste nás na poslednom zastupiteľstve zavádzal o svojej činnosti, preto sa obidvaja poslanci, aj pán Ihnát a verím, že pravdepodobne aj pán Špak vraciame k vašim úžasným zážitkom vo Vietnamskej republike. Lebo ako ste povedali pánovi Špakovi, porozprávate mu o tom neskôr, lebo sú tam úžasné veci a zažil ste úžasné veci, lebo ste na začiatku svojej správy aj tentoraz spomenul otvorenie veľvyslanectva, stretnutie s konzulmi a veľvyslancami. Ale akosi iste zabudol na rokovanie s predsedom Ľudového výboru mesta Danang, kde ste podpísal memorandum. Toto memorandum ste ani oňho ste nezavadil, aj keď ste sa dostal ku téme Vietnamu. A je dosť smutné, že primátor mesta Košice podpíše nejaké Memorandum o spolupráci, ani ho nespomenie, ani na webstránke mesta sa neobjaví. Teda objaví sa, nespomenie sa, že pán primátor bol na nejakej slávnej ceste, ale dá sa medzi zmluvy a teraz sa dostávame k meritu veci. Dá sa medzi zmluvy v anglickom znení. Áno, bolo podpísané v anglickom a vo vietnamskej verzií, ktoré sú autentické a rovnocenné, ale keď bolo podpísané vo vietnamskej verzii, ja sa pýtam, čo by Vám na Váš.... .... nevnímate ma....

p. Raši, primátor mesta - Skúste hovoriť k tomuto rokovaniu, od posledného mestského zastupiteľstva.

p. Gibóda, poslanec MZ - Hovorím k tomu, že čo by na Vaše konanie povedal pán Maďarič, keď ste podpísali memorandum v jazyku, ktorý nie je slovenský? Porušil ste zákon o slovenskom jazyku. Táto zmluva bola zverejnená a nie je preložená! Toto memorandum je zverejnené medzi zmluvami, tzn. ja ho považujem za zmluvu, pán primátor. Vzhľadom na toto, môj kolega, pán Polaček predloží návrh na uznesenie v tomto bode, ale zároveň by som sa vás chcel ešte opýtať, v rámci riešenia minulého zastupiteľstva, tu bolo spomenuté, že bude vypracovaný etický kódex pre zamestnancov mesta Košice a mestských organizácií. Tak sa chcem opýtať, nebolo to spomenuté vo vašej činnosti, či ste aj na tomto popracoval. Ďakujem.

p. Raši, primátor mesta - Nabudúce si vás pribalím do kufríka. Určite sa im tam budete páčiť. Pán poslanec Ihnát na pána poslanca Gibódu, potom pán poslanec Polaček.

p. Ihnát, poslanec MZ - Pán primátor, chcem dať návrh procedurálny, aby sme prerušili konanie zastupiteľstva na 5 minút. Treba vykonať potrebu aj ďalšie veci. Ako naozaj už nás to tlačí. Vďaka pekne. Aspoň 5 minút naozaj.

p. Raši, primátor mesta - Čiže, prestávku v rokovaní vyhlasuje ten, kto vedie rokovanie. Takže po tej kvalitnej pripomienke k Správe o mojej činností od posledného zastupiteľstva, potlačte ešte pudy. Dobre? Nech sa páči, pán poslanec Polaček.

p. Polaček, poslanec MZ - Je mi veľmi smutno, pán primátor, z Vašich niektorých rečí. Poďme k veci. Na poslednom mestskom zastupiteľstve v rámci Vašej informácie sme s kolegom Gibódom mali pripravené uznesenie, kde sme chceli Vašu informáciu zobrať s výhradou, nakoľko som Vašu informáciu vnímal, počúval so zážitkom. A ja som získal reálne úprimný pocit, že tá správa je úprimná. Tak som svoj návrh stiahol. Včera som si pozrel videozáznam z rokovania, kde bol tento istý bod, a v debate medzi Vami a pánom Špakom, ktorý sa Vás úprimne spýtal, nemohol tušiť, že sa jednalo o Vašu súkromnú cestu, sa Vám ospravedlnil. On vytiekol na kolomaž! Jemu to bolo ľúto, že zatiahol Vaše súkromie na mestské zastupiteľstvo. Jemu to bolo naozaj ľúto. A následne sme zistili, že ste nás bohapusto oklamali, informovali neúprimne, nejasne, nie zreteľne. Z toho dôvodu, ale aj iných, pretože je to stále dookola, stále nedostávame úplné informácie, mnoho veci sa mlčí a podobne, dávame návrh na uznesenie mestského zastupiteľstva, kde:  „Po A) berieme Vašu správu na vedomie, teda berie na vedomie informáciu primátora mesta o svojej činnosti od III. rokovania s výhradou. A po B) žiada primátora mesta, aby všetky informácie predkladal úplné a pravdivé.“ Ďakujem pekne.

p. Raši, primátor mesta - Ďakujem pekne. Pán poslanec Gaj, nech sa páči.

p. Gaj, poslanec MZ - Faktická pripomienka. Ja by som sa len chcel vyjadriť. Pán poslanec, neviem, kde sú Tvoje hranice a pána Gibódu hranice úprimnosti, pravdivosti, orientácie a všetkých iných skutočností, lebo Tvoje vyjadrenia, kritika na vedenie a na nás iných poslancov, ktorí možno nezdieľajú Tvoj názor sú bohapusté klamstvá, ohovárania! Tvoja dobrosrdečnosť alebo Tvoja úprimnosť je asi taká veľká, ako mierová misia Američanov na Ukrajine. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu. Pán poslanec Gaj, celá úprimnosť pána poslanca Polačeka je niekde na čiernych skládkach. Poprosím návrhovú komisiu o prednesenie návrhu uznesenia.

p. Sitkár, poslanec MZ a člen návrhovej komisie - Takže najprv pozmeňovací: „Mestské zastupiteľstvo v Košiciach podľa Štatútu mesta Košice a Rokovacieho poriadku Mestského zastupiteľstva v Košiciach po A) berie na vedomie informáciu primátora mesta o svojej činnosti od III. rokovania s výhradou. po B) žiada primátora mesta, aby všetky informácie predkladal úplné a pravdivé.“

p. Raši, primátor mesta - Pred hlasovaním vám chcem podotknúť, že akt podania informácií o činnosti je dobrovoľným aktom. Čiže aj keby sa to schválilo, nemôžete mi prikázať. Ja to robím dobrovoľne. Prosím hlasujte.

Hlasovanie č. 33 - 	za: 5, proti: 16, zdržali sa: 12

p. Raši, primátor mesta -  Poprosím ďalej návrhovú komisiu.

p. Sitkár, poslanec MZ a člen návrhovej komisie - Pôvodný návrh: „Mestské zastupiteľstvo v Košiciach berie na vedomie informáciu primátora mesta Košice o svojej činnosti od III. rokovania mestského zastupiteľstva.“ 

p. Raši, primátor mesta - Ďakujem, prosím hlasujte.

Hlasovanie č. 34 - 	za: 29, proti: 1, zdržali sa: 5

p. Raši, primátor mesta -  Konštatujem, že uznesenie bolo schválené. Ďakujem pekne.
Vyhlásim krátku prestávku. Ale poprosím vás, buďte načas, lebo začína bod, ktorý vás určite zaujíma, aby som nebol obvinený, že ho prednášam, kým tu nie ste. 
- - -

Bod č. 19
Informácia o aktuálnom stave rekonštrukcie električkových tratí (ústna informácia)

p. Raši, primátor mesta - Vážené dámy poslankyne, ctení páni poslanci, budeme pokračovať v rokovaní mestského zastupiteľstva ďalším bodom programu, ktorým je bod číslo 19 Informácia o aktuálnom stave rekonštrukcie električkových tratí. 
Čiže dovoľte, aby som vám podal informáciu týkajúcu sa rekonštrukcie a týkajúcu sa aj stavu a otázok, ktoré možno v poslednom čase vyvstali. Ctené dámy poslankyne, vážení páni poslanci, vážení prítomní. Košičania si v súvislosti s prebiehajúcou rekonštrukciou a modernizáciou električkových tratí a električkových uzlov kladú mnohé otázky. Dovoľte mi, aby som vám niektoré z nich zodpovedal. Otázka: Prečo sú tieto stavby realizované súčasne? Prečo bolo nutné naraz začať rekonštrukciu na toľkých miestach? Dovoľte, aby som začal svoje vystúpenie odpoveďou na túto otázku. Mesto Košice čerpá finančné prostriedky z predchádzajúceho programovacieho obdobia z roku 2007 až 2013, ktoré musia byť zúčtované do konca roku 2015. Ak splníme túto podmienku, budeme aj v roku v novom programovacom období, ktoré je ohraničené obdobím 2014 až 2020, zaradení medzi úspešných realizátorov projektov z bývalého programovacieho obdobia a dostaneme opäť možno žiadať o eurofondy. Košice tak budú môcť pokračovať v trende naštartovaných investícií do bezpečnejšej a kvalitnejšej dopravy. Ako som už viackrát vravel, dostali sme podmienku, aby nové električky, ktorých získame do konca roka 2015 celkovo 33, chodili po nových tratiach a uzloch práve preto, aby sme mohli získať a čerpať eurofondy. Aby sme mohli získať a čerpať európske peniaze, sme sa rozhodli na nákup nových električiek, sme sa rozhodli splniť aj podmienku čerpania finančných prostriedkov z Európskej únie aj do rekonštrukcii tratí a do rekonštrukcií uzlov. Stále som presvedčený o tom, že sme nemali inú možnosť, ako využiť túto príležitosť, ktorá sa už nemusí nikdy opakovať. Zdôrazňujem, že ide o staré programovacie obdobie, teda ide o finančné prostriedky, ktorých komplexné zúčtovanie musí byť urobené do konca roka 2015. Obidve stavby električkových tratí, tzv. IKD aj električkových uzlov alebo električkových križovatiek, vplývajú na dopravu v meste rovnako. Ak by sa pri ideálnych podmienkach aj podarilo skôr dokončiť stavbu tratí IKD, električky by kvôli rekonštrukcii električkových uzlov mohli jazdiť až po skončení modernizácie električkových uzlov. Verím, že cestujúci v mestskej hromadnej doprave aj vodiči áut budú po dokončení týchto dvoch investičných akcií spomínať na to, čo v tomto čase prežili, ale verím, že budú myslieť aj na to, že to nepochybne stálo za to. Uvedomme si, že celkovo čerpáme na tieto dve stavby, na stavbu IKD, čiže na stavbu rekonštrukcií tratí z oblasti Námestia maratónca mieru cez Kuzmányho, Štúrovu, až po Staničné námestie, približne 40.000.000 eur. Na stavbu modernizácie električkových uzlov 24.000.000 eur. Čiže spolu 64.000.000 eur s tým, že vďaka tomu, že sme sa pustili do rekonštrukcie tratí a električkových uzlov čerpáme 50.000.000 eur na nákup nových električiek. Pokiaľ by sme nezakceptovali túto možnosť a neprihlásili sa do tejto výzvy, museli by sme v budúcnosti buď rekonštruovať električkové trate a električkové uzly alebo križovatky električkové z vlastných zdrojov, alebo by sme jednoducho museli postupne odstavovať električkovú dopravu ako ekologickú farmu dopravy v našom meste. Uvedomme si zároveň, že rozpočet mesta Košice, bežný rozpočet mesta Košice mimo kapitálových výdavkov, je v tomto roku približne 130.000.000 eur, čiže dostali sme z Európskej únie finančné prostriedky v hodnote takmer celého ročného rozpočtu a keby sme ich jednoducho nevyužili, tak by sme museli tieto finančné prostriedky každý rok ukrajovať z bežného rozpočtu. Teda museli by sme ich ukrajovať na úkor investícií, či už je to školstvo, kosenie, oprava ciest, výstavba športovísk, financovanie kultúry a mnoho a mnoho ďalších.  A keby sme, čo i len 6.000.000 eur na rekonštrukciu električkových tratí z vlastných peňazí v budúcich rokoch našli, tak to, čo dostávame teraz od Európskej únie, by sme museli ukracovať bežný život mesta takmer 20 rokov. Odznievajú otázky, že mesto zlé manažuje túto stavbu alebo, že je tam nedostatočný počet zástupcov mesta a nekontrolujeme stavbu dostatočne intenzívne zo strany mesta. Stále robíme všetko preto, aby bola rekonštrukcia električkových tratí dokončená, čo najskôr. Na stavbe je každý deň stavebný dozor, teda dvaja zástupcovia mesta, ktorí každý deň dozerajú na priebeh stavebných prác. Na všetkých úrovniach oboch stavieb zároveň sa viackrát do týždňa konajú kontrolné dni za prítomnosti členov vedenia mesta, či už mňa, námestníka, vedúceho oddelenia výstavby, riaditeľa alebo pracovníkov odborných útvarov mesta Košice, ďalej projektanta a zástupcov zhotoviteľa. Pracovníci odborných útvarov mesta okrem toho riešia priamo na stavbe problémy prakticky každý deň. Dvakrát do týždňa sa stretávajú štáby všetkých kompetentných pracovníkov za mesto pod vedením riaditeľa magistrátu, aby riešili priebežne všetky problémy, úlohy a povinností, ktoré nám z realizácie projektu vyplývajú a ktoré prináša život. Práve týmto prístupom sa snažíme operatívne a promptne riešiť mnoho situácií tak, aby nevznikali časové prieťahy a dobre viete, že akákoľvek stavba prebiehajúca okolo historického centra mesta Košice, keď sa ide pod povrch vozovky alebo električkových tratí, je v meste Košice riziková a je riziková z dvoch dôvodov. Jednak, pretože sa môže naraziť na časti historického centra mesta, ktoré okamžite znamenajú zastavenie prác a po druhé preto, že projektová dokumentácia, ktorá bola zhotovená a z ktorej zhotoviteľ vychádza, častokrát nie je totožná s tým, čo sa nachádza pod zemou. Iste ste zachytili okrem nálezu kostier, čo je naozaj len takou negatívnou čerešňou, ste určite zachytili to, že mnohokrát sa vysokonapäťové káble nachádzajú pod zemou v miestach, kde by nemali byť médiá, či je to plyn alebo sú to vodovodné rúry alebo optické káble. Čiže mnohokrát to zdržanie stavby súvisí s tým, že to, čo pod zemou má byť na danom mieste, sa tam nenachádza a to, čo sa má nachádzať, tak sa nachádza v inej časti. Verejnosť tak isto zaujíma, či bude zhotoviteľ za predlženie termínu realizácie stavby nejako sankcionovaný. Musíme povedať, že sankcie môžu byť uplatňované v prípade, ak zhotoviteľ nedodrží podmienky zmluvy. Sankcií je viac ako 10 druhov, pre rôzne situácie a prípady a sú zverejnené v zmluve na internetovej stránke mesta. Vymenujem niektoré. V zmluve medzi mestom a zhotoviteľom, ktorá je verejne dostupná, je definovaná desaťpercentná časť z celkovej sumy uplatniteľná ako banková záruka, ktorá nahrádza zádržné. Za ďalšie, za každý deň omeškania je uplatniteľných 0,05 % z nedokončeného objemu prác. Do šesťdesiatich mesiacov existuje povinnosť zhotoviteľa vinkulovať objem prostriedkov vo výške 5 % pre odstraňovanie vád diela na osobitnom účte v banke pre prípadné nároky mesta voči zhotoviteľovi. Zhotoviteľ projektu rekonštrukcia električkových tratí konzorcium Dúha - ZUE Krakow pred pár dňami aj prostredníctvom masmédií vysvetľoval, že pri výkopových prácach natrafili pod povrchom zeme na nálezy, ktoré vôbec neboli zakreslené v dokumentácii, resp. boli zakreslené v úplne iných výškach stavebnom konaní. Správcovia inžinierskych sietí žiadali rekonštrukciu všetkých sietí a niektoré sa nachádzali v hĺbke 6 a viac metrov. A preto bolo potrebné aj pri rekonštrukcii tejto trati kopať tak hlboko. Na Kuzmányho ulici bol nájdený kábel pod vysokým napätím, ktorý bolo potrebné vymeniť. Z bezpečnostných dôvodov sa na danom úseku až do výmeny kábla nemohlo pracovať. Na tejto ulici sa zdržali práce na takmer 6 týždňov aj pre kolíziu optického kábla s teplovodom, ktorých umiestnenie nezodpovedalo dokumentácii. Bolo potrebné prepracovať a odsúhlasiť novú projektovú dokumentáciu. Projekt pôvodne vypracovávali Železnice Slovenskej republiky ešte v čase, kedy mali byť prijímateľom a investorom tohto projektu. Po čase došlo k zmene tohto modelu, keďže sa viaceré veci zo zamýšľanej, takmer desaťročie plánovanej činnosti, nerealizovali vo vzťahu k napojeniu na železničné spoje a možno to napojenie na železničné spoje bude otázkou budúceho programovacieho obdobia. Ak by ale tento komplikovaný projekt realizoval hocikto, je to v princípe rovnaké. Kým nie ste pri takejto stavbe v zemi, neviete čo kde je a všetko sú len informácie na základe historických dokumentov zo starej projektovej dokumentácie. Ako som už povedal, pre nás je podstatný platný termín dokončenia celej stavby, ktorý je doteraz 31.7. s tým, že zhotoviteľ požiadal o predlženie termínu zhotovenia stavby do 28. septembra 2015, kedy žiada ukončenie stavby časti IKD. Táto žiadosť zhotoviteľa je teraz na ministerstve dopravy, ktoré ako riadiaci orgán po zhodnotení faktov, ktoré zhotoviteľ predloží, môže rozhodnúť o predĺžení alebo o nepredĺžení termínu dokončenia stavby. V prípade rekonštrukcia modernizácie električkových uzlov je situácia na jednej strane jednoduchšia v tom, že električkové uzly sú realizované vo väčšine mimo historických lokalít centra mesta, na novších trasách a ide z tohto pohľadu projektovej dokumentácie o prebádanejšie územie, ako je tomu pri stavbe IKD. Inžinierske siete, ako aj technické riešenia sú jasnejšie. Harmonogram prác zhotoviteľ i realizátor stavby modernizácia električkových uzlov, ktorým je spoločnosť Eurovia, plní podľa plánov pri nasadení maximálnych kapacít a tieto uzly električkové uzly sú rekonštruované v termíne. 
Vážené dámy poslankyne, vážení páni poslanci, ešte raz zopakujem pre mňa základnú tézu. Mali sme možnosť čerpať európske peniaze na rekonštrukciu, ktorá by nás skôr či neskôr čakala. Využili sme možnosť využiť 114.000.000 z eurofondov a použiť iba päťpercentné kofinancovanie. A keby sme túto jedinú a jedinečnú možnosť nevyužili, museli by sme sa na rekonštrukciu a modernizáciu mestskej hromadnej dopravy a električkových tratí skladať všetci z bežného rozpočtu mesta. Ešte raz zopakujem, že čo sa týka zdržania jediný kompetentný orgán, ktorý môže predĺžiť, zhodnotiť objektívnosť alebo neobjektívnosť zdržania prác, je riadiaci orgán, ku ktorému sme predložili dôvody, ktoré nám zhotoviteľ predložil a ktorý rozhodne o tom, či uzná tieto dôvody a predĺži termín dokončenia stavby IKD modernizácia električkových uzlov. Začala sa 1. mája 2015 preto, že výzva na modernizáciu električkových uzlov bola vydaná až začiatkom roka 2015, pretože boli zvyšné peniaze zo starého programovacieho obdobia. Verejné obstarávanie, podpis zmluvy bol dokončený koncom apríla a od 1.5. spoločnosť Eurovia začala robiť rekonštrukciu teda modernizáciu električkových uzlov. Znova ide o 24.000.000 eur, ktoré sme získali a na ktoré sa nebudeme musieť a na ktoré nebudeme musieť používať peniaze z bežných rozpočtov mesta v budúcom roku, aj keď komplikácia v mestskej hromadnej doprave a v bežnej doprave sa výrazne zhoršila po začiatku modernizácie električkových uzlov. Preto sme schválili kompenzácie v zmene tarify. Myslím si, že je to investícia, ktorá by sa už neopakovala a naozaj ktorú sme boli povinní využiť pre to, aby sme nemuseli financovať tieto stavby z našich peňazí. No keďže je názov materiálu - Správa informácia o stave prác na stavbách, dovoľte mi, aby som prešiel aj jednotlivé konkrétne stavby s termínmi tak, ako sme ich dostali od zhotoviteľa. Samozrejme, čo sa týka stavby IKD, tieto termíny dokončenia prác budú platné iba vtedy pokiaľ riadiaci orgán, teda ministerstvo dopravy, túto ich žiadosť o predlženie termínu schváli. Čiže prečítam vám jednotlivé úseky stavby IKD, jednotlivé úseky stavby modernizácia električkových uzlov. Modernizácia električkových uzlov, ktorá začala v máji 2015, tam je termín dokončenia do konca októbra. Zhotoviteľ tvrdí, že túto stavbu v termíne dokonči. Čiže informácia o stave prác na stavbe IKD ku dňu 19.6.2015. Budem čítať nosné úseky stavby. Prvý je obratisko Námestie maratónu mieru, zrealizovaný železničný spodok, plus ochrana a preložky inžinierskych sieti potrebných pre realizáciu železničného zvršku. Teraz sa realizujú práce na železničnom zvršku, termín sprejazdnenia cestnej komunikácie je 1.9.2015, termín ukončenia obratiska, pokiaľ bude schválené ministerstvom dopravy 28.9.2015. 
Hviezdoslavova ulica – zrealizované železničný spodok plus ochrana a preložky inžinierskych sieti, vrátane osvetlenia ulice. Realizujú sa práce na železničnom zvršku. Termín sprejazdnenia cestnej komunikácie, jeden jazdný pruh: 25.7.2015. Termín ukončenia stavby celej 28.9.2015. Križovatka Hviezdoslavova - Moyzesova, Československej armády – Kuzmányho: termín ukončenia 1.9.2015. Kuzmányho ulica od Športovej haly po križovatku Poštová ulica: zrealizovaný železničný spodok, železničný zvršok. Teraz sa realizujú zastávky. A na záver sa bude zatrávňovať koľajisko od Poštovej po križovatku Kuzmányho – Štúrová. Zrealizované: železničný spodok, železničný zvršok, bez zastávok a zatrávnenia,  osadené spätné a napájacie káble v káblovode. Križovatka Galenová - teraz sa robí, termín ukončenia: 26.6. Križovatka Poštová - termín ukončenia navrhovaný zhotoviteľom: 7.7.2015. Križovatka Kuzmányho – Štúrova – Žižkova, zrealizovaný železničný spodok, všetky ochrany inžinierskych sietí, realizuje sa železničný zvršok. Termín ukončenia s prejazdom pre motorové vozidlá: 7.7.2015. Tieto smer Kuzmányho – Žižkova. Termín ukončenia celej Kuzmányho ulice vrátane súvisiacich stavebných objektov je 31.7.2015. Štúrova ulica - od križovatky Štúrova – Žižkova - Kuzmányho po križovatku Štúrova – Moyzesova - Rastislavova - zrealizované: železničný spodok, realizuje sa železničný zvršok, prejazdy Mojmírova, spätné napájacie káble v káblovodoch. Termín ukončenia: 4.7. To je prejazd Mojmírova, termín ukončenia prejazdu ulica Fejova: 4.7. je zatiaľ ohrozený z dôvodu chýbajúcich odvodňovacích roštov. Sprejazdnenie jazdného pruhu na Štúrovej ulici v smere do centra od Steel arény bol zrealizovaný 21.6.2015. Križovatka Senný trh - Protifašistických bojovníkov - termín ukončenia 28.9.2015. Je zrealizovaná časť káblovodu a v pláne - železničného - Staničné námestie zrealizované v časti železničného spodku, časť základov, trakčného vedenia, časť preložiek a ochrany kanalizácie. Teraz sa rieši preložka plynu a kanalizácie z dôvodu preložky cestnej komunikácie, realizujú sa injektáže na konštrukcie mostu. Termín ukončenia: 28.9.2015. Meniareň C, stavebná pripravenosť je naplánovaná do 23.6. Na stavbe sa momentálne pracuje. Je tam asi najväčšia kapacita nasadená teraz. 
Čo sa týka druhej stavby informácia o stave prác na stavbe modernizácie električkových uzlov ku dňu 19.6.2015 a nosné úseky stavby križovatka Námestie osloboditeľov - Južná trieda - zrealizovaná demontáž koľajového spodku, demontáž trakcií, odkrytie inžinierskych sieti. Realizujú sa práce na kábelovode na odvodnenie koľajiska. Termín ukončenia: 26.10.2015. Obratisko Amfiteáter, zrealizované - demontáž železničného spodku, demontáž trakcie, odkrytie inžinierskych sietí. Realizujú sa práce na úprave a ochrane kanalizácií, na ochrane a úprave plynovodu, vodovodu, horúcovodu aj na ochrane elektrických káblov a odvodňovanie koľajiska. Termín je 26.10.2015. Obratisko Amfiteáter  - križovatka Tip-Top: realizovaná demontáž železničného spodku, demontáž trakcií, odkrytie inžinierskych sietí. Realizujú sa práce na ochrane a úpravy vodovodných kanalizačných potrubí a na ochrane elektrických káblov. Termín ukončenia: 12.10.2015. Od križovatky Tip-Top pod križovatku Československej armády - Zimná ulica - zrealizované demontáž železničného spodku, demontáž trakcií, odkrytie inžinierskych sietí. Realizujú sa práce na ochrane na úprave plynovodu, vodovodu, kanalizácie, odvodnenie koľajiska ochrana elektrických káblov. Termín ukončenia: 19.10.2015. Obratisko Havlíčková - zrealizovaná je demontáž železničného spodku, demontáž trakcie, odkrytie  inžinierskych sietí, realizujú sa práce na ochrane a úprave vodovodného, plynového a kanalizačného potrubia, odvodnenie koľajiska, úprava železničného spodku, povrchová úprava trakčných stožiarov, ochrana elektrických káblov na kábelovode, základoch nových trakčných stožiarov. Termín ukončenia: 19.10.2015. Križovatka Trieda SNP - Bardejovská ulica, Bardejovská pod DPMK, zrealizovaná demontáž železničného spodku, demontáž trakcii, odkrytie inžinierskych sietí, realizujú sa práce na ochrane a úprave vodovodných, plynových, horúcovodných a kanalizačných potrubiach, na úprave železničného spodku, na odvodnenie koľajiska. Termín ukončenia: 19.10.2015. Križovatka Námestie Maratónu mieru, úsek ľavé odbočenie z ulice Komenského - smer Hviezdoslavova - Masarykova ulica. Zrealizovaný komplet železničný spodok, pripravený na montáž železničného zvršku. Termín ukončenia: 28.9.2015. Čiže stavebné práce na modernizácie električkových uzlov, kde je termín dokončenia 31.10. idú podľa plánu. Pokiaľ by došlo ku schváleniu termínu predĺženia stavby IKD, tak aktualizovaný harmonogram aj s týmito faktami bude ihneď vyvesený na stránke mesta. 
Ďakujem pekne, otváram rozpravu k tomuto bodu. Pán poslanec Špak, nech sa páči.   To ešte nebola otvorená rozprava. Som uvádzal správu. Takže sa musíte do rozpravy prihlásiť. Pán poslanec Špak.

p. Špak, poslanec MZ - Ďakujem. Chcem sa opýtať, koľko mám minút a či budem mať naozaj iba jeden výstup?

p. Raši, primátor mesta - Hovorte, nemíňajte svoj čas. Nech sa páči.

p. Špak, poslanec MZ - Dobre, takže už to je jasné. Ideme ďalej. Vážený pán primátor, pani poslankyne, páni poslanci, je mi naozaj trápne počúvať štvrtýkrát to isté. Tzn., tak ako všetci tu, tak aj všetci na ulici vieme, že sa tešíme z toho, že sme tie peniaze získali, že môžeme rekonštrukciu robiť a, že sa vôbec k tomuto tu, že sme sa dostali k takejto možnosti. Tzn., vôbec to netreba zdôrazňovať. Áno, všetci to chceme a začali sme. Ale tak, ako ste začali, že prečo to súčasne robíme, tak to už je prvé zavádzanie. My sme to vôbec nemali robiť súčasne! Pretože my sme stavenisko odovzdali v auguste minulého roku. To je jedna vec. Veci také, ktoré tu ani nebudem vyťahovať, čo sú od pána Jakubova, ktorý tu sedí, pán poslanec Jakubov, tak ja tu narátam asi 4 klamstvá, ktoré tu prišli. Ale to ani nemusíme, pretože si myslím, že v tej znôške zavádzaní zatiaľ vediete  prím, pán primátor. Takže ideme k ďalšej veci. „Nemali sme inú možnosť!“ „Súčasne aj uzly!“ To už som povedal, tzn. áno, mali sme inú možnosť. Dokonca sme to slávnostne klepali po kameni. V auguste sme začali robiť. A myslím, že v októbri už mala byť Kuzmánka tip - top urobená. Ja by som chcel vedieť, že kde sa našli nejaké objektívne dôvody a kedy sa našiel kábel na Kuzmánke? Keby sa našiel optický kábel na Kuzmánke, kvôli ktorému 6 týždňov sa mešká, túto rovno spojím s tým, čo občania napísali do petície a v tej petícii je napísaných zopár faktov, na ktoré nereagoval nikto! A hlavne Vy pán primátor! Oneskorené začatie realizácie stavby Rekonštrukcia električkových tratí o 4 mesiace z dôvodu svojej predvolebnej kampane na primátora mesta Košice. Mali sme inú možnosť. A ten prvý bod o tom hovorí, mali sme inú možnosť. Teraz ja som dnes bol najviac ale zmätený z toho, že ste mi sľúbili odpoveď, kto zaplatí kompenzácie. Že ste sľúbili, nielen nie, že áno, budeme pokračovať v diskusii, že ste mi dokonca ani neumožnili dať návrh uznesenia, pretože ste ukončili rozpravu. A najviac zmätený som z toho, že aj kolegovia poslanci nedostali odpoveď, kto to zaplatí. A koľko vlastne zaplatíme. Aj napriek tomu hlasovali „ZA“. Tzn., mne to vôbec nesedí s prísahou, ktorú sme skladali pred pár mesiacmi.

p. Raši, primátor mesta - Ďakujem pekne, pán poslanec Ihnát, nech sa páči.

p. Ihnát, poslanec MZ - Ďakujem. Áno, ďakujem za slovo, pán primátor. Veľmi krátko. Všetci vieme, ako povedal Miro Špak teraz tu, že 100.000.000 eur tu došlo a by bol diletantizmus a, aby sme to nevyužili. Naozaj, to by bol ako fakt neschopný človek, ktorý by sa nepustil do toho. Aj jednoducho by sme tých 100.000.000 nevyužili, 5 % vlastne dáva mesto. Mňa sa dotkla v periodikách určitá časť textu, keď tam bolo napísané, že určitá politická strana ohrozuje bezpečnosť Košičanov. No nehnevajte sa, ale keď niekto poukazuje na stav, ktorý súčasne je a, ktorý nemusí v októbri už byť, ale v súčasnosti je a všetci tento stav cítime, tak jednoducho nemôže ísť o ohrozenie bezpečnosti občanov mesta Košice. Už akokoľvek by to kritizovali alebo kritizoval to občan, človek, poslanec, to je jedno, ale má na to právo. To je tá jedna vec. Tieto problémy, ako ste tu teraz povedal, pán primátor, vôbec nemuseli byť. A vôbec, táto kritika nemusela byť. Aj najmenšia kritika mohla byť, keby bol známy harmonogram prác! Ten harmonogram samozrejme prináša aj negatíva a to je v tom vlastne, že sú to operatívne činnosti. Nájdenie tých káblov, nájdenie nejakých pozostatkov z histórie, z minulosti, atď. Ale ten harmonogram, sme tu bojovali o neho vlastne ako poslanci, aby sme vedeli vlastne, čo sa bude diať. Ďalej mne tu vadí ešte jedna vec. A to je nočná práca. Z akého dôvodu tie jemnejšie práce, napr.  nie zbíjanie a práca tými buldozérmi, atď., ale ťahanie káblov alebo niečo podobné, prečo tie firmy nerobia aj v noci?  Aby sme ten stav trošku urýchlili? Ja nehovorím, aby rušili nočný kľud, ale je normálne, že v takýchto situáciách sa robí aj v noci. Čiže chcem len povedať jednu vec, že nepoukazujem na to, čo ste tu teraz prečítal, naozaj, čo sa urobilo, to je v poriadku. Ale hovorím o systéme rozbíjania toho mesta, že rozbilo sa všetko naraz. Všetko naraz sa rozbilo! Kompletne! A mne tu chýba ten systém. Ešte aj v Korzári vlastne sa vyjadroval pán Schuster, že jednoducho toto by neurobil nikdy a, že by si zobral investičáka, aspoň som to čítal takto, aj keď hovoríte, že Korzár píše, čo chce. No, takže mne tu vadí ten systém. A jednoducho by som navrhol aj nočnú prácu v tých uzloch, kde sa to robiť dá  a kde ľudia nebývajú. Nejak tak skúsme pouvažovať aj o tejto veci. No a naozaj, pán primátor, chcem vás poprosiť, požiadať, keď sa Vás poslanci pýtajú, menej arogantnosti a viacej komunikácie. Toto ste hovoril na začiatku volebného obdobia. A mne to pripadá, jednoducho, ako keby to prerástlo niečím, ja neviem, ako niečo niekomu prerástlo. Takže toľko som k tomu chcel uviesť. Ďakujem.

p. Raši, primátor mesta - Ďakujem pekne. Pán poslanec Gibóda, nech sa páči.

p. Gibóda, poslanec MZ - Ďakujem pán primátor. Aby som parafrázoval pána starostu Gaja, môžete pomalšie? Nestíhal som si zapisovať. Je mi ľúto, že túto správu, Vašu, resp. ako Vy ste to nazval informáciu, poslanci nemali pred týmto rokovaním. Možno by ste nemusel celú čítať. Som rád, že keďže sme s kolegom 20.5. iniciovali, aby ste ako primátor predložil správu o tejto rekonštrukcii, tak ste nám dali nejaký aktuálny detailný a nejaký harmonogram prác a identifikoval ste riziká a čiastočne ste reagoval na aktuálne požiadavky, aj keď stále sa iba vyhovárate na nadriadený orgán, že iba ten určí, že či zhotoviteľ mal odôvodnenie na tie svoje akcie alebo nie. Zároveň ale, pán primátor, tak ako som tuná kolegom poslancom niekoľkokrát predkladal moju iniciatívu Transparentného mesta, som si na meste Košice našiel zmluvu Činnosť autorského dozoru a inžinierska činnosť firma Prodex s.r.o., ktorá bola podpísaná 2.2.2015. Táto zmluva s týmto zhotoviteľom projektovej dokumentácie a potom aj tohto autorského dozoru má napr. aj prílohu číslo 1, opis predmetu zákazky. No, ale bohužiaľ, ako je to v našom transparentnom meste zvykom, táto nedeliteľná súčasť zmluvy podľa bodu 13.7 nie je zverejnená. Neviem, kto vám robí investičáka,  ako vám povedal pán bývalý primátor, ale mi to príde dosť smutné, keď poriadate inšpekčné výjazdy s exprezidentom aj s primátorom, ktorý každý týždeň sa venoval rekonštrukcii centra a nie, že iba raz za čas si tam vybehol s telefónom v ruke, pred kameru. Je to dosť trápne, keď sa porovnávate s našim bývalým primátorom. Preto sa pýtam, že kto je náš autorský dozor na tejto stavbe? Pýtam sa to aj z tohto dôvodu, preto, že mesto Košice do dnešného dňa platí istého pána Mareka Horvátha 1.400 eur mesačne platíme tomuto pánovi, ktorý pre nás, a ja tomu nerozumiem, mal byť projektový manažér pre investičné projekty EHMK 2013. Máme rok 2015 a my do konca tohto roka budeme opäť platiť tomuto pánovi 1.400 eur mesačne. Možnože tieto peniaze mohol pán primátor investovať lepšie, tak, ako mu poradil pán Schuster. A najať si naozaj nejakého schopného investičáka, ktorý by naozaj schopne manažoval postoj mesta k tejto rekonštrukcií. Lebo, ako je jasné nám všetkým, keď je niekto lekár, nemôže sa rozumieť do električiek, ale mal by si na to najať schopného odborníka. Ďakujem.

p. Raši, primátor mesta - S faktickými na pána poslanca Gibódu pán poslanec Jakubov a Gáj.

p. Jakubov, poslanec MZ - Faktická pripomienka. Ďakujem pekne. Vážený pán poslanec Gibóda, momentálne ste svojím vystúpením povedali možno 3 veci, ktoré sa dali povedať v dvadsiatich sekundách, aj to nie presne.  Tak si preverte aspoň fakty. Autorský dozor, opakujem, autorský dozor vždy vykonáva autor alebo v prípade, že to nerobí autor projektovej dokumentácie, tak to robí odborne spôsobilá osoba, nositeľ okrúhlej pečiatky alebo držiteľ okrúhlej pečiatky, ktorý môže vykonávať túto činnosť. Asi ste sa chceli opýtať na technický dozor! Predpokladám. Alebo stavebný. Ale  opýtali ste sa opäť zle. To je presne to, čo robíte počas všetkých rokovaní. Ďakujem.

p. Raši, primátor mesta - Ďakujem pekne Janko, že si povedal to, čo všetci ostatní vieme. Pán poslanec Gáj, nech sa páči.

p. Gáj, poslanec MZ - Faktická pripomienka. Ja by som vás chcel poprosiť, nespomínajme tu pána prezidenta, pána primátora, lebo ak by sme mali rozoberať z ekonomického hľadiska Hlavnú, tak to len by sme sa zamotali. Dobre? Čiže poprosím, nespájajme tieto argumenty, lebo sú úplne mimo. A pán poslanec, keď chceš toľko veľa diskutovať, rozprávať, skús písať maily pánovi prezidentovi Jedličkovi, ktorý založil Liberland a tam sa prejav, lebo vy dvaja kandidujete na predsedu vlády a tajomníka. Ďakujem.

p. Raši, primátor mesta - Ďakujem pekne. Pán poslanec Grega, nech sa páči.

p. Grega, poslanec MZ - Ďakujem pán primátor, vážení kolegovia, keď  mi v roku 2014 prvýkrát upravili smerom nadol plat, vtedajší poslanec Korpa argumentoval tým, že je rozkopaná Mlynská ulica a „staroobčania“, nie staromešťania, ale „staroobčania“ nemajú kde a ako chodiť. V tejto súvislosti by bolo zaujímavé, keby sa nedajbože bol stal starostom alebo mestským poslancom, ako by zareagoval v tejto súvislosti? Ja si nepotrebujem robiť žiadnu kampaň, ale nedá mi, pretože sa to dotýka predovšetkým mňa a staromešťanov, nikto z vedenia nebýva v Starom meste, a z poslancov, pokiaľ viem možno traja. Možno asi nikto, lebo nesmie. Čiže len dvaja poslanci dennodenne, pretože ja chodím stále pešo, sa stretávam s občanmi, ktorí sa ma pýtajú, prečo to je tak? Čo robíte v tom smere? Ako ďalej? No moja odpoveď je jednoznačná, môžem len pokývať plecami a povedať: „Neviem.“ Neviem vám odpovedať, pretože ma o tom nikto neinformuje. Ja chcem povedať jednu vec, že je to dobré, že sa to robí, ale je to naozaj nekoncepčné a je to nepripravené. A myslím si, že by bolo potrebné sa kriticky postaviť aj k niektorým problémom, ktoré vznikajú. A nie len hľadať rôzne ospravedlnenia, ale chlapský si povedať: „Áno, tu sme urobili chybu a už sa to nestane!“ Neviem, prečo sa nevyužila informovanosť napr. prostredníctvom účastí na našom miestnom zastupiteľstve, v našich Staromestských listoch, alebo prečo sa nerobili stretnutia s občanmi, ktorých sa to bezprostredne dotýka? Ja len si dovolím znova povedať to, čo mi hovoria občania, čo kritizujú. A to je jednoznačne, že je rozkopané všetko a všade. Že je to nekoncepčné. Kritizujú, smejú sa, že na tých stavbách je jeden alebo dvaja ľudia. Chcem sa opýtať, aj v súvislosti, keď sa schvaľovali kompenzácie pre ľudí, či sa uvažuje aj pre obchodníkov? Je proste praxou, teda, že mnohí skončili alebo majú obrovské straty tržieb. A nie vlastnou vinou. Takže si záverom chcem len toľko povedať, že treba mať aj tú odvahu a sebakriticky sa pozrieť, že nie je to tak, ako sme si všetci predstavovali. Ďakujem.

p. Raši, primátor mesta - Ďakujem pekne za presnosť. Pán poslanec Jakubov, po ňom pán poslanec Polaček, prvýkrát do rozpravy. Pardon pán poslanec Gibóda, prihlásený s faktickou a potom pán poslanec Jakubov, prvýkrát prihlásený do rozpravy.

p. Gibóda, poslanec MZ - Faktická pripomienka. Ďakujem, že ste si ma všimol. Ja by som chcel reagovať na pána starostu. Sa mýli v jednej veci. V Starom meste nebývajú iba štyria mestskí poslanci. Možnože keby sa spýtal pána Gaja  o Československej armády a o rekonštrukcii v rámci tejto zóny by mu vedel viacej porozprávať. Máte pravdu, je to zakázané, bývať mimo Severu, keď ste starostom, ale pán Gáj to dokázal. Takže napriek tomu, ako sa bál pán Brixi, máte piatich mestských poslancov zo Starého mesta. Pán Gáj je piaty.

p. Raši, primátor mesta - Ďakujem pekne. Aj ja zareagujem na vašu poznámku. Napriek tomu, že to možno budete ľutovať, ja si chlapcov nevšímam. Ďakujem pekne. Pán poslanec Jakubov, nech sa páči.

p. Jakubov, poslanec MZ - Ďakujem pekne. Vážené dámy a páni, tu sú dva pohľady na tento problém. Je to problém technický, o ktorom sa asi veľmi ťažko baviť, lebo tomu rozumie úzka skupina ľudí a problém politický. A ten nás asi najviac zaujíma. Ja by som len chcel povedať jedno. Málokto vie, ako ťažko sa rodil celý tento projekt. V podstate začalo to nákupom autobusov za zhruba 30.000.000 eur, ktorý bol veľmi kritizovaný za bývalého obdobia, ktoré ak by sme nekúpili, nemali by sme dostatočný počet vozidiel na to, aby sme vedeli začať realizovať celý tento projekt. Ďalej prišla ponuka zo starého programovacieho obdobia na určitý finančný objem. A to sú električky. 50, ako hovoril pán primátor, trate  44 momentálne idú, uzly za 20 takže nie je to 100.000.000, ale podstatne viac, v starom programovacom období. My sme stáli vtedy pred rozhodnutím, zobrať to alebo nie. Ja som už spomínal v minulosti a chcem opäť upriamiť pozornosť na to, že dopravný podnik má v ruke list, kde mu traťový úrad vytýka, že koľajová doprava je v takom stave, že niektoré úseky je potrebné okamžite začať rekonštruovať. Ak sa to nestane, časom môžu byť odstavené. A ja si veľmi dobre pamätám, ako sa kedysi vykoľajila električka pod Amfiteátrom. A my, skôr narodení si pamätáme ešte aj na Československej armády, keď sa vykoľajila predtým električka, čo to boli za tragédie. Takže nebolo to jednoduché. A bolo treba komunikovať, nielen s riadiacim orgánom a to je ministerstvo dopravy, ale aj so spoločnosťou Gespers, čo je poradný orgán Európskej komisie. A to sú ľudia zložení z rôznych štátov a dohodnúť s nimi podmienky, za akých podmienok je možné realizovať túto stavbu a čerpať zdroje, ktoré sú zo starého programovacieho obdobia - sa uvoľnili- nebolo jednoduché. Určite, vzhľadom na to, že šlo o krátkosť času, nie je všetko ideálne. Ja si pamätám strašnú kritiku na projekty EHMK. Dnes sa na to zabudlo. Ja si pamätám strašnú kritiku na centrum mesta, za pána primátora Schustera. Dnes to každý chváli. A hovoríme, že aké to bolo super! Nikto sa nestará o to, či to stálo -násobne viac alebo nie. Ale to nechcem rozoberať. Áno, keď sa niečo robí, takáto náročná stavba ako je koľajová doprava, vyskočia veci, ktoré neboli v projekte. Projekt bol spracovaný pre Železnice Slovenskej republiky, lebo tie boli konečným prijímateľom. Vzhľadom na to, že železnice nemohli v starom programovacom období, nemohli realizovať túto stavbu, a podľa mňa nikdy,  bola to scestná myšlienka, tak sa toho ujalo mesto. Pretože MHD v meste predsa nemôže patriť Železniciam Slovenskej republiky. Takže sa do toho šlo naplno. A bohužiaľ, keď sa otvorili trate, ukázalo sa, že ani projektová dokumentácia neuvažovala, alebo nemohla postihnúť, lebo vyjadrenia boli nepresné, asi rôznych inštitúcií, čo všetko, kde je a kde nie je! A opakujem, tento projektant to nerobil pre nás, ale pre ŽSR. A my sme tento projekt zdedili. Takže niekde tu je začiatok problémov. Ale treba sa s tým popasovať, treba to dotiahnuť do konca a snažiť sa ukončiť ku koncu roka, aby to, čo to najmenej stálo mesto, aby sa vyčerpali eurofondy. Ďakujem.

p. Raši, primátor mesta - Ďakujem pekne pán poslanec. S faktickou na vás pán poslanec Ihnát. Nech sa páči.

p. Ihnát, poslanec MZ - Faktická pripomienka. Áno, ďakujem pekne. Ja na Janka Jakubova. Nikto tu nehovorí o tom, že netrebalo čerpať, atď. Však som tiež bol členom komisie dopravy, Janko, keď si bol ty predsedom tejto komisie. A tam sme to schvaľovali. A sme to tlačili ako sa len dalo. To bolo v minulom volebnom období. Čiže, v tomto smere, ako tu je jednoznačná podpora. Ale tá komunikácia vedenia mesta s poslaneckým zborom, toto určite vadí poslancom. Tu jednoducho tá komunikácia chýba. A ja vám poviem pravdu. Keď ja sa dozvedám informácie priamo z médií a z médií potom mám možnosť tam reagovať ako do diskusií, alebo sa pripájať, no to je vrchol! Toto mne vadí. Peniaze, keď sú, jednoznačne treba ich preinvestovať. A treba toto IKD skončiť dokončiť, a byť úspešný v tom. A v prvom rade, pán primátor, budete úspešný vy, keď sa toto podarí. Vy bude tou „star“, tou hviezdou, vlastne, tu Košíc, ak sa to podarí. A ak sa to nepodarí, tak vy budete zatratený. To je všetko. Ďakujem.

p. Raši, primátor mesta - Ďakujem pekne. Radšej zatratený ako utratený. Pán poslanec Gibóda s faktickou na pána poslanca Jakubova.

p. Gibóda, poslanec MZ - Faktická pripomienka. Ja by som iba doplnil pána Ihnáta v reakcii na pána Jakubova. Tu nejde iba o komunikáciu vedenia mesta s nami poslancami, ale najmä s verejnosťou. Aj zhotoviteľ, resp. majiteľ firmy Dúha priznal, že Dúha nebola zodpovedná za komunikáciu, ale naopak mesto Košice. A myslím si, že v tomto má mesto Košice ten najväčší podiel zodpovednosti. Tú nekomunikáciu s občanmi. Ja, ako som spomínal, chodím každý deň MHD a v rámci autobusu nenájdete o tom, ako sú pozmenené dopravné spoje, resp. kde sú aktuálne výluky, prečo, načo? By to bolo v dopravnom podniku v rámci autobusu! Neviem, pán Dečo, ako chodíte často autobusom, ale nie je to tam. Takže pán Jakubov, tá komunikácia mesta s občanmi, to je ten základný problém, prečo občania sú nahnevaní, lebo nevedia o tom. A nevedeli dopredu o tom, aké práce sa budú, kde vykonávať. Ďakujem.

p. Raši, primátor mesta - Pán poslanec Polaček, po ňom pán poslanec Gáj.

p. Polaček, poslanec MZ - Určite ste na pána Špaka asi zabudli.

p. Raši, primátor mesta - Nie, prvé kolo ideme teraz. Pán poslanec Polaček, po ňom pán poslanec Gaj, nech sa páči.

p. Polaček, poslanec MZ - Viete čo, ja z kolegiality budem ticho. Lebo myslím si, že to nie je správne, čo robíte pán primátor. A ja dúfam, že ľudia si toto všimnú.

p. Raši, primátor mesta - Ďakujem pekne, že ste kolegiálny. Pán poslanec Gaj.

p. Gáj, poslanec MZ - Som rád, že môžem túto rekonštrukciu sledovať z bytu na Starom meste. Veľmi. A som na to pyšný, že bývam v Starom meste, lebo mám výhľad na Sever celý, ako nemá nikto. A viem tým pádom, to je presne to, ako ty, pán poslanec, za ktorý obvod si kandidoval na miestneho poslanca, kde bývaš? To je presne to isté! Tak počúvaj ma, Marcel, skončí to tak, že naozaj cez obedňajšiu prestávku sa pôjdeš prezliecť. Tak, vrátil by som sa ku téme rekonštrukcie dopravy. O firme Dúha mám svoju mienku, nie veľmi kladnú, ale to je na inú debatu. Veľa vecí odznelo tu  pravdivých, ale ako vieme, ja by som to prirovnal celú rekonštrukciu napr. aj ku futbalu, hokeju. V každom meste je odborník na futbal, hokej, tréner. Tak isto je každý odborník na stavbu. Ja si vážim názory pána Jakubova, lebo sa tomu rozumie. A dám si od neho poradiť, vysvetliť, ako laik v stavebníctve, aj keď si myslím, že súkromné stavby nejaké za sebou mám, ale táto stavba je úplne o niečom inom. Čiže nemýľme si ľudia, ktorí postavili dom, chatu, že rozumejú týmto problémom. Je pravda, zlá komunikácia, či zlé manažovanie, to ukáže čas. Ja sa chcem spýtať, aký postoj bude, ak nám sa neschváli predlženie termínu? Čiže, čo bude nasledovať vtedy, ak sa neschváli predlženie termínu? Toto mňa zaujíma. Ďakujem pekne.

p. Raši, primátor mesta - Pokiaľ by nebol schválený termín, tak začína sa sankcionovať ako na nedodržanie zmluvy. Okamžite všetky zmluvné podmienky, je ich tam 10, sú na nete. Treba si ich pozrieť všetky. My máme vzťah ku Európskej únii z hľadiska financovania, ukončenia všetkých finančných operácií v termíne do 31.12. Čiže tu časový stres nie je. Tam je ešte rezerva veľká. Pán poslanec Gibóda na pána poslanca Gaja, po ňom pán poslanec Dečo.

p. Gibóda, poslanec MZ - Faktická pripomienka. Ja sa netvárim ako odborník na všetko. A práve preto by som si rád napr. prečítal v zmluvách to, čo tam má byť. A preto ešte raz apelujem na pána primátora, aby dozeral na to, že na internete budú zverejnené zmluvy ako celé. A keď sa v zmluve píše „pod bodom 13.7 neoddeliteľnou súčasťou tejto zmluvy je príloha číslo 1“, ja požadujem, aby tá príloha bola zverejnená! Tak isto aj pri iných zmluvách! A nedeje sa to!

p. Raši, primátor mesta - Dobre, vyriešime to. Pán poslanec Dečo.

p. Dečo, poslanec MZ - Ďakujem pekne. Táto správa má v sebe nejakú vecnú podstatu. Technické, časové a finančné parametre. A celé to naše rokovanie, nielen pri tejto správe, má aj komunikačný parameter, ktorý, neviem si predstaviť, že mali by sme ďalšie vyše 3 roky takto fungovať. A tá komunikácia zo strany niektorých poslancov, ale aj zo strany Tvojej, pán primátor, verím tomu, že je ojedinelá alebo, že nebude dlhodobá. Dovolím si podotknúť, pán primátor, že predsa len, Ty si štatutár, Ty si reprezentant mesta. Ty máš v tomto smere podstatne viacej opraty v rukách. A to už nehovorím o tom, že tá komunikácia by aj z Tvojej strany asi bola trochu iná, keby si mal päť hlasov smeráckych v zastupiteľstve. Len tá podpora by bola určite iná. Ale tým nechcem obhajovať a ospravedlňovať reakcie niektorých kolegov poslancov, ktoré sú absolútne neobhájiteľné a neospravedlniteľné. 
Teraz k tej technickej stránke správy. Ozaj musím veľmi loviť v pamäti, keď by som mal v tomto zastupiteľstve súhlasiť s kolegom Gibódom, ale pred chvíľou povedal jednu vetu, s ktorou plne súhlasím. A to je: Pokiaľ má niekto povinnosť komunikovať s verejnosťou, s médiami, s poslancami, tak je to mesto. Nie Dúha. Tu som presvedčený, že nebolo to dostatočne zvládnuté. Ďalšia vec, ktorú som chcel povedať, že pri komponovaní tých zmlúv, aj keď sa tvárime, že sú dokonalé alebo kvalitné a že ich majú všetci takéto, ak raz ideme do zeme, a to v Košiciach za posledné desaťročia niekoľkokrát sme išli do zeme, počnúc už spomínaným bývalým exprimátorom a jeho Hlavnou, tak je analogické, že okamžite dávam do zmlúv rezervu, aj časovú rezervu, lebo verím tomu a súhlasím s tým, čo ste tu dnes povedali, že na viacerých miestach sa vyskytli nepredvídateľné a z časového hľadiska proste veľké zdržania. Ak však hovoríme o tej komunikácií a o tom, že veci mohli byť ináč, tak tiež sa prikláňam a zdieľam ten názor, že ak sme raz v lete minulého roku vraveli, že za pár mesiacov bude hotová Kuzmánka, uzavreli sme už pre električky stanicu a potom sa tvárime, že nič sa nedeje a tie električky o pár mesiacov tam znovu napochodujú, lebo my ešte nemáme ani vylisované koľajnice, tak potom tie veci treba aj tak komunikovať, že  aký problém máme povedať verejnosti poslancom, médiám: „Sorry, pochybili sme, sme ľudia.“ Myslím, že tým by sa len získali pozitívne body, pretože takáto veľká stavba sa nedá bez nedostatkov a bez veľkých nedostatkov urobiť. Ale najväčší nedostatok je ten, keď chcem byť za neomylných, dokonalých a potom bojujeme. Ďakujem.

p. Raši, primátor mesta - Ďakujem pekne Janko. Pán poslanec Ihnát s faktickou na pána poslanca Deča.

p. Ihnát, poslanec MZ - Faktická pripomienka. Áno, ďakujem pán primátor, ja len na Janka fakt zareagujem veľmi rýchlo. Nesúhlasím s tým, čo povedal, že keď poslanec sa nejakým spôsobom vyjadrí aj tvrdšie, tak jednoducho je to absolútne neprijateľné alebo nejakým spôsobom, to vôbec nemôžem súhlasiť. Poslanec keď neprejde hranicu alebo hranu zákona, čiže trestného zákona alebo z právneho poriadku, čiže o priestupkoch atď., tak je všetko v poriadku. Ten poslanec zastupuje 250.000 ľudí! A ten poslanec má právo vyjadriť svoj názor, lebo s týmito ľuďmi na ulici rozpráva, čiže tá disciplína, ako to v zastupiteľstve je na Vás, pán primátor, Vy vediete túto schôdzu zastupiteľstva, ale ten poslanec má právo sa vyjadriť v slušnej intencií aj na určitých hranách tak, aby jednoznačne tá vec sa posunula dopredu. To je zmysel tej komunikácie, posunúť veci dopredu a neklaňať sa vedeniu mesta. To je všetko, ďakujem.

p. Raši, primátor mesta - Ďakujem pekne, pán poslanec Rusnák, nech sa páči.

p. Rusnák, poslanec MZ - Ďakujem. Áno, aj o to tu ide, lebo keď sa bavíme o faktoch, o údajoch, to je všetko v poriadku. Ale ide aj o rozmer, že aj diskusia musí byť slušná. Musí byť bez invektív vzájomných, osobných a má mať svoj etický aj morálny rozmer. A to platí pre všetkých, samozrejme, pre všetkých účastníkov diskusie. Dnes mám taký dojem, že niekedy sa to vymyká týmto zásadám, ktoré by, predpokladám 41 slušných a inteligentných ľudí na strane poslancov a všetkých sediacich za predsedníckym stolom, všetci títo by mali tieto parametre rešpektovať a mali by ich poznať. Ďakujem.

p. Raši, primátor mesta - Ďakujem pekne. A aj kvôli tomu, čo ste po použili, využívam § 42 a ukončujem rozpravu o tomto bode. A už len na záver pár slov. Áno, súhlasím s tým že informácie neboli dostatočné ani zo strany zhotoviteľa smerom k nám, ani zo strany mesta smerom k verejnosti. A som sa za to aj v médiách ospravedlnil, že tá informovanosť mohla byť aj iná. Je to čiastočne chyba zhotoviteľa, je to čiastočne aj chyba mesta. Všimli ste si, že v posledných týždňoch sa to snažíme napraviť a informovať kompletne o všetkom, čo sa z hľadiska tratí deje. Ďakujem pekne. Poprosím prečítať návrh uznesenia.

p. Sitkár, poslanec MZ a člen návrhovej komisie - Návrh uznesenie: „Mestské zastupiteľstvo v Košiciach berie na vedomie ústnu informáciu o aktuálnom stave rekonštrukcie električkových tratí.“

p. Raši, primátor mesta - Prosím hlasujte.

Hlasovanie č. 35 - 	za: 30, proti: 1, zdržali sa: 6 + ručne p. Bacsó

p. Raši, primátor mesta -  Konštatujem, že uznesenie bolo schválené. Ďakujem pekne.
Nefungovalo zariadenie, pán poslanec Bacsó? Zapnite pána poslanca. 

p. Bacsó, poslanec MZ - Ja len doplňujem moje hlasovanie - zdržal som sa.
- - -

Bod č. 20
Informácia o návrhu na redukciu počtu mestských častí na území mesta Košice (ústna informácia)

p. Raši, primátor mesta - Prejdeme k ďalšiemu bodu číslo 20, ktorým je Informácia o návrhu na redukciu počtu mestských častí na území mesta Košice.  Keďže nefunguje jedáleň obed, bude servírovaný a ten máme o jednej, čiže pokiaľ by sme diskusiu neskončili, tak prerušíme rokovanie. Budeme pokračovať po obedňajšej prestávke. Veľmi krátko materiál uvediem a potom dám slovo, ak bude treba, odborným útvarom mesta. Opakovane som ja, ste možno aj mnohí vy, ale sme aj z oficiálnej úrovne Združenia miest a obcí Slovenska (ZMOS) dotazovaní na počet mestských častí, eventuálne ich redukciu. Mesto Košice a mesto Bratislava sú jediné mestá, ktoré majú mestské časti s vlastnými starostami a s kompletnými aparátmi. U ostatných miest, pokiaľ aj mestské časti majú, tieto mestské časti nevykonávajú funkcie ako samostatné právne subjekty. Pri jednom z posledných rokovaní ZMOS, keď sa hovorilo o celkovej reorganizácii a optimalizácii štátnej správy, bola daná výtka zo strany ZMOS, že keď chceme pristúpiť k celkovej optimalizácii samospráv, je potrebné, aby sa s počtom mestských častí vysporiadalo mesto Košice, ktoré ich má 22, Bratislava, ktorá ich má 17. Možno viete, že o redukcii mestských častí prebehli v minulosti rokovania, ktoré teda nedospeli ku nejakému konkrétnemu záveru. Tie rokovania skončili na tom, že sa nehovorilo o redukcii počtu mestských častí, ale o posilnení kompetencií dvadsiatich dvoch mestských častí. Čiže na to, aby sme vedeli ako ďalej, musíme vyriešiť zásadnú otázku. Redukovať mestské časti. A keď áno, aká bude nová podoba mesta Košice po redukcii mestských častí. A potom na základe zvoleného modelu redukcia mestských častí, čo s kompetenciami, ale aj v kontexte existujúcich zmluvných vzťahov mesta a všetkých záväzkov a pohľadávok, ktoré mesto ako celok má. Pokiaľ by sa časť z kompenzácií a ich presun na mestské časti dotýkala aj týchto oblastí, súčasná legislatíva je postavená tak, je to zákon o obecnom zriadení č. 369, že obyvatelia mestskej časti môžu v miestnom referende vyjadriť nesúhlas so zamýšľaným spájaním alebo zlučovaním s inými mestskými časťami. Čo praktický znamená, že obyvatelia malej mestskej časti, aj keď ich možno len pár 100, pokiaľ vyjadria nesúhlas, aby sa s tým manipulovalo, teda s ich mestskou časťou, tak jednoducho spájanie, zlučovanie tejto mestskej časti, týka sa to aj pre veľké mestské časti, nie je potrebné. Na to, aby sme pristúpili ku redukcii počtu mestských častí, ktorá sa má robiť kvôli ušetreniu finančných prostriedkov, potrebujeme získať mandát. A ten mandát na to, aby sme k tomu pristúpili, z môjho pohľadu, myslím, že z pohľadu niektorých vás ďalších, je celomestské referendum, ktoré v prípade, že by bolo úspešné, dá mandát na to, aby sme redukciu mestských častí, na ktorej sa mestské zastupiteľstvo dohodne a naformuluje ju do otázky, predložili ako otázku do konania referenda. Keďže skúsenosti s referendom na Slovensku sú také, že jediné úspešné referendum, bolo referendum o vstupe do EÚ, tak jedinou šancou, aby sme urobili referendum, kde získame nadpolovičnú väčšinu všetkých oprávnených voličov na území mesta Košice, je spojiť referendum o organizácií alebo novom počte mestských častí s komunálnymi voľbami, ktoré sa budú konať v roku 2016 v marci, s tým, že keby sme k tomu pristúpili, musíme zmeniť aj štatút a musíme k tomu aj vydať všeobecne záväzné nariadenie. Pretože pokiaľ je šanca, že príde nadpolovičná väčšina občanov mesta do volebných miestností, tak je to asi jedine spojením s najbližšími voľbami do Národnej rady Slovenskej republiky. Čiže preto som dal pripraviť niektoré organizačné aspekty súvisiace s vykonaním takéhoto referenda. Poviem to veľmi krátko. Máme tu potom odborné útvary, čiže chcem povedať tu formálnu stránku, a potom sa samozrejme bude priestor na tú obsahovú. Čiže na to, aby sme mohli smerovať k referendu, musíme zmeniť Štatút mesta Košice. Musíme prijať VZN ku referendu. To referendum by sme teda spojili s veľkými voľbami, pravdepodobne z hľadiska organizácie, keďže organizácia miestneho referenda alebo mestského referenda je v tomto prípade v kompetencii mesta Košice, tak zrejme by sa využili budovy, kde sa budú nachádzať volebné miestnosti veľkého referenda, ktoré je organizované vlastne cez ústrednú volebnú komisiu štátom, a vo vedľajších miestnostiach, alebo tých možností je viacej, by boli komisie, ktoré by sa venovali v tomto prípade mestskému, celomestskému, referendu. Toto všetko urobiť vieme. To je pomerne jednoduché. Na to, aby sme k tomuto dospeli, mala by byť v referende predložená, nielen otázka, či ste za zníženie počtu mestských častí v meste Košice, ktorá by zrejme sama o sebe nebola nejako problematická, ale mala by byť otázka nadefinovaná tak, aby v prípade úspešného referenda dala mandát urobiť nové členenie mesta Košice. Také, ako ľudia schvália v referendovej otázke. Čiže tá referendová otázka, ktorú musí vykreovať mestské zastupiteľstvo, by mala byť úplne konkrétna. Čiže uvediem prípady. Sme za zrušenie všetkých mestských častí a všetko sa bude riadiť z mesta Košice alebo sme za to, aby malé historické obce ostali samostatnými časťami a spojili sa veľké mestské časti v členení príklad Sever - Staré Mesto, neviem Jazero, Juh, atď., alebo, sme za usporiadanie mesta Košice s piatimi mestskými časťami alebo štyrmi, kde bude ku každej novej mestskej časti presne vyznačené, ktorá mestská časť bude sa v ktorom obvode alebo v ktorom administratívnom celku nachádzať.  Čiže na to, aby to mohlo byť úspešné, právoplatné a bol ten mandát na zmenu potom zákona na základe platného referenda, potrebujeme vykreovať otázku a potom ju dať do referenda. A referendum musí byť úspešné s konkrétnym členením mestských častí. Tých možností je naozaj veľa. V minulom volebnom období mi starostovia mestských časti predložili svoje návrhy. Každý starosta, ktorý predkladal návrh na členenie mestských časti mal k tomu racionálnu argumentáciu bez ohľadu na to, či to bol starosta veľkej alebo malej mestskej časti, či chcel pričleňovať malé mestské časti k veľkým, alebo či chcel ponechať malé mestské časti a spájať veľké mestské časti alebo či sa viac vracali k modelom, ktoré tu kedysi fungovali napr. piatich mestských častí. Alebo aj ponechanie dvadsiatich dvoch mestských časti. Čiže po formálnej stránke z hľadiska konania referenda, vidím ako najťažšie nadefinovanie referendovej otázky, ktorá musí byť schválená zastupiteľstvom. Samozrejme, aj s tou formálnou stránkou, kde sa bude hovoriť o štatúte a o VNK v súvislosti s prijatím referenda. Čiže ďakujem pekne. To je krátky úvod a nech sa páči, otváram rozpravu. Pán poslanec Ihnát.

p. Ihnát, poslanec MZ - Áno, ďakujem pekne za slovo pán primátor. Fakt, detailne ste teraz to rozpitval vlastne, čo nás čaká, čo nás neminie. Pred časom ste vyzval celý poslanecký zbor, dokonca, aby dal určité návrhy každý poslanec už v minulom volebnom období. Dokonca chcem sa len opýtať a to je ako „gro“ mojej diskusie, koľkí mestskí poslanci Vám poslali a zaslali návrhy na zlučovanie týchto mestských častí? Ďakujem.

p. Raši, primátor mesta - Poprosím, kým bude ďalší poslanec rozprávať, Silvia, okrem pána poslanca Ihnáta, aké návrhy na redukciu mestských častí evidujeme? Ja si pamätám Vás, ale nechcem žiadneho z poslancov uraziť. Možnože nejaký tam je, ale vás si pamätám, že ste mi návrh poslali. Čo teda zatiaľ nie je nadpolovičná väčšina poslancov. Pán poslanec Gibóda, po ňom pán poslanec Rusnák.

p. Gibóda, poslanec MZ - Ďakujem veľmi pekne pán primátor. Som veľmi rád, opätovne, že sa zaoberáme konečne touto témou. A som rád, ako ste to podrobne zhodnotili, čo všetko nás bude obnášať pri príprave tohto referenda. Ale zároveň som postrehol vo vašom hlase určité pochybnosti o tom, či toto referendum môže byť úspešné. Otázka znie, čo budeme považovať za úspešné referendum? Všetci vieme, že napriek tomu, jedno referendum som ja osobne zažil, ktoré sa konalo počas parlamentných volieb a tak isto nebolo úspešné. Čiže ani toto nemusí byť s nadpolovičnou väčšinou všetkých Košičanov. Záleží iba na nás a na meste Košice, ako bude propagovať toto referendum a jeho dôležitosť a význam pre budúci život mesta. Zároveň ale, pán primátor, nerozumiem tomu, prečo by sme v rámci tohto referenda museli položiť iba jedinú otázku. Postavil ste to celé tak, že musíme položiť jednu otázku. A ako je zrejme, poslanci mesta, nakoľko sú niektorí z nich starostovia malých mestských častí a veľkých mestských častí, budú dosť ťažko hľadať zhodu na jednej otázke. Preto by som skôr to smeroval k tomu, aby sme položili viacero otázok, ktoré poslancov mesta, ale zároveň aj poslancov Národnej rady možno, nezaviažu ku zmene zákona, ale budú dostatočným argumentom na to,  lebo keď, predstavme si situáciu, že príde 47 % voličov. 47 % voličov v meste, keď zahlasuje za redukciu napr. mestských častí, referendum nebude úspešné, povedzte mi, že 47 % ľudí, ktorí prišli k voľbám, kde k parlamentným príde 60,  že to nie je dostatočný mandát na to, aby ste zmenili zákon??  Ja si to nemyslím. Ale práve preto, že poslanci teraz ťažko sa rozhodnú, že čo presne by mali vybrať, ako by mala znieť tá otázka a Vy sám ste mi odpovedal na infožiadosť týmito dvoma stranami koncepcie a zároveň finančnej analýzy, ktorú by som zbúchal aj ja, a Vy máte celý magistrát k dispozícii, tak by som chcel poprosiť pána primátora a zároveň vlastne navrhnúť uznesenie: Mestské zastupiteľstvo v Košiciach ukladá riaditeľovi Magistrátu mesta Košice 1.) spracovať podrobnú analýzu súčasného stavu za jednotlivé mestské časti a mesto Košice, zameranú najmä na deľbu a výkon kompetencií samosprávy v Košiciach. Po 2.) finančnú náročnosť zabezpečovania jednotlivých kompetencií a služieb pre obyvateľov. Po B) porovnať súčasný stav, v zmysle bodu  A) s jednotlivými koncepciami členenia samosprávy mesta Košice (predstavenými primátorom mesta, s dôrazom na dostupnosť služieb pre obyvateľov). A po 2.) definovať potrebné materiálno-technické a finančné prostriedky na zabezpečenie realizácie celomestského referenda obyvateľov mesta Košice za účelom schválenia nového členenia samosprávy mesta Košice. Zodpovedný, ako som povedal, pán riaditeľ MMK. Termín najbližšie zastupiteľstvo.

p. Raši, primátor mesta - Ďakujem pekne pán poslanec. Nemusíme len jednu otázku vykreovať. Môžeme ich aj viac urobiť, pretože dôležité je, aby referendová otázka a keď ich bude viac, aby boli postavene jasne. A dôležité je, a keď chceme k niečomu dospieť, aby tie otázky neboli zmätujúce. My ich kľudne môžeme urobiť aj viacej. To nie je žiadnou podmienkou. A čo sa týka, len čím viacej ich tých otázok dáme, tak tým je predpoklad, že sa tá mienka rozloží na viacej častí. Čiže môžeme dospieť k tomu, ako ste povedali, že účasť na mestskom referende bude 47 %. Čiže keď si vezmeme, že máme plus-mínus 200.000 voličov necelých, čiže necelých 100.000 k nim príde, a keď nadefinujeme otázku len „či ste za redukciu“, tak nezískame žiaden mandát ku konkrétne variantu. A keď nedefinujeme viacej otázok, tak sa môže stať, že zo 47 % zúčastnených ľudí bude mať jeden variant 20, 25, teda budú mať tieto varianty rozličný počet hlasov „ZA“. Čiže z polovice ľudí sa z tej polovice štvrtina vyjadrí k jednému, štvrtina k druhému, štvrtina k tretiemu, štvrtina k štvrtému. A potom je naozaj otázne, aký mandát na použitie niektorých z týchto, niektorej, z tejto možnosti máme. Čiže všetko je na nás. A môže byť tých otázok kľudne aj viacej, ako si to nadefinuje mestské zastupiteľstvo. A ak to schváli, tak to do referenda pôjde. Pán poslanec Kočiš s faktickou na mňa, potom pán poslanec Gibóda.

p. Kočiš, poslanec MZ - Faktická pripomienka. Ospravedlňujem sa. Ja som stlačil nie na vás, ale na pána Gibódu. Ja som chcel len upozorniť na jeden fakt, že nie všetko sú len peniaze a tvrdé plus a mínus. Je to slovo demokracia. Ešte, keďže aj toto by sme mohli zohľadňovať, aj zo svojich príspevkov by to mohol niekedy zohľadňovať. A uvediem príklad. Ak by sme nemali miestne zastupiteľstvo Kavečany, a teraz v prerokovávanom územnom pláne by nemal sa kto ozvať za obyvateľov Kavečian, lebo je to zamestnanec, lebo nemá záujem, lebo nie je nútený, tak ten územný plán, zmeny a doplnky, ľavou zadnou schválime. Čiže upriamil by som pozornosť aj tým smerom hľadať riešenia. Ďakujem.

p. Raši, primátor mesta - Ďakujem pekne. Pán poslanec Gibóda s reakciou na mňa.

p. Gibóda, poslanec MZ - Faktická pripomienka. Práve preto pán primátor, aby sme vedeli účinne definovať otázky, ktoré by nerozbili túto účasť a tieto hlasy na malé percentá, práve preto sme definovali tento návrh na uznesenie, aby poslanci vedeli kvalifikovane vybrať niekoľko, povedzme dve, tri možnosti, z ktorých sa vyberie. A ako, prepáčte, na základe čoho sa máme rozhodovať? Pán Petruško, keď nemám žiadne čísla k dispozícií? Som rád, že mi dávate v tomto za pravdu.  A čo sa týka ešte toho, čo povedal pán Kočiš, na pána primátora, nie je pravda, že by Kavečany nemali možnosť sa ozvať. Zákon o obecnej samospráve pozná inštitúcie mestských častí. Obyvatelia môžu  pripomienkovať tieto veci. A zároveň sú tu stále mestskí poslanci. Čiže my demokraciu nerušíme. A ešte k vám, pán primátor, áno, rozbijeme tieto hlasy možno na drobnejšie, ale treba si uvedomiť, že aj vás zvolilo iba cez niečo cez 20.000 Košičanov, ako ste sám povedal. Je nás tu 200.000.

p. Raši, primátor mesta - Áno, pre tých, teda niečo cez 20.000, trošku je 34.000. Ale dobre. Len pre vás je to asi jedno. Pán poslanec Špak, po ňom pán poslanec Halenár.

p. Špak, poslanec MZ - Ďakujem za slovo. Ja by som k tomu bodu dal dnes dve otázky. Na prvú ste mi klamali, na druhú ste nedali odpoveď. Ale teraz by som naozaj chcel vedieť váš momentálny názor, ako by sa malo mesto v tejto veci rozdeliť alebo spojiť? Teraz nám to povedzte.

p. Raši, primátor mesta - Do tretice, pán poslanec, vám neodpoviem. Máte celu sériu. Pán poslanec Halenár, potom pán poslanec Jakubov. Ja som povedal, že sa nebudem vyjadrovať ku členenie mestských častí, lebo sa z toho urobí potom politika proti mne. Tu majú byť racionálne argumenty a vaše názory, ničím moje ovplyvnené. Pán poslanec Halenár, potom pán poslanec Petrvalský.

p. Halenár, poslanec MZ - Ja by som najprv rád povedal, že v podstate momentálne som asi k tejto téme v konflikte záujmov. Je známy môj postoj k tomu, že mesto ako jedna časť má svoje výhody, ale nie pri tomto, pri tejto zostave, ako vyzerá mestský parlament, ako vyzerá manažment mesta. Chcel by som povedať k tomu, k tejto debate, vo všeobecnosti toľko, že my sme za 25 rokov ľuďom v tomto meste nedali jasné množstvo informácií o výhodách a nevýhodách súčasného členenia mesta. Argumentovať prostým, že sa ušetria peniaze, mi príde plytké. A to z toho prostého dôvodu, že ľudia by si mali uvedomiť, že demokracia vždy niečo stojí. Vždy, za každých okolností je úplne jedno, koľko mestských častí budeme mať. Pretože pokiaľ by dostali ľudia naozaj relevantné informácie koľko z tých právomoci, ktoré teraz momentálne vykonávajú mestské časti bude musieť začať vykonávať magistrát, a za aké peniaze, možno že by tam získali nejakú časť, sumu informácií, dôležitú pre ich rozhodovanie. Chcem tým povedať, že rozvoj demokracie je to podstatné, čo bolo a čo viedlo ľudí v Národnej rade v 90. roku, keď prijali zákon o meste Košice, keď sa hovorilo o tom, že je treba teda priblížiť tie veci, ktoré si budú sami spravovať občania, im čo najbližšie k bydlisku. Žiaľ, v tejto krajine sme si ani za 25 rokov nezvykli sami spravovať vecí. Len zopár príkladov z prelamovaní rozhodnutí mestských častí, ohľadom stavebných konaní mestom, kedy mesto nerešpektovalo rozhodnutia alebo uznesenia miestnych zastupiteľstiev. A rád by som povedal, že to, ako bude vyzerať tá otázka v referende by malo by mala predchádzať veľmi vážna informačná kampaň. Informačná kampaň nie vedená z úrovne mesta, ale mesto by si malo najať ako „neziskovku“ alebo organizáciu, ktorá je dlhodobo známa neutrálnym postojom, aby pred občanov skutočne predložila podstatné informácie k rozhodovaniu.

p. Raši, primátor mesta - Ďakujem pekne pán poslanec. S faktickými pán poslanec Polaček a pán poslanec Gibóda na pána Halenára.

p. Polaček, poslanec MZ - Faktická pripomienka. Ďakujem pekne, ja by som sa chcel poďakovať pánovi Halenárovi, že svoj názor ako starosta prezentuje. Viem, že bolo rokovanie Rady starostov a teda určite tieto debaty medzi nimi prechádzajú. Ja by som bol veľmi rád, keby kolegovia poslanci, ktorí sú súčasne starostami, do tejto diskusie naozaj dali ešte ďalšie názory. Sa to naozaj dobre počúva. Podľa mňa je dôležité, aby sme poznali názor starostov a posunuli túto debatu opäť niekde ďalej. Čiže, keď sa dá, ja by som bol veľmi rád, tí, ktorí majú chuť, aby naozaj sa k tejto téme pridali. Aj na druhej strane, pán primátor, ja si myslím, že aj Váš názor by som ocenil. Pomohlo by to. Ďakujem.

p. Raši, primátor mesta - Ďakujem, pán poslanec Gibóda.

p. Gibóda, poslanec MZ - Faktická pripomienka. Ďakujem. Ja by som len chcel zareagovať na pána starostu. Opäť aj vám pripomenúť, kolegovia, návrh uznesenia, ktorý sme dali. Je práve o tom, aby sa, nielen obyvatelia, ale najprv my poslanci vedeli sa rozhodnúť medzi tými modelmi. V tom bode B) tohto uznesenia žiadame porovnať súčasný stav s jednotlivými koncepciami členenia samosprávy mesta Košice, ktoré predstavil pán primátor, s dôrazom na dostupnosť služieb pre obyvateľov. Toto je podstatné. Samospráva je o službe obyvateľom. Na toto tu sme! Na toto sú míňané prostriedky. A treba zistiť, že ktorý model bude dostupným obyvateľom z finančne, povedzme aj výhodný. Ale hlavne, aby boli tieto služby obyvateľom tak nastavené, aby boli pre nich výhodné. Ďakujem.

p. Raši, primátor mesta - Ďakujem, pán poslanec Petrvalský.

p. Petrvalský, poslanec MZ - Ďakujem veľmi pekne pán primátor za slovo. V minulom volebnom období bola zostavená komisia zo starostov aj malých aj veľkých častí, ktorí sa touto otázkou veľmi intenzívne zaoberali. Vy veľmi dobre o tom viete, že takáto komisia existovala. Za 2 roky sme neboli schopní tento gordický uzol rozseknúť tak, aby všetko bolo spravodlivé. Tzn., že akokoľvek zmeníme počet mestských častí, akokoľvek meníme samosprávu v tomto meste, stále niekto zostane s pocitom, že bol oklamaný, dobehnutý, obratý o peniaze. Takže upozorňujem vás dopredu, že tento proces, ktorý sme začali je veľmi zložitý. A je jedno, ako prebehne referendum, je jedno na akú otázku  budeme odpovedať, nikdy nebude spravodlivo táto otázka vyriešená. Pokiaľ hovoríme o tom, že ide o peniaze, nejde o peniaze. Aj dnes mestským častiam dávame len toľko peňazí, koľko im tu schválime. Na ich rozvoj by potrebovali podstatne viac peňazí a podstatne viac kompetencií. A ja osobne si myslím, že toto by bolo v prvom rade treba rozriešiť, ako dostať kompetencie, rozhodovacie právomoci čo najviac dole k občanom. Rozhodne nie redukciou mestských častí, ale nejakým iným mechanizmom. Momentálne vám neviem povedať akým. Ale skutočne, rád by som počul, čo by sa stalo s peniazmi, keby tu boli 4 mestské časti, 10 mestských častí,  ani jedna mestská časť, aby som mohol ekonomiku porovnať. Čo bude? Čo z toho občania skutočne budú mať, lebo momentálne môžeme tu z brucha povedať nejaké číslo, ale pokiaľ nebudeme vedieť zdôvodniť toto číslo, dovtedy je to „furt“ len hypotetická záležitosť. Ďakujem.

p. Raši, primátor mesta - Ďakujem pekne pán poslanec. S faktickými pán poslanec Ihnát, potom pán poslanec Gaj.

p. Ihnát, poslanec MZ - Faktická pripomienka. Áno, ďakujem pekne za slovo pán primátor. Toto, čo povedal pán poslanec Emil Petrvalský, fakt, súhlasím s týmto. Tu jednoducho tie kompetencie, Vy sám ste podriadil kompetencie tým, že budú zlúčené mestské časti. Ak budú zlúčené, tak budú aj kompetencie mestských častí. To ste povedal. No jednoducho súhlasím s tým, že jednoducho nevieme tieto modely vlastne vyhodnotiť ekonomicky. A tu zbytočne vlastne teraz ako rozprávať, ako, tu fakt odborné tímy, ako aj poslanci, aj celkové si budeme musieť sadnúť. Je za tým viacej politiky, ako, by som povedal toho „gra“ zatiaľ, toho rácia. No a uvidíme, čo bude. Ale súhlasím s tým, čo povedal fakt predrečník Petrvalský.

p. Raši, primátor mesta - Pán poslanec Gaj, nech sa páči, ďakujem.

p. Gaj, poslanec MZ - Faktická pripomienka. Ďakujem pekne. Pripájam sa ku kolegovi pánovi Petrvalskému. Ja som bol v tejto komisii v minulom volebnom období, kde sme naozaj dospeli k tomu, že my sme sa uzhodli na tom, že najskôr treba riešiť kompetencie a až potom počet. Čo nebolo akceptovateľné alebo sme sa nezhodli s vedením mesta v tomto názore. A ja pridávam ešte jednu dôležitú vec. Spravodlivé prerozdelenie podielových daní na to poukazujem vždy a všade. A akonáhle by sa inak prerozdelili podielové dane, trošku zmenili kompetencie, vôbec netreba riešiť mestské časti. Ďakujem.

p. Raši, primátor mesta - Pán poslanec Halenár, po ňom pán poslanec Grega.

p. Halenár, poslanec MZ - Faktická pripomienka. Pán poslanec Petrvalský tu spomenul, že to nie je jednoducho len o peniazoch. A ten proces spájania mestských častí je naozaj veľmi ťažký, keď sa jedná o ľudí a názory jednotlivých ľudí z mestských častí. Na akýkoľvek pozíciách sú tí ľudia oslovovaní. Ale o čo tu ide? Ide tu o to alebo o čo si myslím, že by malo ísť v otázke redukcii mestských častí alebo počtu mestských častí je to, že tu niet žiadneho vyhodnocovacieho mechanizmu úspešnosti fungovania jednotlivých mestských častí. Ja poviem prostý príklad. Ak by mestské časti mali toľko kompetencii, aby dokázali motivovať učiteľov a žiakov dosahovať, čo najlepšie výsledky, celkom iste prirodzene by mala ďalšia mestská časť snahu spojiť sa s tou úspešnou, tzn., že ak by niekto vedel nachádzať, vzhľadom na tie kompetencie, o ktorých je tu neustále debata, modely úspešnejšie než sú súčasné, pretože súčasne mesto je, sa spolieha jedine len na štát, povedzme, len v základných školách, hneď, čo by vyskočila nejaká mestská časť, že má pár základných škôl mimoriadne úspešných, spolu so žiakmi, okamžite by ku nej mali snahu priskočiť aspoň susedné mestské časti.

p. Raši, primátor mesta - Ďakujem pekne. Pán poslanec Grega, po ňom pán poslanec Gibóda.

p. Grega, poslanec MZ - Faktická pripomienka. Staré mesto má 118 ulíc. Pred časom som si všetky prešiel a teraz začínam znova. Nie je to jednoduché prejsť, všetko a skontrolovať, stav čistoty, zelene, komunikácií. Neviem si predstaviť, ako by to bolo, keby sa to malo robiť len z úrovne mesta - a prejsť stovky ulíc, ktoré sú v celom meste. Možno by to bola pre vedenie práca do dôchodku. Je veľmi dôležité, keď starostovia alebo poslanci jednotlivých mestských častí bojujú a lobujú za veci, ktoré by iný prehliadli. Ja sa znova vrátim k tomu, čo - opakujem stále - vrátiť kompetencie mestským častiam, pretože silné mestské časti, znamenajú silné mesto.

p. Raši, primátor mesta - Ďakujem pekne, pán poslanec Gibóda.

p. Gibóda, poslanec MZ - Faktická pripomienka. Na pána Petrvalského, ďakujem. Súhlasím s ním, ako som povedal, keď nemáme informácie, nevieme sa rozhodnúť. A preto verím, že podporí náš návrh na uznesenie. A na pána Gregu. Nie je pravda..

p. Raši, primátor mesta - Na faktickú sa nedá reagovať. Ospravedlňujem sa. Pán poslanec Jakubov, nech sa páči.

p. Jakubov, poslanec MZ - Ďakujem pekne za slovo. Chcel som povedať len to, že v minulom funkčnom období sa rada starostov opakovane zaoberala touto otázkou. A jediný z dvadsiatich dvoch starostov, ktorý si vedel predstaviť, že by jeho mestská časť zanikla a spojila sa s inou, bol pán starosta Gaj, ak sa nemýlim. Myslím, že tak to bolo. Ešte pán starosta Karabin. Je to možné. Tak dvaja, dobre traja. Už nebudeme to rozoberať. V súčasnosti sme sa zaoberali, na ostatnom sedení, opäť touto otázkou. A celé rokovanie skĺzlo do polohy zvýšiť kompetencie mestským častiam. Ale ja si myslím, že to je začarovaný kruh. Tak, ako, keď sa bavíme, či bola prvá sliepka alebo vajce. Pán starosta Grega tu pred chvíľou povedal, že nevie si predstaviť kompetenciu jedného mesta, pretože tých mestských časti môže byť 1 až 22. Ako si to predstavia primátori K8, ktorí nemajú mestské časti? Sú to 100, 110, 120-tisícové mesta. Prešov, Žilina, Bystrica. A predpokladám, že majú viac ako 118 ulíc. Košice, len vďaka tomu, že majú nad 200.000 obyvateľov, majú mestské časti. Existuje aj taký model, a to by bol veľmi tvrdý model, že sa trhnú historické obce a mesto bude mať pod 200.000 obyvateľov a bude to jedno mesto, ale pravdepodobne sa starostovia, a ťažko aj poslanci na niečom takomto nedohodnú. Práve kvôli tomu vznikla myšlienka urobiť referendum. Pretože občania majú právo povedať svoj názor, či už bude úspešné alebo neúspešne. Je ťažko prejudikovať, ale pravdepodobne výsledkom toho referenda by bola zmena zákona. Pretože vieme dobre, že v minulosti, keď sa navrhli niektoré modely, to je v minulom volebnom období, niektoré mestské časti už vykonali neoficiálne referendum, kde sa občania vyjadrili proti zrušeniu ich mestskej častí. Bohužiaľ toto zákon umožňuje občanom a hocičo by sme rozhodli, ak niektoré mestské časti urobia tieto referendá, všetky naše uznesenia budú padať a ostaneme opäť v patovej situácii. Ďakujem.

p. Raši, primátor mesta - Ďakujem pekne pán poslanec Ihnát a potom pán poslanec Gibóda s reakciou na pána poslanca Jakubova.

p. Ihnát, poslanec MZ - Faktická pripomienka. Ja len jednu vec, pán primátor. Akým zázrakom vlastne akým zázrakom Mestská časť KVP získala kompetencie na zimnú údržbu, na kosenie, atď., atď.?  To, aký zázrak bol vlastne?  Čo sa to vlastne stalo tu, v tomto meste, že táto mestská časť má kompetencie aspoň na tieto činnosti? Čiže skúste to vysvetliť? Ja neviem.

p. Raši, primátor mesta - Ale sa spýtajte. Bol to zázrak! Sa spýtajte KDH, ktoré bolo vtedy pri moci. Pán poslanec Gibóda, nech sa páči.

p. Gibóda, poslanec MZ - Faktická pripomienka. Na pána Jakuba. Pán Jakubov, to, že je v zákone 369/1990 zmienka o tom, že mestá nad 200.000 majú samostatný zákon je práve kvôli mestu Košice, aby bolo odôvodnené, prečo mesto Košice má vlastný zákon. To, prečo má mesto Košice 22 mestských častí, to ako jeden pán, ktorý bol pri príprave tohto zákona v Bratislave povedal, tak taký nám návrh poslali z Košíc. Takže to, že či budú mať Košice, koľko budú mať mestských častí, to je na obyvateľoch. A či sa nejaké mestské časti, malé, oddelia od Košíc, ako to tu niekto spomenul, je to o demokracii. Ak sa nejaká malá mestská časť rozhodne, že chce odísť, je to na nich. Treba si ale uvedomiť, čo za svojim obchodom a to je na meste, aby dokázalo odkomunikovať to týmto mestským častiam, aj obyvateľom, o čo všetko prídu. Že prídu o mestskú hromadnú dopravu, atď., atď.

p. Raši, primátor mesta - Ďakujem veľmi pekne. Pán poslanec Polaček do rozpravy, po ňom pani poslankyňa Blaškovičová.

p. Polaček, poslanec MZ - Ďakujem pekne. Jednou mojou časťou som sa chcel presne zaoberať tým, čo pomenoval pán Gibóda, aby sme nezabúdali aj na to a dali alternatívu, resp. možnosť historickým obciam, aby mali možnosť sa vyjadriť aj k tomu, či chcú byť vôbec súčasťou tohto mesta. Pre niektoré obce to môže byť, po prepočítaní nákladov a rôznych analýz aj zaujímavým projektom. A treba na to myslieť. A treba im možno dať aj túto možnosť. V druhej mojej časti som chcel poukázať len na to, aby sme sa na redukciu mestských častí nedívali, len z pohľadu úspory peňazí, ale aj sledovali iný princíp, ktorý je podľa mňa dôležitejší. A to je to, čo nové resp. čo navyše dostanú obyvatelia mesta, keď dôjde k nejakej redukcii. A toto by som bol veľmi rád, keby sme si dokázali aj na túto otázku odpovedať.

p. Raši, primátor mesta - Ďakujem pekne. Pani poslankyňa Blaškovičová, ešte predtým, aj teraz sa občania malej mestskej časti, keby sa chceli odtrhnúť od mesta, majú túto možnosť a vedia ju vyjadriť vlastnou vôľou. Čiže majú permanentne túto možnosť. Ale ešte som nepočul, že by sa nejaká malá mestská časť kvôli mnohým výhodám odtrhla. Pani poslankyňa Blaškovičová, pán poslanec Petrvalský na pána poslanca Polačeka, tak ešte pán poslanec Petrvalský s faktickou.

p. Petrvalský, poslanec MZ - Faktická pripomienka. Ja sa ospravedlňujem, že tak neskoro som zareagoval, ale presne v minulom volebnom období som sa rozprával s jednou pani starostkou malej mestskej časti a ona porovnala svoje príjmy a svoje výhody s členstvom v meste so susednou  dedinou, ktorá má zhruba toľko obyvateľov. Ako ona povedala, že to sa vôbec neoplatí. Ona by sa nikdy neodtrhla. Ďakujem.

p. Raši, primátor mesta - Ďakujem a súhlasím. Pani poslankyňa Blaškovičová.

p. Blaškovičová, poslankyňa MZ - Ďakujem veľmi pekne. Rozmýšľam nad tým, ako to mám povedať, ale myslím si, že keby všetci, čo sa stretávame ako poslanci s občanmi a nemusia to byť občania našej mestskej časti, ale myslím, že sú na nás pekne napálení, že naozaj majú pocit, že tých mestských častí je strašne veľa, že je strašne veľa poslancov, strašne veľa úradov, strašne veľa starostov! Uvedomme si, že tie také poloreferendá vyhlásené boli o tom, že či si zrušia poslanci, alebo občania svoju mestskú časť, je prirodzené, že nie, ale obávam sa, že keby tam bola taká otázka, že zrušiť mestské zastupiteľstvo, že to by sme sa všetci čudovali. Takže aj v mene tohto sa obraciam na nás všetkých a hovorím, prosím vás, rozmýšľajme racionálne. Naozaj, čo vieme priniesť občanom? Aké alternatívy? Lebo tu každý bojuje sám za seba, každý na svoje vlastné triko. Len sa tak vrátim o pár dní dozadu. Hrali sme Apokalypsu. Pýtali sa ma, že keď padne katedrála, či postavíme novú?! Tak som povedala: „Nie, my chceme postaviť krajší svet“ v tom našom predstavení. Tak ja by som vás poprosila, fakt, rozmýšľajme o tom, ako tým ľuďom môžeme pomôcť. A ako pre nich urobiť krajší svet. A nie pre naše mestské časti, pre každého jedného. Ďakujem.

p. Raši, primátor mesta - Ďakujem pekne pani poslankyňa, veľmi pekne za príspevok. Pán poslanec Gibóda.

p. Gibóda, poslanec MZ - Faktická pripomienka. Ďakujem veľmi pekne. Ja by som sa chcel poďakovať za príspevok pani Blaškovičovej. A práve preto dúfam, že aj ona podporí naše uznesenie, ktoré hovorí, nie, teraz nechcem hriať svoj vlastný piesoček, ale je to presne o tom, ako, keď sa máme rozhodnúť o niečom, tak musíme vedieť, aké služby jednotlivým obyvateľom prinesú tie jednotlivé modely. A práve preto toto žiadame, aby bolo spracované a vypracované, aby sme sa aj my, mestskí poslanci vedeli rozhodnúť pre ten pre občanov. Pre občanov! Nie preto, aká bude deľba samosprávy, ale pre občanov najvýhodnejší a najdostupnejší model pre napĺňanie ich potrieb a služieb.

p. Raši, primátor mesta - Ďakujem pekne, pán poslanec Halenár s faktickou na pani poslankyňu Blaškovičovú.

p. Halenár, poslanec MZ - Faktická pripomienka. Obávam sa pani poslankyňa, že to čo ste zmienili, že ľudia sú v podstate nahnevaní na poslancov, je v podstate light motív celého postupu a napredovania  „v úvodzovkách“  argumentácie finančnej úspory a pod. Áno, my poslanci sme najhlavnejšou časťou toho, že ľudia nevnímajú samosprávu ako veci, ktoré si sami spravujú a je to spôsobené aj tým, že tu vznikajú dlhé roky veľmi prečudesné koalície, hlasovania. Hlasuje sa tu o neuveriteľných svinstvách sa tu hlasuje kladne. Ľudia sú znechutení a roztrpčení. Áno, súhlasím s tým, čo ste povedali.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím návrhovú komisiu o prednesenie návrhu uznesenia. Aj bol jeden návrh pozmeňovací.

p. Sitkár, poslanec MZ a člen návrhovej komisie - Takže pozmeňovací pána Gibódu: „Mestské zastupiteľstvo v Košiciach ukladá riaditeľovi Mestského magistrátu Košice po 1.) za  A) spracovať podrobnú analýzu súčasného stavu za jednotlivé mestské časti a mesto Košice, zameranú najmä na deľbu a výkon kompetencií samosprávy v Košiciach a finančnú náročnosť zabezpečovanej jednotlivých kompetencií a služieb pre obyvateľov. Za B) porovnať súčasný stav v zmysle bodu A) s jednotlivými koncepciami členenia samosprávy mesta Košice, v zátvorke predstavenými primátorom mesta s dôrazom na dostupnosť služieb pre obyvateľov. A po 2.) definovať potrebné materiálno-technické a finančné prostriedky na zabezpečenie realizácie celomestského referenda obyvateľov mesta Košice za účelom schválenia nového členenia samosprávy mesta Košice. Termín najbližšie zasadnutie zastupiteľstva. Zodpovedný v texte.“

p. Raši, primátor mesta - Ďakujem pekne. Budeme hlasovať o doplňujúcom návrhu. Prosím hlasujte.

Hlasovanie č. 36 - 	za: 22, proti: 1, zdržali sa: 14

p. Raši, primátor mesta -  Uznesenie sme schválili. Nech sa páči, druhú časť.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach berie na vedomie ústnu informáciu návrhu na redukciu počtu mestských častí na území mesta Košice.“ 

p. Raši, primátor mesta - Prosím hlasujte.

Hlasovanie č. 37 - 	za: 37, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
Vyhlasujem polhodinovú prestávku na obed.
- - -

Bod č. 21
Výročná správa o činnosti a hospodárení neziskovej organizácie Košice – Európske hlavné mesto kultúry 2013 za rok 2014

p. Raši, primátor mesta - Bod číslo 21, ktorým je výročná správa o činnosti a hospodárení neziskovej organizácie Košice - Európske hlavné mesto kultúry 2013 za rok 2014. Je tu riaditeľ neziskovky EHMK. 
Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem pán primátor. Pán primátor, už v jednom z predchádzajúcich bodov som sa pýtal, ako máte vo zvyku, neodpovedal ste, tak hádam možnože teraz, pre zmenu. Načo mesto Košice platí pána Horvátha 1.400 eur, keď investičné akcie EHMK už skončili?

p. Raši, primátor mesta - Áno. Neziskovka EHMK nemá na starosti investičné akcie. Tak sa skúste spýtať k bodu, ktorým je Výročná správa o činnosti alebo potom v interpeláciách a dopytoch. Nech sa páči.

p. Gibóda, poslanec MZ - A Vy skúste niekedy odpovedať na poslanecké otázky.

p. Raši, primátor mesta - Dobre. Ďakujem pekne, uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Kaifer, poslanec MZ a člen návrhovej komisie - Návrh uznesenie mestského zastupiteľstva: „Mestské zastupiteľstvo v Košiciach v zmysle príslušných právnych predpisov berie na vedomie Výročnú správu o činnosti a hospodárení neziskovej organizácie Košice - Európske hlavné mesto kultúry 2013, za rok 2014.“ 

p. Raši, primátor mesta - Ďakujem pekne, prosím hlasujte.

Hlasovanie č. 38 - 	za: 29, proti: 0, zdržali sa: 4

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 22
Harmonogram riešenia statického parkovania organizácie mesta Košice – informácia

p. Raši, primátor mesta - Prejdeme k ďalšiemu bodu. Je to bod číslo 22 a je to materiál Harmonogram riešenia statického parkovania organizácie mesta Košice. A potom bude bod 23, ktorý bude Návrh Všeobecne záväzného nariadenia mesta Košice o dočasnom parkovaní. Poprosím predkladateľa materiálu, pána námestníka Petruška, aby uviedol materiál Harmonogram riešenia statického parkovania mesta Košice.

p. Petruško, námestník primátora - Ďakujem pekne, vážený pán primátor, vážené mestské zastupiteľstvo. Dovoľte mi, aby som v krátkosti uviedol tento materiál, ktorý myslím že už všetci dopodrobna poznáte. Ja len v krátkosti. Dňa 9. februára 2015 bola schválená Koncepcia statickej dopravy v meste Košice a v zmysle nájomnej zmluvy so spoločnosťou EEI, táto mala zadefinovať podmienky realizácie výstavby, prevádzky, rozvoja mestského parkovacieho systému do 6. mesiacov od schválenia koncepcie a vypracovať a predložiť plán realizácie, koncepcie, včítane realizácie manažmentu výstavbu prevádzky a rozvoja MPS-ky, a to v horizonte celej doby nájmu. A tento predložiť na schválenie Dopravnej komisii pri mestskom zastupiteľstve. Spoločnosť EEI predložila dňa 13. 5. Harmonogram riešenia statického parkovania a organizácie mesta Košice. Čo sa týka samotného harmonogramu, tak tento harmonogram predpokladá rozšírenie doterajšej zóny plateného parkovania v Košiciach o 10 priľahlých mestských lokalít, tzv. rezidentské lokality. A ide o zavedenie štyroch tarifných pásiem pre celú zónu plateného parkovania. Čo sa týka jednotlivých mestských častí, tak tam je podmienka, že tento harmonogram bude podliehať schválením príslušného miestneho zastupiteľstva. Celý tento harmonogram, jeho filozofia, sa odráža predovšetkým od zreteľu zvýhodnenia rezidentov, a okrem iného definuje veci, ako sú vybudovanie istého počtu nových parkovacích miest, sú tam veci, ktoré sa týkajú technických záležitostí. Čo sa týka kamier, čo sa týka v podstate dopravného značenia, ešte, ak dovolíte, využijem teraz túto možnosť, aj keď tento list, ktorý teraz prečítam, skôr súvisí s ďalším bodom programu, ale tie 2 body sa prelínajú. Takže dávam teraz na vedomie jednu informáciu. Magistrát mesta Košice 19. 6. obdržal žiadosť spoločnosti EEI, ak dovolíte, ja vám ju prečítam. Je to žiadosť o predlženie termínu plnenia harmonogramu z dôvodu oznámení, ktoré sme ako spoločnosť obdržali od výrobcov technologických zariadení - parkovacie automaty, kamerové systémy, závorové technológie, vo veci obsadenia výrobných kapacít oslovených výrobných závodov, že naše objednávky nie je možné vybaviť v pôvodne plánovanom termíne. A z dôvodu spustenia zóny ako celku, s kompletným dopravným značením všetkých parkovacích plôch miest, ktoré sú uvádzané v harmonograme nebude možné spustiť zónu k 1.11.2015 ako bolo proklamované v harmonograme. Týmto vás žiadame o predlženie termínu finálneho realizovania harmonogramu rozšírenia zóny plateného parkovania k 1.7.2016, čím by bola spustená celá zóna ako celok spolu s plánovanými novovybudovanými kapacitami. Takže to je nová informácia, ktorá súvisí s účinnosťou, ktorý sa posúva na 1.7.2016. Ja si myslím, že už nebudem viac hovoriť. Pokiaľ viem, tak mnohí z vás mali možnosť sa minulý týždeň, 17. a 18. júna, zúčastniť na takých konzultačných dňoch, keby sme v podstate mali možnosť vás oboznámiť s podrobnosťami technickými, a inými. Boli tam prítomní zástupcovia spoločnosti EEI, ktorých tu máme aj dnes. Takže pokiaľ budú nejaké otázky, tak buď ja, alebo kolegovia zodpovedajú. Ďakujem pekne.

p. Raši, primátor mesta - Ďakujem pekne. Chcem sa spýtať zástupcu spoločnosti EEI, nech sa páči urobte nejaký krátky úvod, kým začne diskusia k tomuto bodu.

p. Tomanovič, zástupca spoloč. EEI - Vážený pán primátor, vážení páni poslanci. Ďakujem za uvedenie predloženého harmonogramu prác pre zriadenie systému statickej dopravy podľa koncepcie, ktorá bola schválená na februárovom zastupiteľstve. Tento harmonogram sme spracovali, odovzdali v zmysle zmluvy a pripomienok zaslaných Magistrátom mesta Košice ešte 12. februára 2014. Stavia na informáciách, ktoré sme podali a spracovali v koncepcii, ktorá mala byť a je predovšetkým, odborno-poradenskou štúdiou, ktorá vysvetľovala princípy organizácie statickej dopravy, teda riešenie parkovania v mestách s modernou dopravnou infraštruktúrou. V koncepcii nechýbali ani osvedčené možnosti organizácie parkovania pre sídliskové časti a predstavená bola ekonomická náročnosť výstavby absentujúcich kapacít, v jednotlivých realizačných stupňoch. Cieľom bolo komplexne zorientovanie čitateľa, tak, aby bolo možné vzniesť efektívne požiadavky na spôsob dopravnej organizácie a spôsob absentujúcej výstavby. Na základe pripomienok, ktoré sme obdržali z Magistrátu mesta 12. februára 2014, bolo možné spracovať predložený harmonogram v rozsahu najpreťažovanejšieho územia mesta Košice, teda v rozsahu centrálnej mestskej zóny. Keďže harmonogram pojednáva odvážny časový plán a to aj napriek žiadosti, o ktorej ste počuli a ku ktorej sa vrátim, naše aktivity nemohli byť prerušené predložením tohto harmonogramu, ale simultánne sme pokračovali v ďalších prácach tak, aby sme reálne dokázali plniť svoje záväzky. Tzn. k dnešnému dňu máme už vypracovanú pracovnú verziu realizačného dopravného projektu, ktorej predchádzalo detailné zameranie zúčastnených uličných celkov a spracovanie detailného pasportu obsadenosti v denných a týždenných dopravných cykloch. Neoddeliteľnou súčasťou  návrhu je aj stavebná činnosť, ktorá hovorí o vybudovaní minimálne 730 parkovacích miest v navrhovaných rezidentských lokalitách a to formou plošnej výstavby, na miestach súčasnej devastovanej zelene, devastovaných krajniciach, devastovaných iných spevnených plochách, pričom neoddeliteľnou súčasťou tejto stavebnej zložky je taktiež výsadba zelene na ostatných častiach devastovanej zelene, ktorá je zahrnutá aj do celkovej kalkulácie, ktorú sme predložili v rozpočtovanej výške 1.700.000 eur. Táto cena pozostáva z bežných cien v stavebnom sektore a zúčastnených technologických sférach, pričom očakávame úsporu z výberových konaní na jednotlivých čiastkových subdodávateľov, ktorú očakávame v hodnote okolo 100.000 eur. Spoločnosť EEI je pripravená bezodkladne riešiť aj ostatné lokality, ktoré nad rámec centrálnej mestskej zóny, ktoré sme pojednávali v koncepcii, a to na základe definovaných požiadaviek na formu dopravnej organizácie a formu výstavby absentujúcich kapacít v harmonograme k tomuto odporúčame voľbu predstavenej dopravno-organizačnej varianty číslo 2, predstavenej v koncepcii a formu absentujúcej výstavby rovnakú ako navrhovanú pre centrálnu mestskú zónu. Ide totiž o najefektívnejšiu variantu z pohľadu bilancie počet novo vybudovaných parkovacích miest, verzus dlhodobé ekonomické zaťaženie obyvateľov s cieľom vyriešenia, čo najväčšieho koncepčného vyriešenia, čo najväčšieho územia nad rámec centrálnej mestskej zóny sme taktiež ponúkli v harmonograme navýšenie investičnej povinnosti spoločnosti EEI o 300.000 eur, čo keď spočítame s očakávanou úsporou a zvyšnými prostriedkami predstavuje orientačných 700.000 eur pripravených pre ostatné mestské časti nad rámec centrálnej mestskej zóny a za týmto účelom sme pripravení sa zúčastniť konzultácií vo veci riešenia konkrétnych dopravno-organizačných modelov, tzn. výber konkrétneho organizačného modelu pre jednotlivé mestské časti a voľbu konkrétnej formy výstavby absentujúcej kapacity. Ďakujem za pozornosť. Pre stručné zhrnutie a aj s kolegami, ktorí vedú jednotlivé už realizačné tímy sme pripravení zodpovedať vaše otázky.

p. Raši, primátor mesta - Ďakujem pekne. Otváram rozpravu k tomuto bodu. Hlási sa pán poslanec Gaj, nech sa páči.

p. Gaj, poslanec MZ - Ďakujem pekne. Som bol taktiež účastníkom tohto predstavenia minulý týždeň. Skoro všetky otázky boli zodpovedané vzhľadom na to, že parkovisko pred obchodným domom Merkúr je nejak symetricky od tejto prípravnej zóny znázornené, tak by som poprosil, aby o tomto parkovisku rozhodlo miestne zastupiteľstvo, prípadne občania formou ankety, akou formou by malo toto parkovisko vyzerať, buď rampové, buď platené automaty alebo neplatené. Čiže ak sa dá, poprosím, zakomponovať, aby parkovisko Merkúr bolo vyňaté z tohto schvaľovania a následne bolo schválené pri miestnom zastupiteľstve po prerokovaní v miestnom zastupiteľstve. Ďakujem.

p. Raši, primátor mesta - Ďakujem. Pán poslanec Gibóda, predpokladám že netušil, že bude na vás reagovať. Tak sa prihláste znova, keď chcete na pána poslanca Gaja. Áno, lebo ste sa prihlásili skôr, ako sa on prihlásil, čiže pán poslanec Gibóda bude reagovať na pána poslanca Gaja.

p. Gibóda, poslanec MZ - Faktická pripomienka. Ďakujem. Pán poslanec Gáj je zároveň starostom Mestskej časti Košice - Sever a ako starosta Mestskej časti Košice - Sever iste vie, že aj mestská časť zaujala ku tejto koncepcii stanovisko. Bohužiaľ návrh, ktorý predniesol na vyňatie tohto parkoviska z tejto koncepcie a nejaké samostatne riešenie nenapĺňa to, čo schválilo miestne zastupiteľstvo ešte v roku 2014 a teda neviem, že či to čo predložil je v znení uznesenia a či o tom budeme reálne hlasovať. Ďakujem.

p. Raši, primátor mesta - Čiže, čo ste tým chceli povedať? Aby sme sa vedeli my ostatní, čiže bolo to dobré? Zlé? Je to v súlade, či nie je to v súlade? Lebo počuli ste ten návrh, ktorý povedal, tak viete, či je.

p. Gibóda, poslanec MZ - Faktická pripomienka. Návrh nie je v súlade s uznesením miestneho zastupiteľstva. To je po prvé. A po druhé, starosta neviem, že či predložil nejaký návrh na uznesenie, alebo to bolo iba niečo, čo povedal alebo ako to mám brať teraz v rámci tejto diskusie. Ďakujem.

p. Raši, primátor mesta - Ako chcete. Pán poslanec, Grega po ňom pán poslanec Polaček.

p. Grega, poslanec MZ - Čo sa týka pripomienok mestskej časti k tej koncepcii, to som hovoril ešte pred tým hlasovaním, napriek tomu, že to bolo odobrené všetkými prítomnými poslancami, vtedy, teda dopadlo to inak. Tak k tomu sa už nebudem vracať. Chcem len nadviazať na jednu vec, že tu sa spomínalo, že sa má vybudovať 730 parkovacích miest. Naša mestská časť v posledných rokoch vybudovala sama tuším okolo 80 parkovacích miest, čo je viac ako 0,1 z tohto počtu a my sme to odovzdali za jedno euro mestu a následne podľa tej novej koncepcie to zapadne do toho, že sa budú za to vyberať financie. Tak chcem sa opýtať na to, či v tejto súvislosti je normálne, že naša mestská časť už nemá nárok na smiešnych 5 miest, ktoré sme mali, ktoré boli pre účely poslancov, návštevníkov denného centra, detského centra, atď. Neviem si predstaviť či existuje ešte taký nejaký precedens niekde vo svete, alebo v iných mestských častiach, že nemajú nárok na parkovacie miesta bez toho, aby si ich zakúpili. Takže na to by som chcel počuť odpoveď. A keďže vidím, že tu v miestnosti prítomný môj zástupca, pán Trnka, ktorý je aj poslancom samosprávneho kraja a ktorý sa venuje tejto problematike, a dosť hlboko ju ovláda,  tak by som chcel požiadať auditórium, aby mu dala možnosť vystúpiť. Ďakujem.

p. Raši, primátor mesta - Ďakujem pekne. Neviem, či je to správne, lebo s pánom poslancom Trnkom vediem aktívny súdny spor práve kvôli jeho nepravdivým výrokom. Takže budeme hlasovať o návrhu pána poslanca Gregu, či dáme slovo pánovi poslancovi Trnkovi.

Hlasovanie č. 39 - 	za: 16, proti: 6, zdržali sa: 15

p. Raši, primátor mesta - Pán starosta, budete musieť zvládnuť a myslím, že ste preto starosta, lebo ste dostatočne kompetentný túto tému sám. Ďakujem pekne, budeme pokračovať. Pán poslanec Brixi faktickú na pána poslanca Gregu.

p. Brixi, poslanec MZ - Faktická pripomienka. Ďakujem pekne pán primátor. Ctené kolegyne, kolegovia. Témou statického parkovania sa v Starom meste rovnako aj za prítomnosti pána starostu zaoberám už nejakých tých 6, 7 rokov. Treba povedať, že celá táto iniciatíva vzišla z obrovského množstva dopytov staromešťanov, ľudí, ktorí bývajú najmä v okolí Vojenskej, Štítovej ulice, Karpatskej, Dargovskej, na uliciach, ktoré susedia a priamo lícujú spoločnosť T-systéms, ktorej zamestnanci zaberajú miesta rezidentom, ktorí na ne majú v zmysle svojho štatútu trvalo bývajúcich právo. A som veľmi rád, že v tejto koncepcii sa objavili práve lokality na úrovni Starého mesta, kde ľudia minulý rok v petícii, ktorú som robil vyjadrili percentuálne 70 % súhlasom so zavedením samotného rezidenčného parkovania súhlas na zavedenie takéhoto modelu riešenia statickej dopravy. A pevne verím, že aj pán starosta Grega si nenechá zmiasť nejakou vlnou lacného populizmu a bude hlasovať v prospech týchto ľudí. Ďakujem pekne.

p. Raši, primátor mesta - Ďakujem pekne pán poslanec. Pán poslanec Polaček prihlásený do rozpravy, nech sa páči.

p. Polaček, poslanec MZ - Ďakujem pekne za slovo. Najprv sa chcem spýtať k tomu listu, čo pán námestník čítal. Tzn. ak to mám správne rozumieť, má to síce vplyv na všeobecne záväzné nariadenie, ale na samotný harmonogram to nemá žiaden zásadný vplyv? Tak tomu rozumiem, správne? Ak môžem, možno budem pokračovať alebo jednoduchá otázka.

p. Petruško, námestník primátora - Harmonogram máme z inekusu, v podstate jedna spojená nádoba. Tzn., že má to určite vplyv aj na to. Preto som to v podstate otvoril a dal som tú informáciu už teraz pri bode, ktorý sa zaoberá harmonogramom.

p. Polaček, poslanec MZ - Práve preto z toho mi vyplýva, že teda, aké zmeny ten harmonogram potrebuje urobiť? Teda nie je mi jasné, či bude to nejaký pozmeňovací návrh z pohľadu mesta, aby sme sa dozvedeli nejaké zmeny, alebo sú také technické otázky?  Ako, sa ospravedlňujem.

p. Petruško, námestník primátora - Skúsim. Možno, že som to povedal nie tak celkom pochopiteľne. Dal som túto informáciu teraz pri tomto bode programu, aj keď priamo s tým nesúvisí, ale v podstate už mi bolo v podstate divné, keby sme sa bavili o harmonograme, aby sme nevedeli ten termín, ktorý už jednoducho ja na stole mám. Tzn., že konkrétne o tejto žiadosti sa budeme baviť pri ďalšom bode, kde vlastne budeme aj doplňovať to uznesenie o zmenu tohto dátumu, ktorý v podstate som už citoval. Ďakujem.

p. Polaček, poslanec MZ - Takže, ďakujem pekne. To znamená, že zásadný vplyv na harmonogram, ako takýto, nemá. Práce, ktoré tam sú povedané, čo sa bude diať, idú svojím životom. Len VZN budeme, pravdepodobne, posúvať.

p. Raši, primátor mesta - Keď sa to schváli, áno. Nech sa páči, pokračujte.

p. Polaček, poslanec MZ - Dobre. Ak sa teda môžem vrátiť k tomu, čo som vlastne sa chcel vyjadriť v rámci toho harmonogramu. Vo februári sme tu viedli siahodlhú debatu ku samotnej koncepcii. Tá debata sa v mnohých prípadoch viezla v znamení nerešpektovania uznesení mestských častí, ktoré starostovia, poslanci mestských častí zaslali mestu Košice a následne očakávali, že v koncepcii sa tieto zmeny a tieto návrhy nejakým spôsobom zapracujú. Boli sme tu niekoľkokrát informovaní, že nemáme si robiť starostí, že jednoducho koncepcia ako teoretický dokument je jedna vec a následne v harmonograme tieto všetky uznesenia budú zapracované, nehovoriac o tom, že nám boli podsunuté uznesenia, ktoré v danom čase neboli platné a boli platné už iné. A viem, že boli doručené na magistrát. Ale toto je druhá vec. Preto vlastne otváram túto tému, pretože podľa toho, čo tu bolo povedané vo februári, a dovolím si citovať pána riaditeľa magistrátu, aj pána Tomanoviča zo spoločnosti EEI, pán riaditeľ povedal na margo našich debát ohľadom ohľadom uznesení, ktoré poslali mestské časti. Druhá vec je táto koncepcia. Hovorí, čiže spoločnosť EEI má za úlohu po schválení koncepcie spresniť do detailov kroky voči centrálnej mestskej zóne, voči veľkým mestským častiam a až následne cez VZN môže prísť k rozšíreniu ulíc, k plateniu. To je prvá časť. A druhá časť, kde pán Tomanovič nám vysvetľoval, prečo to nie je zapracované a tvrdil nám, že to bude v harmonograme. Aspoň tak sme to vnímali. Ďalší postup hovorí, že koncepcia bude poskytnutá, čítam zo zápisnice: „ďalší postup hovorí, že koncepcia bude poskytnutá jednotlivým mestským častiam na naštudovanie a spripomienkovanie, následne Magistrát mesta Košice prejedná pripomienky a schválenie bude s prejednanými predmetnými pripomienkami. Následne EEI je povinné spracovať podrobný realizačný harmonogram diela, v ktorom už budeme musieť zapracovať tieto pripomienky.“ Dnes je pre nás položený harmonogram, kde tieto pripomienky nie sú. A ja sa teda pýtam, že prečo obchádzame mestské časti? Prečo tieto pripomienky tu nie sú? Pretože niektoré mestské časti, ako napr. Mestská časť Košice - Sever sa jednoznačne vyjadrila, jednoznačne povedala, že chce postupovať podľa variantu 2. Chce doriešiť niektoré veci v rámci samotnej koncepcie a pod. Teda na jednej strane ste nám vo februári niečo tvrdili a dnes pred nás niečo predkladáte, kde to nie je zapracované.

p. Raši, primátor mesta - Ďakujem pekne pán poslanec. Pán poslanec Gibóda s faktickou poznámkou na vás.

p. Gibóda, poslanec MZ - Faktická pripomienka. Ďakujem veľmi pekne. Ja by som iba doplnil pána Polačeka. Uznesenie mestskej časti ku tejto koncepcii bolo prijaté 12. 3. 2014. A keď si kolegovia všimli, pán Tomanovič minimálne dvakrát spomenul vo svojom úvode, že EEI zapracovalo pripomienky zaslané magistrátom, ktoré boli zaslané 12. 2. 2014. Prepáčte, ako my sme schvaľovali koncepciu a následne magistrát zaslal pripomienky, ktoré boli zaslané do 12. 2. 2014 alebo 12. 2. 2014? Ja tomu nerozumiem. Ako, pán riaditeľ magistrátu dostal nejakú úlohu a očividne ju zanedbal. Mestské časti, ich pripomienky neboli vyhodnotené tak, ako to bolo sľubované pred schvaľovaním koncepcie, pred prípravou koncepcie a po schválení koncepcie.

p. Raši, primátor mesta - Pán poslanec, potom na záver budete odpovedať, aj EEI aj pán riaditeľ. Pán poslanec Halenár, po ňom pán poslanec Kaifer.

p. Halenár, poslanec MZ - Predtým, než som mal možnosť pozrieť sa do tých materiálov, som mal vážne výhrady voči tomu, že prečo mesto púšťa tak lukratívny biznis, ako je parkovanie do privátnych rúk. Ale môžem povedať, že po stretnutí, ktoré organizovalo mesto s firmou EEI, som zmenil úplne svoj názor na to. A zdá sa, mi že jedine v partnerstve alebo ak odovzdáme privátnej firme niečo také, ako je parkovanie, iba vtedy môžeme byť efektívni. Mňa o tom harmonograme, a o systéme, ktorý tu chce firma EEI zaviesť v tomto meste, presvedčili dve veci. Prvá je, že na moju otázku, ako sa od jari 2013 zmenili pomery v meste vzhľadom na odhadovaný počet áut a počet parkovacích miest, teda toto sme dostali v koncepcii, v roku 2013, teda pardon 2014, ktorá bola ale urobená v roku 2013, a aký je teda odhadovaný stav v roku 2015. Na to mi bolo odpovedané, že cca 10 percentné zhoršenie. Inými slovami, za 2 roky sa v tomto meste scvrkol „v úvodzovkách“ alebo zvýšil počet áut voči parkovacím miestam ešte o plus 10 %. Druhou vecou, ktorá mi povedala, že asi EEI ide dobrým smerom je príklad z Banskej Bystrice, kde ľudia z EEI už majú tento systém funkčný a v platenej zóne, teda tie časti mesta, ktoré sa dotýkajú platenej zóny, postupne žiadajú, aby aj oni mohli byť začlenené do platenej zóny, pretože autá, ktorých sa týka platené parkovanie jednoducho sú vytlačené mimo platenú zónu a tým pádom u nich nastáva problém s parkovaním. Aby som nehovoril len o tom, že čo mňa presvedčilo, je to systém kontroly, ktorú plánuje EEI zaviesť. A to sú mobilné automobily s kamerami, ktoré budú schopné rozpoznávať evidenčné značky a tým pádom okamžite online kontrolovať, ktoré evidenčné čísla majú zaplatené parkovné a ktoré nie. A vplyvom toho, že tam budú zabudované tie dopravné značky, to bude mať všetko krytie právne, a zdá sa mi, že práve ten systém kontroly privádza pred nami, čo máme teda ten harmonogram. (Ešte by som rád len 2 minúty, keď môžem.) Ten harmonogram sa mi zdá, naozaj, má hlavu a pätu, má logiku a má príklady z iných miest. Čo sa týka realizácie na sídliskách, je tam dvanásťmesačný nejaký časový diagram a ten hovorí o tom, že mestské časti by sa mali, čo najskôr pozrieť na to, aby prijali niektorú z tých dvoch alternatív, ktorú navrhuje EEI, aby sme mohli prikročiť k tomu 12 mesačnému harmonogramu, alebo ako som to pochopil vlastne od toho, odkedy bude mať mestská časť jasno v tom, ako v prijatej koncepcie pre celé mesto bude pokračovať táto mestská časť, odvtedy vlastne môže nastúpiť nejakých 12 mesiacov. A posledných troch mesiacov, už je tam uvažované s výstavbou nových parkovacích miest, pričom som dostal informáciu, že až 70 %, pardon až 30 % súčasne obsadených parkovacích miest pri rozumne volebnej selekcii, kto každý dostane možnosť parkovať, by mala byť ušetrená. To sú veci, ktoré mňa presvedčili. Ďakujem.

p. Raši, primátor mesta - Ďakujem pekne pán poslanec. Poprosím, s faktickými na vás, pána poslanca Gregu, potom pána poslanca Brixiho.

p. Grega, poslanec MZ - Faktická pripomienka. Ja by som sa len chcel ospravedlniť za to, že mestská časť od svojho vzniku vybudovala veľmi alebo, tak málo tých parkovacích miest a že som ja viac na to netlačil, aby ich bolo viac.

p. Raši, primátor mesta - Ďakujem pekne pán starosta. Pán poslanec Brixi, nech sa páči.

p. Brixi, poslanec MZ - Faktická pripomienka. Ďakujem pán primátor. Ja len chcem nadviazať na slová pána starostu Halenára, že tento problém o tom, že o koľko sa zvýšil počet áut v pomere k parkovacím miestam nie je vypuklý len na okrajových sídliskách, ale najmä v lokalitách, kde je veľká koncentrácia firiem  a občianskej vybavenosti. A to je práve lokalita Vojenskej – Dargovskej, kde sa očakáva, že po obsadení budovy T-Systems 2, do budovy pribudne cca nových 1200, 1300 zamestnancov, z ktorých cca 400, ku ktorým pribudne cca 400 motorových vozidiel, ktoré treba niekam umiestniť, čo je aj nad rámec kapacít, ktoré samotné budovy majú. Takže pokiaľ dnes sa rozhodneme, že túto situáciu akýmkoľvek smerom pohneme dopredu, tak odbremeníme len ľudí, ktorí na tých sídliskách bývajú, čoho dôsledkom bude reálny úbytok externých zaberateľov parkovacích plôch. Ďakujem pekne.

p. Raši, primátor mesta - Ďakujem. Pán poslanec Kaifer, po ňom pán poslanec Rusnák.

p. Kaifer, poslanec MZ a člen návrhovej komisie - Ďakujem za slovo pán primátor. Vážené kolegyne, kolegovia, ja by som sa chcel spýtať predstaviteľov EEI, ohľadne parkovacej plochy pri Astórii, obchodnom centre, nakoľko v tejto súvislosti sa ide stavať a aj nemalé finančné prostriedky použiť aj Mestská časť Košice - Juh na stavbu parku a trhového miesta, nového, v tejto lokalite, aby sme to trošku zatraktívnili a vytvorili priestor pre parkovanie, či je možné alebo sú tam nejaké okolnosti, ktoré by bránili urobenia parkoviska pred obchodným centrom Astória ako závorového parkoviska? Alebo že či nejaká iná dopravná situácia by mohla tomu brániť? Ak nie, tak potom by som predložil pozmeňujúci návrh.

p. Lenártová, námestníčka primátora - Ďakujem pekne pán poslanec. Zástupca EEI bude odpovedať na konci. Pán poslanec Rusnák nasleduje.

p. Rusnák, poslanec MZ - Ďakujem. Ja mám dvr otázky. Prvá sa týka alebo otázka znie. Koľko parkovacích miest vytvorila spoločnosť EEI za súčasného stavu, tzn. za súčasného platného VZN v platenej zóne? A rád by som bol, aby to boli miesta, ktoré boli spoločnosťou vytvorené mimo zmien vodorovného a zvislého dopravného značenia, tzn. ktoré naozaj boli vybudované ako novovybudované. To ma zaujíma. A ďalej ma zaujíma, keďže samozrejme tých 10 zón o ktoré sa má rozšíriť súčasná plocha parkovania spoplatneného, je myslím si, že výrazne odlišné, nakoľko sú tam veľmi silné rezidentské zóny, od súčasného stavu kde v Starom meste toľko obyvateľov v niektorých uliciach nebýva, tak by ma zaujímalo, ako je, a ako spočítali. Ako je zaručená tá istota rezidenta, že bude mať parkovacie miesto? Ďakujem.

p. Raši, primátor mesta - Ďakujem. Pán poslanec Špak, po ňom pán poslanec Gibóda.

p. Špak, poslanec MZ - Ďakujem za slovo. Bol tu záujem, ale nemali ste záujem počuť argumenty zo strany pána vicestarostu Trnku. Keďže mám obavy, či vôbec pustíme k slovu aj pána starostu, keďže dnes sa iba raz dáva slovo a druhé kolo nevyšlo, tak ja vám tých 7 silných argumentov nebudem čítať. A tie sú faktické. Ja len jednu vec pripomeniem, a to je to, čo ma zarazilo, keď kolega poslanec Halenár povedal, že mesto je impotentné a že naozaj vidí zmenu v jeho pohľade na to, že by to mala viesť súkromná spoločnosť. A preto si dovolím prečítať návrh na uznesenie, pretože pre mňa bude navždy urážkou, ak bude toto mesto impotentné, kým ja tu budem mestským poslancom. Takže návrh na uznesenie: „Mestské zastupiteľstvo v Košiciach žiada primátora mesta Košice, aby zrealizoval všetky právne a iné kroky vedúce k ukončeniu všetkých zmlúv medzi mestom Košice a spoločnosťou EEI s.r.o. a tiež medzi organizáciami zriadenými mestom Košice a spoločnosťou EEI s.r.o.“ Ďakujem.

p. Raši, primátor mesta - Ďakujem pekne. Možno sa stav zmení impotentnosti, keď opustíte mestské zastupiteľstvo. Pán poslanec Halenár, nech sa páči, máte slovo.

p. Halenár, poslanec MZ - Faktická pripomienka. Bez toho, pán poslanec Špak, aby som sa pokúšal akýmkoľvek spôsobom sa dotknúť tohto mesta a jeho schopností, tým cudzím slovom, myslím, rád by som povedal, že naozaj v tom, čo nám predložili ľudia z firmy EEI, je cítiť drive, je tam cítiť naozaj ťah na to, že to od začiatku do konca to má hlavu a pätu, vrátane tej kontroly. Čo je úplne najpodstatnejšia vec, ako sa bude vyhodnocovať vlastne celý ten systém Rád by som len povedal k tomu, že často bolo počuť že, ak ešte budeme váhať a posunieme ďalej alebo bez akéhokoľvek ďalšieho rozhodnutia, tento problém do budúcnosti len sa bude zhoršovať. Ak za 2 roky 10 % môžeme počítať, že v dostupnej dobe to bude naozaj veľmi, veľmi zle.

p. Raši, primátor mesta - Ďakujem. Pán poslanec pán poslanec Gibóda.

p. Gibóda, poslanec MZ - Ďakujem za slovo. Nechcem sa dotknúť ani pána Halenára, ani pána Špaka, ani nikoho kto sedí za predsedníckym stolom, ale myslím si, že toto mesto je naozaj impotentné. Z jediného dôvodu, minimálne jeho vedenie. Ak firma, ktorá má spracovať harmonogram realizácie parkovania v meste Košice dostane pripomienky 12.2.2014 a pritom koncepcia je schválená niekedy na začiatku roku 2015, ak tieto pripomienky mestských častí nie sú zapracované, tak potom sa stane to, čo sa stalo v tejto koncepcii, že EEI ju spracovalo najlepšie ako vedelo, keďže bohužiaľ nemalo lepšie inštrukcie alebo podklady od zadávateľa, čím bolo mesto, tak ju spracovalo najlepšie ako vedelo. A preto sa do tejto koncepcie nedostali nárazníkove zóny v Mestskej časti Sever, tak ako je tomu na Juhu, napriek tomu že už 12. 3. 2014 miestne zastupiteľstvo prijalo uznesenie, ktorým sa hlási ku tomu, že chce postupovať v rámci tejto koncepcie a minimálne chce riešiť tieto nárazníkové zóny v oblasti Festivalového námestia, prípadne oblasť okolo polikliniky Sever alebo oblasť Boženy Němcovej a priľahlý areál Technickej univerzity, ktorý dosť ovplyvňuje napr. fungovanie rezidentského parkovania v tejto mestskej časti. Bohužiaľ vzhľadom na impotentnosť magistrátu, EEI nebola schopná, resp. nevedela o tom, že má vôbec takéto niečo zapracovať. A tak tu dneska stojíme s týmto harmonogramom, ktorý tu máme. Toto polovičné riešenie, napriek všetkému, ja a môj kolega podporíme, lebo presne ako to spomenul pán Halenár, hýbeme sa už konečne niekam dopredu. Aj napriek tomu, že mesto je impotentné, verím, že tak ako sme postupovali predstaviteľov EEI na stredajšie miestne zastupiteľstvo, toto príjme v dohľadnej dobe návrhy tak, aby sa aj Mestská časť Sever vedela dostať do určitého systému tohto parkovania a riešiť tak rezidentské lokality, ktoré trpia v rámci nárazníkovej zóny tohto, tejto centrálnej mestskej zóny. Ináč chcem kolegov upozorniť, že treba rozlišovať medzi centrálnou mestskou zónou a tými desiatimi rezidentskými zónami na parkovanie. K nim by sme chceli pripojiť aj niektoré zóny na Severe. Bohužiaľ, ako som už niekoľkokrát spomenul, vzhľadom na konanie alebo nekonanie Magistrátu mesta Košice to nebolo možné do tohto termínu. Ďakujem.

p. Raši, primátor mesta - Ďakujem. Máme za predsedníckym stolom aj dámy, tak potom si príďte dozadu po facku od jednej z nich. Dobre? Aby sme tu nemuseli robiť šou pred všetkými za tie vaše oplzlé výrazy na dámy! Dobre, pán poslanec Gaj, po ňom pán poslanec Brixi.

p. Gaj, poslanec MZ - Faktická pripomienka. Ďakujem pekne. Ak obviňuješ mesto, tým obviňuješ aj mňa, a ja sa nebudem k tvojim úchylkám vyjadrovať, lebo zase by sme tu boli do noci. Bol si tak isto ako ja na stretnutí, kde dve hodiny EEI s pánom riaditeľom magistrátu a všetkými ľuďmi sme si vyjasnili aj veci okolo Severu, atď. A tuná papagájuješ dookola! A žiaľ toto je tvoj štýl! No tú facku by si od tejto dámy zaslúžil. Takú, aj otcovskú aj maminu.

p. Raši, primátor mesta - Pán poslanec Brixi, po ňom pán poslanec Bacsó, do rozpravy.

p. Brixi, poslanec MZ - Faktická pripomienka. Ďakujem pán primátor. Skúsim vniesť do tejto diskusie trošku vecnej podstaty. Pán poslanec Gibóda, je lepší systém, ktorý bude modifikovateľný a bude schválený v nejakej podobe, ktorá tu je predložená ako systém žiaden. Treba si uvedomiť, že dnes je mesto v dôsledku množstva áut, ktoré doň prichádzajú aj v dôsledku množstva áut, ktoré samotní rezidenti majú, v nadväznosti na množstvo parkovacích miest, ktoré tu boli vytvorené alebo tu reálne sú v parkovacom chaose. Nikto nehovorí o tom, že tie vaše návrhy nie sú diskusie hodné, rovnako ako nikto nehovorí o tom, že to čo tu je dnes predložene je svätá mantra, ktorá sa nemôže upravovať, či smerom do plusu alebo do mínusu. Rovnako v Starom meste je XY priestranstiev aj budov verejného záujmu, kde je možné viesť diskusiu o tom, či tá zóna plateného teda rezidentského státia má byť alebo byť nemá. A rovnako budem zdieľať názor, že možno existujú modifikácie pri istých typoch ulíc alebo objektov, kde je možné baviť sa o to, že do akej miery túto zónu zväčšiť alebo zmenšiť. Ale lepšie schváliť niečo, ako žiť tak ako dnes.

p. Raši, primátor mesta - Dobre. Pán poslanec Jakubov, lebo pán poslanec Gibóda na seba nemôže reagovať. Asi nebol v rozprave prihlásený. Pán poslanec Jakubov, po ňom pán poslanec Polaček.

p. Jakubov, poslanec MZ - Faktická pripomienka. Pán primátor, je tu síce uvoľnená atmosféra, ale mrzí ma už, ako sa začíname k sebe správať. To, že donedávna sme sa slušne oslovovali „pán primátor, námestníci, poslanec“ a pán Gibóda, ako mladý muž, dovolím si povedať, mladý muž, lebo mám asi takéhoto starého syna, si dovolí oslovovať každého menom, to beriem. Že začína urážať ľudí, to už neberiem. Pán Gibóda, rád by som sa stretol s vašou mamičkou a porozprával sa, ako Vás vychovala, pretože asi sa musí za Vás hanbiť.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Ja som chcel na pána poslanca Brixiho.

p. Raši, primátor mesta - Pán poslanec Brixi mal faktickú. Nemôžete reagovať. Pán poslanec Bacsó v rozprave. Nech sa páči.

p. Bacsó, poslanec MZ - Ďakujem pekne. Mal som tiež možnosť sa zúčastniť diskusii, či už na dopravnej komisii alebo priamo zo zástupcami EEI. Mal som tam niekoľko otázok, na ktoré som mal dostatočné odpovede, aj na niektoré som nemal dostatočné odpovede. V podstate chcel by som zopakovaťdve zásadné otázky z mojej strany na zástupcov EEI. Z akých vstupných údajov, resp. analýz vychádzal spracovateľ koncepcie? A druhá taká moja otázka je, aké budú podmienky a postup pri získavaní rezidenčných kariet, ak počet žiadateľov presiahne počet vytvorených parkovacích miest? Zároveň chcem aj toto auditórium upozorniť na uznesenie k pripomienkam resp. k všeobecnému záväznému nariadeniu, ktoré bude prerokované v ďalšom bode programu, na ktorom sa uzniesla Mestská časť Košice – Juh. Je tam určitý súbor desiatich pripomienok, ktoré predložím potom v ďalšom bode programu. Ďakujem pekne.

p. Raši, primátor mesta - Ďakujem. Pán poslanec Karabin.

p. Karabin, poslanec MZ - Ďakujem pekne za slovo. Mňa mrzí, že je pol roka, viac ako pol roka, po voľbách a stále sa tu vyťahuje téma parkovanie, spoločnosť EEI, zrušenie zmluvy. Niekto možno tú kampaň postavil len na parkovaní, ale treba si uvedomiť že, čím skôr spoplatníme parkovanie v meste Košice, tým lepšie. Tým skôr zaparkujú aj obyvatelia Starého mesta, aj obyvatelia iných mestských častí. Ja sám mám parkovaciu kartu na dvoch vozidlách a priznám, že niekedy mám problém zaparkovať práve preto, že väčšina parkovacích miest je nespoplatnených, je zadarmo. Ako nám bolo vysvetlené na rade starostov, denne sa prihlási do prevádzky motorových vozidiel nejakých 100 kusov osobných motorových vozidiel. Denne tie autá niekde parkujú. Neparkujú u mňa, na Pereši, neparkujú v Čečejovciach, parkujú väčšinou v meste Košice. Takže čím skôr spoplatníme toto parkovanie a posunieme ďalej tento bod, tým lepšie. Tým skôr všetci ostatní budeme môcť vedieť zaparkovať, aj rezidenti. Ďakujem.

p. Raši, primátor mesta - Ďakujem pán poslanec. Ešte v rámci prvého kola otázok pán poslanec Kočiš. Nech sa páči.

p. Kočiš, poslanec MZ - Ďakujem za slovo. Nedá mi, aby som sa neprihlásil trošku do diskusie. Ja, moje hlasovanie, moje názory sa vždy odvíjajú od životných skúsenosti, resp. od toho, kde sa pohybujem a snažím sa mať oči otvorené. Dovolím si vám prečítať niečo z internetu, čo súvisí aj s predchádzajúcimi diskusiami. Budem stručný. Čítam: „14 mestských častí, odlišne parkovacie politiky, v každej z nich taká bola realita vodičov v Amsterdame pred rokom 2010, kedy sa mesto rozhodlo tento nákladný neprehľadný a neefektívny systém zmeniť. Pôvodných 14 mestských častí sa zlúčili do siedmich a mesto založilo súkromnú spoločnosť „City on“. Súkromnú spoločnosť  podotýkam. To je na vec k tomu, či mesto dokáže alebo nedokáže. Neverím tomu, že v Amsterdame sú impotentní politici. Ďalej, prečítam len veľmi krátko, za rezidenčnú kartu, za ktorú zaplatia súkromníci od 24 do 400 eur ročne pre firmy sa cena parkovacieho povolenia pohybuje od 40 do 645 eur, záleží od vzdialenosti od centra. Proste chcem len veľmi krátko povedať, súhlasím s tým, že to má byť súkromná spoločnosť na spravovanie. Mesto nedokáže spravovať finančne, a to kvôli tomu, že každým rokom sa mení rozpočet, a ako politici sa rozhodnú hasiť, tak to bude nejasný rozpočet pre súkromnú, pre mestské spravovanie. A čo sa týka zavádzania poplatkov, neubránime sa tomu. Je to všade tak inde, vo vyspelých európskych mestách. Je to jediná možnosť ako zregulovať parkovanie a vytláčať autá, ktoré nemajú, čo robiť v centre. Ďakujem.

p. Raši, primátor mesta - Ďakujem pekne. S faktickou poznámkou pán poslanec Brixi.

p. Brixi, poslanec MZ - Faktická pripomienka. Ďakujem pekne pán primátor. Kolegyne, kolegovia, myslím, že tú nejde nikto obhajovať výber parkovného spoločnosťou EEI, ale treba si povedať fakt. A to je ten, že tu v minulosti parkovné vyberala Správa majetku mesta Košice. A ten výber bol rádovo desiatkach až stovkách tisíc eur nižší, ako je dnes. Tak tu nám asi skúsenosť hovorí, že čo mesto vie robiť efektívne. A čo mesto efektívne robiť nevie, pokiaľ je tu koncesionár, ktorý dokázal do mestskej kasy priniesť viac peňazí, ako tomu bolo v minulosti, ja nevidím jeden indikátor toho, že by to tak nemalo byť, ani pri zvýšenom výbere parkovného formou rezidentských kariet. Ďakujem pekne.

p. Raši, primátor mesta - Ďakujem. S faktickou pán poslanec Halenár.

p. Halenár, poslanec MZ - Faktická pripomienka. Pán poslanec Kočiš, ja som nebol nikdy v Amsterdame, neviem ako to tam beží, ale verím tomu, že keď sa v Amsterdame rozhodli založiť privátnu firmu, súkromnú, je možné, že mesto tam nemá sto percent, je možné, že tú firmu skrátka založili s niekým, lebo osobne som presvedčený, že mesto môže založiť akúkoľvek firmu, teda obchodnú spoločnosť, však sme svedkami toho, aj toto mesto má mnoho obchodných spoločnosti a keď sa pozrieme na ich hospodárenie, tak nemyslím, že sme vždy spokojní s tým, ako si vedú. Len drobná poznámka k tomu.

p. Raši, primátor mesta - Ďakujem pekne. Pán poslanec Kočiš, na seba nemôžete reagovať. Takže potom poprosím. Teraz dám slovo, prebehlo prvé kolo otázok, dám slovo EEI a potom riaditeľovi magistrátu. Len k tej zmluve, keďže tu padajú návrhy ako zrušiť zmluvu. Rušenie zmluvy sme to už raz mali. Jeden primátor rušil zmluvu, druhý pred ním nevýhodnú zmluvu podpísal a výsledkom je kompromisný návrh 10.000.000 eur! A hrozilo mestu 20.000.000 eur. Takže poprosím pánov poslancov, keď dávajú návrhy, ktoré môžu mať ekonomický dopad na mesto, aby si ich predtým premysleli. A čo sa týka príjmov mesta z parkovania, pred uzatvorením zmluvy o parkovaní so spoločnosťou EEI, bol príjem mesta, tu mám posledné čísla 270.000. Zmluva hovorí o príjme mesto za parkovanie 521.000, plus parkovacia spoločnosť prebrala náklady súvisiace z prevádzkou parkovacieho domu, ktorý je štvorpercentne využitý, aj teraz. Ľudia jednoducho v parkovacom dome pri Steel Aréne neparkujú. Po tretie. Parkovacia firma sa zaviazala že investuje 2.000.000 eur do vybudovania nových parkovacích miest. A po štvrté, každé novovytvorené parkovacie miesto, platenie za každé novovytvorené parkovacie miesto, 50 % z tejto sumy bude príjmom mesta. Takže, aby sme hovorili aj o tom, v čom je tá zmluva pre mesto pozitívna z ekonomického hľadiska, nech sa páči, zástupca spoločnosti EEI.

p. Tomanovič, zástupca spoloč. EEI - Ďakujem veľmi pekne. Dovoľte mi na úvod trošku hovoriť o konkurencii spoločnosti EEI. Parkovaním sa zaoberajú mnohé firmy v Európe a krajiny V4 majú veľmi príbuzné sociálne vnímanie na verejné priestranstvo, a tým, že parkovanie veľmi úzko, špecifikácia, dalo by sa povedať, že všetci projektanti v oblasti parkovania v rámci krajín Čechy – Slovensko – Maďarsko - Poľsko, sa poznáme z európskych konferencii, veľtrhov a podobných odborných stretnutí. A mám tú informáciu od svojich kolegov, že už pre mesto Košice vypracovávali v minulosti rôzne odborné štúdie. A to, čo EEI predložilo v koncepcii, ako aj v harmonograme, nie je náš marketingový produkt. To je európsky štandard. A koncepcia bola len snaha spísať tieto štandardné poznatky do uceleného materiálu, ktorý je prispôsobený dopravnej infraštruktúre mesta Košice. 
Upresním tiež, čo sme počuli na úvod, teda našu požiadavku o posunutie termínu harmonogramu. Týka sa to jedného termínu z tých všetkých, ktoré tam sú uvedené. Vysvetlím ako sa to dotkne. My sme v harmonograme prisľúbili zriadenie dopravno-organizačného režimu zóny k novembru 2015 a vybudovanie 730 miest k 1.7.2016. Závisí to od jednotlivých administratívno-legislatívnych procesov. Za týmto účelom som spomenul, že pracujeme na realizačnom projekte. A taktiež sme oslovili viacerých dodávateľov technologických súčastí. A novinkou pre mňa je to, že zjavne motoristický svet v celej Európe rastie za posledné roky tak markantne, že tieto výrobné fabriky majú v roku 2015 najvyšší stupeň produkcie. Tzn. to, čo nám vo februári sľúbili, už teraz nám sľúbiť nevedia. A žiadali nás o oneskorenie dodania jednotlivých zúčastnených technológií z novembra, na december 2015. V zimných mesiacoch osádzať niektoré citlivé elektronické komponenty a vykonávať stavebnú predprípravu nepovažujeme za vhodné riešenie, z pohľadu dlhodobej kvality diela. A preto sme sa rozhodli požiadať o zriadenie zóny nie „per partes“, ale naraz k 1.7.2016. 
A teraz by som pristúpil k odpovediam na jednotlivé otázky. Pán poslanec Gaj sa dotazoval na parkovisko Merkúr a interpretoval požiadavku jeho vyňatia zo zóny. Áno, na konzultáciách, ktoré boli minulý týždeň sme z pohľadu čisto dopravného uviedli, že parkovisko Merkúr svojim dopravným charakterom sa nachádza mimo problematiku aktuálne riešenej zóny. A z toho vznikol myšlienkový prúd Mestskej časti Sever požiadať o jeho vyňatie. Do následných rozhodnutí nevieme zasahovať, len upozorňujeme, že už dnes je tam vážny problém s zaparkovaním. A v prípade bezplatného parkovania na tomto parkovisku, ktoré je situované pri komerčnom objekte, tá situácia bude úplne nekontrolovaná. 
Ďalej pán poslanec Gibóda spomínal stanovisko Mestskej časti Sever a jeho nezaradenie do spracovania harmonogramu. Áno, ja som uviedol, že zapracované pripomienky boli na základe stanoviska zaslaného 12.2.2014. Toto je oficiálne postúpenie pripomienok jednotlivých mestských častí, ktoré spoločnosť listovou formou obdržala. A môžem povedať, že boli tam aj pripomienky Mestskej časti Sever. My sme už ďalej neštudovali, či tam boli všetky, alebo, čo sa potom ďalej dialo. My sme do harmonogramu zapracovávali len tie pripomienky, ktoré predtým sme obdržali a ku ktorým sme sa aj vyjadrovali. Ale na druhej strane, ako je uvedené v harmonograme, aj ako som spomenul, sme pripravení prísť na Mestskú časť Sever a pripraviť doplňujúci projekt na bezodkladné rozšírenie podľa týchto konzultácií. Len by sme boli radi, keby táto práca bola smerovaná skutočne za cieľom toho dopravno-organizačného režimu, kvôli ktorému tu som a kvôli ktorému tu aj EEI je. 
Ďalej pán Grega vzniesol nárok Mestskej časti Staré mesto na 5 miest pri mestskej časti. Keď sme prevzali zónu plateného parkovania od Správy majetku mesta Košice, na tomto území bolo vydaných obrovské množstvo výnimiek. A po pol ročnom spravovaní akéhosi ručiteľského úradu, medzi jednotlivými žiadateľmi, či sú oprávnené, či nie sú opravné, sme si po prvom roku pôsobenia povedali, že dosť. A neznamená to, že v zmysle ďalšieho vývoja zóny nie je tam ten priestor, ale vnímame to skôr ako internú komunikáciu medzi mestskou časťou a Magistrátom mesta Košice. 
Otázka pána poslanca Polačeka na posun termínu, ktorý som už zodpovedal a aký má vplyv na harmonogram a o zaslaní pripomienok. 
Ďalej mám poznačenú otázku pána poslanca Kaifera. Tu by som poprosil zodpovedať kolegu, ktorý zastrešuje projekčný tím, aby bola plnohodnotná. 
Na záver otázka pána poslanca Rusnáka, koľko miest sme vytvorili dosiaľ a aká je istota, že rezident bude môcť zaparkovať, na čo nadväzuje aj neskôr otázka pána poslanca Bacsóa, koľko miest spoločnosť EEI vytvorilo. Dosiaľ odpoveď je veľmi jednoduchá. Žiadne. Stavebne sme zrekonštruovali 3 parkovacie plochy. A aj táto stavebná rekonštrukcia podľa mojich informácii, ktoré mám, nebudú zohľadnené. V zmysle zmluvne stanovenej investície spoločnosti EEI, tzn. pokiaľ neprejde proces, ktorý je definovaný zmluvou a legislatívnymi vzťahmi, my nemáme reálne možnosti efektívne v zmysle plánu budovať nové parkovacie plochy. A aká je istota, že rezident bude môcť zaparkovať, na ktorú nadväzuje aj otázka pána poslanca Bacsóa. Z akých vstupných analýz sme vychádzali? Ako som uviedol na úvod, prebehol detailný pasport všetkých zúčastnených ulíc. Projekty pracovné, ktoré sme dosiaľ spracovali sú už odkonzultované s krajským dopravným inšpektorátom a reálne sme robili pasport zaťaženosti, diel každej jednej ulice v rôznych denných hodinách, ako v dennom v dopravnom tak v týždennom cykle. A spolu s navrhovanou výstavbou 730 miest vieme zaručiť, že v roku 2015 a 2016 bude dostatok miest pri predkladanej regulácii dopravy pre každého jedného rezidenta v každej jednej rezidentskej lokalite. Pristúpili sme na požiadavku pána poslanca Kaifera, ktorá bola vznesená v zmysle konzultácií na špeciálny režim v jednotke, ktorá je zvlášť zaťažovaná stanicou a taktiež počas týchto konzultácií sme podrobne vysvetlili počty miest, ku ktorým sme sa dopracovali mnohonásobným sčítaním a zameraním jednotlivých uličných celkov. Kapacity, ktoré tu uvádzame nie sú tie kapacity, ktoré dnes vidíte nakreslené na týchto uliciach, ale sú to kapacity, ktoré tam je možné nakresliť v zmysle preprojektovaní a platných technických noriem.

p. Raši, primátor mesta - Môžeme dať slovo vášmu kolegovi, čo ste vraveli kvôli Mestskej časti Juh.

p. Brda, zástupca spoloč. EEI - Vážené dámy, vážení pani, budem kontinuálne pokračovať. Takže prvá z otázok bolo, prečo na Severe neriešené parkovanie. Na to vám kolega odpovedal. Platí stále naša ponuka. Stredajšie zastupiteľstvo, po schválení tejto koncepcie, je naše, kde sa o tom môžeme baviť. Čo sa týka Astórie rampového parkoviska, platí náš prísľub z konzultácií. Spoločnosť EEI predloží návrh projektového  riešenia rampového parkoviska pred obchodným domom Astória tak, ako bolo požadované touto mestskou časťou s tým, že z dopravného technického hľadiska nevidíme zatiaľ žiaden principiálny problém prečo, by to nebolo realizovateľné. 
Čo sa týka koľko nových miest bolo vybudovaných, opravím môjho kolegu, samotné - priamo nové parkovacie boxy neboli spoločnosťou EEI výtvárané, ale boli rekonštruované nie 3, ale 4 základné plochy. Jedná sa o parkovisko Vodná – Orlia, Festivalové námestie a Kasárenské námestie. Na každom z týchto parkovacích plôch boli vytvorené nové parkovacie miesta, ktoré vznikli reorganizáciou tejto plochy, jej rozšírením a opravou. Veľmi dobrým príkladom je parkovisko Vodná, za čo sme síce kritizovaný ako je naňho urobený vchod, ale toto parkovisko zvýšilo svoju kapacitu o 8 parkovacích miest s tým, že toto parkovisko dneska je pohodlné, komfortné, bezproblémové na rozdiel od parkoviska, ktoré si isto z minulosti pamätáte. 
Ďalšie otázky. V súčasnosti my pracujeme na tom, aby sme zvýšili kapacitu aj iných parkovacích plôch. Momentálne nám beží legislatívny proces na ďalších štyroch plochách. Jedná sa nám o plochu pred Jumbom, jedná sa nám o plochu na Strojárenskej ulici, jedná sa nám o dve plochy na železničnej stanici. Dokopy na týchto štyroch plochách plánujeme vytvoriť ďalších 68 nových parkovacích miest. Čo sa týka toho, ako sme spočítali a počet parkovacích miest a či ich bude dostatok, parkovacie miesta v súčasnosti boli prerátané opakovaným sčítaním s tým, že bol urobený základný prieskum, kde sa premerali a zmapovali všetky konkrétne ulice, ktoré spadajú do zóny 1 až 10 s tým, že bol spočítaná súčasná kapacita tak, ako sa tam fyzicky dnes parkuje. Bol spočítaný počet voľných parkovacích miest v jednotlivých časoch, boli určené štyri základné časy. Prvý čas bol v čase rannej špičky, druhy čas bol v čase obeda, tretí čas bol v čase pracovného dňa, poobede, na konci pracovnej špičky, štvrtý čas bol vo víkendovom čase. Z tohto nám vyšiel štatistický súbor, kde sme určili koľko v danej zóne je v súčasnosti zaparkovaných áut, koľko je tam súčasne voľných parkovacích miest a koľko je tam potreba parkovacích miest. Na základe toho bola urobená podrobná pasportizácia možnosti vybudovania nových parkovacích miest alebo preznačenia parkovacích miest v danej zóne. My plánujeme vytvoriť 738 nových parkovacích miest. Aby bolo jasné, nových a 765 parkovacích miest, ktoré vzniknú preznačením. To neznamená, že naťaháme čiary a tým to skončilo, my sa snažíme dostať k normatívnym požiadavkám. Tzn., že šírky parkovacích boxov a rozmery parkovacích boxov, ako aj ich polohy budú spĺňať prísne ustanovenia normy s tým, že nejdeme na hranu tejto normy, ale ideme mierne nad rámec hrany normy. Tým získame ďalšie nové parkovacie miesta. Samozrejme plánujeme aj reorganizáciu dopravy. Sú tu niektoré vybrané ulice, ktoré navrhujeme zjednosmerniť a tým zvýšiť kapacitu parkovania v danej zóne. Ďalšia otázka bola, z akých údajov sme vychádzali. Na to som asi podrobne odpovedal. 
Ďalšia otázka, ako sa budú vydávať karty po prekročení kapacity. Už som odpovedal na obidvoch konzultáciách, aj na komisii. My neplánujeme blokovať vydávanie parkovacích kariet po prekročení kapacity v danej zóne, pretože štatistický máme zistené, že pri vydaní parkovacej karty nie každý, kto tu parkovaciu kartu drží, v danej zóne aj parkuje. Máme štatisticky vyhodnotené, že nám približne 80 % ľudí, ktorí vlastnia parkovaciu kartu v danej zóne neparkuje. Teda je pre nás nelogický krok po dosiahnutí stopercentnej kapacity, teda 100 % vydaných kariet, ku stopercentnej kapacite v danej zóne zabrániť vydávanie ďalších kariet. Máme za to, že každý držiteľ prvej parkovacej karty v danej zóne zaparkuje. Tak je momentálne nastavená kapacita a tak sme nastavili aj kapacitu budovania nových miest aj preznačenia súčasných miest. Myslím, že som odpovedal na všetky otázky. Ak tomu tak nie, tak ma opravte.

p. Raši, primátor mesta - Ešte pán riaditeľ bude odpovedať na otázky. Nech sa páči.

p. Lazúr, riaditeľ MMK - Ďakujem za slovo. Ja by som reagoval na pánov poslancov Polačeka a Gibódu. Ja by som oddelil odbornú rovinu a politickú rovinu. Nerozumiem tým dátumom, čo ste hovoril pán poslanec Gibóda. Ja poviem vecnú stránku veci. Keď bola podpísaná zmluva so spoločnosťou EEI, tak jasne bolo povedané, že spracujú koncepciu. K tejto koncepcii sa mali vyjadriť aj veľké mestské časti. Tie sa aj vyjadrili. Tieto vyjadrenia boli dané spoločnosti EEI a samozrejme spoločnosť EEI relevantné odborné požiadavky do koncepcie zapracovala a nerelevantné, ja slušne poviem, populistické alebo podobne, nezapracovala. Je to odborný garant. My nie sme ani dopravní inžinieri, ani dopravní mágovia, aby sme riešili veci, ktorým nerozumieme. Čiže spracovali materiál taký, aký spracovali. A tento materiál bol schválený vo februárovom zastupiteľstve. Čiže nechápem spochybňovanie. Zároveň musím povedať, že pri tejto koncepcii, aj pri dnešnom harmonograme jednoznačne bolo povedané, že riešime centrálnu mestskú zónu, jej nárazníkové pásmo, týchto 10 ďalších zón. A zároveň bolo povedané, že veľké mestské časti majú právo, možnosť, povinnosť ako uznajú za vhodné, pripojiť sa k dopravnej stratégií k riešeniu statického parkovania svojich mestských častiach. Keď mesto nebude riešiť veľké mestské časti, bude zlé, že nerieši. Keď začne to riešiť, mesto bude zlé, lebo rieši a spoplatňuje. Preto sme prijali úzus, že starostovia a miestne zastupiteľstvá sa majú stotožniť s riešením statického státia v jednotlivých veľkých častiach a na základe toho je pripravená spoločnosť EEI začať s nimi pracovať. Ďakujem.

p. Raši, primátor mesta - S faktickými poznámkami pán poslanec Gibóda, po ňom pán poslanec Polaček.

p. Gibóda, poslanec MZ - Faktická pripomienka. Ďakujem veľmi pekne. Ja som len očakával od pána Tomanoviča, lebo pán Lazúr mi to sľúbil, že pán Tomanovič túto otázku  položenú na prerokovávaniach v odborných zodpovie na rokovaní, koľko z 1,7 milióna eur, ktoré EEI plánuje minúť na centrálnu mestskú zónu a zóny 1 až 10, koľko bude minutých na tie parkovacie miesta, priamo na parkovacie miesta. Nemyslím na kamery, atď., ale priamo na vybudovanie nových parkovacích miest? Ďakujem veľmi pekne za zodpovedanie tejto otázky.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Faktická pripomienka. Ja som chcel reagovať na to, že asi tu unikla informácia, že i napriek tomu, že s pánom Gibódom máme obrovské výhrady k harmonogramu, sme pripravení ho podporiť. Čiže to je zásadná vec. Asi to uniklo kolegom. A čo sa týka z tých mestských častí, neviem, ale keď raz pred rokom a pol Mestská časť Sever povedala, že sa pripája k tomu, chce rezidentné parkovanie chce ísť variantov 2, tak jednoducho dnes v tom harmonograme sme mohli mať zóny 1 - 10, plus ešte zóny 11, 12 o tomto my rozprávame. Proste tu nikto nechcel nič blokovať. A práve že my sa čudujeme, že je tu niekto, kto i napriek výhradám, lebo harmonogram stopercentný nikdy nebude, ale zase som presvedčený, že budeme ho vylepšovať a budeme riešiť problémy, tak sme mohli mať tú zónu o niečo väčšiu.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrhová komisia obdržala dva pozmeňujúce, resp. doplňujúce návrhy na uznesenie. Prvý od pána poslanca Mariána Gaja v znení: „Mestské zastupiteľstvo schvaľuje vyňatie parkoviska Merkúr z Harmonogramu riešenia statického parkovania organizácie mesta Košice a následne ho prípadne zaradiť až po prerokovaní v miestnom zastupiteľstve Mestskej časti Sever, kedy sa určí systém výberu poplatkov alebo sa spoplatnenie zruší.“

p. Raši, primátor mesta - Hlasujme. Ale došlo by k porušeniu zmluvy, keby sme sa o tom rozhodli. Prosím hlasujte.

Hlasovanie č. 40 - 	za: 0, proti: 1, zdržali sa: 37

p. Raši, primátor mesta - Nech sa páči ďalej.

p. Andrejčák, poslanec MZ a člen návrhovej komisie - Ďalší doplňujúci návrh od pána poslanca Špaka v znení: „Mestské zastupiteľstvo v Košiciach žiada primátora mesta Košice, aby zrealizoval všetky právne a iné kroky vedúce k ukončeniu všetkých zmlúv medzi mestom Košice a spoločnosťou EEI a tiež medzi organizáciami zriadenými mestom Košice a spoločnosťou EEI.“

p. Raši, primátor mesta - Prosím hlasujte.

Hlasovanie č. 41 - 	za: 6, proti: 21, zdržali sa: 11

p. Raši, primátor mesta -  Konštatujem, že uznesenia sme neprijali. Tento návrh sme neprijali. Ďalej prosím.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach schvaľuje Harmonogram riešenia statického parkovania organizácie mesta Košice podľa predloženého návrhu.“ 

p. Raši, primátor mesta - Prosím hlasujte, posledné hlasovanie.

Hlasovanie č. 42 - 	za: 30, proti: 1, zdržali sa: 8

p. Raši, primátor mesta -  Konštatujem, že uznesenie bolo schválené. Ďakujem pekne.
- - -

Bod č. 23
Návrh Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice

p. Raši, primátor mesta - Prejdeme k bodu číslo 23 je to materiál Návrh Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice. Pán námestník máte slovo.

p. Petruško, námestník primátora - Ďakujem pekne. Vážený pán primátor, vážené mestské zastupiteľstvo, cieľom predkladaného materiálu je návrh zmeny regulácie statickej dopravy, ktorá je v súčasnosti upravená vo Všeobecne záväznom nariadení mesta Košice číslo 147 o dočasnom parkovaní motorových vozidiel na vymedzenom území mesta Košice, ktoré je účinné od 26. februára roku 2014. A ďalej budeme hovoriť len o VZN číslo 147. Spoločnosť EEI predložila Harmonogram riešenia statického parkovania organizácie mesta Košice a k tomu sa zaviazala v platnej nájomnej zmluve. Je zo dňa 30.7.2012. Harmonogram predpokladá rozšírenie doterajšej zóny plateného parkovania v Košiciach o 10 priľahlých mestských lokalít a zavedenie štyroch tarifných pásiem pre celú zónu plateného parkovania, vrátane centrálnej mestskej zóny a riešenia otázky statickej dopravy na jednotlivých sídliskách mesta Košice nie je zatiaľ predmetom úpravy VZN, nakoľko navrhované zmeny zásadným spôsobom menia doterajší mestský parkovací systém. Odporúča sa prijať nové Všeobecne záväzné nariadenie o dočasnom parkovaní v meste Košice, ktoré by nahradilo súčasne Všeobecné záväzné nariadenie číslo 147 a to s účinnosťou a tu sa vrátim k žiadosti, ktorú som vám prečítal v predchádzajúcom bode rokovania, tzn. že s účinnosťou od 1.7.2016. A tu, ak dovolíte, by som zároveň predniesol pozmeňovací návrh, ktorý by v podstate reflektoval na túto žiadosť.

p. Raši, primátor mesta - Dobre, čiže otváram týmto aj rozpravu zároveň, pán námestník sa hlási do rozpravy, kde prednesie návrh, nech sa páči.

p. Petruško, námestník primátora - Ďakujem pekne už využívam, že mám slovo. Takže predmetné všeobecné záväzné nariadenie by sa menilo v podstate tým spôsobom, že § 13 účinnosť tohto nariadenie nadobúda účinnosť od 1.7.2016.

p. Raši, primátor mesta - Čiže doplňujúci návrh, ktorý predložíte písomne, bude zmena účinnosti daného všeobecne záväzného nariadenia na 1.7.2016. Tak?

p. Petruško, námestník primátora - Áno. 

p. Raši, primátor mesta - Prosím predložiť písomne. S faktickou na pána námestníka, pán poslanec Gibóda.

p. Gibóda, poslanec MZ - Faktická pripomienka. Ďakujem ja by som sa chcel len opýtať teda, celý ten systém, celý ten harmonogram realizácie je stanovený do 1.7. a aj účinnosť teda sa posúva od 1.7. Čiže všetci Košičania začnú v týchto zónach platiť až od 1.7. tak, ako je to uvedené vo VZN? Ďakujem veľmi pekne, lebo súvisí to s našim návrhom.

p. Raši, primátor mesta - Áno, od 1.7., čiže v rámci celého roka by to bola polročná alikvotná časť celoročnej platby. Pán poslanec Polaček.

p. Polaček, poslanec MZ - Ďakujem pekne za slovo. S pánom Gibódom máme 3 pozmeňovacie návrhy a ďalší návrh, ktorý nie je pozmeňovací, je so sólo návrhom. Ja prednesiem tie pozmeňovacie k VZN a pán Gibóda následne ostatné. 
Prvý pozmeňovací návrh hovorí o tom, prečítam: Mestské zastupiteľstvo schvaľuje zmenu v návrhu všeobecne záväzného nariadenia, kde v § 8 ods. 7 Všeobecne záväzného nariadenia o dočasnom parkovaní motorových vozidiel na území mesta Košice sa druhá veta mení. Je to veta, ktorá hovorí o tom, že seniori nad 70 rokov budú mať úľavu. Naše znenie znie: „rezident ktorý je fyzickou osobou s trvalým pobytom v zóne plateného parkovania a presiahol vek 65 rokov, má nárok na zakúpenie jednej rezidentskej karty za zvýhodnených cenových podmienok“. Prečo sme nastavili 65 rokov je preto, pretože podľa všeobecne záväzného nariadenia od 65 rokov je senior povinný predkladať spôsobilosť o tom, že teda môže viesť motorové vozidlo a spoločnosť EEI alebo teda pri tých rezidentných kartách, to budeme pravdepodobne vyžadovať, ak som to správne pochopil preto to neposúvam na rok 62 kedy začína seniorský vek teda dôchodcovský vek ale preto takto kompromis 65 myslím si, že táto prekážka istým spôsobom aj obmedzí nejaké špekulácie keby chceli ľudia si predpisovať a myslím si, že bol by to taký vhodný kompromis. 
Druhý pozmeňovací návrh: Mestské zastupiteľstvo schvaľuje zmenu v návrhu Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice v prílohe číslo 3 všeobecne záväzného nariadenia, výška úhrady za dočasné parkovanie sa poznámka číslo 1 v prípade elektronického parkovacieho lístka sa základná sadzba, maximálna denná sadzba, zvyšuje o 20 %. Sa celé toto znenie vypúšťa teda naším cieľom je, aby SMS parkovanie nebolo znevýhodnené o sumu 20 %, ale aby tarifa bola tá istá, ako je nastavená pre tých, ktorí si kúpia parkovací lístok v parkovacom automate. 
Tretí pozmeňovací návrh, ktorý predkladáme s pánom Gibódom je: Mestské zastupiteľstvo schvaľuje zmenu v návrhu Všeobecne záväzného nariadenia mesta Košice o dočasnom parkovaní v prílohe číslo 3 VZN, výška úhrady na dočasné parkovanie sa základná ročná sadzba pre rezidentskú parkovaciu kartu v rezidentskej lokalite číslo 1 až 10 o tom pojednáva § 8 ods. 5 VZN, ktorá umožňuje obyvateľom s trvalým pobytom v príslušnej rezidentskej lokalite dočasné parkovanie motorového vozidla užívaného na súkromné účely sa táto cena znižuje z 35 eur na 25 eur. 
Teda, aby som to kolegom vysvetlil dvoma vetami. Centrálna mestská zóna to je § 8 ods. 4, ak sa nemýlim, tam bude cena 35 eur a zóny 1 až 10, teda tie ďalšie, ktoré vlastne ustanovujeme, budú mať zníženú sadzbu. Myslíme si, že jednoducho v centrálnej mestskej zóne je tá cena opodstatnená, ale nevidíme dôvod, aby ostatné zóny, ktoré sa od centrálnej mestskej zóny budú posúvať, aby mali rovnakú sadzbu, ako je sadzba centrálnej mestskej zóne. Myslím si, že táto úľava je opodstatnená. Život ukáže, nechcem, aby ste sa k tomu pozerali negatívne, život ukáže, aké sú tie výnosy, čo sa deje s touto cenou a o nejaké obdobie môžeme pristúpiť k tomu, aby sme ich možno menili, aby sa tie nožnice medzi rozdielmi zvyšovali alebo znižovali.

p. Raši, primátor mesta - Ďakujem pekne pán poslanec. S faktickou na vás pán poslanec Gibóda.

p. Gibóda, poslanec MZ - Faktická pripomienka. Ja som chcel iba zareagovať na pána Polačeka z toho dôvodu, že dôvod tejto poslednej zmeny z 35 na 25 eur pre rezidentné zóny 1 až 10 je, že následne sa predpokladáme tak ako plánujeme na Severe budú k nim pridávať ďalšie zóny a aby bolo to atraktívne aj títo ľudia chceli byť v tomto parkovacom systémy, tak táto suma bude pre nich predpokladám prijateľnejšia, čo máme aj s konzultácii s obyvateľmi v našej mestskej časti, ale zároveň tým, že sa bude rozširovať zóna ani spoločnosť EEI nepríde o určitý zisk, nakoľko sa budú rozširovať zóny, kde bude toto parkovanie platené, ďakujem.

p. Raši, primátor mesta - Ďakujem pekne. Pán poslanec Kaifer, po ňom pán poslanec Halenár.

p. Kaifer, poslanec MZ - Ďakujem pekne za slovo. Na základe toho, že Legislatívno-právna komisia prerokovala návrh všeobecného záväzného nariadenia, ktorý prerokovávame v tomto bode a schválila nejaké pozmeňujúce návrhy, väčšinou ide o technicko-právne inštitúty a názvoslovie. Čo sa týka nejakej obsahovej zmeny, ja to potom celé prečítam, len aby sme vedeli, že o čom to tam bude. Spojenie lokalít 1 a 2 v tom zmysle, čo tu bolo už aj v predchádzajúcom bode naznačené, rezidentské lokality 1 a 2, kde rezidenti z rezidentskej lokality číslo 1 budú mať oprávnenie parkovať v rezidentskej lokalite 2 vzhľadom na to, čo už tu bolo povedané aj zo strany zástupcov EEI, zároveň vytvorí sa závorových parkoviskách v tarifnom pásme 1 a 2 prvých 30 minút zdarma a v 3. a 4. tarifnom pásme 60 minút zdarma. V rámci tohto návrhu dôjde aj k zmene ustanovenia § 8 ods. 6, ktoré sa zmení v rozsahu tohto návrhu tak, že rezidentská parkovacia karta v rezidentskej lokalite číslo 1 až 10 umožňuje podnikateľovi príslušnej rezidentskej lokalite dočasné parkovanie vozidla, slúžiace na zabezpečenie funkcionality územia vyplývajúce z príslušnej podnikateľskej aktivity v príslušnej rezidentskej zóne. Toto aj nadväzuje na zmenu § 1 ods. 2 písm. d), kde sme vyšpecifikovali, čo sa myslí rezidentom podnikateľom, kde sme to naviazali na obchodný zákonník. 
Tak teraz prednesiem pozmeňujúci návrh k danému návrhu všeobecného záväzného nariadenia a to v tomto znení: Mestské zastupiteľstvo schvaľuje v zmysle príslušných právnych predpisov návrh na zmenu návrhu VZN mesta Košice o dočasnom parkovaní motorových vozidiel: § 1 ods. 2 písm. d) sa mení a znie: rezidentom je fyzická osoba, ktorá má trvalý pobyt v zóne plateného parkovania, ak ide o podnikanie podľa osobitného predpisu v rezidentskej lokalite číslo 1 až 10. Rezidentom sa rozumie fyzická osoba podnikateľ alebo právnická osoba, ďalej len podnikateľ, ktorá v príslušnej rezidentskej lokalite prevádzkuje podnikanie. Dopĺňa sa poznámka pod čiarou k odkazu 3, ktorý znie: § 2 ods. 2 zákona 513/1991 obchodný zákonník v znení neskorších predpisov. Doterajšie odkazy k poznámkam pod čiarou 3 až 13 sa označujú ako odkazy k poznámkam pod čiarou 4 až 14. Po druhé: v § 5 ods. 2 v prvej vete sa za slovo alebo vkladajú slová „vopred na celý čas“ a za slovo spoplatnenia sa vkladajú slová v ,,(§ 3)". V § 6 ods. 2 v druhej vete časť vety za bodkočiarkou sa mení znenie a znie: v tomto prípade sa parkovacia karta v tlačenej podobe nevydáva. V § 7 sa slová „na líniových platených parkovacích miestach“ nahrádzajú slovami „v zóne plateného parkovania mimo závorových parkovísk mimo dočasne vyhradených parkovacích miest a mimo stanovíšť taxi“. Po piate: v § 8 ods. 4 sa za slovo „vozidlá“ vkladajú slová „užívaného na súkromné účely“ a slovo „uvedie“ sa nahrádza slovom „určí“. V § 8 ods. 5 sa nakoniec vkladá nová veta ktorá znie: rezidentská parkovacia karta v rezidentskej lokalite číslo 1 umožňuje parkovania aj v rezidentskej lokalite číslo 2. V § 8 ods. 6 sa mení a znie: rezidentská parkovacia karta v rezidentskej lokalite číslo 1 až 10 umožňuje podnikateľovi v príslušnej rezidentskej lokalite dočasné parkovanie motorového vozidla slúžiaceho na zabezpečenie funkcionality územia vyplývajúce z príslušnej podnikateľskej aktivity v príslušnej rezidentskej lokalite a na parkoviskách vyhradených pre rezidentov okrem závorových parkovísk a okrem parkovísk zaradených do určitého tarifného pásma na parkovacej karte sa uvedie číslo príslušnej rezidentskej lokality rezidentská parkovacia karta sa nevydáva podnikateľovi, ktorý disponuje vlastnými parkovacími miestami. V § 8 ods. 7 sa vypúšťa druhá veta. V § 8 sa za ods. 7 vkladá nový ods. 8 ktorý znie: rezident, ktorý je fyzickou osobou s trvalým pobytom v zóne plateného parkovania presiahol vek 70 rokov má nárok na zakúpenie prvej rezidentskej karty za zvýhodnených cenových podmienok. Doterajšie odseky 8 a 9 sa označujú ako odseky 9 a 10. Po desiate: v prílohe číslo 2 v legende časti týkajúcej sa označenia rezidentských lokalít sa vypúšťa čiarka slová v úvodzovkách: všetky verejné parkovacie plochy okrem návštevníckych z 3. pásma ZPP sú vyhradené výlučne pre rezidentov koniec úvodzoviek a bodka v časti týkajúcej sa vymedzenia tarifných pásiem sa vypúšťa vypúšťajú všetky slová líniové krátkodobé strednodobé rezidentských lokalít dlhodobé a slová jadra mesta sa nahradzujú slovami v centrálnej mestskej zóne. Po 11.: v prílohe číslo 3 pod prvou tabuľkou parkovací lístok poznámka číslo 2 text znie: parkovanie závorových parkovísk v tarifnom pásme 1 a 2 je prvých 30 minút zdarma a parkovanie v závorových parkoviskách v tarifnom pásme 3 a 4 je prvých 60 minút zdarma. Po 12.: v prílohe číslo 3 v druhej tabuľke v zátvorke parkovacia karta sa slová „s trvalým pobytom s trvalým pobytom“, kde to bolo duplicitne, nahrádzajú slovami „s trvalým pobytom“. 
Toto je návrh, ktorý bol schválený Legislatívno-právnou komisiou. Zároveň by som vzhľadom na to, čo bolo povedané v predchádzajúcom bode, na čo som sa dopytoval, predniesol ešte vlastný pozmeňujúci návrh. Je to ohľadne parkovania parkoviska pred obchodným centrom Astória: „Mestské zastupiteľstvo schvaľuje v zmysle príslušných právnych predpisov návrh na zmenu návrhu VZN mesta Košice o dočasnom parkovaní motorových vozidiel po 1.) v prílohe číslo 1 v časti C osobitné parkoviska v tarifnom pásme 3 za slová za slovo „Astória“ sa dopĺňa slovné spojenie „v zátvorke závorové parkovisko“. Po 2.) v prílohe číslo 2 sa vyznačenie parkoviska Astória označuje ako ZPP uzavreté v zátvorke závorové parkoviska príslušného tarifného pásma.“ Ďakujem.

p. Raši, primátor mesta - Ďakujem pekne, čiže len, aby som pochopil. Ten prvý je legislatívno-právny a ten druhý, obsahový návrh parkovisko ostáva, ale stane sa závorovým, čiže nejde o vyňatie ako celok?

p. Kaifer, poslanec MZ - Nie, len zmenu charakteru, nie líniové ale bude závorové.

p. Raši, primátor mesta - Čiže nevynímame ho, nenarúšame pôvodnú zmluvu. Ďakujem pekne, dôležitá poznámka. Pán poslanec Halenár, po ňom pán poslanec Gibóda.

p. Halenár, poslanec MZ - Pán poslanec Kaifer cca od polovičky som vás jednoducho nedokázal sledovať, ale predpokladám, že ste si to nepísali sám a, že to máte odkonzultované s každým, kto bude hlasovať alebo s tou časťou poslaneckého zboru, ktorá je rozhodujúca u vás. Ja som sa vlastne prihlásil preto, aby som bez nároku na to by som predkladal  nejakú zmenu uznesenia povedal, že k VZN som v podstate mal iba dve výhrady. A to, že by malo byť nejaké veľmi krátke prechodné obdobie v tomto VZN, pretože v podstate nútime ľudí od platnosti VZN buď si zaplatiť za parkovné miesto vo veľmi krátkej dobe alebo sa jednoducho zbaviť auta. A druhú vec, ktorú som tam mal, teda keby som to predkladal ja, čo sa nedeje je, že by sme mali MHD prispôsobiť tomu, že jednoducho niektorí ľudia sa možno zbavia áut v tej zóne skrátka, ak vie manažment mesta urobiť všetko preto, aby sa zvýšil komfort MHD v oblastiach, ktoré sú zasiahnuté týmto VZN. Myslím, že urobí dobrý krok pre Košičanov.

p. Raši, primátor mesta - Pán starosta, máme na to rok, lebo až od 1.7. to bude. Čiže rátame, že bude dostatočné obdobie práve na to, aby sa domyslelo aj to, čo môže, ako ste navrhli, vzniknúť. Pán poslanec Kaifer s faktickou na pána poslanca Halenára.

p. Kaifer, poslanec MZ - Faktická pripomienka. Ja len by som doplnil, aby tu si niekto nemyslel, že niečo špeciálne sa tu ide rýchlo schváliť. Prešlo to Legislatívnou komisiou s tým, že 9 z týchto 12 úprav sú technicko-legislatívne. Len zmeny tri sú zmeny obsahové, ktoré som povedal. A to je, rezidenti z jednotky môžu parkovať aj v dvojke. Zmenilo sa to, aby v § 1 ods. 2 písm. d) bolo jasnejšie definované, kto je podnikateľom a dosiahlo sa to, že v závorových parkoviskách bude 30 až 60 minút zdarma podľa tarifného pásma. Nič iné, čo by tam malo meniť charakter sa nemení.

p. Raši, primátor mesta - Ďakujem pekne pán poslanec. V rozprave pán poslanec Gibóda po ňom pani poslankyňa Blaškovičová.

p. Gibóda, poslanec MZ - Ďakujem veľmi pekne za slovo. Ja iba chcem poďakovať pánovi Kaiferovi, zúčastnil som sa tej Legislatívnej komisie musím povedať, že naozaj prebrala veľmi podrobne toto VZN. Zároveň chcem vyjadriť ľútosť nad konaním mojich kolegov poslaneckých, ktorí nepripustili na konanie, na zasadnutie Komisie dopravy pána zástupcu starostu zo Starého mesta. Staré Mesto, ktoré je najviac dotknuté touto problematikou a je mi ľúto, že ani predstaviteľ samosprávy v meste Košice nemôže ticho sedieť a počúvať, ako komisia rokuje. Je to smutné, ale je to obraz toho, že prečo mestské zastupiteľstvo nechce prijať nami navrhovanú zmenu Rokovacieho poriadku.
 Zároveň tak, ako povedal môj kolega, predkladám poslednú zmenu v návrhu na uznesenie Všeobecne záväzného nariadenie mesta Košice o dočasnom parkovaní motorových vozidiel na vymedzenom území mesta Košice: „Mestské zastupiteľstvo po A) schvaľuje Všeobecne záväzné nariadenie mesta Košice o dočasnom parkovaní motorových vozidiel na vymedzenom území mesta Košice podľa predloženého návrhu a prijatých pozmeňovacích návrhov. Po B) žiada primátora mesta po 1.) zabezpečiť informovanie obyvateľov mesta Košice o povinnostiach a ich nárokoch vyplývajúcich z prijatého Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice. Termín do 1.5.2016. A po 2.) zabezpečiť, aby príjmy plynúce z parkovania boli výlučne využívané na skvalitňovanie a rozširovanie statickej dopravy v meste Košice a medziblokových komunikácií. Termín od 1.1.2016.“ 
Len aby som vysvetlil. Tá prvá časť žiadosti na primátora plynie z toho, aby sme sa vyvarovali tomu, čo tu máme teraz počas rekonštrukcie električiek kde obyvatelia sú častokrát v tých oblastiach, ktoré boli zrazu rekonštruované nemali dostatočné informácie o tom kto akým spôsobom bude pán primátor a mesto Košice informovať nechám na nich má dostatočný budget na propagáciu mesta a informovanie, čo dokázalo aj vydaním Košice Dnes a, čo sa týka časti, aby príjmy plynúce z parkovania boli výlučne využívané na skvalitňovanie a rozširovanie statickej dopravy v meste Košice  a medziblokových komunikácií nuž ako povedal pán Petruško dostávame nejaké príjmy je to nejakých 500.000 myslím si, že obyvatelia by radi videli, že tieto príjmy, ktoré mesto má priamo z parkovného teda oni platia za parkovné sa premietne do skvalitnenia parkovného vieme aká je situácia napr. na sídlisku Ťahanovce alebo v iných mestských častiach myslím si, že takýto takéto investície by veľmi tomuto pomohli ďakujem veľmi pekne.

p. Raši, primátor mesta - Pán poslanec Polaček s faktickou.

p. Polaček, poslanec MZ - Ja len chcem doplniť pána Gibódu v rámci tohto návrhu, že bol by som nerád keby celá naša naše parkovanie sa vlastne sústredilo len na 2.000.000 eur, ktoré nám dá pošlú z EEI ale aby sme kontinuálne aj z vlastných peňazí a z vlastných zdrojov rozširovali samotnú sieť to je vlastne podstatou tej 2. časti.

p. Raši, primátor mesta - Ja len s faktickou pripomeniem, že mesto si nič neplatilo v žiadnom denníku informovať. Samozrejme budeme aj bez vášho upozornenia a to na, čo sa finančné príjmy z parkovania použijú rozhoduje vždy mestské zastupiteľstvo pri schvaľovaní rozpočtu alebo jeho zmien. Pani poslankyňa Blaškovičová, nech sa páči.

p. Blaškovičová, poslankyňa MZ - Ďakujem pekne. Ja by som sa chcela opýtať na takú praktickú otázku, ak som obyvateľom podnikateľom v zóne 1, tzn. môžem parkovať aj v zóne 2, ale moja prevádzka je v tarifnom pásme 3. Tzn., že na jedno auto môžu byť vydané dve karty. Jedna ako rezidenčná a druhá ako abonentná, lebo potom, keď si napočítate, že ak takto bývam, tak dokopy je to viac ako tá zóna 2. To sa chcem opýtať, že či na jedno auto bude viacej kariet, na jednu značku?

p. Raši, primátor mesta - Pán námestník vysvetlí. Aj iné otázky, čo boli položené pán námestník.

p. Petruško, námestník primátora - Ďakujem pekne za slovo. Vrátim sa, kým odpoviem na Vašu otázku pani poslankyňa, tak odpoviem na otázku pána poslanca Gibódu, čo sa týka toho myslím, že to ste dávali Vy, pán poslanec, tých 20 %. Áno, pardon, tak kolega sediaci za vami, takže pán poslanec Polaček, ten poplatok tých 20 % a pokiaľ viem, bol som tam vtedy aj ja, ste tú otázku nadniesli aj pri tých konzultačných dňoch, ktoré boli a bola zodpovedaná v tom zmysle, že tých 20 % je vlastne poplatok, ktorý si účtuje mobilný operátor, plus ešte ďalších 5 % tam je nejaký poplatok ďalší, ktorý súvisí v podstate s mobilným operátorom. Tých 5 % si v podstate hradí spoločnosť EEI a tých 20 %, to je vlastne ten poplatok, ktorý tu navyšujeme, lebo je to poplatok pre mobilného operátora. A čo sa týka druhej otázky dúfam, že ma kolega opravy, ale myslím, že pokiaľ tomu dobre rozumiem, tak pokiaľ budete mať jednu rezidentskú kartu na jedno auto a chcete si kúpiť ďalšiu kartu, ktorá už nebude rezidentská, tak môžete mať na jedno auto takéto dve karty, čiže jedna bude rezidentská a druhá bude tá abonentná. Pokiaľ nehovorím správne dúfam, že kolegovia mi zakývu, ale myslím, že hovorím dobre. Však?

p. Raši, primátor mesta - Môže sa kolega z EEI pripraviť a medzitým dám faktickú, pán poslanec Polaček.

p. Polaček, poslanec MZ - Faktická pripomienka. Ďakujem, čo sa týka toho SMS parkovania áno bolo to vysvetlené, že 20 % je sú nejaké ďalšie náklady, ktoré spoločnosti EEI vznikajú, ale treba si uvedomiť, že aj pri výbere peňazí samotného parkovacieho automatu vznikajú náklady na výber tých peňazí na opravu tých parkovacích automatov jednoducho tá réžia tam existuje tak isto ako tá réžia pritom SMS parkovaní či je to réžia jedna k jednej to neviem, pretože ja som dával v rámci infozákona otázky chcel som vedieť, aký je minimálne aspoň pomer medzi výberom parkovného cez parkovacie automaty a výber parkovného cez SMS parkovanie žiaľ som sa to nedozvedel, ale to na veci nič nemení, že jednoducho tie náklady sú pri oboch systémoch nejaké, a predsa našim cieľom by malo byť, aby sme v rámci elektronifikácie a všetkých tých nových možností jednoducho istým spôsobom využívali tieto moderné technológie tie moderné technológie nám predsa pomáhajú, a preto si nemyslím žeby mali byť práveže predražované.

p. Raši, primátor mesta - Ďakujem pekne poprosím zástupcu spoločnosti EEI, aby zodpovedal otázku pani poslankyni Blaškovičovej. Pani poslankyňa je v Starom meste, čiže preto je otázka je, rezidentom Starého mesta aj parkovacej zóny.

p. Tomanovič, zástupca spoloč. EEI - Dobrý deň. Navrhovaný systém dopravnej organizácie, ktorý bol spracovaný v koncepcii, následne harmonogramu a toto je jeho podoba vo forme VZN, má predovšetkým dopravno-regulačný charakter, tzn. my chceme vybudovať miesta pre rezidentov v danej oblasti, a preto musíme účinne regulovať jednotlivých motoristov, tzn. pokiaľ v svoje lokalite mám trvalý pobyt nárok za tú najnižšiu cenu na ročnú parkovaciu kartu do svojej lokality pokiaľ pracujem o 300 m ďalej buď si zakúpim abonentskú kartu alebo rezidentskú na podnikateľa, ak spĺňam tie podmienky, ale prirodzene má systém motivuje ísť MHD alebo peši.

p. Raši, primátor mesta - Čiže, aby som doplnil, čiže má právo na rezidentskú kartu tam, kde býva. Pokiaľ výkon podnikania je v inej časti, tam si môže kúpiť kartu, ako keď má auto na firmu si môže kúpiť kartu ako podnikateľ s firmou sídliacou v jednej zo zón alebo v centrálnej mestskej zóne.

p. Tomanovič, zástupca spoloč. EEI - Presne je to definované. Dodefinoval tento pojem v rámci príslušnej komisie pán poslanec Kaifer, ktorý upresnil niektoré legislatívno-právne väzby. Je to definícia tá, že v rezidentských lokalitách s čistou funkciou bývania máme aj drobných podnikateľov, ktorí tu prinášajú funkcionalitu toho územia. Tzn. v lokalite, kde všade mám bytové domy a je tam obuvník tak je potrebné zabezpečiť aj tomuto podnikateľovi, ktorý tvorí funkciu územia.

p. Raši, primátor mesta - V poriadku. Preruším Vás. Ľubka, spýtaj sa konkrétne a ti konkrétne odpovedia ešte raz, dobre. Pani poslankyňa Blaškovičová.

p. Blaškovičová, poslankyňa MZ - Som živnostník, auto mám napísané na živnosť. Bývam na Podtatranského, ale moja práca, moja kancelária je na Kuzmányho sídlisku. Tzn. ale, mám takú prácu, že sa musím pohybovať autom, pretože tam čosi prenášam. Tzn. budem si platiť 300 eur za to, že bývam na Podtatranského? Auto mám na firmu, tzn. lebo som živnostník.

p. Tomanovič, zástupca spoloč. EEI - 25 euro.

p. Raši, primátor mesta - Nie. keď firma sídli na Podtatranského?

p. Blaškovičová, poslankyňa MZ - Ja som živnostník, auto mám napísané na živnostník, na seba. Tzn., že som právnická osoba.

p. Raši, primátor mesta - Čiže budeš platiť 35 eur.

p. Blaškovičová, poslankyňa MZ - Právnická osoba platí, právnická osoba platí 300. Nie?

p. Raši, primátor mesta - 35 Ľubka.

p. Tomanovič, zástupca spoloč. EEI - Pokiaľ rezidentská karta na obyvateľa, sa viaže na trvalý pobyt, nie na štatút vozidla. Vy štandardne preukazujete to, že vozidlo používate na súkromné účely, tzn. používate auto na súkromné účely, z legislatívneho pohľadu buď, že ho vlastníte alebo, že vám ho zamestnávateľ zveruje v príslušnom ustanovení alebo ako živnostník, že ho vlastníte na svoju vlastnú živnosť, tým pádom v lokalite, kde máte trvalý pobyt, máte nárok na takéto vozidlo na rezidentskú parkovaciu kartu pre obyvateľa za navrhovanú sumu prvú 35 eur.

p. Raši, primátor mesta - Čiže 35 eur napriek tomu, že si živnostník? áno áno, áno, ale si to ďakujem.

p. Tomanovič, zástupca spoloč. EEI - Rád by som zareagoval na SMS parking. Môžem? Vysvetlili sme v rámci konzultácií poplatok mobilných operátorov, pričom ak mám porovnávať poplatok mobilných operátorov s réžiou na údržbu parkovacích automatov, tak je to neporovnateľné, lebo servisné stredisko a kompletne celú prevádzku zameranú na servis prevádzku a obsluhu parkovacích automatov my musíme prevádzkovať a udržiavať v chode bez ohľadu na to, aký máme pomer tržieb cez SMS parking verzus cez parkovacie automaty. Tzn. nedá sa to priamo porovnať. Keby som mal tento paušálny náklad vylúčiť, tak zvyšné náklady na údržbu parkovacích automatov sú neporovnateľné bez celej tejto prevádzky jednej z nákladov na SMS parking, ktorý je navyše a ako som spomenul počas konzultácií my intenzívne pracujeme, lebo ten podiel mobilných operátorov, ktorý v zmluve s mobilnými operátormi je vyslovene definovaný ako podiel na tržbe mobilného operátora a príslušného zúčtovacieho strediska nás vôbec neteší. Nevieme s tým nič robiť. Je to istým spôsobom monopolistický postoj mobilných operátorov a za tým účelom v spolupráci s bankovými subjektmi pripravujeme alternatívne riešenie týchto mobilných platieb a ako náhle bude z našej strany pripravené, tak poskytneme informáciu o novej možnosti platobnej brány pre mesto Košice. Očakávame, že reálne potrebujeme ešte pol roka, až trištvrte roka práce v spolupráci s týmito bankovými subjektmi, ktorý jedine vedia konkurovať na trhu mobilným operátorom.

p. Raši, primátor mesta - Ďakujem, s faktickou pán poslanec Gibóda.

p. Gibóda, poslanec MZ - Faktická pripomienka. Ja by som chcel zareagovať na pána Tomanoviča. Nikto neupiera EEI, že má tieto navýšené náklady, týchto 20 %, ale nemyslíme si, že tieto náklady o tieto náklady by mal byť navyšovaný tento SMS lístok. Práve naopak, chceli by sme, aby to spoločnosť EEI brala ako výzvu na rýchlejšie možnože spracovania, aj keď možnože technicky sa to nedá, ale nejaké posunutie v tom smere, že áno, dones nový systém bude mať pre nás význam, pretože ušetríme na týchto poplatkoch pre SMS parking, pretože ľudia budú mať inú možnosť a myslím si, že ľudia by nemali byť nejak postihovaný len preto, že SMS parking stojí prevádzkovateľa viac, ďakujem.

p. Raši, primátor mesta - A ešte s faktickou pán poslanec Polaček na pána Tomanoviča.

p. Polaček, poslanec MZ - Faktická pripomienka. Ja som len chcel vlastne pripomenúť, že cenotvorba v rámci všeobecne záväzného nariadenia je v rukách poslancov a teda môžeme sa len vlastne škriepiť o tých argumentoch a nákladoch, či je to tak alebo je to tak. Je to len v rovine, ako sa môžeme naozaj škriepiť, čiže pre mňa je zásadné, že cenotvorbu a tieto záležitosti majú v rukách poslanci.

p. Raši, primátor mesta - Ďakujem pekne. Uzatváram rozpravu k tomuto bodu poprosím návrhovú komisiu, aby postupne čítala návrhy doplňujúce a pozmeňujúce.

p. Kaifer, poslanec MZ a člen návrhovej komisie - Takže prvý pozmeňujúci návrh predložil pán viceprimátor v znení: „v § 13 sa za slová „1. novembra 2015“ nahrádzajú slovami a to „1. júl 2016“ v návrhu daného všeobecného záväzného nariadenia.“

p. Raši, primátor mesta - Prosím hlasujte, posun termínu na 1. 7. 2016. Navrhujeme ho posunúť v termíne  na 1. 7. 2016 v účinnosti všeobecne záväzného nariadenia.

Hlasovanie č. 43 - 	za: 34, proti: 0, zdržali sa: 5

p. Raši, primátor mesta - Poprosím ďalší pozmeňujúci návrh, aj kto ho uviedol.

p. Kaifer, poslanec MZ a člen návrhovej komisie - Ďalší pozmeňujúci návrh je v rámci prijatých pripomienok na Legislatívno-právnej  komisií, ktoré som predniesol ja je to ten rozsiahly návrh prečítam ho ešte raz celý?

p. Raši, primátor mesta - Čiže ide o váš o prvý pozmeňujúci návrh pána poslanca Kaifera, ktorý vyšiel z Legislatívno-právnej komisie? 

p. Kaifer, poslanec MZ a člen návrhovej komisie - Áno. 

p. Raši, primátor mesta - Čiže, prosím hlasujeme o prvom pozmeňujúcom návrhu pána poslanca Kaifera.

Hlasovanie č. 44 - 	za: 31, proti: 0, zdržali sa: 7

p. Raši, primátor mesta - Ďakujem pekne, teraz poprosím budeme hlasovať o 2. pozmeňujúcom návrhu pána poslanca Kaifera, ktorý sa týkal Astórie a závorového parkoviska.

p. Kaifer, poslanec MZ a člen návrhovej komisie - Môžem ho prečítať.

p. Raši, primátor mesta - Môžete ho prečítať, ten je krátky.

p. Kaifer, poslanec MZ a člen návrhovej komisie - „Mestské zastupiteľstvo schvaľuje v zmysle príslušných právnych predpisov návrh na zmenu návrhu VZN mesta Košice o dočasnom parkovaní motorových vozidiel po prvé: v prílohe číslo 1 časti C osobitné parkoviská v tarifnom pásme 3 za slovo „Astória“ dopĺňa slovné spojenie „(závorové parkovisko). Po 2.) v prílohe číslo 2 sa vyznačenie parkoviska Astória označuje ako ZPP uzavreté (závorové parkoviska príslušného tarifného pásma).“ 

p. Raši, primátor mesta - Prosím hlasujeme o druhom pozmeňujúcom návrhu pána poslanca Kaifera.

Hlasovanie č. 45 - 	za: 30, proti: 0, zdržali sa: 8

p. Raši, primátor mesta - Ďakujem pekne pán poslanec.

p. Kaifer, poslanec MZ a člen návrhovej komisie - A ešte sú tu návrhy pána Polačeka, budú 3, idem postupne. Ako prvý pozmeňujúci návrh na uznesenie: „Mestského zastupiteľstva v Košiciach Mestské zastupiteľstvo v zmysle príslušných právnych predpisov schvaľuje zmenu návrhu všeobecného záväzného nariadenia mesta Košice v § 8 ods. 7 Všeobecného záväzného nariadenia o dočasnom parkovaní motorových vozidiel na vymedzenom území mesta Košice, kde druhá veta sa mení nasledovne: rezident, ktorý je fyzickou osobou s trvalým pobytom v zóne plateného parkovania a presiahol vek 65 rokov, má nárok na zakúpenie prvej rezidentskej karty za zvýhodnených cenových podmienok“.“

p. Raši, primátor mesta - Pán poslanec, ale schválili sme váš návrh, kde bolo táto istý paragraf v znení 70 rokov, čiže chcem sa spýtať, keď sme schválili tento návrh a to je návrh ohľadom toho istého odseku v inom znení a bol schválených prvý návrh hlasujeme, aj o ďalšom?

p. Kaifer, poslanec MZ a člen návrhovej komisie - Ja sa k tomu vyjadrím, oni to schvaľovali ako zmenu § 8 ods. 7. My sme rušili § 8 ods. 7 v druhej vete a vytvárali § 8 ods. 8, takže kvôli tomu čítam toto.

p. Raši, primátor mesta - Čiže môžeme hlasovať, aby sme viete, aby sme si sami neurobili nejaké legislatívne nedostatky. Pýtam sa vás ako právnikov, lebo prečítal to isté znenie, ako ste uviedli vy vo svojom pozmeňujúcom návrhu, ktorý sme schválili. Dobre hlasujme, dobre hlasujme.

Hlasovanie č. 46 - 	za: 11 proti: 1, zdržali sa: 26

p. Raši, primátor mesta - Poprosím ďalší pozmeňujúci návrh.

p. Kaifer, poslanec MZ a člen návrhovej komisie - Čiže je to pozmeňujúci návrh pána Polačeka: „Mestské zastupiteľstvo v zmysle príslušných právnych predpisov schvaľuje zmenu všeobecne záväzného nariadenia v prílohe číslo 3 VZN výška úhrady za dočasné parkovanie za poznámkou číslo 1 v prípade elektronického parkovacieho lístka sa základná sadzba maximálna denná sadzba zvyšuje o 20 % vypúšťa zo znenia.“ 

p. Raši, primátor mesta - Prosím hlasujte.

Hlasovanie č. 47 - 	za: 8, proti: 1, zdržali sa: 28

p. Raši, primátor mesta -  Nech sa páči ďalej.

p. Kaifer, poslanec MZ a člen návrhovej komisie - Opäť pozmeňujúci návrh pána poslanca Polačeka: „Mestské zastupiteľstvo v zmysle príslušných právnych predpisov schvaľuje zmenu návrhu všeobecného záväzného nariadenia a to v prílohe číslo 3 VZN výška úhrady za dočasné parkovanie sa základná ročná sadzba pre rezidentskú kartu v rezidentskej lokalite číslo 1 až 10 § 8 odsek 5 VZN, ktoré umožňuje obyvateľovi s trvalým pobytom príslušnej rezidentskej lokality dočasné parkovanie motorového vozidla užívaného na súkromné účely znižuje z 35 na 25 eur.“ 

p. Raši, primátor mesta - Prosím hlasujte.

Hlasovanie č. 48 - 	za: 9, proti: 1, zdržali sa: 28

p. Raši, primátor mesta -  Prosím ďalej.

p. Kaifer, poslanec MZ a člen návrhovej komisie - Návrh poslanca pána Gibódu: „Mestské zastupiteľstvo v Košiciach v zmysle príslušných právnych predpisov po A) schvaľuje Všeobecné záväzné nariadenie mesta Košice o dočasnom parkovaní motorových vozidiel na vymedzenom území mesta Košice podľa predloženého návrhu a prijatých pozmeňujúcich návrhov....“ To by som neviem, že či dal hlasovať o tom, lebo nie je v súlade.

p. Raši, primátor mesta - Áno, lebo ešte nebolo záverečné hlasovanie.

p. Kaifer, poslanec MZ a člen návrhovej komisie - Takže na toto nebudeme prihliadať. „Písm. B) žiada primátora mesta po 1.) zabezpečiť informovanie obyvateľov mesta Košice o povinnostiach a ich nárokov vyplývajúcich z prijatého Všeobecného zariadenia mesta Košice o dočasnom parkovaní motorových vozidiel na vymedzenom území mesta Košice. Termín 1.5.2016. Po 2.) zabezpečiť, aby príjmy plynúce z parkovania boli výlučne využívané na skvalitňovanie a rozširovanie statickej dopravy v meste Košice a medziblokových komunikácii. Termín 1.5.2016.“

p. Raši, primátor mesta - Prosím hlasujme, ale takúto kompetenciu nemám. Prosím hlasujeme.

Hlasovanie č. 49 - 	za: 2, proti: 5, zdržali sa: 30

p. Raši, primátor mesta -  Prosím ďalej.

p. Kaifer, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach v zmysle príslušných právnych predpisov schvaľuje Všeobecné záväzné nariadenia mesta Košice o dočasnom parkovaní motorových vozidiel na vymedzenom území mesta Košice podľa predloženého návrhu v zmysle prijatých pozmeňujúcich návrhov.“

p. Raši, primátor mesta - Prosím hlasujeme, záverečné hlasovanie.

Hlasovanie č. 50 - 	za: 28, proti: 3, zdržali sa: 8

p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 24
Návrh na delegovanie zástupcov zriaďovateľa v radách škôl a školských zariadení v zriaďovateľskej pôsobnosti mesta Košice

p. Raši, primátor mesta - Prejdeme k ďalšiemu materiálu, ktorý je bod číslo 24 je to Návrh na delegovanie zástupcov zriaďovateľa v radách škôl a školských zariadení v zriaďovateľskej pôsobnosti mesta Košice. 
Otváram k tomuto bodu rozpravu. Pán poslanec Polaček nech sa páči.

p. Polaček, poslanec MZ - Ja by som sa len chcel spýtať spracovateľa v dôvodovej správe pri menách pána doktora aj pani doktorky sa uvádzajú raz Mestská časť Košice - Kavečany, raz Základná škola Polianska 1. Celkom mi nie je jasné, čo to je za poznámka.

p. Raši, primátor mesta - Poprosím, keď je tu niekto zo školstva, aby povedal pánovi poslancovi Polačekovi, čo je to za poznámka.

p. Kavečanská, vedúca oddelenia školstva - Vážený pán primátor, vážení poslanci. Mestské, teda zriaďovateľ môže delegovať do rady aj zástupcov mestskej časti, aj zástupcov mestského zastupiteľstva, ale aj teda zástupcov iných škôl, základných škôl. V tomto prípade tá pani doktorka je učiteľka na tejto základnej škole, bola aj v predchádzajúcom funkčnom období v rade školy.

p. Raši, primátor mesta - Ďakujem pekne za vysvetlenie. Uzatváram rozpravu, poprosím návrhovú komisiu.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa platných právnych predpisov po A) berie na vedomie zánik členstva v rade školy pri MŠ Budanová 6 v Košiciach pána Martina Balčíka a Lýdie Popadičovej, z dôvodu uplynutia funkčného obdobia orgánov školskej samosprávy. Za B) deleguje do rady školy pri MŠ Budanová 6 v Košiciach Martina Balčíka a Lýdiu Popadičovú.“

p. Raši, primátor mesta - Ďakujem pekne prosím hlasujte.

Hlasovanie č. 51 - 	za: 34, proti: 0, zdržali sa: 0

p. Raši, primátor mesta -  Konštatujem, že uznesenie sme schválili.
- - -

Bod č. 25
Zmena preddavkovej organizácie na rozpočtovú organizáciu - Materská škola - Óvoda s vyučovacím jazykom maďarským, Žižkova 4, Košice

p. Raši, primátor mesta - Pod bodom číslo 5 je zmena preddavkovej organizácie na rozpočtovú organizáciu materská škola Óvoda s vyučovacím jazykom maďarským na Žižkovej 4 v Košiciach. 
Otváram k tomuto bodu rozpravu. Pán poslanec Bacsó, nech sa páči máte slovo.

p. Bacsó, poslanec MZ - Ďakujem veľmi pekne, touto cestou sa z pozície predsedu Komisie národnostných menšín chcem poďakovať jednak vedeniu mesta Košice, aj odboru školstva za pomoc a promptnosť pri riešení tejto problematiky, ďakujem pekne.

p. Raši, primátor mesta - Ďakujem pekne pán poslanec, uzatváram rozpravu a poprosím návrhovú komisiu o prednesenie návrhu uznesenia.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zriadenie rozpočtovej organizácie mesta Košice materská škola Óvoda s vyučovacím jazykom maďarským Žižkova 4 ku dňu 1. 9. 2015. Ukladá riaditeľovi školského zariadenia zabezpečiť všetky právne úkony súvisiace so zriadením rozpočtovej organizácie.“ 

p. Raši, primátor mesta - Ďakujem pekne, prosím hlasujte.

Hlasovanie č. 52 - 	za: 34, proti: 0, zdržali sa: 0

p. Raši, primátor mesta - Konštatujem, že uznesenie sme schválili, ďakujem pekne.
- - -

Bod č. 25/1
Personálne zmeny v Komisii cirkví

p. Raši, primátor mesta - Prejdeme k ďalšiemu bodu je to doplnený materiál, ktorý prednesie pán poslanec Rusnák, predseda Komisie cirkví, bod 25/1, doplnenie člena. Nech sa páči pán predseda, máte slovo.

p. Rusnák, poslanec MZ - Ďakujem. Pán poslanec Berberich ma požiadal ako predsedu Komisie cirkvi o zaradenie člena poslanca do tejto komisie. Dovolím si predložiť návrh na uznesenie: Mestské zastupiteľstvo v Košiciach podľa príslušných ustanovení volí s účinnosťou od 1. 7. 2015 za člena poslanca komisie cirkví Mgr. Bernarda Berbericha.“ Ďakujem.

p. Raši, primátor mesta - Ďakujem pekne, prosím predložiť materiál návrhovej komisií a poprosím návrhovú komisiu teda čítať už návrh uznesenia nemusíte. Dobre čiže, keď je všetko v poriadku, budeme hlasovať o návrhu uznesenia tak, ako bol prednesený. Prosím hlasujte. Pán poslanec Polaček sa hlási ešte, pardon, pán poslanec Polaček sa hlási do diskusie, nech sa páči.

p. Polaček, poslanec MZ - Ďakujem veľmi pekne, ja nebudem okolo toho veľa kecať, lebo už od tých mojich nomináciách na komisie bolo veľa, každopádne chcem vyzvať predsedov komisií, či sa ma nejaký neujme, a nemohol by som v nejakej komisii pôsobiť. Naozaj by som privítal akúkoľvek prácu, lebo takto to ja proste cítim, že potrebujem niekde pracovať a niekde byť začlenený, ďakujem.

p. Raši, primátor mesta - Pán poslanec Rusnák neprijímate túto výzvu komisia cirkví zadaptujete si pána poslanca Polačeka? Nie, ale vážne sa pýtam. Je teraz šanca, lebo môžeme doplniť. Pán poslanec Polaček vás teraz oficiálne oslovil, môžeme to ešte doplniť ako doplňujúci návrh. Dobre, čiže nesúhlasí predseda komisie. Budeme hlasovať o návrhu uznesenia. Pán Bacsó, nech sa páči. S faktickou nech sa páči.

p. Bacsó, poslanec MZ - Faktická pripomienka. Ponuka číslo dva, pán Polaček ma poprosil, či by mohol pôsobiť v Komisii národnostných menšín. Osobne z pozície predsedu s tým problém nemám.

p. Raši, primátor mesta - Dobre, tak na najbližšom zastupiteľstve predložíte tento bod a ho môžeme zaradiť. Teraz budeme hlasovať o návrhu uznesenia o materiáli, ktorý bol pripravený, nech sa páči dajte návrhovú komisiu ešte, nech prečíta návrh uznesenia tak, ako predložil pán poslanec Rusnák.

p. Sitkár, poslanec MZ a člen návrhovej komisie - „Mestské zastupiteľstvo v Košiciach podľa príslušných ustanovení volí s účinnosťou od 1. 7. 2015 za člena poslanca Komisie cirkví Mgr. Bernarda Berbericha.“ 

p. Raši, primátor mesta - Ďakujem pekne, prosím hlasujte.

Hlasovanie č. 53 - 	za: 36, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 26
Zverenie nehnuteľného majetku a hnuteľného majetku mesta Košice do správy Materskej školy - Óvoda s vyučovacím jazykom maďarským, Žižkova 4, Košice

p. Raši, primátor mesta - Prejdeme k bodu číslo 26. Je to Zverenie nehnuteľného majetku a hnuteľného majetku mesta Košice do správy Materskej školy - Óvoda s vyučovacím jazykom maďarským, Žižkova č. 4, Košice. 
Otváram k tomuto bodu rozpravu, ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zverenie po a) nehnuteľného majetku mesta Košice podľa predloženého návrhu, po b) hnuteľného majetku mesta Košice podľa predloženého návrhu do správy Materskej školy - Óvoda s vyučovacím jazykom maďarským Žižková 4, Košice ku dňu 1. 9. 2015.“ 

p. Raši, primátor mesta - Ďakujem pekne prosím hlasujte.

Hlasovanie č. 54 - 	za: 35, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 27
Zverenie nehnuteľného majetku mesta Košice (parcela č. 3755/77 zapísaná na LV č. 965) do správy Základnej školy Starozagorská 8, Košice

p. Raši, primátor mesta - Prejdeme k ďalšiemu bodu rokovania. Pod bodom 27 je predložený materiál Zverenie nehnuteľného majetku mesta Košice parc. 3755/77 zapísaná na LV číslo 965 do správy Základnej školy Starozagorská 8. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zverenie nehnuteľného majetku mesta Košice, pozemok podľa predloženého návrhu, do správy Základnej školy Starozágorská 8, Košice.“

p. Raši, primátor mesta -  Ďakujem, prosím hlasujte.

Hlasovanie č. 55 - 	za: 35, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 28
Prenájom nebytových priestorov v objekte zrušenej Základnej školy na Galaktickej ulici č. 9, Košice (malá telocvičňa a dve šatne) z dôvodu hodného osobitého zreteľa pre nájomcu Súkromná základná škola, Galaktická 9, Košice

p. Raši, primátor mesta - Prejdeme k bodu číslo 28. Je to Prenájom nebytových priestorov v objekte zrušenej Základnej školy na Galaktickej ulici číslo 9 Košice (je to malá telocvičňa a dve šatne) z dôvodu hodného osobitého zreteľa pre nájomcu Súkromná základná škola, Galaktická 9, Košice. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje prenájom nebytových priestorov - malá telocvičňa a dve šatne podľa predloženého návrhu, nájomcovi Súkromná základná škola, Galaktická 9, Košice podľa predloženého návrhu ako dôvod hodný osobitného zreteľa.“ 

p. Raši, primátor mesta - Ďakujem, prosím hlasujte.

Hlasovanie č. 56 - 	za: 34, proti: 0, zdržali sa: 2

p. Raši, primátor mesta -  Konštatujem, že uznesenie bolo schválené. Ďakujem pekne.
- - -

Bod č. 29
Dlhodobý prenájom pozemku v areáli ZŠ Slobody 1, KE Vladimírovi Janočkovi – Janočko Academy, Puškinova 1, 040 01 Košice za účelom výstavby športovo-tréningového komplexu Futbalovej akadémie Vladimíra Janočka – ako dôvod hodný osobitného zreteľa

p. Raši, primátor mesta - Prejdeme k ďalšiemu bodu. Je to bod 29 Dlhodobý prenájom pozemku v areáli Základnej školy Slobody 1, Košice, Vladimírovi Janočkovi - Janočko Academy, Puškinova 1, Košice za účelom výstavby športovo-tréningového komplexu futbalovej akadémie Vladimíra Janočka ako dôvod hodný osobitného zreteľa. 
Otváram k tomuto bodu rozpravu. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo pán primátor. Ja verím, že je tu nejaký zástupca tohto konzorcia, buď pán Janočko, Sovič, alebo ktorýkoľvek z tých futbalistov FC Košice. Ešte to by som bol veľmi rád, keby som sa mohol opýtať na určité vecí.

p. Raši, primátor mesta - Neviem, ale pýtajte sa.

p. Ihnát, poslanec MZ - Včera som sa bol pozrieť na to ihrisko. To ma veľmi zaujímalo. Ja som tam bol osobne sa pozrieť, fotil som to, dal som to aj na facebook. Poviem pravdu, je to absolútne zarastené. To je pravda. Tá tráva je vyššia ako ja. No ale tu je tá otázka. Práveže - či to muselo dôjsť do takéhoto stavu jak to došlo? To si povedzme rovno. To je mestský majetok, ak sa nemýlim. Tam je brána, ako tam je to zavreté, nejak, len tou školou a môj názor je, že jednoducho, ja chcem vedieť, čítal som ten návrh, ktorý je na 30 rokov, tam, za jedno euro vlastne ten nájom, atď. dlhodobý nájom. Ale chcem vedieť, vlastne, tam sú určité záruky. Pán Janočko tam píše určité záruky. No a mňa tiež zaujíma, vlastne, že či tie záruky sú slovom povedané alebo bolo nejaké memorandum podpísané aspoň, alebo niečo podobné?

p. Raši, primátor mesta - Písmom, písmom.

p. Ihnát, poslanec MZ - Je to podpísané s vedením mesta, nejak? No tak keby ste mi to vysvetlili pán primátor, aby som sa vedel, lebo aj nie som proti futbalistom, nie som proti ľuďom, mladým rodinám, ktoré čakajú práve na to, aby tá hala tam vyrástla, ale ide mi práve aj o to, aby to mohli využívať potom naši Košičania. A že by to nebolo, by som povedal, uzavretý priestor potom, že vlastne ako taký biznis – určitý. Takže ide mi o to, že je to ihrisko, ktoré keby sa dalo dokopy, tak svojim spôsobom slúži svojmu účelu. Tam je atletická dráha, tiež atď., ale čo sa týka potom tej výstavby, tak chcem určité záruky! Ako, ja idem o niečom hlasovať vlastne a neviem, áno, o čom.

p. Raši, primátor mesta - Kým príde pani doktorka Kavečanská, tak poprosím pána starostu mestskej časti, ale predtým ako pani doktorka príde, každý materiál, keď schvaľujeme dôvod hodný osobitného zreteľa, tak má niekoľko zásadných častí. Keďže je to návrh hodný osobitného zreteľa, tak musí ten zreteľ byť nejako byť vykompenzovaný v prospech mesta. Čiže prvá vec je, že sa väčšinou dávajú plochy, ktoré nie sú využívané a majú sa z nich vytvoriť plochy, telocvičňa, haly, ktoré budú znova využívané pre účel pre ktorý má byť, to je pre šport. Druhou podmienkou v zmluve, až to mestské zastupiteľstvo schváli, je to, aby sa realizácia danej výstavby začala a aby sa aj v dohľadnej dobe, dávame dva alebo tri roky, ukončila, aby tam nevznikali rozostavané  do troch rokov, aby nám od začiatku stavby, aby nám nevznikali rozostavane stavby, ktoré nikto nedokončí. Pokiaľ to zhotoviteľ nezvládne, tak zmluva ako dôvod hodný osobitného zreteľa padá. Ten tretí dôvod, ktorý sa štandardne dáva, nielen k tejto zmluve, ale k akejkoľvek zmluve, na základe dôvodu hodného osobitného zreteľa je to, aby tieto tréningové komplexy alebo haly, ktoré vznikajú najčastejšie v blízkosti našich škôl, mohli bezodplatne, len za režijné náklady využívať naše deti. Čiže uvedená futbalová hala, tak ako je to napísané v dôvodovej správe, by mala v dopoludňajších hodinách pracovného týždňa slúžiť pre potreby základných škôl, ďalej pre potreby iných škôl mesta Košice a pre detí a mládež v záujmových krúžkoch a rôzne iné výukové a tréningové aktivity, čo vždy býva. Toto je v dôvodovej správe a vždy to býva súčasťou aj zmlúv. Čiže táto zmluva okrem toho, že je to Janočko, známy futbalista, alebo ešte sú za týmto projektom, bývalí známi futbalisti mesta Košice, je úplne štandardná, ako všetky zmluvy, ktoré tú dávame. A tieto podmienky, ktoré som spomenul dávame práve preto, aby sa nestalo to, čo v minulosti, že niekto deklaroval záujem a potom kvôli nedostatku finančných prostriedkov alebo kvôli tomu, že mu ten biznis model nevychádzal ako si predstavoval, nám nechával rozostavane stavby na našich majetkoch. Pani doktorka Kavečanská, nech sa páči.

p. Kavečanská, vedúca oddelenia školstva - Ďakujem pekne za slovo. Vážený pán primátor, vážení poslanci, vlastne povedal pán primátor presne to, čo som chcela povedať ja, že my schvaľujeme tu osobitný zreteľ, tzn. schvaľujeme prenájom, schvaľujeme sumu, ale samozrejme všetky podmienky musia byť upravené v zmluve. A tá zmluva musí prejsť 7 alebo osemnásobnou kontrolou. A samozrejme, v každej jednej zmluve, a to za posledné obdobie, čo som tu ja, upravujeme vždycky tak, ako to bude upravené aj teraz, v prípade, že tá výstavba nezačne do jedného roka od podpísania zmluvy, stratí osobitný zreteľ platnosť. A tak isto, keď nebude ukončená výstavba do troch rokov od podpísania zmluvy, tak stratí aj nájom, teda pre pána Janočka, platnosť celá zmluva.

p. Raši, primátor mesta - Ďakujem pekne, pán starosta Jakubov.

p. Jakubov, poslanec MZ - Ďakujem pekne za slovo. Tak v podstate pán primátor a pani vedúca školstva už vystihli komplet odbornú problematiku. Ja len poviem za mestskú časť, ako starosta Mestskej časti Košice - Západ, že jednoznačne sme za toto riešenie. Aj z tých dôvodov, pretože základne školy pozdĺž Popradskej ulice majú pomerne veľké areály a nie je jednoduché tieto areály udržať v prevádzke, zabezpečiť ich prevádzku, údržbu a tak isto je tam problematický prístup verejnosti, takže vlastne táto forma využitia tohto priestoru a táto zmluva garantuje využitie tak pre občanov mestskej časti, samozrejme, ako aj pre športovcov. Ďakujem.

p. Raši, primátor mesta - Pán poslanec Ihnát s faktickou na pána poslanca Jakubova.

p. Ihnát, poslanec MZ - Faktická pripomienka. Áno, ďakujem za slovo. Tu práve o to mi išlo, aby tí ľudia vlastne mali tam tú možnosť, tak isto, aby sa tam dostali a jednoducho, aby mohli športovať. Čiže ja som za šport, ale aj mám právo sa pýtať. Ja som prekvapený, že práve tí ľudia, ktorí majú záujem, tak jak to bolo pri ťahanovskom lese, tak jednoducho nebol prítomný pán Vojtek, a tak isto aj som prekvapený, že nie je tu pán Janočko alebo napr. pán Sovič alebo ktokoľvek. Trošku sa ma to dotýka, ako poslanca, rovno poviem, že mám záujem o niečo vlastne pretlačiť alebo vysvetliť a jednoducho, nie je tu.

p. Raši, primátor mesta - Dobre. Ďakujem pekne, uzatváram rozpravu k tomuto bodu. Poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje dlhodobý prenájom pozemku umiestnený v areáli ZŠ Slobody 1, Košice, podľa predloženého návrhu nájomcovi Janočko Academy, Puškinova 1, Košice na dobu 30 rokov, po a) priamym prenájmom, ako dôvod hodný osobitného zreteľa, a po b) za nájomné jedno euro rok, ako dôvod hodný osobitného zreteľa na výstavbu športového tréningového komplexu futbalovej akadémie Vladimíra Janočku.“ 

p. Raši, primátor mesta - Ďakujem pekne, prosím hlasujte.

Hlasovanie č. 57 - 	za: 35, proti: 0, zdržali sa: 2

p. Raši, primátor mesta -  Konštatujem, že uznesenie bolo schválené. Ďakujem pekne.
- - -

Bod č. 30
Rozšírenie prenajatých priestorov a prenájom celkových priestorov na dobu určitú 10 rokov za nájomné z dôvodu hodného osobitného zreteľa v objekte zrušenej Základnej školy Poľná 1 v Košickej Novej Vsi pre nájomcu Družstvo THESAN, Lomonosovova 14, 040 01 Košice

p. Raši, primátor mesta - Prejdeme k ďalšiemu bodu, ktorým je bod číslo 30 a je to Rozšírenie prenajatých priestorov a prenájom celkových priestorov na dobu určitú 10 rokov za nájomné z dôvodu hodného osobitného zreteľa v objekte zrušenej Základnej školy Poľná 1 v Košickej Novej Vsi pre nájomcu Družstvo THESAN Lomonosovova 14, Košice. 
Nech sa páči, otváram k tomuto bodu rozpravu. Uzatváram rozpravu, prosím návrhovú komisiu.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje rozšírenie prenajatých priestorov o priestory vo výmere 476,51 m² v objekte zrušenej Základnej školy Poľná 1 v Košickej Novej Vsi podľa predloženého návrhu a prenájom celkových priestorov vo výmere 624,98 m² za nájomné 3 eur meter štvorcový na rok podľa predloženého návrhu, z dôvodu zachovania pôvodného účelu využitia školských priestorov, možnosti dodávania stravy a surovín určených aj pre diabetické stravovanie žiakov v zariadeniach školského stravovania v Košiciach nájomcovi Družstvo THESAN Košice za podmienky, že nájomca bude zabezpečovať údržbu priestorov v dojednanom rozsahu na vlastné náklady a za podmienky, že nájomca vykoná stavebné opravy a úpravy v prenajatom priestore vo výške 150.000 eur v lehote 10 rokov od účinnosti nájomnej zmluvy bez nároku na započítanie kompenzácie investičných nákladov a zhodnotenia.“ 

p. Raši, primátor mesta - Ďakujem, prosím hlasujte.

Hlasovanie č. 58 - 	za: 35, proti: 0, zdržali sa: 0

p. Raši, primátor mesta -  Konštatujem, že uznesenia sme schválili.
- - -

Bod č. 31
Návrh na zmeny Všeobecne záväzného nariadenia mesta Košice č. 108 o určení miesta a času zápisu dieťaťa na plnenie povinnej školskej dochádzky v základných školách

p. Raši, primátor mesta - Prejdeme k bodu číslo 31. Je to Návrh na zmeny Všeobecne záväzného nariadenia mesta Košice číslo 108 o určení miesta a času zápisu dieťaťa na plnenie povinnej školskej dochádzky v základných školách, a prerokovanie protestu prokurátora. 
Otváram k tomuto materiálu rozpravu. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach, po A) vyhovuje protestu prokurátora proti § 5 VZN mesta Košice číslo 108 o určení miesta a času zápisu dieťaťa na plnenie povinnej školskej dochádzky v základných školách, a po B) schvaľuje zmeny VZN mesta Košice číslo 108 o určení miesta a času zápisu dieťaťa na plnenie povinnej školskej dochádzky v základných školách, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 59 - 	za: 38, proti: 0, zdržali sa: 0

p. Raši, primátor mesta -  Konštatujem že uznesenie bolo schválené. Ďakujem.
- - -

Bod č. 32
Návrh Všeobecne záväzného nariadenia mesta Košice o zriadení Jazykovej školy, Nám. L. Novomeského 2, Košice ako súčasť Základnej školy, Nám. L. Novomeského 2, Košice

p. Raši, primátor mesta - Prejdeme k ďalšiemu bodu. Je to bod číslo 32 Návrh Všeobecne záväzného nariadenia mesta Košice o zriadení jazykovej školy Námestie Laca Novomeského 2, Košice ako súčasť Základnej školy Námestie Laca Novomeského 2, Košice. Otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje Všeobecne záväzné nariadenie mesta Košice o zriadení jazykovej školy Námestie Laca Novomeského 2, Košice ako súčasť Základnej školy Laca Novomeského 2, Košice podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 60 - 	za: 37, proti: 0, zdržali sa: 0

p. Raši, primátor mesta -  Konštatujem, že uznesenie sme schválili. Ďakujem pekne.
- - -

Bod č. 33
Prenájom častí pozemkov v k. ú. Terasa pre MČ Košice – Západ za účelom majetkovoprávneho vysporiadania pozemkov pod plagátovacími plochami vo vlastníctve mestskej časti za 1 €/rok z dôvodov hodných osobitného zreteľa

p. Raši, primátor mesta - Bod číslo 33, je to materiál Prenájom časti pozemkov v katastrálnom území Terasa pre Mestskú časť Košice - Západ za účelom majetkovoprávneho vysporiadania pozemkov pod plagátovacími plochami vo vlastníctve mestskej časti za jedno euro na rok z dôvodov hodných osobitného zreteľa. 
Otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prenájom časti pozemkov podľa predloženého návrhu pre Mestskú časť Košice – Západ, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 61 - 	za: 38, proti: 0, zdržali sa: 0

p. Raši, primátor mesta -  Konštatujem, že uznesenia sme schválili. Ďakujem.
- - -

Bod č. 34
Prenájom pozemkov pre Košickú Futbalovú Arénu a.s. z dôvodov hodných osobitného zreteľa za účelom výstavby Košickej futbalovej arény

p. Raši, primátor mesta - Pod bodom číslo 34 je predložený materiál Prenájom pozemkov pre Košickú futbalom arénu a.s. z dôvodov hodných osobitného zreteľa za účelom výstavby Košickej futbalovej arény. 
Otváram k tomuto bodu rozpravu. Pán poslanec Gibóda nech sa páči.

p. Gibóda, poslanec MZ - Ďakujem veľmi pekne za slovo pán primátor. Pán primátor, keď sa nemilým Košická futbalová aréna a.s. je a. s. založená mestom Košice, v ktorom mesto Košice vlastní 85 %. Potiaľ to sedí. Práve teraz ideme vložiť pozemky do ďalšej firmy, z jednej sme už vycúvali, Mestský futbalový klub, ktorému sa veľmi dobre darí.

p. Raši, primátor mesta - Ideme prenajať, nie vložiť! Pozor na slová, lebo to je dosť výrazný rozdiel a máme tam 85 %, čiže je to...

p. Gibóda, poslanec MZ - Áno, práve toto je to, že nerozumiem tomu, prečo máme 85 %? Čo nám prináša tento 15 percentný vlastník? Lebo ako sa pán primátor vyjadril, nech si vrcholový šport hľadá sponzorov. Sme ale presvedčení, že z peňazí všetkých Košičanov by sa nemal financovať profesionálny šport. Takéto kluby by si mali hľadať sponzorov. Pán primátor, pán primátor, prosím neskáčte mi do rečí. Pán primátor, výstavbou tohto štadióna sa stávate jedným z najväčších sponzorov futbalu, profesionálneho, v Košiciach za peniaze nás všetkých! A stále nerozumiem tomu, prečo má Mestský futbalový klub v tejto súkromnej spoločnosti, ktorú vlastní mesto a ktorú založil za účelom výstavby tohto štadióna pre futbalový klub, ktorý hrajú v 1. lige. Prečo má tento klub 15 % podiel v tejto Košickej futbalovej aréne? Môže mi to niekto vysvetliť.

p. Raši, primátor mesta - Ja vám to vysvetlím. Lebo, keďže chcem byť slušný, tak počkám chvíľu. Otto Brixi faktická, nech sa páči.

p. Brixi, poslanec MZ - Faktická pripomienka. Ďakujem pekne pán primátor. Chcem sa opýtať ja pána poslanca Gibódu, či je schopný verejne prejaviť svoj nesúhlas s tým, že mesto stavia za peniaze štátu, nie za peniaze vlastné, futbalový štadión? A či je schopný a či bude mať odvahu povedať Košičanom a fanúšikom športu v Košiciach, najmä počas roku Európskeho hlavného mesta športu, že je jeden z tých, ktorý zbrojí proti výstavbe nového športového stánku? Ďakujem pekne.

p. Raši, primátor mesta - Ďakujem pekne. Uzatváram rozpravu a vám to v kľude vysvetlím. Čiže po prvé. Ide o prenájom pozemkov pre Košickú futbalovú arénu, kde má mesto 85 %. A teda nevkladáme žiadne pozemky, ktoré by sme strácali. Ten prenájom je potrebný preto, aby sa mohla Košická futbalová aréna postaviť, pričom sme dostali nenávratnú finančnú dotáciu 4.000.000 eur na výstavbu Košickej futbalovej arény. Nenávratnú! Po druhé. 15 % má mestský MFK Košice, kvôli tomu, že bola to podmienka Slovenského futbalového zväzu, ktorý odporučil, aby sa rekonštruovali alebo stavali štadióny tak, že peniaze dostanú mestá, ale má tam byť účasť v objeme približne 15 % aj futbalových klubov. Za tretie. Nestaviame futbalovú arénu pre profesionálny futbal. Staviame futbalovú arénu pre všetkých, vrátane mládežníckych tímov, ktoré tam budú chcieť hrať. A bude to mestská futbalová aréna! Po štvrté - keby akcionár 15%, nestíhal platiť investičné náklady v objeme pätnástich percent tak, ako budú prichádzať, bude sa znižovať jeho objem. Čiže keď nebude vo finančnej kondícii, tak jeho objem percent v a. s. bude postupne klesať. A keď toto neschválime, tak futbalovú arénu pre naše deti mať nebudeme. Prosím návrhovú komisiu o hlasovanie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje pre Košickú futbalovú arénu prenájom pozemkov, z dôvodov hodných osobitného zreteľa, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 62 - 	za: 29, proti: 3, zdržali sa: 3

p. Raši, primátor mesta -  Konštatujem, že uznesenie bolo schválené.
- - -

Bod č. 35
Dlhodobý prenájom bývalého kina Úsmev a pozemkov na Kasárenskom nám. č. 1 v k. ú. Stredné mesto z dôvodu hodného osobitného zreteľa pre občianske združenie CINEFIL za účelom prevádzkovania centra audiovizuálnej kultúry

p. Raši, primátor mesta - Prejdeme k ďalšiemu bodu. Je to materiál Dlhodobý prenájom bývalého kina Úsmev a pozemkov na Kasárenskom námestí číslo 1, v katastrálnom území Stredné mesto, z dôvodu hodného osobitného zreteľa pre občianske združenie CINEFIL za účelom prevádzkovania centra audiovizuálnej kultúry. 
Otváram k tomuto bodu rozpravu. Máme tu aj zástupcu pána Berbericha, až dobre vidím, mladšieho. Čiže pán poslanec Ihnát, môžete naložiť otázky a dostanete odpovede.

p. Ihnát, poslanec MZ - Faktická pripomienka. Áno, ďakujem pekne za slovo. Konečne sa s tým kinom Úsmev niečo robí, takže to podporujem. Vďaka.

p. Raši, primátor mesta - Ďakujem pekne. Ostatní poslanci môžete vyjadriť názor hlasovaním. Nemusíte ho prezentovať, tak to pán poslanec Berberich - asi konflikt záujmov. Nech sa páči, máte slovo.

p. Berberich, poslanec MZ - Ďakujem pekne, vážený pán primátor. Kolegyne, kolegovia v zmysle zákona 357/2004 čl. 3 bod 3 dovoľte, aby som upozornil na tento konflikt, keďže riaditeľom neziskovej organizácie teda CINEFIL - Občianske združenie je môj brat Lukáš Berberich. Ale rád by som ešte doplnil, že v podstate na tento zámer a vôbec celý materiál bol predložený ešte pred mojím nástupom za poslanca. Takže ďakujem pekne aj za podporu.

p. Raši, primátor mesta - Ďakujem pekne. Tak poprosím Vás potom nehlasovať. Ak sa nikto ďalší nehlási, dobre, všetkým je všetko jasné. Uzatváram rozpravu k tomuto bodu. Budeme hlasovať o prednesenom návrhu uznesenia. Je potrebná trojpätinová väčšina všetkých poslancov.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo schvaľuje prenájom bývalého kina Úsmev a pozemkov na Kasárenskom námestí podľa predloženého návrhu. Predmet nájmu podľa predloženého návrhu pre Občianske združenie CINEFIL Košice z dôvodu hodného osobitného zreteľa, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 63 - 	za: 36, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 36
Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a. s.

p. Raši, primátor mesta - Prejdeme k ďalšiemu bodu programu. Je to bod číslo 36 Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a.s. Otváram k tomuto bodu rozpravu. Pán poslanec Polaček.

p. Polaček, poslanec MZ - Ďakujem pekne. Ja by som sa chcel vlastne len opýtať, aký vlastne je v súčasnosti stav v meste Košice, pretože ja si pamätám, že historicky nebol záujem, aby sa realizovali výstavby uzamykateľných kontajnerovísk. Aspoň takýto úzus bol na meste Košice. A teda chcem vedieť, ak mi viete povedať súvisle s týmto bodom a samozrejme s hlasovaním, aký je vlastne súčasne stav, lebo podľa mňa v mnohých mestských častiach sú problémové, pán poslanec, ja sa strašne ospravedlňujem.

p. Raši, primátor mesta - Zásadne nesúhlasím, aby sa v mestských lesoch robili kontajneroviská. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prenájom lesného majetku, lesnej a ostatnej pôdy podľa predloženého návrhu pre Mestské lesy Košice z dôvodov hodných osobitného zreteľa podľa predloženého návrhu.“

p. Raši, primátor mesta - Ďakujem. Prosím hlasujte.

Hlasovanie č. 64 - 	za: 34, proti: 0, zdržali sa: 1

p. Raši, primátor mesta -  Konštatujem, že uznesenie bolo schválené.
- - -

Bod č. 37
Prenájom pozemkov v k. ú. Terasa za účelom výstavby uzamykateľných kontajnerovísk pre MČ Košice - Západ z dôvodov hodných osobitného zreteľa

p. Raši, primátor mesta - Prejdeme k ďalšiemu bodu. Je to prenájom pozemkov v katastrálnom území Terasa za účelom výstavby uzamykateľných kontajnerovísk pre Mestskú časť Košice - Západ z dôvodov hodných osobitného zreteľa. 
Otváram k tomuto bodu rozpravu. Pán poslanec Polaček, nech sa páči, po ňom pán poslanec Jakubov.

p. Polaček, poslanec MZ - Budem pokračovať, aby som nezdržiaval, teda mňa zaujíma, aký vlastne v súčasnosti stav? Pretože podľa môjho názoru aj iné mestské časti zápasia v niektorých lokalitách s tým, že by to nebolo vhodné. Teda pamätám si, historicky, že bol takýto nejaký názor. Teda keď mi vie z magistrátu niekto ozrejmiť, aký je súčasný stav a teda, že či sa je úplne normálne, že budú mestské časti možnože požadovať uzamykanie niektorých kontajnerovísk, lebo bol takýto v minulosti tu bol nejaký názor, že uzamykať kontajner, keď si všetci platia, je problémové. Čiže keď mi to vie niekto vysvetliť, aby sme možno vedeli aj v iných mestských častiach sa posunúť v tomto smere.

p. Raši, primátor mesta - Je to žiadosť mestskej časti, ktorej sme vyhoveli a mestská časť si to bude robiť na vlastné náklady. Pani poslankyňa Jenčová, po nej pán poslanec Sitkár s reakciou na pána poslanca Polačeka.

p. Jenčová, poslankyňa MZ - Faktická pripomienka. Ďakujem za slovo. Ja som bola pevne rozhodnutá, že nemusím na každom zastupiteľstve vystúpiť. Ale keď počujem, že prihlásený je pán poslanec Polaček a Gibóda, ja som už fakt, ako úprimne, nevydržala! Páni poslanci Polaček a Gibóda, ja vás, ale úprimne, bez irónie, veľmi pekne prosím, ak chcete nejaké informácie, je tu 300 zamestnancov na tomto magistráte, alebo koľko, choďte za nimi, spýtajte sa ich. Pýtať sa na zastupiteľstve pána primátora, aký je stav s kontajneroviskami, pri prerokovávaní žiadosti mestskej časti, ako to už ma fakt vyviedlo z konceptu, a teda z môjho vlastného presvedčenia a sľubu, že neozvem sa na každom zastupiteľstve! Prosím vás pekne, už sme mali byť dávno niekde inde pred tromi hodinami a niečo iné užitočnejšie robiť. Takže majte ohľad a rešpekt všetci ku nám všetkým. Ďakujem za pochopenie.

p. Raši, primátor mesta - Ďakujem ja. Za prečítanie myšlienok, Anička. Pán poslanec Sitkár, nech sa páči.

p. Sitkár, poslanec MZ a člen návrhovej komisie - Faktická pripomienka. Ja v rýchlosti ku kontajneroviskám. Robíme to v rámci Mestskej časti Západ, je to naša aktivita, nám sa to veľmi osvedčilo. Ľudia sú veľmi spokojní, čo sa týka uzamykania. Myslím si, že je to veľmi dobrý spôsob, preto pokračujeme v tejto aktivite. Snáď to prejde aj v rámci celého mesta. Ak sa to podarí, naozaj, ja si myslím, že sa to oplatí uzamknúť, aj keď som mal pocit, že pán Polaček to nechce. Ja budem trvať na tom, aby sme ich uzamkli na Terase všetky. Ďakujem.

p. Raši, primátor mesta - Ďakujem pekne, stále s faktickou na pána poslanca, pán poslanec Ihnát, po ňom pán poslanec Rusnák.

p. Ihnát, poslanec MZ - Faktická pripomienka. Áno, ďakujem pekne. Ja ku kolegyni Jenčovej. Ako - si myslím, že aj keby sme tu do jednej rana sedeli, tak je to v poriadku.

p. Raši, primátor mesta - K pánovi poslancovi Polačekovi rozprávajte.

p. Ihnát, poslanec MZ - Ahá, Polačkovi, dobre. V poriadku, tak ako dobre. Ako chcem, čo sa týka tých kontajnerovísk, pán primátor ja len nechápem jednu vec, že to musia platiť mestské časti. To Kosit s tým nemá nič spoločné? Ako, tak si povedzme, ako však tie kontajnery atď. nie sú majetkom mestskej časti, ale sú Kositu. Tak všetky mestské časti chcú, aj my na Ťahanovciach chceme, určite, ako tie kontajnery mať uzavreté, ale si to budeme hradiť všetci sami? Tak ten Kosit by do tých rokovaní mal vojsť a určitým spôsobom nejakou čiastkou tiež prispieť. To je môj názor osobný.

p. Raši, primátor mesta - Aj môj. Pán poslanec Rusnák.

p. Rusnák, poslanec MZ - Faktická pripomienka. Je iba krátkou poznámkou. My sme si, ako, obyvatelia na Klimkovičovej 27 až 35, takéto kontajnerovisko vybudovali, aj uzamykali sami, na vlastné náklady, ako spoločenstva. A bohužiaľ, Kosit nám odmietol vyberať separovaný odpad odtiaľ. Museli sme zámky vybrať, asi zhruba po troch mesiacoch. Taká je realita v mojom prípade, ktorú som zažil. Ďakujem.

p. Lenártová, námestníčka primátora - Ďakujem pekne, do rozpravy pán poslanec Jakubov.

p. Jakubov, poslanec MZ - Ďakujem pekne za slovo. Uzamykateľné kontajneroviská, ich výstavba sa realizuje alebo v našej mestskej časti, na sídlisku Terasa už niekoľko rokov, sú s tým vynikajúce skúsenosti a občania jednoznačne si žiadajú takmer vo všetkých častiach, ak nie vo všetkých lokalitách mestskej časti, aby sme k tomu pristúpili. Je tam niekoľko dobrých momentov. Dohodli sme sa s Kositom, že jednoznačne má kľúče a vyberá tieto kontajneroviská. Po druhé. Odbúravame tzv. odpadovú turistiku. Teda nevedia sa nám dostať do kontajnerovísk naši spoluobčania, ktorí spravidla s tým robia problém. A niektorí starostovia by vedeli potvrdiť,  že už existuje takáto turistika, aj s využívaním vlakov atď., atď., kde hrozí možnosť epidémii, prenosu týchto materiálov a šírenie chorôb. Myslím si, že je to správna cesta. A je to vec mestskej časti. A pokiaľ sa mestská časť rozhodla do toho investovať ďalej, tak ja si myslím, že je to už vecou už nášho poslaneckého zboru a nie tohto. Ďakujem.

p. Lenártová, námestníčka primátora - Nech sa páči, pán poslanec Ihnát s faktickou.

p. Ihnát, poslanec MZ - Faktická pripomienka. Áno, faktická poznámka na pána Jakubova. Ja podporujem, samozrejme, aj to budem hlasovať za, ale znovu zopakujem, neviem ako je postavená zmluva s Kositom. Ale jednoducho nemôže byť postavená dobre, keď ten Kosit, nebude tiež sa spolupodieľať na uzatváraní týchto kontajnerov. Z akého dôvodu len mestské časti vlastne sa majú podieľať? Však ja to by som povedal, záležitosť aj Kositu. No chcel by som vidieť tú zmluvu vlastne, ako je postavená tá zmluva. A čo som počul, je vraj nevypovedateľná. To je pravda alebo nie?

p. Lenártová, námestníčka primátora - Ďakujem pekne, s faktickou pán poslanec Petrvalský.

p. Petrvalský, poslanec MZ - Faktická pripomienka. Ďakujem pani námestníčka za slovo. Zmluva je postavená veľmi jednoducho. V zmluve je napísané, že kontajneroviská stavajú, budujú, uzamykajú, odomykajú mestské časti. Ďakujem.

p. Lenártová, námestníčka primátora - Ďakujem pekne, pán poslanec Jutka do rozpravy.

p. Jutka, poslanec MZ - Ja sťahujem svoj príspevok, lebo pán Petrvalský povedal, čo som ja chcel povedať.

p. Lenártová, námestníčka primátora - Ďakujem pekne. Ak sa nikto nehlási do rozpravy, uzatváram rozpravu, poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje priamy prenájom pozemkov podľa predloženého návrhu, katastrálne územie Terasa podľa predloženého návrhu, pre Mestskú časť Košice - Západ z dôvodov hodných osobitného zreteľa podľa predloženého návrhu“.

p. Lenártová, námestníčka primátora - Nech sa páči, hlasujme.

Hlasovanie č. 65 - 	za: 36, proti: 0, zdržali sa: 1

p. Raši, primátor mesta -  Uznesenie bolo schválené. Ďakujem pekne.
- - -

Bod č. 38
Prenájom pozemkov v k. ú. Terasa za účelom rozšírenia parkovacích plôch pre MČ Košice - Západ z dôvodov hodných osobitného zreteľa

p. Lenártová, námestníčka primátora - Ďalší bod je bod 38. Je to Prenájom pozemkov v katastrálnom území Terasa za účelom rozšírenia parkovacích plôch pre Mestskú časť Košice - Západ z dôvodov hodných osobitného zreteľa. 
Nech sa páči, otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje priamy prenájom pozemkov podľa predloženého návrhu, pre Mestskú časť Košice - Západ z dôvodov hodných osobitného zreteľa, podľa predloženého návrhu.“ 

 p. Lenártová, námestníčka primátora - Ďakujem nech sa páči hlasujme.

Hlasovanie č. 66 - 	za: 36, proti: 0, zdržali sa: 2

p. Raši, primátor mesta - Uznesenie bolo schválené. Ďakujem pekne.
- - -

Bod č. 39
Prenájom odovzdávacích (výmenníkových) staníc pre TEPELNÉ HOSPODÁRSTVO spoločnosť s ručením obmedzeným Košice - odňatie majetku určeného na vyradenie z nájmu, prenájom SVR* v k. ú. Grunt a schválenie výšky nájomného z dôvodov hodných osobitného zreteľa

p. Lenártová, námestníčka primátora - Pod bodom číslo 39 je predložený materiál Prenájom odovzdávacích výmenníkových staníc pre Tepelné hospodárstvo s. r. o. Košice odňatie majetku určeného na vyradenie z nájmu prenájom SVR v katastrálnom území Grunt a schválenie výšky nájomného z dôvodov hodných osobitného zreteľa. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram, poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prenájom odovzdávacích výmenníkových staníc pre Tepelné hospodárstvo Košice podľa predloženého návrhu, z dôvodov hodného osobitného zreteľa, ktorým je riešenie potrieb obyvateľov mesta, podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 67 - 	za: 36, proti: 0, zdržali sa: 2

p. Raši, primátor mesta - Uznesenie bolo schválené.
- - -

Bod č. 40
Prenájom pozemkov v katastrálnom území Furča pre Mestskú časť Košice – Dargovských hrdinov za 1 € z dôvodu hodného osobitného zreteľa

p. Lenártová, námestníčka primátora - Pod bodom 40 je predložený materiál Prenájom pozemkov v katastrálnom území Furča pre Mestskú časť Košice Dargovských hrdinov za 1 euro z dôvodu hodného osobitného zreteľa. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prenájom časti pozemkov pre Mestskú časť Košice - Dargovských hrdinov za účelom výstavby chodníkov a komunikačného prepojenia podľa predloženého návrhu. Prenájom pozemkov je prípadom hodným osobitného zreteľa podľa predloženého návrhu.“ 

p. Lenártová, námestníčka primátora - Ďakujem, nech sa páči, hlasujme.

Hlasovanie č. 68 - 	za: 36, proti: 0, zdržali sa: 1

p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 41
Podnájom nebytových priestorov v trakte C budovy Hlavná 70 v Košiciach pre Združenie vojnových poškodencov – invalidov na Slovensku a Lige proti osteoporóze – Slovensko za 1 € bez DPH/ročne z dôvodu hodného osobitného zreteľa

p. Lenártová, námestníčka primátora - Pod bodom číslo 41 je predložený materiál Podnájom nebytových priestorov v trakte C budovy Hlavná 70 v Košiciach pre Združenia vojnových poškodencov - invalidov na Slovensku a Lige proti osteoporóze Slovensko za jedno euro bez DPH ročne, z dôvodu hodného osobitného zreteľa. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje podnájom majetku mesta Košice, nebytových priestorov podľa predloženého návrhu, pre spoločných nájomcov a to Združenie poškodencov a invalidov na Slovensku a Lige proti osteoporóze Slovensko podľa predloženého návrhu. Jedná sa o prípad hodný osobitného zreteľa podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 69 - 	za: 37, proti: 0, zdržali sa: 0

p. Lenártová, námestníčka primátora - Uznesenie bolo schválené.
- - -

Bod č. 42
Návrh na opravu uznesenia MZ č. 66 zo dňa 9. februára 2015

p. Lenártová, námestníčka primátora - Pod bodom číslo 42 je predložený materiál Návrh na opravu uznesenia mestského zastupiteľstva číslo 66 zo dňa 9. februára 2015. Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu o prednes návrhu uznesenia.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje opravu uznesenia Mestského zastupiteľstva číslo 66 zo dňa 9. 2. 2015 v časti  schvaľuje nasledovne, podľa predloženého návrhu.“ 

p. Lenártová, námestníčka primátora - Ďakujem nech sa páči, hlasujme.

Hlasovanie č. 70 - 	za: 35, proti: 0, zdržali sa: 2

p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 43
Odplatný prevod dopravnej stavby vo vlastníctve MČ Košice – Západ, Tr. SNP 39, Košice do vlastníctva mesta Košice za kúpnu cenu 1,- €

p. Lenártová, námestníčka primátora - Pod bodom číslo 43 je predložený materiál Odplatný prevod dopravnej stavby vo vlastníctve Mestská časť Košice - Západ Trieda SNP 39 Košice do vlastníctva mesta Košice za kúpnu cenu 1 euro. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje odplatný prevod dokončenej investície, rozšírenie parkovacích plôch na Trebišovskej ulici podľa predloženého návrhu, do vlastníctva mesta Košice za kúpnu cenu jedno euro."

p. Lenártová, námestníčka primátora - Ďakujem pekne, nech sa páči, hlasujme.

Hlasovanie č. 71 - 	za: 37, proti: 0, zdržali sa: 0

p. Lenártová, námestníčka primátora - Uznesenie bolo schválené.
- - -

Bod č. 44
Bezodplatný prevod na Ondavskej ul. v Košiciach, od firmy eMeM s.r.o., Hlučínska 1, Bratislava do vlastníctva mesta Košice

p. Lenártová, námestníčka primátora - Pod bodom číslo 44 je predložený materiál Bezodplatný prevod na Ondavskej ulici v Košiciach od firmy eMeM s.r.o. Hlučínska 1, Bratislava do vlastníctva mesta Košice. 
Otváram k tomuto materiálu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje bezodplatný prevod dopravnej stavby - úprava účelovej komunikácie a chodníka podľa predloženého návrhu, do vlastníctva mesta Košice.“ 

p. Lenártová, námestníčka primátora - Ďakujem pekne, nech sa páči, hlasujme.

Hlasovanie č. 72 - 	za: 35, proti: 1, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 45
Prevod nehnuteľností medzi mestom Košice a Ing. Vladimírom Vanikom v k. ú. Terasa z dôvodu hodného osobitného zreteľa, formou zámeny bez finančného vyrovnania

p. Lenártová, námestníčka primátora - Pod bodom číslo 45 je predložený materiál Prevod nehnuteľností medzi mestom Košice a Ing. Vladimírom Vanikom v katastrálnom území Terasa z dôvodu hodného osobitného zreteľa, formou zámeny bez finančného vyrovnania. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prevod nehnuteľností vo vlastníctve mesta Košice, pozemky podľa predloženého návrhu, do vlastníctva pána Vladimíra Vanika z dôvodu hodného osobitného zreteľa podľa predloženého návrhu, za nehnuteľností vo výlučnom a podielovom vlastníctve pána Vladimíra Vanika, pozemky pod písmenom a) vo výlučnom vlastníctve podľa predloženého návrhu, po b) spoluvlastnícke podiely podľa predloženého návrhu, po c) polovica zo spoluvlastníckeho podielu podľa predloženého návrhu, do vlastníctva mesta Košice. Uvedený prevod sa realizuje z dôvodu hodného osobitného zreteľa podľa predloženého návrhu.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 73 - 	za: 35, proti: 1, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 46
Prevod pozemku registra C KN parc. č. 1640/27 v k. ú. Severné mesto pre JUDr. Vandu Žigraiovu a Ing. Tibora Žigraia z dôvodu hodného osobitného zreteľa

p. Lenártová, námestníčka primátora - Pod bodom číslo 46 je predložený materiál Prevodu pozemku registra C KN parcely číslo 1640/27 v katastrálnom území Severné mesto pre JUDr. Vandu Žigraiovu a Ing. Tibora Žigraia z dôvodu hodného osobitného zreteľa. 
Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje prevod nehnuteľnosti vo vlastníctve mesta Košice pozemku podľa predloženého návrhu, pre doktorku Vandu Žigraiovu a manžela Ing. Tibora Žigraia, za kúpnu cenu vo výške 1.600 eur. Uvedený prevod sa realizuje z dôvodu hodného osobitného zreteľa, ktorým je verejný záujem mesta Košice podľa predloženého návrhu.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 74 - 	za: 34, proti: 0, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 47
Prevod nehnuteľnosti - pozemku v k. ú. Krásna pre Ladislava Borgoňa z dôvodu hodného osobitného zreteľa

p. Lenártová, námestníčka primátora - Pod bodom číslo 47 je predložený materiál Prevod nehnuteľnosti pozemku v katastrálnom území Krásna pre Ladislava Borgoňa z dôvodu hodného osobitného zreteľa. Otváram k tomuto materiálu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prevod nehnuteľného majetku vo vlastníctve mesta Košice, pozemku podľa predloženého návrhu, pre Ladislava Borgoňa za kúpnu cenu 4.242 eur z dôvodu hodného osobitného zreteľa podľa predloženého návrhu.“ 

p. Lenártová, námestníčka primátora - Ďakujem pekne, nech sa páči, hlasujme.

Hlasovanie č. 75 - 	za: 35, proti: 0, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 48
Prevod pozemkov v k. ú. Čermeľ pre Petru Popadičovú z dôvodu hodného osobitného zreteľa

p. Lenártová, námestníčka primátora - Pod bodom číslo 48 je predložený materiál Prevod pozemkov v katastrálnom území Čermeľ pre Petru Popadičovú z dôvodu hodného osobitného zreteľa. 
Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje prevod pozemkov podľa predloženého návrhu, pre Petru Popadičovú za kúpnu cenu 6.946,50 eur z dôvodu hodného osobitného zreteľa podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 76 - 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č.49
Prevod nehnuteľnosti – domu s prístavbou vrátane prípojky vody a pozemku v k. ú. Južné mesto na ulici Werferova 6 pre spoločnosť R – STANA s.r.o. z dôvodu hodného osobitného zreteľa

p. Lenártová, námestníčka primátora - Ďakujem pekne. Pod bodom číslo 49 je predložený materiál Prevod nehnuteľností - domu s prístavbou vrátane prípojky vody a pozemku v katastrálnom území Južné mesto na ulici Werferova 6 pre spoločnosť R - STANA s.r.o. z dôvodu hodného osobitného zreteľa. Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje prevod nehnuteľného majetku vo vlastníctve mesta Košice domu podľa predloženého návrhu, pre spoločnosť R - STANA za kúpnu cenu 44 785 eur 90 centov z dôvodu hodného osobitného zreteľa podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 77 - 	za: 34, proti: 0, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 50
Prevod 2/3 spoluvlastníckeho podielu mesta Košice na nehnuteľnosti v k. ú. Skladná pre Alžbetu Šebovú, rod. Štrkulovú z dôvodu hodného osobitného zreteľa

p. Lenártová, námestníčka primátora - Pod bodom číslo 50 je predložený materiál Prevod dvoch tretín spoluvlastníckeho podielu mesta Košice na nehnuteľnosti v katastrálnom území Skladná pre Alžbetu Šebovú rodenú Štrkulovú z dôvodu hodného osobitného zreteľa. Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje prevod spoluvlastníckeho podielu na nehnuteľnostiach v katastrálnom území Skladná, dom podľa predloženého návrhu, pre Alžbetu Šebovú za kúpnu cenu 35.577 eur 21 centov z dôvodu hodného osobitného zreteľa podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 78 - 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 51
Prevod pozemku v k. ú. Terasa pre Ing. Štefana Fuseka a manželku RNDr. Dášu Fusekovú Vašivovú z dôvodu hodného osobitného zreteľa

p. Lenártová, námestníčka primátora - Pod bodom číslo 51 predložený materiál Prevod pozemkov v katastrálnom území Terasa pre Ing. Štefana Fuseka a manželku, doktorku Dášu Fusekovú Vašivovú z dôvodu hodného osobitného zreteľa. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje prevod pozemku podľa predloženého návrhu do bezpodielového spoluvlastníctva Štefana Fuseka a Dáši Fusekovej Vašivovej za kúpnu cenu 5.670 eur. Uvedený prevod sa realizuje z dôvodu hodného osobitného zreteľa podľa predloženého návrhu.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 79 - 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 52
Prevod pozemkov v k. ú. Severné mesto pre MUDr. Michala Ihnátka a RNDr. Annu Ihnátkovú, rod. Kanolcovú

p. Lenártová, námestníčka primátora - Pod bodom číslo 52 je predložený materiál Prevod pozemkov v katastrálnom území Severné mesto pre doktora Michala Ihnátka a doktorku Annu Ihnátkovú rodenú Kanolcovú. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje prevod nehnuteľností časti pozemku podľa predloženého návrhu, vo vlastníctve mesta Košice pre doktora Michala Ihnátka a doktorku Annu Ihnátkovú za kúpnu cenu 3.650 eur.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 80 - 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 53
Prevod pozemku v k. ú. Jazero pre RNDr. Dušana Koščíka, CSc. a manželku Danielu

p. Lenártová, námestníčka primátora - Pod bodom číslo 53 je predložený materiál Prevod pozemku v katastrálnom území Jazero pre doktora Dušana Koščíka, kandidáta vied a manželku Danielu. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje predaj pozemku podľa predloženého návrhu, vo vlastníctve mesta Košice pre doktora Dušana Koščíka a manželku Danielu Koščíkovú v Košiciach za kúpnu cenu 1.500 eur.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 81 - 	za: 33 + ručne p. Grüllingová, proti: 0, zdržali sa: 4

p. Lenártová, námestníčka primátora - Uznesenie bolo schválené. Čiže za bolo 34 poslancov, hlasovala manuálne pani poslankyňa Grüllingová. Ďakujem pekne.
- - -

Bod č. 54
Prevod pozemku v k. ú. Jazero pre RNDr. Dušana Koščíka, CSc.

p. Lenártová, námestníčka primátora - Pod bodom číslo 54 je predložený materiál Prevod pozemku v katastrálnom území Jazero pre doktora Dušana Koščíka. 
Otváram k tomuto bodu rozpravu. Ak sa nikto nehlási, rozpravu uzatváram a poprosím návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje predaj pozemku podľa predloženého návrhu, vo vlastníctve mesta Košice pre doktora Dušana Koščíka za kúpnu cenu 1.359 eur.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 82 - 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 55
Prevod pozemku v k. ú. Huštáky pre Ing. Annu Frankovú

p. Lenártová, námestníčka primátora - Pod bodom číslo 55 je predložený materiál Prevod pozemku v katastrálnom území Huštáky pre Ing. Annu Frankovú. 
Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje predaj pozemku podľa predloženého návrhu, vo vlastníctve mesta Košice pre Annu Frankovú za kúpnu cenu 2.719 eur.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 83 - 	za: 34, proti: 0, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 56
Zverenie majetku mesta Košice do správy príspevkovej organizácie K 13 – Košické kultúrne centrá

p. Lenártová, námestníčka primátora - Pod bodom číslo 56 je predložený materiál Zverenie majetku mesta Košice do správy príspevkovej organizácie K 13 - Košické kultúrne centrá. Otváram k tomuto bodu rozpravu. Ak sa nikto nehlási, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje zverenie majetku vo vlastníctve mesta Košice do správy príspevkovej organizácie K 13 - Košické kultúrne centrá podľa predloženého návrhu, pod bodmi 1 až 3.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 84 - 	za: 30, proti: 0, zdržali sa: 5
p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 57
Zverenie pozemkov mesta Košice registra KN – E parc. č. 603/1 a 613/1 do správy Zoologickej záhrade Košice

p. Lenártová, námestníčka primátora - Pod bodom číslo 57 je predložený materiál Zverenie pozemkov mesta Košice registra KN - E parcelné číslo 603/1 a 613/1 do správy Zoologickej záhrade Košice. Otváram k tomuto materiálu rozpravu. Uzatváram rozpravu a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje zverenie nehnuteľností, pozemkov, do správy príspevkovej organizácie Zoologickej záhrady Košice podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 85 - 	za: 34, proti: 0, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 58
Odňatie pozemku v lokalite bývalého VŠA zo správy Správe mestskej zelene v Košiciach

p. Lenártová, námestníčka primátora - Pod bodom číslo 58 je predložený materiál Odňatie pozemku v lokalite bývalého Všešportového areálu zo správy Správe mestskej zelene v Košiciach. Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje odňatie pozemku vo vlastníctve mesta Košice podľa predloženého návrhu, zo správy Správe mestskej zelene v Košiciach podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 86 - 	za: 35, proti: 0, zdržali sa: 1

p. Lenártová, námestníčka primátora - Uznesenie bolo schválené.
- - -

Bod č. 59
Určenie spôsobu predaja pozemku v k. ú. Baška formou priameho predaja

p. Lenártová, námestníčka primátora - Pod bodom číslo 59 je predložený materiál Určenie spôsobu predaja pozemku v katastrálnom území Baška formou priameho predaja. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje spôsob prevodu nehnuteľného majetku vo vlastníctve mesta Košice, priamy predaj pozemku podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 87 - 	za: 33, proti: 1, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 60
Určenie spôsobu prevodu – priamy predaj pozemku v k. ú. Nové Ťahanovce

p. Lenártová, námestníčka primátora - Pod bodom číslo 60 je predložený materiál Určenie spôsobu prevodu - priamy predaj pozemku v katastrálnom území Nové Ťahanovce. 
Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice, priamy predaj pozemku podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 88 - 	za: 31, proti: 1, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 61
Priamy predaj pozemku v k. ú. Veľká Lodina pre Karola Irányiho

p. Lenártová, námestníčka primátora - Pod bodom číslo 61 je predložený materiál Priamy predaj pozemku v katastrálnom území Veľká Lodina pre Karola Irányiho. 
Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo schvaľuje priamy predaj pozemku vo vlastníctve mesta Košice podľa predloženého návrhu, pre Karola Irányiho za kúpnu cenu 1.306 eur 40 centov.“ 

p. Lenártová, námestníčka primátora - Ďakujem pekne, nech sa páči hlasujeme.

Hlasovanie č. 89 - 	za: 31, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 62
Predaj nebytového priestoru pre nájomcu Tibora Szentpéteriho – NATEL v dome na ul. Alžbetina č. 32 -34

p. Lenártová, námestníčka primátora - Pod bodom číslo 62 je predložený materiál predaj nebytového priestoru pre nájomcu T. S. - NATEL v dome na ulici Alžbetina číslo 32 -34. Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu pre nájomcu Tibora Szentpéteriho za kúpnu cenu 32.128 eur.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 90 - 	za: 30, proti: 0, zdržali sa: 5

p. Lenártová, námestníčka primátora - Uznesenie bolo schválené.
- - -

Bod č. 63
Predaj nebytového priestoru pre nájomcu Cumulus s.r.o. v dome na ul. Južná trieda č. 7

p. Lenártová, námestníčka primátora - Pod bodom číslo 63 je predložený materiál Predaj nebytového priestoru pre nájomcu Cumulus s.r.o. v dome na ulici Južná trieda číslo 7. 
Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu, pre nájomcu Cumulus za kúpnu cenu 9.650 eur.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 91 - 	za: 30, proti: 0, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 64
Predaj nebytového priestoru pre vlastníka bytu MUDr. Štefana Novotného na ul. Štefánikova č. 8

p. Lenártová, námestníčka primátora - Pod bodom číslo 64 je predložený materiál Predaj nebytového priestoru pre vlastníka bytu doktora Štefana Novotného na ulici Štefánikova číslo 8. Nech sa páči, otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu, pre vlastníka bytu v dome doktora Štefana Novotného za kúpnu cenu 22.750 eur.“

p. Lenártová, námestníčka primátora -  Ďakujem pekne, nech sa páči hlasujme.

Hlasovanie č. 92 - 	za: 31, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 65
Zmena uznesenia č. 126 zo dňa 27. 4. 2015 – Predaj nebytového priestoru pre nájomcu A-Z ISZA s.r.o. na ul. Sokolovská 21

p. Lenártová, námestníčka primátora - Pod bodom číslo 65 je predložený materiál Zmena uznesenia číslo 126 zo dňa 27. 4. 2015 Predaj nebytového priestoru pre nájomcu A-Z ISZA s.r.o. na ulici Sokolovská č. 21. 
Otváram k tomuto materiálu rozpravu. Ak sa nikto nehlási, rozpravu uzatváram a poprosím návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu, pre nájomcu A-Z ISZA za kúpnu cenu 19.750 eur.“

p. Lenártová, námestníčka primátora - Ďakujem pekne, nech sa páči hlasujme. 

Hlasovanie č. 93 - 	zmätočné

p. Lenártová, námestníčka primátora - Čiže, ešte raz návrh na uznesenie, nech sa páči.

p. Andrejčák, poslanec MZ a člen návrhovej komisie - Ďakujem veľmi pekne. Ospravedlňujeme sa, ale prečítame ešte raz návrh na uznesenie, čiže vlastne toto hlasovanie bolo zmätočné.

p. Lenártová, námestníčka primátora - Rušíme predchádzajúce hlasovanie. Nový návrh na uznesenie.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach mení uznesenie číslo 126 zo dňa 27. 4. 2015 nasledovne: po 1.) údaj vo veľkosti 153/10 000 na údaj 150/10 000, po 2.) údaj za kúpnu cenu 19.750 eur na nový údaj za kúpnu cenu 20.200 eur.“

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 94 - 	za: 32, proti: 0, zdržali sa: 3

p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 66 
Interpelácie poslancov MZ

p. Lenártová, námestníčka primátora - Prechádzame k bodu 66 priestor na vaše interpelácie, ktoré je nutné odovzdať písomne, nech sa páči pán poslanec Ihnát.

p. Ihnát, poslanec MZ - Áno ďakujem za slovo. Interpelácie na primátora mesta: Kedy dôjde k osadeniu prístrešku mestskej hromadnej dopravy na autobusovej zastávke MHD Bytový podnik mesta Košice s.r.o. a kedy dôjde k vyriešeniu dopravnej situácie vjazdu benzínovej stanice OMV smerom k mostu Mestská časť Vyšné Opátske? 
Druhá interpelácia. Kedy mesto Košice zrealizuje opravu prístupovej cesty a verejného osvetlenia na Gerlachovskej číslo 30 a to najmä v zmysle písomnej odpovede riaditeľa Magistrátu mesta Košice zo dňa 12. 11. 2013 pod číslom A/2013 14 285 KČ 067771, a ktorú vybavovali pani Katočová a pán Veles. 
Tretia interpelácia na moju interpeláciu zo dňa 27. 4. 2015. Žiadam o doplnenie odpovede, že za akú cenu za 1 m² odpredala Mestská časť Košice Staré Mesto zo súhlasom mesta Košice pozemky pri krytej plavárni určené na prístavbu k objektu? 
Štvrtá interpelácia. V súlade na odpoveď na interpeláciu zo dňa 27. 4. 2015 mi bolo odpovedané, že za neobsadené hybridné byty bolo vynaložených 7,7 tisíca eura za 1. kvartál 2015. Odkiaľ sú tieto financie použité a z akého dôvodu nie sú tieto byty zatiaľ prenajaté? 
Piata interpelácia. Aký reálny zámer má mesto Košice s trolejbusovou dopravou v Košiciach? Je v súčasnosti Dopravný podnik mesta Košice a. s. prihlásené v ďalšom verejnom obstarávaní alebo tendry na nákup nových trolejbusov? 
Šiesta interpelácia. Aké relevantné kroky doposiaľ učinilo mesto Košice v spolupráci s Mestskou časťou Košice sídlisko Ťahanovce pri doriešení problematiky nelegálneho osídlenia časti Majetkár privádzač z Prešova do Košíc? 
Siedma interpelácia. Kedy je určený termín začiatku renovácie vozovky Ázijská trieda sídlisko Ťahanovce? 
Ôsma interpelácia. Kedy seriózne mesto Košice dokončí vyčistenie celého rigola nad Hanojskou ulicou? Aké ďalšie kroky mesto Košice podnikne k budúcej údržbe tohto rigola na sídlisku Ťahanovce? 
Deviata interpelácia. Mesto Košice, ako cestný správny orgán, oslovil vlastníka cesty na Rozvojovej ulici pri Daňovom úrade? Kto je vlastníkom tejto poškodenej cesty pri Daňovom úrade? 
Ďalšia interpelácia 10. Či je mesto Košice vlastníkom aspoň časti územia, po ktorom prechádza príjazdová cesta, ktorá je vstupom od ťahanovského mosta ku prameňu Gajdovka v rekreačnom areáli Anička, LV 14 964, parcelné číslo 10 377/501, register E? Je označením vlastníctva? 
Ďalšia interpelácia 11. V akom časovom horizonte vidí mesto Košice možnú výstavbu nájomných bytov pre košické mladé rodiny? 
Dvanásta interpelácia. Kedy bude realizovaná asanácia obytných domov Hrebendova 26, 32, resp. či sa bude iným spôsobom táto situácia riešiť? Plánuje sa ďalšia výstavba bytov v Mestskej časti Luník IX? Akým spôsobom má mesto Košice v úmysle zamedziť šíreniu nelegálnych osád? 
Trinásta interpelácia. Akým spôsobom bude mesto Košice riešiť rómsku problematiku? V akom stave riešenia sú rokovania s Úradom vlády Slovenskej republiky v problematike a to na, čo mi bolo odpovedané na moju interpeláciu teda či sa už uskutočnili rokovania v predmetnej problematike s akým výsledkom a aké prípadné ďalšie sú v pláne? 
Štrnásta interpelácia. V akom súčasnom stave je vybavenie petície za odstránenie nelegálnej osady Mašličkovo na Luníku IX? 
Ďalšia interpelácia. Aké zámery má mesto Košice s obytným domom na Sládkovičovej 3? 
Šestnásta interpelácia. Z akých prostriedkov bude mesto Košice kompenzovať finančné prostriedky vynaložené na tarifu DPMK a.s. pre MHD s účinnosťou od 1. 7. 2015? Z časti bolo odpovedané, no nie som spokojný. 
Sedemnásta interpelácia. Ako postupuje mesto Košice pri prevode bytov v hybridných domoch po tom, čo túto vec už nerieši spoločnosť Kasofin s.r.o.? Kto z mesta je za túto oblasť zodpovedný a v akej lehote budú vybavené už doručené žiadosti nájomcov o prevod? 
Posledná interpelácia 18. Aké dokumenty boli podpísané primátorom mesta Košice na súkromnej dovolenke vo Vietnamskej socialistickej republike? Aký tieto dokumenty majú právne záväzný charakter? Ďakujem pekne.

p. Lenártová, námestníčka primátora - Ďakujem pekne, pán poslanec Petrvalský.

p. Petrvalský, poslanec MZ - Ďakujem veľmi pekne. Ja budem o niečo jednoduchší. Environmentálny fond zverejnil rozšírenie špecifikácie činnosti podpory formou dotácie pre rok 2015 v oblasti rozvoj odpadového hospodárstva o činnosť C4 sanácia miest nezákonne umiestneným odpadom. Maximálna výška pomoci je 100.000 eur. Toto priložíme k mojej interpelácií, teda nepýtam sa, bolo by dobré, keby z tohto fondu bol odvezený nadrozmerný odpad zo Sadu mládeže, ktorý je tam dlhodobo uložený a stál by nás veľké peniaze. Ja osobne si myslím, že tieto peniaze by sme na to mohli využiť, ďakujem pekne.

p. Lenártová, námestníčka primátora - Ďakujem pekne, pán poslanec Žarnay.

p. Žarnay, poslanec MZ – Ďakujem. Prvá interpelácia. Akým spôsobom chce mesto Košice podniknúť pre bezpečné prechádzanie chodcov a cyklistov v centre mesta, kde prevádzkovatelia letných záhrad nedodržiavajú presne vymedzené miesto, kde môže byť záhrada uložená? V rozhodnutí mesta Košice majú výmeru a vzdialenosti od fasády a povinnú vzdialenosť od cyklistického chodníka, čo je minimálne 0,5 metra. Sú povinní to dodržiavať a Mestská polícia ich má právo kontrolovať. Skutočnosť je však taká, že do cyklistických chodníkov vstupujú z letných záhrad chodci, deti. Hrozia úrazy, za ktoré bude musieť niesť zodpovednosť cyklista a nie reštauračné zariadenie. Bezpečná vzdialenosť 0,5 m medzi cyklistickým chodníkom a letnými záhradami nie je rešpektovaná, taktiež chodci sa musia predierať pomedzi stoličky a kreslá, ktoré sú súčasťou letných záhrad. Žiadam, aby bola realizovaná kontrola a o jej výsledkoch bolo mestské zastupiteľstvo informované a tiež žiadam, aby kontrolná činnosť prebiehala permanentne.

p. Lenártová, námestníčka primátora - Pán poslanec už prebieha kontrolná činnosť, minulý týždeň bolo myslím si, že niekoľko desiatok pokút uložených.

p. Žarnay, poslanec MZ - Druhá interpelácia na primátora. Kedy bude Memorandum o priateľstve, podpísané predstaviteľmi mesta Košice s predstaviteľmi mesta Danank vo Vietnamskej socialistickej republike, preložené do slovenčiny, aby sa o jeho obsahu mohli dočítať občania Košíc? 
Tretia interpelácia. Viacero printových médií zverejnilo informáciu, že na Facebooku a diskusných fórach vystupujú tzv. trolovia, teda falošní diskutéri, ktorí pod nepravými menami uverejňujú príspevky a chvália predstaviteľov strany Smer, vrátane Vás pán primátor. Na zriadenie falošnej identity zneužívajú fotografie cudzích osôb zo zahraničia. Vy ste sa vyjadrili pre médiá, že o falošných diskutéroch nič neviete. Tieto praktiky vrhajú tieň podozrenia aj na Vás, ako najvyššieho predstaviteľa Košíc a môžu ohroziť, nielen Vašu dobrú povesť, ale vytvárajú negatívny obraze aj o meste Košice. Preto sa Vás pýtam, aké kroky alebo opatrenia podniknete voči internetovým trolom?
Ďalšia interpelácia pre primátora. Na základe podnetov obyvateľov mesta Košice Vás interpelujem vo veci parkovania honorárnych konzulov v pešej zóne mesta, ktorí pravidelne parkujú svoje vozidlá priamo na Hlavnej ulici. Ja sám som si vedomý toho, že tieto osoby požívajú na základe viedenského dohovoru o konzulárnom práve výsady a imunity a však využívanie Hlavnej ulici na parkovanie nesúvisí bezprostredne s výkonom ich funkcií, a preto nie je nevyhnutné, aby tieto osoby zneužívali svoje postavenie. Vy, ako najvyššia autorita nášho mesta a zástupca Košičanov v jedinom zákonodarnom a ústavnom zbore Slovenskej republiky, by ste to zo svojej pozície mohli, tento niekoľko rokov trvajúci problém, vyriešiť v prospech obyvateľov mesta osobne. Otázka. Ako hodlá mesto Košice riešiť situáciu s pribúdajúcimi parkujúcimi vozidlami honorárnych konzulov v pešej zóne mesta? Ďakujem.

p. Lenártová, námestníčka primátora - Ďakujem pekne, pán poslanec Špak.

p. Špak, poslanec MZ – Ďakujem. Pán primátor už odišiel?

p. Lenártová, námestníčka primátora - Vidíte, že tu nie je, tak asi mal niečo naliehavé.

p. Špak, poslanec MZ – Dobre, takže už je na ceste domov do Bratislavy.

p. Lenártová, námestníčka primátora - Určite nie je na ceste domov do Bratislavy.

p. Špak, poslanec MZ – Lebo, nerozlúčil sa. Tak mne sa zdalo celkom prirodzené aspoň zakývať alebo povedať: „opúšťam túto sálu dovidenia a už sa neuvidíme dnes“.

p. Lenártová, námestníčka primátora - Nech sa páči Vaše interpelácie.

p. Špak, poslanec MZ - To bola interpelácia a už som dostal odpoveď, takže teraz idem na písomnú interpeláciu, ďakujem pekne 
Prvá je, napadla mi ešte jedna, že kde sú kolegovia všetci, ale to jedno teraz. Interpelácia na pána primátora. Kedy dostalo mesto Košice, ako stavebník, oznámenie zhotoviteľa o vzniku týchto objektívnych udalostí alebo udalosti na stavbe IKD, tzn. optický kábel na Kuzmányho alebo akúkoľvek objektívnu príčinu meškania na Kuzmányho? 
Druhá interpelácia je pre DPMK. Požadujem zaslať prehľad všetkých úverov po jednotlivých bankách k 31. 12. 2014 a k 30. 4. 2015, s uvedením celkovej úverovej sumy, zostatkovej úverovej sumy, k uvedeným dátumom, úrokovej sadzby k dátumom a sumy dohodnutých splátok a to až do splatenia jednotlivých úverov. 
Ďalšia interpelácia na pána primátora, ktorá má názov KDS a stavebný denník, tzn. kontrolný denník stavby a stavebný denník, žiadam týmto o úplne dodanie všetkých denníkov na stavbe IKD Košice. To vieme, o ktorú stavbu sa jedná, Dúha ZUE. Taktiež o úplné kópie kontrolných denníkov stavby. Žiadam taktiež o zaslanie úplnej žiadosti mesta Košice na ministerstvo, v zátvorke je tá skratka ministerstva, s cieľom presunúť termín ukončenia stavby IKD Košice. Takže tú žiadosť, ktorú začiatkom týždňa, myslím minulého, zasielal pán primátor na ministerstvo, by som chcel vidieť úplne celú. 
Ďalšia interpelácia. Existujú nároky, na platby za práce, či dodávky naviac na stavbe IKD Košice, mimo platnej zmluvy o dielo? Nárokuje si zhotoviteľ na platby naviac za práce či dodávky naviac od nástupu na práce? 
Ďalšia interpelácia. Je portál Košická doprava Košice 2013 alebo Košické správy dotovaný alebo financovaný mestom Košice? Ak áno, ktorý a v akej sume. 
A posledná otázka na pána primátora. Je pravdou tvrdenie petičiarov, že na stavbu IKD Košice sa nenastúpilo 4 mesiace od začiatku diela a to z dôvodu Vašej predvolebnej kampane na primátora mesta Košice? Ďakujem.

p. Lenártová, námestníčka primátora - Ďakujem pekne, pani poslankyňa Iľaščíková.

p. Iľaščíková, poslankyňa MZ - Ďakujem pekne za slovo. Moja interpelácia je smerovaná na pána primátora a týka sa vybudovania odstavnej plochy pre autobusy DPMK na konečnej zastávke pri nemocnici Šaca. My sme túto situáciu riešili u nás na miestnom zastupiteľstve Mestskej časti Šaca, kde je to z dôvodu aj tohto, že na danom úseku, kde sú odstavené autobusy na zastávke, sú osadené zákazové značky a to kvôli týmto autobusom. Dochádza tam k tomu, že nie je možnosť sa otočiť na danom úseku, čiže autobusy musia zachádza buď až do Malej Idy alebo potom spôsobujú rôzne kolízie. Z toho dôvodu aj od nás, z mestskej časti, potom príde návrh na súčinnosť pri vybudovaní takejto odstavnej plochy. To je moja interpelácia čiže, či je možnosť z pozície mesta vlastne vybudovať takúto odstavnú plochu a tak isto ju aj zafinancovať, nakoľko Mestská časť Košice Šaca nemá na to finančné prostriedky.

p. Lenártová, námestníčka primátora - Ďakujem pekne, pani poslankyňa Blaškovičová.

p. Blaškovičová, poslankyňa MZ - Moja interpelácia sa týka objektov a priestorov. Dostala som od občana podnet, keď som prichádzala do sály, sľúbila som, že áno, že sa opýtam na to. Takže je moja interpelácia na vedenie magistrátu zrejme, buď na pána námestníka alebo majetkové oddelenie. Sú tu vyfotené budovy a priestory v zdevastovanom stave, takže otázka vedie k tomu či vieme, komu patria a či máme dosah na nejakú nápravu. A v podstate takú istú interpeláciu som chcela mať ja, chcela som sa opýtať na ten priestor, ktorý je medzí Továrenskou ulicou a Hviezdoslavovu ulicu, je to bývalé parkovisko. Minule som si uvedomila že už je tam obrovská tráva, ten plot je roztrhaný, rozorvaný, oblepený plagátmi. Neviem koľko rokov je tam napísané súkromný pozemok, ale je to v podstate naozaj medzi Tescom a Jumbom. Čo sa tam deje je? Je to stále zavreté, komu to patrí, nemáme žiadny dosah na to? Tú Mlynskú baštu aspoň nevidíme, tá je za rohom v tom zdevastovanom stave, ale toto má každý na očiach. Čo sa s tým dá urobiť? Koho môžeme vyzvať, aby sa to nejako posunulo, niečo vizuálne aspoň, keď už fyzicky a psychicky nie. Ďakujem.

p. Lenártová, námestníčka primátora - Ďakujem pekne Ľubka, pán poslanec Bacsó.

p. Bacsó, poslanec MZ - Nebudem zdržiavať, moja interpelácia smeruje na pána námestníka Petruška. bola podaná v písomnej podobe, takže otázky sú dané, ďakujem pekne. 

p. Lenártová, námestníčka primátora - Ďakujem pekne, pán poslanec Polaček.

p. Polaček, poslanec MZ - Ďakujem pekne, tak ja len dve interpelácie ale, pred položením interpelácie, mi dovoľte kolegovia, čítam Rokovací poriadok, možno sa mýlim, ale mestské zastupiteľstvo je spôsobilé rokovať a uznášať sa, ak je prítomná nadpolovičná väčšina. Podľa mňa stále rokujeme.

p. Lenártová, námestníčka primátora - Neuznášame sa.

p. Polaček, poslanec MZ - Ale rokovať rokujeme.

p. Lenártová, námestníčka primátora - Neuznášame sa.

p. Polaček, poslanec MZ - Je to bod rokovania?

p. Lenártová, námestníčka primátora - Áno, ale neuznášame sa. Sú to interpelácie.

p. Polaček, poslanec MZ - Nechcem sa sporiť, ale podľa mňa rokujeme. Mám dve interpelácie.

p. Lenártová, námestníčka primátora - Tak sú neplatné potom interpelácie pán poslanec.

p. Polaček, poslanec MZ - Ja si to myslím.

p. Lenártová, námestníčka primátora - Opäť to nie je pravda, pretože momentálne nie sme uznášania schopní.

p. Polaček, poslanec MZ - Mestské zastupiteľstvo je spôsobilé rokovať a uznášať sa. Sú to dve rôzne veci.

p. Lenártová, námestníčka primátora - Nech sa páči, interpelácie Vaše.

p. Polaček, poslanec MZ - Je to bod rokovania 63, podľa mňa, čo to je bod 66 a je to bod rokovania. Tak sa to volá. Ja len upozorňujem, že trebalo by nás upozorniť, že je nás tu menej, minimálne pre zápis a čo z toho vyplynie, neviem.

p. Lenártová, námestníčka primátora - Je to v nahrávke, takže neplatné interpelácie v najhoršom prípade.

p. Polaček, poslanec MZ - No už bude neplatné, áno, pán riaditeľ bude mať menej roboty.

p. Lenártová, námestníčka primátora - Nech sa páči pán poslanec Polaček.

p. Polaček, poslanec MZ - Čiže sú to dve jednoduché interpelácie. Jedna smeruje ku GISPLÁNU. Moja otázka znie: Aké náklady sú spojené s pridelením užívateľských prístupov do GISPLÁNU pre všetkých poslancov mesta Košice, aké podmienky musí splniť poslanec mesta Košice, aby mohol využívať plnú verziu GISPLÁNU? Rozprávame o plnej verzii GISPLÁNU. Prípadne, ako sa má poslanec zaregistrovať, resp. koho má požiadať, aby mu mesto takýto prístup pridelilo?
Druhá interpelácia. Žiadam ozrejmiť, prečo nie je možné opraviť obslužnú komunikáciu od ťahanovského mosta ku „gajdovému“ prameňu, teda ku Gajdovke, ak Mestská Košice Sever disponuje podkladmi, že majiteľmi predmetnej komunikácie je mesto Košice? V prílohe tejto interpelácie dávam aj list, aj odpoveď na info, žiadosť, ktorú mi poskytla mestská časť celé, ďakujem zatiaľ.

p. Lenártová, námestníčka primátora - Ďakujem pekne, pán poslanec Gibóda.

p. Gibóda, poslanec MZ - Ďakujem veľmi pekne za slovo. Takže interpelácia číslo jeden na pána primátora. V akom stave sa nachádza pripravovaný etický kódex, záväzný pre zamestnancov mesta Košice, ako aj ním zriadených a financovaných príspevkových organizácií? 
Interpelácia číslo 2 na pána primátora. Z akého dôvodu, aké činnosti vykonáva Ing. Marek Horváth pre mesto Košice do roku 2015? Na základe čoho mu bola predĺžená zmluva, číslo je tu uvedené, do 31. 12. 2015? 
Interpelácia číslo 3. Akým spôsobom boli vypočítané pre účely prípravy rozpočtu mesta Košice na rok 2015 prostriedky potrebné na odmeňovanie poslancov mesta? Prosím celú schválenú sumu rozdeliť na mesiace a poslancov. 
Interpelácia číslo 4 na pána primátora. Žiadam o zoznam osôb a inštitúcií, ktorým boli poskytnuté služobné parkovacie karty spoločnosťou EEI v zmysle prílohy číslo 12 na strane 3, čiže nie mestu Zvolen, ale Košiciam a aký má mesto dohľad nad spôsobom ich prideľovania, prípadne akým spôsobom sú prideľované? 
Interpelácia číslo 5. V zmysle žiadosti pána Jozefa Haydu, zástupcom vlastníka domov na Kalvárii v prílohe sa pýtam, dokedy bude mesto Košice a Mestská polícia tolerovať protiprávnu činnosť MVDr. Magicovej a iných osôb, ktoré porušujú pravidlá pešej zóny na Kalvárii a ničia svojimi vozidlami priľahlú zeleň. Aké nápravné a  preventívne opatrenia v tejto veci prijalo mesto Košice? A plánuje prijať v dohľadnej dobe? 
Interpelácia číslo 6 na pána, pardon dopyt na pána riaditeľa MMK.

p. Lenártová, námestníčka primátora - Nie je bod dopyty, sú interpelácie, otvorím o chvíľu bod dopyty.

p. Gibóda, poslanec MZ - Tak ospravedlňujem sa, tak potom interpelácia číslo 7. Žiadam o sprístupnenie harmonogramu súvislej rekonštrukcie ciest a ich opráv v meste Košice, tak ako to primátor uviedol na rokovaní MZ z 22. 6. v sume 4 000 000 na tento a budúci rok. Čiže na roky 2015 až ´16. 
Interpelácia číslo 8. Koľkokrát od začatia rekonštrukčných prác na električkových tratiach IKD sa pán primátor zúčastnil osobne kontroly stavby a stavieb? Koľkokrát od začatia rekonštrukčných prác na tretiach IKD pán primátor absolvoval cestu mestskou hromadnou dopravou? 
Interpelácia číslo 9. Akým spôsobom sa fotografie nasnímané mestom plateným fotografom Miroslavom Vaculom z jednotlivých akcií mesta Košice alebo zrealizovaných v meste Košice dostávajú na privátne web servery, na FB stránky a osobné súkromné FB profily pána Richarda Rašiho a páni Renáty Lenártovej? Platia títo za takto poskytnuté fotografie mestu Košice za práce jeho fotografa? Ďakujem veľmi pekne.

p. Lenártová, námestníčka primátora - Ďakujem pekne, ak sa už nikto nehlási, otváram bod dopyty. Máte interpeláciu? Tak ste neboli v zozname, nikto tam nebol, tak nech sa páči ešte interpeláciu, pán starosta.

p. Karabin, poslanec MZ – Ďakujem. Moja interpelácia na pána primátora mesta Košice. V akom časovom horizonte dôjde k výstavbe chodníka na Bystrickej ulici v Pereši? Komunikácii v správe mesta Košice, premáva po nej MHD a automobily obyvateľov Pereša a kompletná doprava do lokality Vyšný Lorinčík, ďakujem.
- - -

Bod č. 67  
Dopyty poslancov MZ

p. Lenártová, námestníčka primátora - Otváram bod dopyty, nech sa páči priestor na vaše dopyty, pán poslanec Ihnát.

p. Ihnát, poslanec MZ – Áno, ďakujem za slovo pani viceprimátorka. Mám 6 dopytov. 
Prvý dopyt Bytový podnik mesta Košice s.r.o. Aké sú reálne hospodárske výsledky mestského podniku Bytový podnik mesta Košice s.r.o. za rok 2014? Je to strata alebo zisk? Strata v akej výške, zisk v akej výške? 
Druhý dopyt na Bytový podnik mesta Košice s.r.o. V zmysle odpovede na moju interpeláciu zo dňa 27. 4. 2015 sa dopytujem mestského podniku Bytový podnik mesta Košice s.r.o., ako doposiaľ naložil so štyridsiatimi bytmi, ktoré boli vložené do základného imania podniku, ako forma nepeňažného vkladu? Žiadam rozpísať finančné náklady za jednotlivé tieto byty, kto tieto byty finančne hradí? Ako sa bude ďalej nakladať s týmito bytmi, či budú prenajaté, predané alebo podobne? 
Tretí dopyt Dopravný podnik mesta Košice a. s. TEHO, Mestské lesy a Bytový podnik mesta Košice. Čiže to je dopyt pre všetky 4 mestské podniky, ktoré mi neodpovedali tak ako mali odpovedať alebo kvalifikovane neodpovedali. Koľko služobných vozidiel majú k dispozícii dopytované mestské podniky? Koľko vozidiel majú určených pre služobnú prepravu zamestnancov a koľko služobných vozidiel sa využíva aj na súkromné účely? Aké sú mesačné náklady na tieto vozidlá za rok 2015, to je od 1. 1. 2015? Existujú vozidla súkromné, kde sú kompenzované náklady z prostriedkov menovaných mestských podnikov? Žiadam špecifikovať všetky vozidlá, ktoré tvoria vozový park týchto podnikov, čiže aj referentské vozidlá, aj manažérske vozidlá. 
Štvrtý dopyt Dopravný podnik mesta Košice a. s. Koľko a z akých prostriedkov boli vyplatené mzdové prostriedky pre bývalých zamestnancov Dopravného podniku mesta Košice a. s., ktorí boli v roku 2014 ponechaní na platenom voľne v čase výpovednej lehoty zo strany zamestnávateľa? O koľko zamestnancov sa jednalo? 
Piaty dopyt na hlavnú kontrolórku. V zmysle Správy hlavnej kontrolórky mesta Košice ešte z apríla roku 2015, mali byť zistené určité nedostatky v Správe mestskej zelene. Aké boli prijaté opatrenia a či boli vyvodené osobné konzekvencie voči prípadným vinníkom? 
Šiesty dopyt riaditeľ magistrátu. Dopytujem sa, žiadam o poskytnutie výtlačku platnej zmluvy s Kositom.  Z akého dôvodu je táto zmluva údajne nevypovedateľná? Ďakujem.

p. Lenártová, námestníčka primátora - Ďakujem pekne, pán poslanec Žarnay. Nech sa páči.

p. Polaček, poslanec MZ – Môžem? Mám slovo? Ďakujem pekne pani predsedajúca. Čítam Rokovací poriadok. Je mi ľúto, ale v § 31 ods. 3 sa píše v druhej vete alebo za čiarkou, prečítam to celé, aby sme mali v tom jasne. „Ak do 30 minút po stanovenom čase začiatku rokovania mestského zastupiteľstva nie je prítomná nadpolovičná väčšina všetkých poslancov“ a teraz to príde „alebo ak klesne počet poslancov počas rokovania pod nadpolovičnú väčšinu všetkých poslancov zvolá primátor do 14 dní pokračujúce rokovanie na prerokovanie programu, ktorý nemohol byť prerokovaný pre nespôsobilosť sa uznášať“.

p. Lenártová, námestníčka primátora – No, takže nech sa páči, pokračujeme ďalej v dopytoch, aby sme si tu nerobili kabaret z mestského zastupiteľstva, môžete vplývať na kolegov, ktorí odišli. Ďakujem pekne, pán poslanec Žarnay.

p. Žarnay, poslanec MZ – Ďakujem. Dopyt na pána inžiniera Palčíka ktorý je zástupcom náčelníka Mestskej polície v Košiciach. Zaujímalo by ma, ako Mestská polícia rieši situáciu nesprávneho parkovania v meste najmä vtedy, ak sa jedná o luxusné vozidlá, ktorým príslušníci Mestskej polície neosádzajú blokovacie zariadenia z dôvodu tzv. poškodenia motorového vozidla. Zaujímalo by ma, či k takémuto nekonaniu majú príslušníci Mestskej polície priamo pokyn. Aký je priebeh konania Mestskej polície v takýchto prípadoch? V akých prípadoch Mestská polícia môže alebo musí nasadiť blokovacie zariadenie na motorové vozidlo, ak porušenie priestupku alebo zákona nerieši odtiahnutím ani blokovacím zariadením? Ako inak rieši situáciu v takomto prípade? Aká je výška pokuty za parkovanie v historickej časti mesta bez povolenia? Majú príslušníci Mestskej polície pri určovaní výšky pokuty možnosť tzv. správnej úvahy? Teda môžu dať pokutu i nižšiu, prípadne riešiť priestupok nesprávneho parkovania napomenutím? Ďakujem.

p. Lenártová, námestníčka primátora - Ďakujem pekne, pán poslanec Polaček.

p. Polaček, poslanec MZ - Ďakujem pekne, môj dopyt nebudem čítať, pretože som ho dal na predchádzajúcej schôdzi. Nebolo mi odpovedané, teda trvám na tom, aby mi bolo zodpovedané.

p. Lenártová, námestníčka primátora - Ďakujem pekne, pán poslanec Špak.

p. Špak, poslanec MZ – Ďakujem. Mám tu dopyt, ktorý prečítam asi o 14 dní odznova, ale dobre. Miroslav Špak dopytovaný DPMK žiadam o výročnú správu k účtovnej uzávierke 2014, nie iba výrok audítora. Žiadam o záväzky zverejnenie alebo zaslanie po lehote splatnosti z obchodného styku do 30 dní a nad 30 dní a po jednotlivých dodávateľoch sumy nad 10.000 eur. Ideálne, ak mi pošlete otvorené položky záväzkov po lehote splatnosti k 31. 12. 2014 a k 30. majú 2015. 
Ďalší dopyt na DPMK. Požadujem predloženie ukazovateľov na roky 2012, 2013, 2014 a to v takej štruktúre, ako ich uviedla pani kontrolórka za roky 2009, 2010 a 2011. 
Ďalší dopyt na DPMK. Dopytujem informáciu o nadčasoch vodičov za rok 2014 a dopytujem informáciu o nadčasoch k 31. máju 2015. Tak isto info o nedočerpaných dovolenkách za rok 2014. 
Posledný dopyt tiež pre DPMK. Žiadam o zaslanie informácie o cash flow, finančný prehľad zostatku ich financií na bankových účtoch, očakávané príjmy tržby, výnosy a očakávané výdaje, úhrady faktúr, úverov a iné náklady. A tak isto očakávaný cash flow k 31. máju 2015. 
A ešte tak na záver poviem, že tu naozaj čítame paragraf, ktorý je podľa mňa sa nedá obísť, takže popremýšľajte, či vám vadí smiech alebo obsah toho, čo povedal pán Polaček, ďakujem.

p. Lenártová, námestníčka primátora - Myslím si, že naše právne oddelenie sa vyjadrí, čiže v najhoršom prípade bude zvolané mestské zastupiteľstvo, kde bude prebiehať bod Interpelácie, Dopyty, Rôzne a Záver. Ďakujem pekne, pán poslanec Rusnák tým pádom môžete odovzdať písomne potom dopyty, aby sme sa nezdržiavali alebo ako chcete, nech sa páči čítajte.

p. Rusnák, poslanec MZ - Už keď som sa dostal k tomu až sem prečítam.

p. Lenártová, námestníčka primátora - Nech sa páči počúvame Vás pozorne.

p. Rusnák, poslanec MZ - Mám jeden jediný dopyt. Môj dopyt smeruje na pána generálneho riaditeľa, na predsedu predstavenstva Dopravného podniku Košice, na inžiniera Majzu. Dopravný podnik realizoval verejnú súťaž na zákazku Modernizácia električkového depa DPMK, projektová dokumentácia. Výška alebo zmluvná cena bola vysúťažená na 1.092.280 eur bez DPH. Ponuky si vyzdvihlo 9 záujemcov, medzi nimi aj dve košické firmy boli a súťaž bola vyhodnotená tak, že odovzdali ponuky 3 firmy, a to firma Prodex, Dopravoprojekt a Reming. Všetko bratislavské firmy, nejaký patrioti, že fakt vám robia takéto veľké zákazky firmy z Bratislavy alebo z Prešova, ale ma zaujíma a moja otázka znie, nakoľko bol vylúčený tretí uchádzač a môj dopyt smeruje k tomu, žeby som rád vedieť, prečo bol tento uchádzač vylúčený. Nie samozrejme kvôli porušeniu § 33 ods. 6, ktorý je tu uvádzaný, že nedodal do piatich pracovných dní žiadosť o vysvetlenie, ale mňa zaujíma, čo bolo predmetom tej žiadosti o vysvetlenie. Ďakujem.

p. Lenártová, námestníčka primátora - Ďakujem pekne, pán poslanec Gibóda.

p. Gibóda, poslanec MZ - Páni predsedajúca, ja som fakticky reagoval na Vás, takže faktickou, čiže neviem.

p. Lenártová, námestníčka primátora - Ste prihlásený teraz.

p. Gibóda, poslanec MZ - Ale faktickou som predtým ešte reagoval na Vás.

p. Lenártová, námestníčka primátora - Nech sa páči. V dopytoch faktická ako?

p. Gibóda, poslanec MZ - Tak Vy ste vystupovali v diskusii, kde ste sa vyjadrovala, že nemusíme prerušiť toto rokovanie teda, ja Vás poprosím, keď už sa tak spoliehate, na naše právne oddelenie o vyjadrenie právneho oddelenia ku § 31 ods. 4, pardon, ods. 3 druhá veta tuším alebo prvá? Je to prvá veta.

p. Lenártová, námestníčka primátora - Nech sa páči, pani doktorka Medvecová sa pripraví a ešte pán doktor Bacsó, pán poslanec.

p. Gibóda, poslanec MZ – Nie, pardon, ja som ešte dopyt nepredniesol.

p. Lenártová, námestníčka primátora - Tak sú faktické a on je prihlásený s faktickou, takže mu dáme prednosť, nech sa páči pán poslanec Bacsó.

p. Bacsó, poslanec MZ - Ak môžem kolegovia, je na svedomí každého poslanca, že odíde skôr, ale ten záver toho § 31 odsek 3 pre nespôsobilosť sa uznášať je dosť dôležitý.

p. Lenártová, námestníčka primátora - Ja to tiež tak vidím a je ťažko dokázateľné, áno je ťažko dokázateľné, pretože na základe čoho dokážete, že tu nebola nadpolovičná väčšina, keďže sme nehlasovali? A hlasovanie je jediný dôkaz nadpolovičnej väčšiny, ale ja to nechám na právnikov, lebo nie som právnička, ale pán doktor je právnik a ešte pani doktorka Medvecová. Nech sa páči, Váš dopyt. Môžu byť vonku z rôznych dôvodov, čiže to je ťažko dokázateľné, že odišli, keďže sme nehlasovali už od interpelácií.

p. Gibóda, poslanec MZ - Tak ja Vás poprosím o to, aby ste dali zaprezentovať poslancov, či je nás tu nadpolovičná väčšina prítomných, môžem to dať ako procedurálny návrh pani predsedníčka?

p. Lenártová, námestníčka primátora – Áno, nech sa páči, tak sa budeme prezentovať, čiže to nebude od interpelácii, ale od dopytov tým pádom, aby to bolo jasné. (pozn. prebehla prezentácia poslancov) 
A pani doktorka Medvecová poprosím Vás o vyjadrenie teda, ako to je v takýchto prípadoch, lebo myslím si, že takýto prípad určite už tu v predchádzajúcich rokoch bol.

p. Medvecová, vedúca referátu právny a legislatívny - Dobrý deň. Ja si myslím, že z praktického hľadiska je to tak, ako ste povedali pani námestníčka, že teda vlastne dopyty a interpelácie, ktoré boli prednesené, budú zodpovedané, možnože to bude niečo naviac, čo vlastne nebolo akože predmetom rokovania. Osobne si myslím, že môže tu byť predpoklad, ešte teda nebolo, teda sa nerokovalo Mestské zastupiteľstvo tak, ako má rokovať, teda keď je prítomná nadpolovičná väčšina poslancov, ale si zasa myslím, že na druhej strane, pán primátor pri podpisovaní uznesenia je oprávnený uznesenie, pokiaľ bolo v rozpore so zákonom pozastaviť, teda pozastaviť výkon uznesenia z rokovania. Akurát týmto nebude prijímané uznesenie.

p. Lenártová, námestníčka primátora - Áno interpelácie a dopyty nemajú uznesenie, čiže.

p. Medvecová, vedúca referátu právny a legislatívny – Prakticky, prakticky ja si osobne nepamätám.

p. Lenártová, námestníčka primátora - Nech sa páči.

p. Gibóda, poslanec MZ - Bolo zodpovedané na otázku paragraf  31 odstavec 3, ak klesne počet poslancov počas rokovania pod nadpolovičnú väčšinu všetkých poslancov, práve ste nás dala zaprezentovať, je nás tu menej ako polovičná väčšina. Myslím si, že práve sme splnili všetky podmienky, ktoré sú ustanovené týmto paragrafom a týmto odsekom, aby tento bod bol prerušený a aby sme pokračovali do štrnástich dní na najbližšom rokovaní, kde nemohol byť tento program prerokovaný.

p. Lenártová, námestníčka primátora - A kde nemohol byť prerokovaný bod Rôzne?

p. Gibóda, poslanec MZ - Pani predsedníčka.

p. Lenártová, námestníčka primátora - Lebo bod dopyty začal byť prerokovávaný, čiže ostáva bod Rôzne a Záver.

p. Gibóda, poslanec MZ - Pani predsedníčka, mali ste dať skôr zaprezentovať, že či je nás tu dosť. Ja za to nemôžem. My sme Vás upozorňovali dlhodobo.

p. Lenártová, námestníčka primátora - Ale ja nie som povinná, pán poslanec, ja nie som povinná, dám ešte pánovi doktorovi slovo, nie som povinná sledovať, kde odišli kolegovia. Dobre, ďakujem pekne, pán poslanec doktor Bacsó. Nič? 
Ďakujem pekne, čiže týmto vyhlasujem program V. rokovania mestského zastupiteľstva za ukončený. Na ďalšom riadnom VI. rokovaní mestského zastupiteľstva sa stretneme dňa 21.09.2015.
- - -

Záver rokovania

Námestíčka primátora mesta Košice MUDr. Renáta Lenártová, PhD., ukončila program V. rokovania Mestského zastupiteľstva v Košiciach. Uviedla, že na ďalšom riadnom VI. rokovaní MZ sa stretnú v septembri 2015. 

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 10.07.2015
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

MUDr. Mária Grüllingová .......................................................	Podpísala dňa: 17.07.2015

Ing. Ján Dečo ............................................................................	Podpísal dňa: 13.07.2015

Zápisnica
z V. pokračujúceho rokovania Mestského zastupiteľstva v Košiciach,
zo dňa 13. júla 2015

Prítomní: podľa prezenčných listín

Pokračujúce rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

p. Raši, primátor mesta - Dobré ráno prajem vážené dámy poslankyne, vážení páni poslanci, vážení hostia otváram pokračovanie V. rokovania Mestského zastupiteľstva v Košiciach, na ktorom vás všetkých vítam. V úvode chcem ospravedlniť všetkých poslancov, ktorí nám poslali svoje ospravedlnenie a ktorí sa nemohli kvôli čerpaniu dovoleniek tohto zastupiteľstva zúčastniť. Konštatujem, že je prezentovaných 21 poslancov, čo je nadpolovičná väčšina všetkých poslancov a sme teda uznášania schopní. 

Overovatelia zápisnice:

p. Raši, primátor mesta - Vážené dámy poslankyne, vážení páni poslanci teraz pokračujeme v rokovaní za overovateľov zápisnice V. rokovania Mestského zastupiteľstva boli určení poslanci Mária Grüllingová, Ján Dečo. Ani jeden sa tu v rokovacej sále z nich nenachádza, takže nakoľko sa na rokovaní títo poslanci nenachádzajú tak poprosím, aby bolí overovateľmi dnešného rokovania mestského zastupiteľstva boli pán poslanec Gáll a pán poslanec Karabin, ktorých teda určujem za overovateľov zápisnice tohto rokovania mestského zastupiteľstva. 
- - -

Návrhová komisia:

p. Raši, primátor mesta - Čo sa týka členov návrhovej komisie, tých máme prítomných, je tu prítomný pán poslanec Andrejčák, pán poslanec Kaifer a pán poslanec Bacsó, takže tým pádom je návrhová komisia v zložení v takom, v akom bola počas minulého rokovania mestského zastupiteľstva. 
- - -

p. Raši, primátor mesta - Vážené dámy poslankyne, vážení páni poslanci. Dostal som požiadavku od pána poslanca Ihnáta, aby poslanci mestského zastupiteľstva boli priamo informovaní o aktuálnom stave prác na rekonštrukcii električkových tratí zhotoviteľom alebo zástupcom zhotoviteľa. Chcem vám oznámiť, že túto požiadavku som zhotoviteľovi tlmočil. Na základe rozhodnutia chce vám prísť podať informáciu majiteľ stavebnej firmy osobne. Táto prezentácia a priestor na vaše dotazy o aktuálnom stave rekonštrukcie električkových tratí sa bude konať budúci týždeň. Presný termín aj miesto vám oznámime mailom hneď ako ho budeme mať potvrdené od zhotoviteľa, takže v priebehu budúceho týždňa dostanete termín a čas, kedy príde zástupca zhotoviteľa, konkrétne pán Remeta, ako majiteľ firmy odprezentovať aktuálnu situáciu o stave rekonštrukcie IKD.
- - -

Bod č. 67 
Dopyty poslancov MZ

p. Raši, primátor mesta - Ctené dámy vážení páni, skôr ako otvorím alebo skôr ako budeme pokračovať v poslednom prerušenom bode, kedy nebolo zastupiteľstvo uznášania schopné na poslednej schôdzi, to je bod 67 Dopyty poslancov MZ, dovoľte, aby som vám ozrejmil niektoré súvislosti, ktoré viedli k nezvolaniu a potom k zvolaniu tohto pokračovania V. rokovania mestského zastupiteľstva. 
Vážené dámy poslankyne, vážení páni poslanci, keď som sa rozhodoval medzi dvoma rozdielnymi právnymi stanoviskami a tým, či zvolať alebo nezvolať pokračovanie Mestského zastupiteľstva v Košiciach uvedomil som si, že ľudia od nás očakávajú, resp. neočakávajú osobné alebo dokonca súdne spory a nestoja ani o siahodlhé výmeny názorov, či vzájomné mediálne útoky, ale chcú od nás, aby sme spoločne pracovali v prospech mesta a v prospech jeho rozvoja, aby sme spolupracovali pri skvalitňovaní života jeho obyvateľov. To je podľa môjho názoru podstatné a preto dnes dokončíme rokovanie zastupiteľstva z 22. júna, aby rozdielne právne stanoviská neboli zbytočne dôvodom na šírenie negatívnej energie v našom meste. V. rokovanie Mestského zastupiteľstva v Košiciach dokončíme dnes napriek tomu, že môžeme rozdielne vnímať dikciu zákona o obecnom zriadení. 
Dovoľte mi, aby som vám povedal pár faktov, niektoré boli uvedené v maily, ktorý som vám poslal, niektoré budú možno dovysvetlením niektorých skutočností. Zákon o obecnom zriadení hovorí o tom, že obecné zastupiteľstvo rokuje vždy v zbore a je spôsobilé rokovať a uznášať sa vtedy, ak je prítomná nadpolovičná väčšina všetkých poslancov. Slovné spojenie „rokovať a uznášať“ sa evokuje také rokovanie, ktoré je ešte zavŕšené uznesením a schvaľovanie uznesení v bodoch, a teraz vynechávam bod interpelácie, na ktorý som dostal ja aj vy mail, ale uznesenia v bodoch dopyty neprichádzajú do úvahy, ako to bolo prezentované už skôr. Mestské zastupiteľstvo sa totiž v rámci dopytov neuznáša, neprijíma žiadne uznesenie a teda nejde o prípad prerokovania programu, ktorý by nemohol byť prerokovaný pre nespôsobilosť mestského zastupiteľstva uznášať sa a preto zvolanie pokračujúceho rokovania k bodu dopyty z tohto právneho pohľadu nie je potrebné. Čo sa týka bodu rôzne. V rámci bodu Rôzne je možné prijímať uznesenia iba v prípade, ak by mestské zastupiteľstvo na začiatku rokovania schválilo nový bod programu, ktorý by určilo na prerokovanie v rámci bodu rôzne a súčasťou ktorého by bol aj návrh uznesenia, ako výsledok prerokovania tohto bodu tak, ako to hovorí § 33 ods. 5 Rokovacieho poriadku: „V mimoriadnych odôvodnených prípadoch môže byť so súhlasom mestského zastupiteľstva na začiatku zasadnutia do programu rokovania zaradený materiál, ktorý nebol spracovaný a prerokovaný v súlade s paragrafmi 17 až 20, len ak sa netýka všeobecne záväzného nariadenia, základného predpisu mesta, ktorý nemá dopad na majetok mesta.“. Keďže sa to na začiatku V. rokovania mestského zastupiteľstva nestalo, teda do bodu rôzne nebol zaradený materiál, ktorý by mal aj uznesenie, tak isto v bode rôzne nemohlo byť prijaté žiadne uznesenie. V liste, v ktorom som vám poslal, ktorý bol názorom nášho právneho oddelenia bolo napísané, že uznesenia nemôžu byť prijímané ani v bode interpelácie. V bode interpelácie tak ako ste to dostali aj dnes v maily, podľa ods. 2 § 67 Rokovacieho poriadku, môže byť prijaté jediné uznesenie a to vtedy, ak sa príjme alebo považuje interpelácia za naliehavú a vtedy sa skracuje lehota na interpeláciu na 15 dní. Čiže toto bola chyba, ktorá bola v liste, ktorý som vám poslal dňa 6. 7. Na druhej strane bod interpelácie podľa záznamu z rokovania posledného mestského zastupiteľstva bol ukončený a prerušené rokovanie bolo v bode dopyty, kedy sa poslanci mestského zastupiteľstva, kedy sa hlasovaním zistilo, že nie je prítomná nadpolovičná väčšina všetkých poslancov. Chcem povedať ešte jednu informáciu, pretože naozaj ste dostávali odo mňa, aj od niektorých poslancov, rozličné právne názory. Vo výzve, ktorú som dostal od niektorých poslancov uviedli, že princíp rokovania v zbore nie je len o vôli a schopnosti poslancov uznášať sa na uzneseniach, ale aj o možnosti rovnocenne a demokraticky diskutovať o zásadných otázkach života obce. Pre rokovanie zastupiteľstva v záujme zachovania demokratických princípov je preto v zmysle zákona potrebná účasť minimálne nadpolovičnej väčšiny poslancov mestského zastupiteľstva. Koniec citátu. Chcem vás len upozorniť na paralelu, napr. Národná rada Slovenskej republiky, ako hlavný zákonodarný zbor je v zásade uznášania schopní iba počas hlasovania. Počas rozpravy tomu tak byť nemusí a mnohokrát alebo väčšinou krát tomu tak ani nebýva, teda otázka je, či na základe toho možno tvrdiť, že v Slovenskom parlamente nie sú zachované demokratické princípy a možnosť rovnocenne a demokraticky diskutovať, nakoľko uznášania schopnosť parlamentu je iba počas jeho hlasovania. A ešte jedna poznámka na záver. Čo sa týka interpelácií a dopytov všeobecne, v podstate ide o jednostranný dialóg medzi poslancami, primátorom alebo subjektmi, ktorým môžu byť kladené interpelácie a dopyty, poslanec sa pýta, podáva interpeláciu. Adresát vrátane primátora alebo iných poverených osôb, či subjektov odpovedá spravidla písomne. Znamená to, že v rámci dopytov ani nemožno prijímať konkrétne návrhy a nie je teda ani možné podávať návrhy uznesení. Preto nepovažujem za jednoznačné tvrdenie, že V. rokovanie mestského zastupiteľstva malo byť prerušené a nie ukončené, ale za jednoznačne považujem to, aby sme hľadali z každej situácie riešenie, aby sme zbytočne nestrácali energiu na riešenie zdanlivo nepodstatných vecí pre naše mesto. 
Takže ďakujem veľmi pekne za pozornosť a teraz mi dovoľte, aby sme pristúpili k bodu, v ktorom bolo rokovanie mestského zastupiteľstva prerušené a to je bod číslo 67 Dopyty poslancov MZ. Pre tých, ktorí ste tu neboli alebo ktorí si nepamätáte vám prečítam, ktoré dopyty už položené boli, a ktoré dopyty aj spracovávajú na Magistrát mesta Košice, respektíve príslušné organizácie. 
Pán poslanec Ihnát dal 6 dopytov. Prvý sa týkal Bytového podniku mesta Košice, pýtal sa na hospodárske výsledky bytového podniku. Druhý dopyt dal tak isto na bytový podnik, poviem len veľmi stručne, o čom a čoho sa tieto interpelácii týkali. Bol to dopyt na byty, ktoré boli vložené do základného imania podniku, ako nimi bolo naložené. Tretí dopyt bol na dopravný podnik, TEHO, Mestské lesy a bytový podnik. Išlo o služobné vozidlá, teda koľko ich je na čo slúžia, či sa využívajú na služobné, na súkromné účely, aké sú náklady a všetky s tým súvisiace veci. Štvrtý dopyt pána poslanca Ihnáta bol na Dopravný podnik mesta Košice a bolo to o mzdových prostriedkoch pre bývalých zamestnancov DPMK a o tých, ktorí boli ponechaní na platenom voľne. Piaty dopyt bol na pani hlavnú kontrolórku a týkal sa zistení v Správe mestskej zelene a opatrení a vyvodených konzekvenciách. Šiesty dopyt bol na riaditeľa magistrátu, kde sa pán poslanec Ihnát dopytoval na platnú zmluvu s Kositom. Pán poslanec, všetko. Tak? Dobre som to povedal. 
Potom stihol podať dopyty, na ktoré sa pripravujú odpovede, pán poslanec Žarnay, ktorý sa pýtal na mestskú políciu a na nesprávne parkovanie v meste, najmä na luxusné vozidlá a osádzanie prostriedkov na zabránenie opustenia miesta, tzv. papúč, aký je postup, či sú nejaké výnimky, ako sa pristupuje aj k luxusným vozidlám. 
Potom to bol pán poslanec Polaček, ktorý dopyt nečítal, lebo ho dal na predchádzajúcej schôdzi. Trval na tom, aby mu bolo zodpovedané, bol to dopyt na Mestské lesy a interpeloval mňa a išlo o poľovnícky revír Sivec. Takže aj tento dopyt bol podaný a na ktorý bude odpovedané. 
Potom dal dopyty pán poslanec Špak, ktorý sa pýtal dopravného podniku, žiadal o výročnú správu k účtovnej závierke zároveň s odoslaním všetkých záväzkov po lehote splatnosti v štruktúre, ako to uviedol. Druhy dopyt dal pán poslanec Špak opäť na Dopravný podnik mesta Košice, kde požadoval predloženie ukazovateľov za roky ´12, ´13 a ´14 a v štruktúre ako ich uviedla pani kontrolórka za roky 2009, ´10, ´11. Potom to bol ďalší dopyt na DPMK, kde sa informoval o nadčasoch vodičov za rok 2014 k 31. aj informáciu o nadčasoch k 31.5.2015 a informáciu o nedočerpaných dovolenkách. Dopyt 4. Pán poslanec Špak žiadal o zaslanie informácie cash flow finančný prehľad zostatku financií na bankových účtov, očakávané príjmy, očakávané výdavky aj náklady a očakávaný cash-flow k 31. 5. 
A posledný dopyt, ktorý máme zaevidovaný poslal pán poslanec Rusnák na dopravný podnik. Išlo mu o modernizáciu električkového depa DPMK projektová dokumentácia, kde sa pýtal na niektorého z konkrétnych uchádzačov a na dôvody jeho vylúčenia zo súťaže, všetky dáta ohľadom tohto uchádzača uviedol do svojho dopytu, ktorý predložil, čiže tieto dopyty boli podané. V týchto dopytoch mestské zastupiteľstvo hlasovaním zistilo, že nie je tu prítomná nadpolovičná väčšina a pani námestníčka ukončila rokovanie mestského zastupiteľstva, takže sme v bode 67 v bode Dopyty. 
Nech sa páči dávam priestor na vaše dopyty. Ešte jednu vec, možno ste si všimli, aby sme vedeli koľko poslancov sa nachádza, resp. koľko ich kariet sa nachádza, pretože hlasovacie zariadenia sú verifikačným momentom, ktorý nám vie povedať, koľko poslancov tu je, tak od dnešného zastupiteľstva technici urobili novú možnosť a budeme vždy vidieť, koľko je zasunutých kariet mestského zastupiteľstva, čiže keď aj poslanec vybehne z dôvodu, že sa ide napiť alebo ide na toaletu, tak pokiaľ tu má kartu vieme, že by sa pravdepodobne mal nachádzať v rokovacej miestnosti alebo v jej blízkosti, čiže ako vidíte, teraz je zasunutých 25 kariet a malo by nám to vždy signalizovať a pokiaľ nejaký poslanec odíde, samozrejme, pokiaľ budete mať pocit, že je poslancov menej napriek tomu, že je zasunutých kariet nadpolovičnej väčšiny, treba to ohlásiť a vieme chvíľu počkať, kým sa eventuálne poslanci nevrátia, vieme dať hlasovať a verifikovať teda, či poslancov je nadpolovičná väčšina alebo nie. Takže nech sa páči, teraz dávam priestor na vaše dopyty. Pán poslanec Ihnát, nech sa páči.

p. Ihnát, poslanec MZ – Áno, ďakujem pekne pán primátor za slovo. Ku dopytom len toľko vlastne, mal som zmätok do dnešného rána vlastne, že či moje dopyty prešli na tie jednotlivé oddelenia a tie mestské podniky, takže je to v poriadku. Ale tá druhá stránka veci, bolo by seriózne, pán primátor, aby aspoň v bode rôzne sme sa mohli potom vyjadriť k tomu, čo ste teraz hovoril vlastne a nejakým spôsobom tu ako predložil, takže určite sa k tomu tiež vyjadrím, vďaka.

p. Raši, primátor mesta - Samozrejme v bode dopyty je priestor na vaše dopyty a v bode rôzne sa môžete vyjadriť k čomu uznáte za vhodné, pán poslanec Gibóda.

p. Gibóda, poslanec MZ - Ďakujem veľmi pekne za slovo pán primátor. Napriek tomu, že som bol prihlásený ako posledný v diskusii, keď sa prerušilo rokovania a mal som za to, že by som mal pokračovať a zároveň vám ďakujem za Váš príspevok do diskusie. Myslím si, že presne na toto je ten bod rôzne a myslím si, že toto vysvetlenie, ktoré ste siahodlho uviedli, ste mali dať v bode rôzne. Chcem vás, ale na začiatok ešte upozorniť na jednu vec, pán primátor, keď poviete, že na dopyty sa spravidla odpovedá písomne, tak si vám dovolím prečítať § 69 Rokovacieho poriadku: „Odpoveď na dopyty. Poslancovi sa na dopyt odpovedá ústne bezprostredne na rokovaní mestského zastupiteľstva alebo písomne do 30 dní, ak o to poslanec požiadal.“ Len toľko ku tomu, spravidla písomne. 
Teraz dopyty. Môj dopyt smeruje na riaditeľa Magistrátu mesta Košice a týka sa koľko a aké pripomienky Mestská časť Košice - Sever doručila na Magistrát mesta Košice ku parkovacej koncepcií pripravovanej spoločnosťou EEI, prosím zaslať celé znenie kópii samotných pripomienok Severu doručených na magistrát.
Druhý môj dopyt. Dopytovaný pán riaditeľ košických kultúrnych centier K-13. Akým spôsobom a na základe akých kritérií kvalifikovane vyhodnocuje organizácia K-13 kultúrne akcie, na ktorých sa organizačne aj finančne spolupodieľa? 
Môj tretí dopyt smeruje opäť na riaditeľa Magistrátu mesta Košice. Aký odborný pracovník Magistrátu mesta Košice (menovite) je poverený prípravou „Aktualizácia Rokovacieho poriadku Mestského zastupiteľstva v Košiciach“ s akým zadaním a úlohami bol pri jeho príprave poverený, v akom štádiu sa uvedený materiál nachádza? 
Štvrtý dopyt je opäť na riaditeľa Košických kultúrnych centier K-13. Z akého dôvodu organizácia K-13 neodpovedá dopytovateľom na ich žiadosti v zmysle zákona 211/2000? To len narážam na transparentné mesto, že tu všetko funguje. A v prílohe je rozhodnutie primátora mesta Košice číslo A/2015/15252 z 23.6.2015, kde primátor sám konštatuje, že organizácia K-13 má poskytnúť predmetné informácie. 
A môj piaty dopyt smeruje na pána náčelníka, povereného náčelníka mestskej polície. Akým spôsobom môže mesto Košice, respektíve mestské zastupiteľstvo napomôcť činnosti mestskej polície v jej práci s dôrazom na dodržiavanie nočného kľudu, meranie hluku, nejaká aktualizácia VZN mesta Košice a pod., nakoľko osobne som sa stretol s tým, že mestská polícia je bezzubá v tom, ako by mohla obyvateľov chrániť pred nedodržiavaním nočného kľudu? Ďakujem veľmi pekne.

p. Raši, primátor mesta - Ďakujem veľmi pekne. Pán poslanec Gibóda, slovo „spravidla písomne“ som vám povedal preto, lebo naozaj spravidla bývajú na dopyty zodpovedávané písomne napriek tomu, že § 69 dáva možnosť aj ústneho zodpovedania, ale spravidla počas posledných rokov bývajú zodpovedávané dopyty písomne najmä kvôli rozsahu, na ktorý sa žiadajú. Pán poslanec Žarnay, nech sa páči.

p. Žarnay, poslanec MZ - Ďakujem pán primátor za slovo. Môj prvý dopyt smeruje na riaditeľa magistrátu. Akým spôsobom mesto rieši prostredníctvom Správy mestskej zelene prídomovú zeleň a ako plánuje postupovať pri jej odstraňovaní a zabraňovaní jej výskytu?
	Druhý dopyt smeruje na poverenú riaditeľku Správy mestskej zelene Ing. Martu Popríkovú. Z akého dôvodu fontána v parku Moyzesova nie je funkčná tak, ako na to poukázali viacerí obyvatelia mesta Košice a kedy bude uvedená do prevádzky? 
Môj tretí dopyt smeruje na predsedu Komisie školstva športu a mládeže Igora Sidora. Dopytujem sa, či sa členovia komisie školstva zaoberali na svojom zasadnutí aj pripravovanou novelou školského zákona, ktorá zásadným a hrubým spôsobom zasahuje do demokratických práv učiteľov a obmedzuje kompetencie rady školy, respektíve umožňuje právo veta zriaďovateľovi pri voľbe riaditeľa radou školy? Aký výstup, či postoj týkajúci sa tejto závažnej zmeny prijali členovia komisie? 
Môj štvrtý dopyt smeruje na riaditeľa magistrátu. Od 1. januára 2015 boli v rámci VZN mesta Košice uznesením mestského zastupiteľstva uvedené do praxe zmeny v platení dane, ktoré sa týkajú prechodného ubytovania. Týmto opatrením sa rozšíril počet tých, ktorí poskytujú odplatné ubytovanie za účelom biznisu, zisku, ale neodvádzajú daň ako ostatní. Pýtam sa, koľko prípadov bolo od 1. januára 2015 svojpomocne zistených pracovníkmi magistrátu na daniach a poplatkoch alebo nahlásených občanmi a aké sankcie boli voči majiteľom týchto bytov použité? Aký finančný prínos prinieslo dané opatrenie na základe kontrol vykonaných magistrátom aj v zmysle tohto platného VZN za 1. polrok 2015 do rozpočtu mesta Košice? 
Môj piaty dopyt smeruje na riaditeľa magistrátu. Chcel by som požiadať riaditeľa Magistrátu mesta Košice o zosumarizovanie prevodov majetku, predajov a prenájmov majetku mesta Košice z dôvodu osobitného zreteľa od roku 2006. Zároveň sa dopytujem, či magistrát dokáže kategorizovať prípady hodné osobitného zreteľa, napr. športu, na podporu cirkví, schátrané nehnuteľnosti, teda aspoň 3 najpočetnejšie oblastí a požiadať o počet týchto nehnuteľností. Žiadam aj o počet predajov a prenájmov, ktoré neboli realizované ako prípady hodného osobitného zreteľa a to prenájom, obchodnou súťažou a dražbou. 
Môj posledný dopyt smeruje na oddelenie Správy mestských komunikácií. Dopytujem sa na stav zabezpečenia križovatky a priechodu pre chodcov nad Alpinkou, kde pred časom došlo k vážnej dopravnej nehode. 27. apríla 2015 bol poslancom doručený text petície na zvýšenie bezpečnosti cyklistov v meste Košice. Adresátmi boli mesto Košice, primátor, mestské zastupiteľstvo, Krajské riaditeľstvo Policajného zboru, Krajský dopravný inšpektorát, Okresný úrad Košice, Odbor cestnej dopravy a pozemných komunikácií. Občania od predstaviteľov mesta Košice žiadali, aby okamžite riešili situáciu na mieste tragédie, kde došlo k zrážke motorkára s cyklistom, na ceste na Jahodnú. Zároveň žiadali, aby mesto Košice a PZSR sledovali a riešili situáciu aj v iných kolíznych problémových úsekoch. Ďakujem za slovo.

p. Raši, primátor mesta - Ďakujem pekne pán poslanec. Pán poslanec Berberich, nech sa páči.

p. Berberich, poslanec MZ - Ďakujem pekne za slovo. Môj dopyt je smerovaný na pána riaditeľa dopravného podniku a týka sa dvoch vecí technických. Mám tú rozpísané, len spomeniem, že ide o tú elektronickú peňaženku a tak tiež o nejaké údaje ohľadne nových električiek. Ďakujem veľmi pekne.

p. Raši, primátor mesta - Ďakujem pekne, prosím odovzdajte ho potom písomne. Pán poslanec Polaček nech sa páči.

p. Polaček, poslanec MZ - Ďakujem pekne, mám pripravených päť dopytov. Prvý dopyt smeruje na pána riaditeľa Magistrátu mesta Košice. Od 1. januára 2015 boli v rámci VZN mesta Košice uvedené do zmeny VZN mesta Košice č. 131 o miestnom poplatku za komunálne odpady a drobné stavebné odpady na území mesta Košice. Správca dane navrhol úpravu týkajúcu sa zníženia a odpustenia poplatkov stanovených prípadoch. Nakoľko sa v dôvodovej správe z decembra 2014 pre poslancov nenachádzala žiadna zmienka ovplyvnená ekonomiku mesta, dopytujem vás predložiť nasledujúce informácie k 1. polroku 2015. Aký finančný výpadok v súvislosti so zmenou VZN nastal oproti roku 2014, kedy platilo pôvodné VZN?
Druhý dopyt smeruje na riaditeľa Magistrátu mesta Košice a generálneho riaditeľa Dopravného podniku mesta Košice. Z dôvodu nejasnej formulácie v dôvodovej správe týkajúcej sa doplatku čiastočnej úhrady preukázanej straty v mestskej hromadnej doprave za rok 2013 v hodnote 500.000 eur, dopytujem riaditeľa magistrátu ako je generálneho riaditeľa Dopravného podniku mesta Košice, predložiť analýzu týkajúcu sa hospodárenia v dopravnom podniku a.s. za obdobie od roku 2004 do roku 2014 s dôrazom na vývoj hospodárenia preukázaných a nevysporiadaných strát, ako aj bežných a kapitálových výdajov mesta Košice v súvislosti s financovaním mestskej hromadnej dopravy. 
Môj tretí dopyt smeruje na primátora mesta a riaditeľa Magistrátu mesta Košice. V rámci Pravidiel prenajímania školského majetku vo vlastníctve mesta Košice máme záujem školám garantovať stopercentný príjem z prenájmu majetku, ktorý slúži na športové aktivity. Cieľom je motivovať zamestnancov školy a vytvoriť finančné podmienky pre širšie prenajímanie, ako je bezplatné poskytovanie majetku školy, ktoré by slúžilo verejnosti v rámci vlastných športových aktivít. Z toho dôvodu dopytujeme s pánom Gibódom primátora mesta, ako aj riaditeľa Magistrátu mesta Košice, aby posúdil požiadavku poslancov a pripravili návrh na uznesenie, ktorým by sa príslušné ustanovenie zmenilo. Máme za to, že táto požiadavka korešponduje aj s koncepciou športu v meste Košice a projektom Európskeho mesta športu 2016. 
Dopyt číslo štyri na pána riaditeľa Magistrátu mesta Košice. V minulosti obyvatelia na požiadavky týkajúce sa opráv chodníkov, ciest, schodísk, oporných múrov, parkovísk či medzi garážových a medzi domových priestranstiev, dostávali od magistrátu odpovede, že ak v rozpočte budúcich rokov sa bude nachádzať dostatok financií, mesto pristúpi k oprave problémových miest, na ktoré obyvatelia poukazujú. V poslednom období obyvatelia dostávajú nové odpovede, kde mesto konštatuje, že síce je vlastníkom parciel, na ktorých sa predmetné stavby nachádzajú, avšak tieto stavby vznikli v rôznych projektoch, obdobia, minulého storočia, ktoré financoval štát, respektíve miestne národné výbory počas rôznych rozvojových projektov, v súčasnom období sú tieto stavby považované za majetok nezistených vlastníkov a i napriek tomu, že slúžia verejnému záujmu, mesto nemôže ich zaradiť do žiadneho plánu opráv. Preto dopytujem riaditeľa Magistrátu mesta Košice s otázkou, aby popísal, akým zákonným spôsobom, postupom je možné delimitovať stavby nezistených vlastníkov, teda získať ich do majetku, resp. správy mesta Košice a následne pristúpiť k opravám a rekonštrukciám vyššie popísaných stavieb.,
A môj piaty dopyt na riaditeľa Magistrátu mesta Košice a riaditeľov všetkých mestských podnikov a mestských organizácií. Žiadam a dopytujem všetkých týchto riaditeľov, aby zabezpečili zaslanie všetkých zápisníc zo zasadaní dozorných rád z mestských podnikov, ako aj mestských organizácií, kde v dozorných radách pôsobia poslanci mesta Košice a ktoré sa konali v 1. polroku v roku 2015, ďakujem.

p. Raši, primátor mesta – Ďakujem pekne, pán poslanec Grega.

p. Grega, poslanec MZ - Dávam dopyt, nakoľko doposiaľ sme nedostali odpoveď z vedenia mesta, tak  dám na pána primátora, či sa nedá prehodnotiť možnosť parkovania pre mestskú časť v počte tých minimálnych 5 miest, ktoré tu boli v minulosti aj vzhľadom na to, že magistrát má tak isto vyhradené pre seba miesta. Všetky väčšie mestské časti a naša mestská časť od svojho vzniku vybudovala vyše 80 parkovacích miest a odovzdala ich mestu za symbolické euro. Tak sa len pýtam, že či to je normálne, že či to nie je len preto, že som vtedy nehlasoval za tú koncepciu EEI? A ja som vtedy nehlasoval preto, pretože tam neboli naplnené požiadavky, ktoré uložilo mne zastupiteľstvo, aby som neobhajoval, takže bol by som rád, keby sa na to aj ústne odpovedalo.

p. Raši, primátor mesta - Ďakujem pekne. Chcem sa spýtať, či má ešte niekto, či chce niekto položiť dopyty? Chcem sa spýtať, či chce niekto na dopyty z dotazovaných odpovedať ústne? Takže vás poprosím, aby sme všetci odpovedali písomne, keďže nikto nechcel odpovedať na dopyty ústne. Ďakujem pekne, uzatváram bod dopyty.
- - -

Bod č. 68
Rôzne

p. Raši, primátor mesta - A teraz otváram bod Rôzne. Vážené dámy poslankyne, vážení páni poslanci, dovoľte mi, aby som otvoril bod Rôzne. A ešte pred tým, ako vám dám slovo vás chcem pozvať na podujatie Košického kultúrneho leta, ktoré má vo svojej dramaturgii 16 koncertov, filmových predstavení, rozličných iných akcií. Pripravené sú tak, aby si na svoje prišla každá generácia. Majú 2 hlavné pôsobiská - Dolnú bránu a Mestský park. Takže nech sa páči, každý z vás, ktorý chce prísť alebo pozvať svojich známych, ste na podujatia Košického kultúrneho leta vítaní. 
A nech sa páči, je bod Rôzne, nech sa páči, máte možnosť sa prihlásiť a predniesť svoje informácie alebo požiadavky. Pán poslanec Ihnát, po ňom pán poslanec Žarnay.

p. Ihnát, poslanec MZ - Áno, ďakujem pekne za slovo pán primátor. Ja veľmi krátko ku Vášmu vystúpeniu. To, že tu dnes sedíme v takom mimoriadnom zastupiteľstve, alebo pokračovaní zastupiteľstva, tak jednoducho niečo sa stalo. Stalo sa to, že jednoducho poslanci odišli preč. My, ktorí sme tu ostali do úplného konca, tí 13 alebo ich bolo viac, možno sa neprezentovali, tak jednoducho znemožnili k pokračovaniu toho, aby sme mohli predniesť napr. bod Rôzne alebo tie dopyty. No, ja som stihol ešte tie dopyty, tých 6 dopytov, tak som stihol, no a v bode Rôzne už som svoje určité návrhy alebo určité poukázania a videnia vecí v tomto meste nestihol. Bod Rôzne aj Interpelácie aj vrátane tých dopytov, podľa môjho názoru, sú veľmi dôležité a každý poslanec, ktorý tu ostáva do konca sa veľa dozvie. Sú tu určité námety, určite poukázania, určité otázky a  jednoducho má možnosti. Takže, ja by som Vás poprosil, pán primátor, tak isto je to na morálnom aspekte toho poslanca. Nič viac. To je na morálnom aspekte. Nie zákonnom, ale morálnom aspekte. Aj v klube strany Smer - Sociálna demokracia, porozprávajte so svojimi kolegami, aby jednoducho, aby si vážili mandát poslanca a jednoducho za tých 300 eur mesačne, ktorého čistého dostávajú na účet, aby ostali do konca. Verím, že sú aj situácie, že ten starosta musí odísť, okamžité, preč atď., ale to je ospravedlnené. A toto, čo sa stalo, jednoducho by sa stávať nemalo. A verím tomu, že sa to už opakovať naozaj nebude. To je všetko. Ďakujem. To je tá jedna vec. 
No a druhá vec, to fakt chcem slušne, ako, hovoriť dnes, naozaj veľmi slušne, pán primátor, poďme na to. Na Sídlisku Ťahanovce sme mali dokončiť rigol. Mali sme ho dokopať, ten rigol, vyčistiť ten rigol. Do dnešného dňa vyčistená stredná časť rigolu nie je. Horná časť bola vyčistená, zadná časť ako-tak, ale stredná časť vôbec nie. Hovorili sme aj o tom, že ten rigol vlastne delimitáciou neprešiel z národných výborov na mesto Košice. Tam bol problém majetkový, vlastne. Potom, po sľuboch pred voľbami, eventuálne, sa ten rigol začal kopať. No nedokopal sa. Tak sa začal kopať, by som povedal občanmi,  mojou osobou a občanmi. A teraz, mňa by zaujímalo, naozaj, čí je to majetok? Či je to vôbec majetok po tej KBV-čke, po komplexnej bytovej výstavbe? Ja stojím vlastne v rigole  koho?! Ako, pýtam sa, čiže toto je moja otázka, aby som vedel. Tu jasne odpovedať. A poprosím Vás, pán primátor, tí občania kopú krompáčmi a lopatami. Naozaj kopú. Urobilo sa asi 35 m ťažkej práce, ku štyridsiatim metrom sa ide. A je tam okolo 300 m. Poprosím Vás, mechanizáciu, alebo niečo, keď sa dá. Ak je tam možnosť mesta vstúpiť, tak jednoducho, fakt, nevyhovárajme sa, že investujeme do cudzieho majetku, lebo vlastne investovalo sa niečo, atď. Takže vlastne z tohto hľadiska sa pozerám, ako, vás chcem poprosiť, aby sa k tejto veci konalo. 
Ďalej chcem jednu vec ešte. Mám tú mapku a to som už aj minule prezentoval a je to mapka cesty od ťahanovského mosta po prameň Gajdovka. Nemáme jasno, jednoznačne, ako od mesta Košice, ako to vlastne je, Slovenský pozemkový fond, malé výmery a mesto Košice. Sú tu listy vlastníctva, popísané. Poprosím vás, naozaj, aby som dostal pravdivú kvalifikovanú odpoveď, aby som sa k tomu vedel tiež zariadiť, ako poslanec mestského zastupiteľstva. Tu je otázka, či vôbec mesto Košice už konfrontovalo, alebo nejakým spôsobom oslovilo Slovenský pozemkový fond? Či konalo v tejto veci a nejakým spôsobom, aby sme sa priblížili k tomu, aby sa tá cesta aspoň vyspravila? Podobný problém je cestný správny orgán, ktorým je mesto Košice na Rozvojovej ulici, pri Daňovom úrade. Tá cesta je úplne rozbitá! Niekto je majiteľom. A mesto mi prisľúbilo, v liste, že vyzve toho majiteľa, vlastne, aby konalo. A ak nie, tak potom v správnom konaní ho veľmi rýchle dorieši, toho majiteľa. Ako, neviem, kto je majiteľom. 
Ďalej Vás chcem poprosiť, jednu vec. Dostal som na dopyty odpovede, fakt veľmi rýchlo. Bolo to 21.5.2015 od Bytového podniku mesta Košice. Nie je možné, a je neprípustné, aby mestský podnik mestskému poslancovi odpovedal takto, že: „aj napriek tomu, že obsah dopytu je nad rámec oprávnení poslanca určených zákonom 369/1990 Zb. zákona o obecnom zriadení, odpovedáme na uvedený dopyt nasledovne“. No, nehnevajte sa, ale trištvrte týchto bodov z 11 je takto písaných! Presne. Fakt nechcem, ako, slušne chcem povedať, poprosím mestské podniky, aj mestský podnik, bytový podnik, aby odpovedal poslancovi slušne a jednoducho. Nie arogantne a z nadradenosti. Ďakujem, to je ďalšia vec. No a ešte prečítam poslednú vec. Bytový podnik mesta Košice zo dňa 25.5.2015 mi posiela odpoveď na dopyt: „Bytový podnik mesta Košice motorové vozidlá evidované v majetku spoločnosti využíva výlučne na poskytovanie výkonov a služieb poskytovaných v súlade s registrovaným predmetom činnosti spoločnosti.“ To mi úplne stačí. Čiže „výlučne!“. Ja sa chcem spýtať, že či v rámci pracovnoprávnych vzťahov potom, ako bude fakt rovnaký meter na každého zamestnanca, napr. v Bytovom podniku mesta Košice, pri prípadnom porušení pracovnej disciplíny, napr. aj s ostatnými zamestnancami. Napr. aj zamestnanca, ktorý je napr. nominovaný vo funkcii napr. technického riaditeľa. To by ma veľmi zaujímalo. Aby tam nebola určitá diskriminácia a samozrejme nerovnaké zaobchádzanie. Ďakujem veľmi pekne.

p. Raši, primátor mesta - Ďakujem pekne. Pán poslanec Grega, poprosím, asi normálne v rozprave už, lebo s faktickou sa nedá v rozprave. Čiže normálne poprosím sa prihlásiť, aby som ti mohol dať slovo. Pán poslanec Žarnay, nech sa páči.

p. Žarnay, poslanec MZ - Ďakujem pekne za slovo. Veľa z toho, čo som chcel povedať, povedal už Miloš Ihnát. A nerád by som sa opakoval. Ja, nechcel by som nijako vstupovať do svedomia tých poslancov, ktorí z posledného rokovania alebo z posledného rokovania odišli. Len, ja som bol, pán primátor, 17 rokov v školstve. A za tých 17 rokov som si nemohol dovoliť odísť ani raz z vyučovacej hodiny ani 5 minút skôr, pretože by mi za to hrozili isté sankcie! Preto je pre mňa dosť taká novinka, že poslanci, ktorí sú platení z daní občanov si môžu odchádzať kedykoľvek a zároveň tým skomplikovať život aj Vám a tak isto ostatným poslancom, ktorí tu zaostali. Napr. ja som v júni chcel položiť v bode Rôzne dôležitú otázku. Pán primátor, ja chápem, že ste museli odísť z rokovania, a že ste mali svoje povinnosti, a tak isto aj pánovi Briximu, poslancovi Smeru, pretože myslím, že deň nato, alebo o ďalší deň sa mal v Národnej rade prijímať práve spomínaný zákon, školský zákon, kde malo dôjsť k úprave o voľbe riaditeľa radou školy. A chcel som vás vyzvať, ako poslancov mestského zastupiteľstva, aby ste hlasovali v prospech učiteľov mesta Košice a zahlasovali v neprospech prijatia tohto zákona. Neviem, ako ste hlasovali Vy, ani pán Brixi, ale predpokladám, že tak ako ostatní poslanci strany Smer. Čiže ste prijali tento zákon, ktorý je proti demokratickým princípom a proti akejkoľvek spravodlivosti, aká bola učiteľmi na Slovensku od revolúcie zachovávaná. Preto je mi ľúto, že došlo minule k prerušeniu toho rokovania z dôvodu neprítomnosti poslancov. Ale bolo to spôsobené aj tým, podľa môjho názoru, že tých bodov bolo skutočne veľa! 64 bodov prerokovať na jednom rokovaní, pričom sú tam vážne body, ako dopravný podnik; koncepcia parkovania; zmena rozpočtu mesta; rekonštrukcia električkových tratí, aby sa tieto body mohli seriózne prerokovať. K tomu naozaj poslanci sa potrebujú aj pripraviť, aj mať dostatočný priestor na diskusiu. A práve z tohto dôvodu, aby v budúcnosti sme nemuseli čeliť takýmto náročným programom, rozhodol som sa, že na septembrovom rokovaní zastupiteľstva navrhnem, aby naše rokovania, aby zastupiteľstvo sa teda konalo častejšie, s menej náročným programom a s dostatočným priestorom na diskusiu a rokovanie mestského zastupiteľstva. Ďakujem pekne za slovo.

p. Raši, primátor mesta - Ďakujem pekne. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne za slovo, pán primátor. Mohli by sme sa hnevať na našich kolegov, ktorí opustili rokovanie a tým pádom vznikla táto situácia, ktorá aj mňa osobne mrzí. Ale zároveň aj Vy osobne ste opustil toto rokovanie, V. mestského zastupiteľstva a nikto nevedel, či sa vrátite alebo nie. Nikto nevedel, či pani Lenártová bola poverená vedením schôdze alebo nie. Zároveň sa Vám chcem ale v tomto mojom vystúpení poďakovať, očividne síce nestačí, aby to poslanec mesta povedal na zastupiteľstve, musí to napísať do e-mailu s tým, že ho žiadajú o to ďalší obyvatelia, musím sa vám poďakovať, že konečne sa v prostriedkoch mestskej hromadnej dopravy objavili oznámenia o výlukách a zmenách trás jednotlivých liniek a čo to prináša obyvateľom. Síce som objavil iba jednu A-3, aby som bol presný, na jeden veľký kĺbový autobus, čo je podľa mňa dosť málo. Ale je to na Vašom zvážení, ako posúvate informácie obyvateľom tohto mesta. Práve z tohto dôvodu, chcem ešte raz upriamiť Vašu pozornosť, tak ako som sa o to pokúšal aj na riadnom V. rokovaní mestského zastupiteľstva, na zlepšenie komunikácie mesta Košice voči obyvateľom a návštevníkom. Vplýva to na imidž mesta, Vás, nás - mestského zastupiteľstva. Týka sa to hlavne tém rekonštrukcie MHD, zároveň parkovania, prípadne infozákona. Nie je všetko také ružové, ako to kreslia pracovníci Magistrátu mesta Košice, keď odpovedajú na návrhy koncepcie, napr. môjho transparentného mesta. Sám ste vydal nedávno rozhodnutie, ktoré som citoval v dopyte pre pána riaditeľa K-13, kde táto organizácia neodpovedá na infozákon. Čo sa týka parkovania, je to vec, ktorú sme síce u mňa presunuli až po parlamentných voľbách, ale bude to vec, ktorá sa veľmi dotkne obyvateľov. A už dnes sú v tejto veci široké polemiky a hlavne negatívna energia, ako to Vy sám nazývate, pán primátor, voči nám všetkým a pripomínam, ja osobne som hlasoval „ZA“ túto koncepciu, voči nám všetkým, ktorí sme chceli zlepšiť systém fungovania parkovania v meste Košice, hlavne pre jeho obyvateľov. Preto ešte raz Vás chcem požiadať, aby ste efektívnejšie a cieľavedomejšie používali zdroje, ktoré máte k dispozícii v schválenom rozpočte a pracovníkov a organizácie a dopravný podnik, aby obyvatelia vedeli, čo ich čaká, čo im to prinesie. A hlavne, čo im to prinesie, nielen, čo ich to bude stáť, lebo všetci vedia, že karta ich bude stáť 35 eur, ale málo sa komunikuje, čo im to prinesie. Čiže na tomto Vás poprosím popracovať. O MHD už nemusím myslím viacej hovoriť. Ďakujem.

p. Raši, primátor mesta - Ďakujem pekne. Pán poslanec Halenár, nech sa páči.

p. Halenár, poslanec MZ - Chcel by som sa, pán primátor, a hlavne všetky kolegyne a kolegovia, vrátiť k § 69 nášho Rokovacieho poriadku. Odpoveď na dopyt, a rád prečítam ešte raz tú prvú vetu, ktorá znie: „poslancovi sa na dopyt odpovedá ústne, bezprostredne na rokovaní mestského zastupiteľstva“. Druhá možnosť je: „alebo písomne do tridsiatich dní, ak o to poslanec požiadal alebo ak dopyt nebol zodpovedaný ústne na zastupiteľstve“. Chcem len, aby sme naozaj vyžadovali to, aby keď poslanec položí dopyt ústne, aby bolo ústne odpovedané. Myslím, že všetci ľudia tu na magistráte majú omnoho viac informácií, než my poslanci. A mali by dokázať odpovedať na otázku hneď na zastupiteľstve. Celkom rozumiem tomu, že niektorá otázka môže byť taká, že ju skrátka ľudia nedokážu zodpovedať a vtedy povedia: „neviem vám okamžite odpovedať, bude vám odpovedané písomne“, presne v duchu Rokovacieho poriadku. O čo ide? Ide totižto o to, že my si myslíme, možno niektorí poslanci si možno myslia, že tak je to správne, ako povie povedzme teraz, primátor, že na dopyty sa odpovedá „spravidla“ písomne. Nie je tomu tak. A celý duch toho, tej prvej vety nášho Rokovacieho poriadku hovorí, že na dopyty by sa malo odpovedať ihneď a ústne. Môže sa hocikedy zmeniť situácia. Pozrite sa iba na nášho kolegu, pána poslanca Ihnáta, keď tu boli dlhé roky sťažností na to, ako je odpovedané poslancom z magistrátu, v podstate mlčal, a nevšímal si to. Odrazu mu mu to vadí. A o to tu ide, že dnes, teda nemali by sme pozerať na to, čo je pre nás výhodné, ale čo je treba a čo je v duchu Rokovacieho poriadku.

p. Raši, primátor mesta - Ďakujem pekne. Pán poslanec Grega, ospravedlňujem sa, som Vás vtedy už nezachytil. Nech sa páči.

p. Grega, poslanec MZ - Nechcem ja sa tu hrať, tak isto, so slovíčkami, ani nechcem zdržiavať drahocenný čas nás všetkých, ale ja som vyložene v tom svojom dopyte povedal, a myslím si, že je to zaznamenané, že som chcel ústnu odpoveď. A ono je to fakt lepšie a myslím si, že aj rozumné, keď na to, na čo sa dá hneď odpovedať, tak tým pádom to vyriešime, pretože keď dostanem nejakú písomnú odpoveď, ja neviem, po štrnástich dňoch a potom zase sa k tomu môžem dostať po dvoch alebo po troch mesiacoch, tak toľko času prejde a čas sú peniaze. A v tom našom prípade strádania, starostí všetkých tých ľudí, ktorých sa to parkovanie dotýka.

p. Raši, primátor mesta - Ďakujem pekne pán poslanec. Pán poslanec Špak, nech sa páči.

p. Špak, poslanec MZ - Dobrý deň prajem, pani poslankyne, páni poslanci, pán primátor. Ja by som chcel poprosiť jednu vec, ktorá súvisí s interpeláciami a možno aj s dopytmi. Keďže sme na ostatnom zastupiteľstve mali ani nie polovicu poslancov, a keďže máme nejakých, dá sa povedať, nechcem to zosmiešňovať, ale trápnych „štyroch“ poslancov, ktorí interpelácie dali, ja som medzi nimi, ako, myslím počet „štyroch“, tak ja by som Vás poprosil, aby sme nečakali na expresné zásielky v 30. deň zasielania na tie interpelácie, tie odpovede. Je to dosť horúca téma, ktorá sa týka, aj tie interpelácie sú o nej, a naozaj tak, ako kolega poslanec Grega teraz povedal, doslova ide o dni. A to už nie je sranda. 
Potom by som chcel poprosiť jednu vec. Ak príde akcionár spoločnosti, ktorá nám robí rekonštrukciu električkových tratí, niekam, tak by bolo dobré, keby to naozaj bolo verejné zaznamenané. Takže by aj média, ktoré chcú písať celú pravdu, mali možnosť ju písať. A možno ideálne by bolo, keby tu prišiel naozaj niekto priamo zo stavby, kto nám bude vedieť povedať celú pravdu. Lebo osobne si myslím, že pán Remeta je iba akcionár a nemá s tou firmou viac-menej nič iné. No a ešte jeden taký nápad som mal, ktorý už tu určite zaznel aj u iných kolegov poslancov, interpelácie by mohli byť, tak ako to máme napríklad my na sídlisku, zverejňované na webe. Odpovede na nich. Lebo ja som ich tam zatiaľ nenašiel v plnom znení a v takom, v akom boli podané interpelácie, v plnom. Tak aj odpovede v plnom.

p. Raši, primátor mesta - Ďakujem pekne pán poslanec. Vašu informáciu zhotoviteľovi samozrejme posuniem. Určite nepríde sám. Ale to posuniem mu Vašu požiadavku. Pán poslanec Dečo, nech sa páči a po ňom pán poslanec Polaček.

p. Dečo, poslanec MZ - Ďakujem pekne za slovo pán primátor. Neviem sa zbaviť toho dojmu, a to už dlhší čas, že aj v Košiciach, nielen, ale aj v Košiciach, si politickú súťaž niekedy zamieňame priam s politickou nenávisťou. Mám pocit, že to škodí týmto rokovaniam, výstupom, škodí to predovšetkým občanom mesta. Samozrejme, tie pohnútky sú často krát rôzne, osobné, politické. Niekto si permanentne robí len kampaň, ale tiež sa neviem zbaviť toho dojmu, že celé toto je určite, tak by som povedal, vo veľkom forsírované už z toho veľkého parlamentu. To, čo sme za tie roky pozažívali, pán primátor, boli sme mesto kultúry, teraz chceme byť mesto športu. Ja by som ti chcel navrhnúť, keďže Ty si štatutár, a tie kompetencie, tá moc, aj oficiálna aj neoficiálna, je predsa len najvyššia v rukách a ústach toho štatutára, aby si sa pokúsil nastoliť inú kultúru rokovania v tomto mestskom zastupiteľstve, pretože myslím si, že je to obojstranná záležitosť. Ja si veľmi dobre pamätám mnohé vystúpenia, mnohé gestá poslancov, aj poslancov Smeru v minulom zastupiteľstve, nielen poslancov nezávislých alebo iného zoskupenia. Aby som objektívny, tak musím aj Tebe, Miro Špak povedať, že tu nie sú len tí „štyria“ trápni poslanci, ktorí tu dali interpelácie. Lebo ak si pozrieš, od začiatku tohto volebného obdobia alebo ak si pozrieš aj predošlé volebné obdobie, keď Ty si ešte len tak z diaľky pozeral že, čo to je mestské zastupiteľstvo, koľko ľudí sa tu ozývalo, koľko veľmi fundovaných interpelácií, dopytov bolo dané. Tak treba mať vzájomnú úctu aj voči sebe. Lebo potom sa samozrejme tá spolupráca tu ťažko rodí a tá kultúra je na hony vzdialená od toho, čo by sme tu chceli mať. Ďakujem pekne.

p. Raši, primátor mesta - Ďakujem pekne. Pán poslanec Špak, poprosím Vás potom normálne v rozprave vystúpiť, keďže je to bod Rôzne, ktorý neobsahuje žiaden bod, tak vás poprosím normálne vystúpiť za poslancom Ihnátom. Pán poslanec Polaček, po ňom pán poslanec Ihnát. Nech sa páči.

p. Polaček, poslanec MZ - Ďakujem pekne za slovo. Ja mám v bode Rôzne tri príspevky. Avšak v úvode by som sa chcel kolegom poďakovať za tento dnešný naozaj kľudný priebeh rokovania. Bol by som rád keby sme aj v budúcnosti aj v bode Rôznom, lebo podľa mňa ten bod Rôzne, tak ako sme v tých našich informáciách písali, má svoju podstatu. Čiže ja som rád, že zrazu tu sa črtá nejaký spôsob diskusie. Rád by som sa vyjadril k tomu, čo tu bolo v úvode povedané, v úvode nášho stretnutia, úplne v krátkosti. A to je, ja by som sa chcel ospravedlniť obyvateľom, občanom tohto mesta, že musím plytvať energiou na to, aby som strážil duch rokovania, aby som strážil niektoré veci, ktoré na tomto zastupiteľstve, na samotnom rokovaní nejakým spôsobom sú, a proste ja vnútorne s nimi nesúhlasím. Toto všetko má oberá o to, aby som omnoho dostatočnejšie a precíznejšie mohol sa obyvateľom, ako takým, venovať a venovať sa ich problém. Tak isto nemôžem súhlasiť s tým, že v bode Rôzne nie je možné predkladať návrhy. Myslím si, že Rokovací poriadok hovorí o tom, kedy o akých návrhoch by sme rokovať nemohli. Súhlasím s tým, že návrhy, ktoré hovoria o ekonomickom vplyve na mesto, o VZN a pod., naozaj do bodu Rôzne nepatria, ale nemyslím si, že v bode Rôzne nemôžeme prijímať návrhy na uznesenia typu, ktoré sa môžu týkať nejakej žiadosti, nejakého spracovania, nejakého materiálu, prípadne deklarovať nejaký názor. Myslím si, že v bode Rôzne práve na toto je priestor. Dnes sú to veci, ktoré zaväzujú, konštituujú niektoré princípy, ktoré naozaj do bodu Rôzne asi nepatria. K tým mojim trom bodom, chcel by som sa vrátiť k dopytu, o ktorom, pri ktorom som spomínal, že mesto Košice má množstvo takých problémov, schodísk, medzi garážových priestorov a pod., ktoré nie sú majetkovo vysporiadané, resp. pozemok je mestský a stavba nie je súčasťou alebo majetkom mesta. Preto si myslím a aby mohli aj poslanci identifikovať takéto problémové miesta, pretože obyvatelia za nami chodia a pýtajú sa: „Prečo je tu diera?“, „Prečo mi nevieš pomôcť?“, tak ja by som chcel poprosiť, ja som mal na to pripravené uznesenie, ale nechcem zbytočne komplikovať dnešné rokovanie, čiže ja to budem považovať ako za možnosť, kedy by pán primátor mohol skúsiť vyhovieť poslancom a to sa týka toho, aby my, ako poslanci, sme mali možnosť a plný prístup do plnej verzie GIS plánu. Totižto GIS plán je jeden veľmi silný nástroj, ktorý som ja, ako v minulosti, ako prednosta používal. A týmto nástrojom dokáže poslanec naozaj klikom myši identifikovať LV, identifikovať čo je na tej parcele, koho je to a dokáže veľmi efektívne sa rozhodnúť, či vie alebo nevie pomôcť obyvateľovi a následne buď dopytovať alebo interpelovať, či už riaditeľa magistrátu alebo priamo Vás, pán primátor. Čiže ja by som bol veľmi rád, keby ste zvážili a umožnili minimálne všetkým poslancom mesta plný prístup, samozrejme, za podmienok, ktoré zákon hovorí, či už je to ochrana údajov a neviem čoho všetkého. A, ak poslanec príjme požiadavky, aby mal možnosť pracovať v plnej verzii GIS plánu. Naozaj je to veľmi silný nástroj a každému z nás môže pomôcť vo svojej práci. 
V druhom mojom príspevku by som sa chcel venovať príprave materiálov na rokovania mestského zastupiteľstva. Má to dve roviny. Prvá rovina, ktorú vnímam je, že príprava materiálov zo strany magistrátu mesta nie je niekedy dostatočná.  Potom to vytvára dojem, že poslanci nekonečne veľa diskutujú a pýtajú sa. Uvediem niekoľko prípadov, príkladov, a to rovno z tohto rokovania. V bode 11 sme prijímali zmenu, prvú zmenu rozpočtu mesta Košice, kde sme riešili finančné prostriedky vo výške 500.000 eur ako doplatok čiastočnej úhrady preukázanej straty mestskej hromadnej doprave na rok 2013. V rozprave po našich otázkach som zrazu zistil, že sa tu rozprávame o nevysporiadaných stratách. Podľa mňa, sú to dva rôzne pojmy. A ak ja získam na rokovaní novú informáciu, tak prirodzene tá diskusia sa začína uberať novým smerom. Taký istý prípad sme zaznamenali aj v bode 17, keď sme schvaľovali tarifu Dopravného podniku mesta Košice, kde poslanci nedostali žiadnu analýzu, žiadnu informáciu o dopade na rozpočet. Na komisii sa rozprávalo o sume 100.000 eur, na komisii dopravy, a nakoniec ste pán primátor prehlásili, že po nedeľnej debate s pánom riaditeľom dopravného podniku to bude 24.000 eur. Ja sa teším, že to je menej peňazí, ale myslím si, že aj po nedeľnej debate môže dopravný podnik expresne rýchlo na pondelkové rokovanie pripraviť hoc len štvrť strany materiálu, ktorá bude pojednávať o tejto informácii. A takto by sme mohli niekoľkokrát, a v niektorých ďalších bodoch pokračovať alebo môžeme spomenúť aj parkovanie. Napr. spoločnosť EEI, kedy v priebehu rokovania sa dozvieme, že budeme v rámci VZN posúvať termín na 1.7. roku 2016 z 1. januára 2016, teda do konca z novembra 2015, ak si dobre pamätám. Ja si myslím, že toto sú všetko informácie, s ktorými poslanci už mali pracovať pred tým, ako prišli na rokovanie. Mnohé tieto informácie určite neboli informáciami, ku ktorými mesto Košice disponovalo v priebehu toho posledného víkendu pred rokovaním. A toto všetko sú dôvody, prečo sa potom poslanci, minimálne ja, zaujímam o všetky ďalšie informácie, pretože sú to pre mňa nové informácie a potrebujem na nich čas, aby ich som spracoval. Druhá rovina. Príprava materiálov súvisí s tým, že ako poslanci mestského zastupiteľstva sme už niekoľkokrát zaslali mestu Košice kompletné materiály na to, aby boli zaradené na rokovanie mestského zastupiteľstva. Prvýkrát som získal informáciu na februárovom zastupiteľstve, že som zaslal materiály neskoro, nakoľko som mal akceptovať termíny nie uzávierky mestského zastupiteľstva, ale mestskej rady. Poučil som sa. Súhlasím, v Rokovacom poriadku je to takto. Druhýkrát sme splnili s pánom Gibódom termíny a dostali sme síce na naše, asi na našich 5 alebo 6 materiálov, ktoré sme chceli predložiť na rokovanie mestského zastupiteľstva negatívne odpovede z odborných úradov, z odborných oddelení. Zaskočilo ma však, že pri týchto negatívnych informáciách nebolo žiadne rozhodnutie, respektíve stanovisko primátora mesta, v zmysle Rokovacieho poriadku, ktoré by pojednávalo o tom, či budú alebo nebudú, ak nebudú tieto materiály zaradené na rokovanie mestskej rady. Ja si myslím, že ako poslanec, keď predkladám návrhy, tak mal by som dostať rozhodnutie, pretože to rozhodnutie vyplýva z Rokovacieho poriadku. A na tretíkrát, na toto rokovanie sme opäť s pánom Gibódom pripravili ďalšie materiály na rokovanie, a to si dovolím odcitovať odpoveď mesta, kde som dostal odpoveď, že: „materiál sa považuje za pripravený na rokovanie vtedy, ak sa doručí spracovateľovi KSO najneskôr do uzávierky materiálov do mestskej rady, to je § 23 ods. 3 druhá veta Rokovacieho poriadku, čo som aj urobil. Ale potom, v tomto stanovisku sú  tri bodky, dôvetok: „t. j. do konca pracovnej doby“. Ja som splnil termín. Ten termín, ak sa nemýlim bol 20. v máji pred polnocou. Pretože som prišiel z práce, dokončil som materiály, poslal som ich tak, ako mi to ukladá Rokovací poriadok. A odpoveď, ktorú som dostal je, že som nesplnil termín, lebo úradník už nebol v práci, teda do konca pracovnej doby. Ja toto, so všetkou úctou, považujem za obyčajnú šikanu! 
No a môj tretí príspevok do bodu Rôzneho je s názvom Ospravedlnenie. Ale nie moje, ale očakávam ho od mesta Košice. Na III. rokovaní mestského zastupiteľstva som sa v bode dopytoval, aké opatrenie mesto prijalo na základe upozornenia prokurátora zo dňa 2.3.2015, číslo upozornenia KD 44/15/8800 - 8, kedy mesto Košice ako orgán verejnej moci, svojvoľne, hrubým spôsobom zasiahlo do mojich práv a oprávnených záujmov. V odpovedi na dopyt, prípadne v inom dokumente mi absentoval aspoň náznak ospravedlnenia k tomuto pochybeniu. Preto na základe vyššie uvedeného, verejne vyzývam primátora mesta Košice, ako najvyšší orgán mesta, aby sa mi verejne ospravedlnilo do 14 kalendárnych dní prostredníctvom regionálnych médií za to, že podľa výroku prokurátora ako orgán verejnej moci svojvoľne a hrubým spôsobom zasiahol do mojich práv a oprávnených záujmov. Ďakujem pekne.

p. Raši, primátor mesta - Pán poslanec Ihnát, nech sa páči.

p. Ihnát, poslanec MZ - Ďakujem za slovo pán primátor. Ja by som sa tu vrátil k niektorým bodom. Pán kolega poslanec Halenár hovorí o dopytoch. Ako, som mal určité postoje, alebo nepostoje predtým, keď som pôsobil v štátostrane. Pán primátor, treba povedať, napr. Vy sa dobre pamätáte, pán primátor, keď na politickom klube našom som mal určité výhrady k DPMK a trolejbusovej doprave a zrušeniu trolejbusovej dopravy. Tam som povedal, že mám určitý „žalúdka bôľ“. Čiže nikdy sa, pán kolega Halenár, nestalo za moje druhé volebné obdobie, aby som nepodal aspoň jediný dopyt, naozaj jediný dopyt, čo ja pamätám, na rokovaní mestského zastupiteľstva. Toľko k tomu, ako. No, pán Dečo, ja si myslím, že toto zastupiteľstvo, pokiaľ ja som tu, tu pôsobím dve volebné obdobie, zatiaľ už, akokoľvek to hodnotím, ale rokovalo slušne. Slušne, v intenciách zákona, v intenciách noriem a myslím si, že to neprešlo hranicu zákon nejak, aby sa to riešilo niekde buď orgánom činnom v trestnom konaní alebo napr. súdmi Slovenskej republiky. Takže polemika, výmena názorov, poukázania, aj tvrdé poukázania, patria k politike, aj komunálnej politike. A aj Vy, pán kolega, zastupujete cez 250 000 občanov tohto mesta. 
Interpelácie na webe. Súhlasím, toto je, by som povedal, práca poslanca. Je to poukázanie poslanca. Je to riešenie veci verejných. A malo by to byť verejne prístupné na webe. Takže súhlasím s týmto a navrhujem vedeniu mesta, aby toto zrealizovalo, uskutočnilo. No dobre. 
Ďalej chodníky, schody na Sídlisku Ťahanovce. Poprosím Vás, pán primátor, to čo mesto Košice má v svojom majetku a v správe majetku, tak nech o to sa aj stará. Nech sa stará tak, ako jeden správca starať sa má! No jednoducho, je tam 116 - 114 - 116 schodísk. A poviem pravdu, že niektoré sú naozaj v žalostnom stave! A chodníky ani nehovoriac. Poprosím Vás veľmi pekne, ja viem, že niet peňazí, ale poďte sa pozrieť pán primátor, poďme spolu, zoberme kvalifikovaných ľudí a jednoducho pozrime sa na to, ako tieto schody a chodníky na Sídlisku Ťahanovce vyzerajú. 
Ďalej BPMK. Áno 24.000 eur vlastne v tej kompenzácii tu padlo. Nehnevajte sa, pán primátor, ja som to hovoril už aj minule a to povedať musím! Pracoval som so sumou 100.000 eur a to preto, lebo na Komisii dopravy a výstavby táto suma naozaj padla. Nezavádzam! Sú tu svedkovia vlastne, nezavádzam a treba povedať, že ako ja, poslanec, vlastne mám prísť pripravený na zastupiteľstvo, keď poradný orgán tohto mestského zastupiteľstva mi dá informáciu o stotisícu eur mesačne, čiže 400.000 eur ročne. Ja som zvedavý koľko to naozaj bude stáť! 
No a chcem Vás poprosiť, veľmi pekne, čo sa týka zastávky MHD pri Bytovom podniku mesta Košice. Naozaj, v 21. storočí, poprosím Vás, pán primátor, tam nabúralo auto asi pred dvoma rokmi, vynieslo tú zastávku, potom DPMK ju odnieslo, rozožratá bola. A je tu možnosť, nejaká šanca, aby tam bola nová zastávka, poprosím Vás veľmi pekne, aby ste z pozície svojej autority sa posnažil, aby ten Bytový podnik mesta Košice a títo zamestnanci mali kultivovanú zastávku v 21. storočí. Ďakujem veľmi pekne.

p. Raši, primátor mesta - Ďakujem pekne pán poslanec. Pán poslanec Halenár, po ňom pán poslanec Gibóda.

p. Halenár, poslanec MZ - Pán kolega, poslanec Polaček tu nadniesol zaujímavú tému, rola poslanca a rola magistrátu mesta. Je treba povedať, že ja osobne si to všímam, už tretie volebné obdobie, že rola poslanca je neustále potlačená. Skrátka, jeho pozícia v mestskom zastupiteľstve, teraz nehovorím či nezávislého alebo akého iného, je minimalizovaná a pominiem gestá ako ukazovanie od predsedníckeho stola, kto ako má hlasovať. Budem sa venovať tomu, čo ste načrtli, pán poslanec.  Ja som už v minulých volebných obdobiach, ešte počas, myslím, že to bol pán primátor Knapík, navrhol VZN o zeleni v meste a celkom som prešiel, myslím, až do právneho odboru, kde bolo čosi napísané, že ako odpoveď, a opäť nie od orgánov volených, teda nie volených mestských orgánov, že porada primátora zamietla tento návrh VZN. Chcem povedať, že slovo  „porada primátora“ alebo výraz „porada primátora“ u mňa evokuje naozaj veľmi zmiešané pocity. Je to, že vraj orgán, ktorý sa schádza podľa potreby, tzn. jeho zloženie nik nevie. Nikým nevolený orgán, vydáva takéto rozhodnutia. Len si všimnime, vo všetkých majetkových bodoch je vyjadrenie „porady primátora“. Je treba povedať, že rola poslanca je minimalizovaná nielen, čo sa týka priebehu mestského zastupiteľstva, ale aj toto, čo ste tú naznačovali alebo povedali priamo, pán poslanec, a vidím to aj v legislatívnej role, že skrátka to, čo napr. keď tu povedal pán primátor príklad Národnej rady, že v Národnej rade majú poslanci možnosť legislatívnych aktivít, v tomto zastupiteľstve je to minimalizované. Podľa mňa sa ešte, neviem, kedy sa stalo, ale ja si nepamätám, že by niečo z poslaneckých návrhov alebo z návrhu poslanca bolo vo forme VZN prijaté. A teda keď sa tu teraz zhovárame v bode Rôzne a sme čerství možnože máme úplne iné myšlienky a inak sa pozeráme na veci, než keď je riadne zasadnutie a ku bodu Rôzne sa dostaneme často po šiestich, siedmich hodinách naozaj náročného a vyčerpávajúceho rokovania. Ja osobne v bode Rôzne už skrátka nemám síl na to, aby som čokoľvek prednášal. Len toľko.

p. Raši, primátor mesta - Ďakujem pekne. Pán poslanec Gibóda. Po ňom pán poslanec Žarnay.

p. Gibóda, poslanec MZ - Ďakujem pekne. Ja len v rýchlosti chcem doplniť kolegov. Áno, odpovede na interpelácie sú síce zverejňované v rámci nasledujúcich nejakých rokovaní, keď sa prerokovávajú, ale bolo by vhodné, keďže padli na nejakom zastupiteľstve, aby boli zverejnené v sekcii daného zastupiteľstva tak, ako je zápisnica, tak pod ňou, aby boli odpovede na interpelácie, lebo predpokladám, že prednesené interpelácie sú súčasťou tejto zápisnice. Tak by bolo rozumné a zmysluplné, aby jej odpovede boli rovno tam. Občan si to rovno nájde, nájde si to aj daný poslanec, ktorý to hľadal a nemusí to hľadať zložito. Je to úplne jednoduchá vec. A myslím si, že pre pracovníkov magistrátu nie je problémová. Ešte chcem poprosiť pána Petruška. Prerokovávali sme v rámci V. rokovania jeden bod. Ja sa ospravedlňujem, už si teraz nespomeniem, ktorý to bol majetkový bod, a on na začiatku tohto rokovania oznámil poslancom, že doplňujúci materiál alebo pozmenený materiál k tomuto bodu, bol poslancom zaslaný na mail. Ja som pána Petruška vyzval, respektíve som upozornil na to, že ja tento materiál som nedostal na môj mail. A do dnešného dňa som ho nedostal. Tzn., že otázka znie: „Pán Petruško, bolo to vôbec zasielané poslancom na ich mail alebo nebolo?“ Čiže ja poprosím, aby nabudúce, keď pán viceprimátor oznámi ako predkladateľ daného materiálu, že nejaký materiál bol zaslaný poslancom, aby aj reálne bol zaslaný poslancom. Nech vedia, o čom majú hlasovať a nech nehlasujú iba podľa prstov. Ďakujem.

p. Raši, primátor mesta - Ďakujem pekne. Pán poslanec Žarnay, po ňom pán poslanec Polaček.

p. Žarnay, poslanec MZ - Ďakujem za slovo. Ja by som možno využil tú príležitosť konečne povedať aj o tej kultúre správania sa poslancov a vzťahov medzi kolegiálnych, pretože mi to nedalo. Na viacerých zastupiteľstvách, pán primátor, keď tu sedím a počúvam, snažím sa vypočuť si názory, či už prichádzajú z pravicovej alebo z ľavicovej strany, pretože všetky majú istý logický a dobrý základ, ale nedá mi povedať, že jeden poslanec, ktorý tu sedí, neustále vyrušuje. A je to pán Brixi, ktorý stále v kuse rozpráva so susedom. Vy ste ho nikdy neupozornili na to, že narušuje rokovanie. Iných poslancov ste inými slovami  upozorňovali na nevhodné správanie. A mne to proste, ako kolegovi nedá, aby som to nepovedal. A druhá vec, ktorá sa týka toho, čo som už dal aj v dopyte na pána Igora Sidora, ako predsedu Komisie školstva mládeže a športu, či sa zaoberali vôbec otázkou voľby riaditeľa, resp. právom veta zriaďovateľa pri voľbe riaditeľa škôl. Ja budem veľmi prekvapený, keď nakoniec zistím, že sa tým zaoberali. Ale myslím si, že skôr nie. Chcem len povedať, že minimálne dva krát som, pán primátor, žiadal o to, aby som mohol byť členom tejto komisie. Už len z toho, že som bol predtým aj učiteľom, 17 rokov, aj som bol predsedom rady školy, mám isté skúsenosti. Mohol by som do činnosti tejto komisie vniesť nejaké nové prvky. Vždy som bol odmietnutý. Pán Sidor potom tvrdil, že nedostal odo mňa ani mail, v ktorom som ho opätovne žiadal. Chcem povedať, keďže tento prenos dúfam, že sledujú aj učitelia, ktorí sú teraz na dovolenke, že keby som bol členom tej komisie, tak určite by som sa otázkou práva veta zriaďovateľa pri voľbe riaditeľov škôl zaoberal a bol by som žiadal od členov komisie, aby sa k tomu vyjadrili a podali nejaké spoločné stanovisko. Toľko som chcel. Neviem teda, pán primátor, ešte ak môžem dokončiť. Neviem stále pochopiť ten systém, že akým spôsobom poslanec sa vôbec môže stať členom komisie, keď je stále odmietaný a jednoducho sme dvaja poslanci alebo traja poslanci v mestskom zastupiteľstve, ktorí nezískali miesto v žiadnej komisii.

p. Raši, primátor mesta - Ďakujem pán poslanec. Pán poslanec Polaček, po ňom pán poslanec Ihnát, nech sa páči.

p. Polaček, poslanec MZ - Ďakujem pekne. Ja by som chcel nadviazať na mojich predrečníkov. Jedna vec je ohľadom toho zverejňovania interpelácií. Kolegovia zabudli, že malo by sa to týkať aj dopytov. Čiže ja by som bol veľmi rád, keby sa na tej lište na tej webovej stránke objavili odpovede aj na interpelácie aj na dopyty. A zároveň by som chcel nadviazať na tie komisie, o ktorých tu rozprával pán poslanec Žarnay. Stále platí a myslím si, že to platí od nás oboch, že sme pripravení v komisiách pracovať, bezplatne, bez odmeny. Jednoducho ja to považujem za niečo, čo proste tu patrí, a teda stále platí to, čo som povedal v minulosti, že ak si má niekto adoptuje do komisie, ja naozaj budem rád. Ja to prijmem a ak sa niečo nové naučím a budem môcť pomôcť, tak bude to pre mňa zmyslom, ktorý proste cítim, že tak by to malo byť.

p. Raši, primátor mesta - Ďakujem pekne pán poslanec. Pán poslanec Ihnát, nech sa páči.

p. Ihnát, poslanec MZ - Ďakujem pekne za slovo pán primátor. Ja len veľmi krátko. Po rekonštrukcii električkovej trati požiadam vedenie mesta, aby sa nepozabudlo potom na trolejbusovú dopravu a jednoducho na tie tendre, ktoré buď boli zmarené alebo nám ušli. Fakt, nerád by som bol, aby jednoducho trolejbusová doprava v Košiciach zahynula. Ďakujem pekne.

p. Raši, primátor mesta - Ďakujem pekne, uzatváram bod Rôzne.
- - -

Záver pokračujúceho rokovania

Primátor mesta Košice MUDr. Richard Raši, PhD., MPH skonštatoval, že program pokračujúceho rokovania mestského zastupiteľstva sa vyčerpal. Poďakoval sa všetkým poslancom za aktívnu účasť a poprial im pekné prázdniny a letné dovolenky. Uviedol, že na ďalšom riadnom rokovaní sa stretnú 21. septembra 2015. 
Vyhlásil pokračujúce a tým aj celé V. rokovanie Mestského zastupiteľstva v Košiciach za ukončené. 

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 04.08.2015
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Mgr. Tomáš Gáll ...................................................................	Podpísal dňa: 21.08.2015

Ing. Jozef Karabin .................................................................	Podpísal dňa: 13.08.2015

Obsah:

1	Úvod rokovania, K programu rokovania
3	Overovatelia zápisnice, Návrhová komisia
4	Správa o činnosti Útvaru hlavného kontrolóra
8	Správa o odpovediach na interpelácie a dopyty poslancov mestského zastupiteľstva, ktoré boli prednesené na III. rokovaní MZ dňa 27.04.2015
12	Návrh Všeobecne záväzného nariadenia mesta Košice o určení názvu ulice – Šalviová
13	Návrh Všeobecne záväzného nariadenia mesta Košice o určení názvu ulíc - Na banisegu, Nábrežná, Rybárska, Ku štrkovisku, Bernatovská, Valalická
13	Pokračovanie rokovania MZ o prerušenom bode z III. rokovania zo dňa 27.04.2015 - Územný plán HSA Košice, Zmeny a doplnky 2014 - č. 95, 96, 97, 98 a 99
16	Pokračovanie rokovania MZ o prerušenom bode z III. rokovania zo dňa 27.04.2015 - Územný plán zóny Košice – Kavečany 2014
19	Územný plán zóny Košice - Pereš, Zmeny a doplnky 2015
20	Územný plán zóny Košice – Košická Nová Ves, Zmeny a doplnky 2015
21	Územný plán zóny Košice – sídl. Dargovských hrdinov okrsok VIII, Zmeny a doplnky 2014
22	Regulačný plán (ÚPN-Z) Moskovská trieda - KVP Košice, Zmeny a doplnky 2015, zmena č. 1
22	Návrh na 1. zmenu programového rozpočtu mesta Košice na rok 2015
27	Program rozvoja mesta Košice 2015 - 2020 s výhľadom do roku 2025
33	Koncepcia politiky mesta vo vzťahu k deťom a mládeži (Grantový program DAMKO) - návrh na prerozdelenie dotácií v roku 2015
34	Zmena zriaďovateľských listín Psychosociálneho centra, Jegorovovo nám. č. 5, Košice a Strediska sociálnej pomoci mesta Košice, Garbiarska č. 4, Košice
36	Špecifikácia predmetu podnikateľskej činnosti realizovanej v rámci vedľajšieho predmetu činnosti v zriaďovacej listine príspevkovej organizácie K 13 – Košické kultúrne centrá
37	Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo V. SKR 2015
37	Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo VI. SKR 2015
38	Doplnenie dokumentu - Tarifa DPMK, a. s. pre mestskú hromadnú dopravu, 
s účinnosťou od 1. 7. 2015
50	Informácia primátora mesta o svojej činnosti od III. rokovania MZ
54	Informácia o aktuálnom stave rekonštrukcie električkových tratí (ústna informácia)
65	Informácia o návrhu na redukciu počtu mestských častí na území mesta Košice (ústna informácia)
75	Výročná správa o činnosti a hospodárení neziskovej organizácie Košice – Európske hlavné mesto kultúry 2013 za rok 2014
75	Harmonogram riešenia statického parkovania organizácie mesta Košice – informácia
91	Návrh Všeobecne záväzného nariadenia mesta Košice o dočasnom parkovaní motorových vozidiel na vymedzenom území mesta Košice
102	Návrh na delegovanie zástupcov zriaďovateľa v radách škôl a školských zariadení v zriaďovateľskej pôsobnosti mesta Košice
102	Zmena preddavkovej organizácie na rozpočtovú organizáciu - Materská škola - Óvoda s vyučovacím jazykom maďarským, Žižkova 4, Košice
103	Personálne zmeny v Komisii cirkví
104	Zverenie nehnuteľného majetku a hnuteľného majetku mesta Košice do správy Materskej školy - Óvoda s vyučovacím jazykom maďarským, Žižkova 4, Košice
105	Zverenie nehnuteľného majetku mesta Košice (parcela č. 3755/77 zapísaná na LV č. 965) do správy Základnej školy Starozagorská 8, Košice
105	Prenájom nebytových priestorov v objekte zrušenej Základnej školy na Galaktickej ulici č. 9, Košice (malá telocvičňa a dve šatne) z dôvodu hodného osobitého zreteľa pre nájomcu Súkromná základná škola, Galaktická 9, Košice
105	Dlhodobý prenájom pozemku v areáli ZŠ Slobody 1, KE Vladimírovi Janočkovi – Janočko Academy, Puškinova 1, 040 01 Košice za účelom výstavby športovo-tréningového komplexu Futbalovej akadémie Vladimíra Janočka – ako dôvod hodný osobitného zreteľa
108	Rozšírenie prenajatých priestorov a prenájom celkových priestorov na dobu určitú 10 rokov za nájomné z dôvodu hodného osobitného zreteľa v objekte zrušenej Základnej školy Poľná 1 v Košickej Novej Vsi pre nájomcu Družstvo THESAN, Lomonosovova 14, 040 01 Košice
108	Návrh na zmeny Všeobecne záväzného nariadenia mesta Košice č. 108 o určení miesta a času zápisu dieťaťa na plnenie povinnej školskej dochádzky v základných školách
109	Návrh Všeobecne záväzného nariadenia mesta Košice o zriadení Jazykovej školy, Nám. L. Novomeského 2, Košice ako súčasť Základnej školy, Nám. L. Novomeského 2, Košice
109	Prenájom častí pozemkov v k. ú. Terasa pre MČ Košice – Západ za účelom majetkovoprávneho vysporiadania pozemkov pod plagátovacími plochami vo vlastníctve mestskej časti za 1 €/rok z dôvodov hodných osobitného zreteľa
110	Prenájom pozemkov pre Košickú Futbalovú Arénu a.s. z dôvodov hodných osobitného zreteľa za účelom výstavby Košickej futbalovej arény
111	Dlhodobý prenájom bývalého kina Úsmev a pozemkov na Kasárenskom nám. č. 1 
v k. ú. Stredné mesto z dôvodu hodného osobitného zreteľa pre občianske združenie CINEFIL za účelom prevádzkovania centra audiovizuálnej kultúry
112	Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a. s.
113	Prenájom pozemkov v k. ú. Terasa za účelom výstavby uzamykateľných kontajnerovísk pre MČ Košice - Západ z dôvodov hodných osobitného zreteľa
115	Prenájom pozemkov v k. ú. Terasa za účelom rozšírenia parkovacích plôch pre MČ Košice - Západ z dôvodov hodných osobitného zreteľa
116	Prenájom odovzdávacích (výmenníkových) staníc pre TEPELNÉ HOSPODÁRSTVO spoločnosť s ručením obmedzeným Košice - odňatie majetku určeného na vyradenie z nájmu, prenájom SVR* v k. ú. Grunt a schválenie výšky nájomného z dôvodov hodných osobitného zreteľa
116	Prenájom pozemkov v katastrálnom území Furča pre Mestskú časť Košice – Dargovských hrdinov za 1 € z dôvodu hodného osobitného zreteľa
117	Podnájom nebytových priestorov v trakte C budovy Hlavná 70 v Košiciach pre Združenie vojnových poškodencov – invalidov na Slovensku a Lige proti osteoporóze – Slovensko za 1 € bez DPH/ročne z dôvodu hodného osobitného zreteľa
117	Návrh na opravu uznesenia MZ č. 66 zo dňa 9. februára 2015
117	Odplatný prevod dopravnej stavby vo vlastníctve MČ Košice – Západ, Tr. SNP 39, Košice do vlastníctva mesta Košice za kúpnu cenu 1,- €
118	Bezodplatný prevod na Ondavskej ul. v Košiciach, od firmy eMeM s.r.o., Hlučínska 1, Bratislava do vlastníctva mesta Košice
118	Prevod nehnuteľností medzi mestom Košice a Ing. Vladimírom Vanikom v k. ú. Terasa z dôvodu hodného osobitného zreteľa, formou zámeny bez finančného vyrovnania
119	Prevod pozemku registra C KN parc. č. 1640/27 v k. ú. Severné mesto pre JUDr. Vandu Žigraiovu a Ing. Tibora Žigraia z dôvodu hodného osobitného zreteľa
119	Prevod nehnuteľnosti - pozemku v k. ú. Krásna pre Ladislava Borgoňa z dôvodu hodného osobitného zreteľa
120	Prevod pozemkov v k. ú. Čermeľ pre Petru Popadičovú z dôvodu hodného osobitného zreteľa
120	Prevod nehnuteľnosti – domu s prístavbou vrátane prípojky vody a pozemku v k. ú. Južné mesto na ulici Werferova 6 pre spoločnosť R – STANA s.r.o. z dôvodu hodného osobitného zreteľa
121	Prevod 2/3 spoluvlastníckeho podielu mesta Košice na nehnuteľnosti v k. ú. Skladná pre Alžbetu Šebovú, rod. Štrkulovú z dôvodu hodného osobitného zreteľa
121	Prevod pozemku v k. ú. Terasa pre Ing. Štefana Fuseka a manželku RNDr. Dášu Fusekovú Vašivovú z dôvodu hodného osobitného zreteľa
122	Prevod pozemkov v k. ú. Severné mesto pre MUDr. Michala Ihnátka a RNDr. Annu Ihnátkovú, rod. Kanolcovú
122	Prevod pozemku v k. ú. Jazero pre RNDr. Dušana Koščíka, CSc. a manželku Danielu
122	Prevod pozemku v k. ú. Jazero pre RNDr. Dušana Koščíka, CSc.
123	Prevod pozemku v k. ú. Huštáky pre Ing. Annu Frankovú
123	Zverenie majetku mesta Košice do správy príspevkovej organizácie K 13 – Košické kultúrne centrá
124	Zverenie pozemkov mesta Košice registra KN – E parc. č. 603/1 a 613/1 do správy Zoologickej záhrade Košice
124	Odňatie pozemku v lokalite bývalého VŠA zo správy Správe mestskej zelene v Košiciach
124	Určenie spôsobu predaja pozemku v k. ú. Baška formou priameho predaja
125	Určenie spôsobu prevodu – priamy predaj pozemku v k. ú. Nové Ťahanovce
125	Priamy predaj pozemku v k. ú. Veľká Lodina pre Karola Irányiho
126	Predaj nebytového priestoru pre nájomcu Tibora Szentpéteriho – NATEL v dome na ul. Alžbetina č. 32 -34
126	Predaj nebytového priestoru pre nájomcu Cumulus s.r.o. v dome na ul. Južná trieda č. 7
126	Predaj nebytového priestoru pre vlastníka bytu MUDr. Štefana Novotného na ul. Štefánikova č. 8
127	Zmena uznesenia č. 126 zo dňa 27. 4. 2015 – Predaj nebytového priestoru pre nájomcu A-Z ISZA s.r.o. na ul. Sokolovská 21
128	Interpelácie poslancov MZ
134	Dopyty poslancov MZ
139	Záver rokovania

140	Pokračovanie v rokovaní MZ
140	Overovatelia zápisnice, Návrhová komisia
141	Dopyty poslancov MZ
147	Rôzne
157	Záver pokračujúceho rokovania